
Skiriu Hilary 


PIRMOJI DALIS 


Aš nėjau į Alisos laidotuves. 

Tuo laiku buvau nėščia. Paklaikusi iš sielvarto. Bet sielvarta- 
vau ne dėl Alisos. Ne. Tada Alisos jau nekenčiau ir džiaugiausi, 
kad ji negyva. Alisa man šitaip padarė, Alisa sugriovė gyvenimą: 
atėmė geriausia, ką turėjau, ir sudaužė, nei surinksi, nei suklijuo- 
si. Verkiau ne Alisos, o dėl to, kad per ją turėjau taip kentėti. 

Tačiau dabar, po ketverių metų ir daug laimingesnė, pagaliau 
nusistovėjus ramiam ir vienodam gyvenimui su dukryte Sara 
(mano gerute rimtuole Sara), kai kada pamanau, jog vis dėlto rei- 
kėjo nueit į Alisos laidotuves. 

Mat visur ją matau - prekybos centre, prie Saros vaikų dar- 
želio vartų, klube, kur retkarčiais mudvi su Sara pigiai papietau- 
jam. Akies krašteliu išvydusi blizgančius geltonus Alisos plaukus, 
manekenės figūrą, ryškius drabužius, nejučia stabteliu, širdis ima 
daužytis. Išsigandusi beveik isteriškai spraudžiuosi per žmones 
norėdama įsitikinti, jog man nesivaidena ir aš tik matau merginą, 
labai panašią į Alisą. Iš arti tos merginos kai kada panašios į Ali- 
są, bet niekad, o niekad nesti tokios gražios kaip ji. Dažniausiai, 
gerai įsižiūrėjus, panašumo išvis nelieka. 

Apsisukusi einu savais keliais, bet veidas ir lūpos atšąla, pirštų 
galiukuose nemaloniai tvinksi adrenalinas. Diena sugadinta. 

Jei būčiau ėjusi į laidotuves, Alisos mirtis dabar atrodytų ti- 
kresnė. Nebūtų buvę jokio reikalo verkti ar apsimesti gedinčia. 
Būčiau galėjusi piktai nusijuokti ir spjaut į kapo duobę. Kas būtų 
neleidęs? Jei tik būčiau pamačiusi, kaip nuleidžiamas karstas, 
kaip užpilamas sunkiu, nepajudinamu žemių sluoksniu, dabar 
būtų ramu, kad ji tikrai mirusi ir palaidota. 

Dabar žinočiau, kad Alisos nebėra visiems laikams. 


Aš pabundu pirma Saros, dar saulei nepatekėjus, ir užsiplikau 
puodelį arbatos. Jau beveik vasara, rytas šiltas, todėl arbatą geriu 
lauke. Nedažnai sau leidžiu prisiminimų prabangą, kai surikiuoju 
įvykius šiokia tokia chronologine tvarka. Visi tie neišvengiami „o 
jeigu“ pernelyg skausmingi, pernelyg bergždi, pernelyg pragaiš- 
tingi mano sielos ramybei. Bet retsykiais, kai tylu ir esu viena, kai 
nereikia niekur ruoštis su Sara, mane nusineša prisiminimai. 


1 skyrius 


— Ar nori eiti? 

Alisa Peri žiūri į mane. Šypsosi. Aš viena sėdžiu po medžiu, 
pietauju. Skaičiau knygą, todėl neturiu supratimo, ko Alisa klau- 
sia. Pakeliu galvą, prisidengiu akis nuo saulės. Nuryju sumuštinio 
kąsnį. 

— Atsiprašau, kur eiti? 

Iš storo pluošto, kurį ji laiko, Alisa paduoda man popieriaus 
lapą. 

Paimu, apsimetu įdėmiai apžiūrinėjanti. Tai spalvota fotoko- 
pija, kviečianti į aštuonioliktą Alisos gimtadienį. Joje parašyta: 
„Ateikit visi kaip vienas!!! Atsiveskit draugų!! Šampanas nemo- 
kamas! Valgis nemokamas! Tokį kvietimą sukurti galėjo tik toks 
populiarus ir savim pasitikintis asmuo kaip Alisa Peri, kiekvienas 
paprastesnis žmogelis būtų pasijutęs, kad maldauja ateiti. Vaka- 
rėlis vyks salėje virš kažkokios aludės. Aš žinau apie Alisą, visi 
apie ją žino, bet iki tol neteko su ja kalbėtis. Ji viena tų garsių 
merginų. Gražuolė, visų mėgstama, visur krentanti į akis. Visad 
atrodo puikiai nusiteikusi, visad patenkinta, kvatojanti, apsupta 
žmonių, kurie iškart pasidaro žavingesni ir įdomesni vien todėl, 
kad yra šalia jos. 

Perlenkusi kvietimą linkteliu. 

- Pasistengsiu, - sakau gūžtelėdama ir nenorom šyptelėda- 
ma. - Manau, bus smagu, - pameluoju. 

Alisa žiūri į mane. Atsidususi klesteli greta. Sukryžiuoja kojas. 
Sėdi taip arti, kad vienas kelis įsiremia į manąjį. 

— Nieko tu nemanai. 

Ji žiūri į mane ir šypsosi. 

Jaučiu, kaip imu rausti. Nors visas mano gyvenimas melagin- 
gas, meluoti nemoku. Nuduriu akis į sterblę. 

— Gal ir ne. 

— Bet aš noriu, kad ateitum, Katrina, - sako ji. - Man būtų 
labai malonu. 

Stebiuosi, iš kur Alisa žino mano vardą, bet jos noras, kad daly- 
vaučiau gimtadienio vakarėlyje, apskritai nesuvokiamas. Dramon- 
do vidurinėje manęs beveik niekas nepažįsta, aš neturiu draugių. 
Tyliai viena ateinu ir išeinu, atbūnu pamokas, ir tiek. Stengiuosi 
niekam nelįst į akis. Mokausi neblogai, bet pažymiai vidutiniai. 
O, galėčiau mokytis geriau, nesunku, bet mane gąsdina galimas 
dėmesys. Suprantu, jog aš slapstausi. Esu bailė. Šitaip negali tęstis 
amžinai, negaliu visą gyvenimą gyventi kaip šešėlis, tačiau kol kas 
šitai man tinka. Jei niekuo neišsiskiri, niekam nerūpi tave klausi- 
nėti. Niekas neturi žinoti, kas iš tiesų esu ir kas man atsitiko. 

Taigi nutariu, kad Alisa sumanė kažkokį žiaurų pokštą, nors 
neįsivaizduoju, kam jai reikėtų mane užgauti. Galiu tik spėlioti, 
kad ją pakurstė Denas Džonsonas ar vienas jo draugelių. 

Aš patraukiu kelį ir užverčiu knygą. Imu krautis pietų reik- 
menis. 

— Palauk. - Alisa uždeda delną man ant kelio. Dėbteliu į ją la- 
bai šaltai, ir ji atitraukia ranką. - Aš rimtai, Katrina. Tikrai noriu, 
kad ateitum. 

Užverčiu akis. 

— Ko jau taip“ 

— Tiesiog tu man patinki. Ir, manau, tai, ką aną savaitę pasakei 
Denui, buvo fantastiška. Dievaži, norėčiau pati taip sugalvoti. Bet 
nemoku. Esu per lėta. Žinai, man niekad nebūtų atėjusi į galvą 
tokia mintis apie tos moters jausmus. Kol neišgirdau, kaip tu iš- 
prausei Deną. Supranti, buvai nuostabi, tavo žodžiai buvo tokie 
teisingi ir tu tikrai jam parodei, koks jis kvailys. 

Dabar suvokiau, apie ką Alisa šneka. Daugiau šitaip niekam ne- 
šoku į akis. Iš tiesų kiekvieną dieną labai stengiuosi to nedaryti. 

Tačiau prieš dvi savaites aš taip pasibjaurėjau Deno ir jo sėbrų 
elgesiu, kad nesusilaikiau. Mokykloje viešėjo lektorė, kalbėjo apie 
karjeros planavimą ir priėmimą į universitetus. Taip, kalba buvo 
nuobodi, viskas girdėta tūkstančius kartų ir pati moteriškė bevil- 
tiška. Ji nervinosi, todėl mikčiojo, darė pauzes, po jų vėl pradė- 
davo nuo pradžių, be to, kuo mokiniai labiau triukšmavo, tuo jai 
prasčiau sekėsi. Denas Džonsonas su savo bestuburių draugelių 
gauja ją visai pribaigė - jiems tik paduok bejėgį žmogų. Jie žiau- 
riai iš jos tyčiojosi, ir vargšė pagaliau išbėgo gėdingai apsipylusi 
ašaromis. Po viso to koridoriuje aš priėjau prie Deno ir pliaukš- 
telėjau per petį. Pati vos neverkiau ir net drebėjau iš pykčio, mat 
moteris man priminė Reičelę: tokia pati blyški oda ir šviesūs 
plaukai, toks pat baikštus nervingumas... 

Denas atsisuko. Pasipūtęs, patenkintas savimi išsišiepė man ir 
kilstelėjo antakius akivaizdžiai tikėdamasis, kad bus pagirtas už 
žiaurumą. 

„Ar tau neatėjo į galvą, kaip tu ją įskaudinai? - prabilau. - Juk 
tai jos gyvenimas, Danieli, jos darbas, profesinė reputacija. Tau 
norėjosi dar kartą patraukti kitų dėmesį, sulaukti savo kvailų 
draugelių pritarimo. Tačiau ji po šios paskaitos kankinsis ne vie- 
ną valandą ir visą gyvenimą prisimins pažeminimą. Man tavęs 

gaila, Danieli, širdyje tau tikriausiai labai liūdna ir tamsu, jeigu 
prireikė taip sugniuždyti kitą žmogų. Kurio tu net nepažįsti.“ 

— Tu buvai nepakartojama, - kalbėjo Alisa. - Patikėk, apstul- 
bau. Turbūt ne aš viena, visi apstulbo. Su Denu niekas taip nešne- 
ka, - susijuokė Alisa. - Niekas. 

O aš šneku, pamaniau. Bent jau mano tikrasis „aš“ taip šneka. 

— Nuostabu. Tokia drąsa. 

Šitas žodis mane galutinai įtikina. Drąsa. Aš taip trokštu būti 
drąsi. Taip trokštu, kad manyje slypinti bailė būtų sunaikinta, su- 
triuškinta, jog nebesipriešinu Alisai. Matot, ekstravertei, mergai- 
tei, pripratusiai, kad visi ja žavisi, ją myli ir jai pavydi, labai sun- 
ku, beveik neįmanoma gyventi tykiai. Labai sunku slapstytis. 


2 skyrius 


Alisa užsispiria, kad vakarėliui rengtumės kartu. Vakarėlio 
dieną tuoj po pietų ji atvažiuoja manęs pasiimti senutėliu folksva- 
genu. Gyvenanti viena, vieno miegamojo bute senamiestyje, pra- 
neša man, didžiuliu greičiu nardydama gatvėmis, daug greičiau 
negu leidžiama visų kategorijų naujokams. Aš nustembu, tiesiog 
apstulbstu. Įsivaizdavau, jog tokia kaip Alisa turėtų gyventi pa- 
togiame name rytiniame priemiestyje kartu su mylinčiais tėvais. 
Įsivaizdavau, kaip ji lepinama, prižiūrima, popinama (kaip visai 
neseniai ir aš), ir dėl to, kad gyvena viena, staiga tampa daug 
įdomesnė, sudėtingesnė, nei iki tol atrodė. Ir nors aš gyvenu ne 
viena, o pas tetą, aišku, jog mudvi su Alisa turime daug daugiau 
bendro, negu maniau. Mes abi esame savarankiškesnės už daugu- 
mą bendraamžių - abi negyvenam su tėvais. 

Noriu paklausti ją daugybės dalykų, - kur jos mama ir tėtis? 
kaip ji išsimoka už butą? ar niekad nebijo? ar nesijaučia vieni- 
ša? — tačiau tyliu. Pati turiu paslapčių ir jau žinau, kad ko nors 
klausdama rizikuoju pati būti kamantinėjama. Saugiau nesmal- 
sauti apie kitus, saugiau per daug neklausinėti. 

Jos butas apleistame raudoname mūre. Laiptai purvini, tam- 
sūs ir kažkuo dvokia, galbūt suplėkusiomis daržovėmis, ir man 
keista, kad tokia švaruolė kaip Alisa gyvena tokiame name. Bet 
kai uždususios užbėgam į ketvirtą aukštą, ji atidaro duris į spalvų 
ir šilumos užlietą kambarį. 

Sienos nudažytos sodria oranžine spalva, nukabinėtos didžiu- 
liais spalvingais abstrakčiais paveikslais. Dvi milžiniškos minkš- 
tai atrodančios sofos užklotos vyšninės spalvos užtiesalais, apdė- 
liotos margomis egzotiškų raštų pagalvėlėmis. Kur tik įmanoma, 
visur stovi žvakės. 

- Užeik, užeik. - Alisa spusteli man ranką ir klausiamai žiūri 
į mane, besidairančią po kambarį. - Kaip patinka? Žinok, viską 
pati padariau. Kad būtum mačiusi, kaip čia atrodė, kai įsikėliau, - 
tokia pilkuma, toks purvas. Tiesiog nuostabu, kad spalvos šitaip 
pakeičia kambarį. Skardinė dažų, šiek tiek darbo - štai ir viskas, 
daugiau nieko nereikia. 

— Baisiai šaunu, - sakau. Nesusilaikau, pajuntu lengvą pavy- 
dą. Alisos butas daug modernesnis, jaunatviškesnis už tą sterilų 
minimalistinį būstą, kuriame gyvenu aš. 

— Nejaugi? Tau tikrai patinka? 

- Taip, - nusijuokiu. - Tikrai. 

- Aš taip džiaugiuosi, Katrina. Noriu, kad jis tau patiktų kaip 
ir man, nes ketinu šiame bute daug laiko praleisti su tavimi. Daug 
laiko praleisti kaip tik šiame kambaryje, kalbėtis, kalbėtis ir kal- 
bėtis iki užkimimo. Per naktis dalytis didžiausiomis paslaptimis. 

Alisa tokia žavinga, tokia nuoširdi, kad iš tiesų negaliu jai atsi- 
spirti. Juk sakoma, ar ne, jog patrauklūs ir įtakingi žmonės moka 
padaryti taip, kad pasijustum svarbiausiu žmogumi pasaulyje? Iki 
tol neturėjau nuovokos, ką tai reiškia. Nelabai suprantu, ką ji daro 
ir kaip tai padaro, - kitas žmogus gal atrodytų pernelyg įkyrus, 
net pataikūniškas, - bet kai man tokį dėmesį rodo Alisa, pasijun- 
tu tiesiog auksinė mergaitė, mane užlieja karštas tikrumas, jog 
esu iki galo suprasta. Kiekvienas bent iš dalies jaučiasi esąs įdo- 
mesnis, išskirtinesnis, negu pasauliui matosi, kiekvienas jaučiasi 
truputį neįvertintas. Aš, taip ilgai slėpusi savo tikrąjį veidą, esu 
ypač opi. Tokie žavūs žmonės kaip Alisa turi magišką galią pa- 
justi visuotinį troškimą būti pripažintam. Ir kai į tave nukrypsta 
akinantis jų dėmesio prožektorius, nieko nėra nuostabiau. Staiga 
pasidarai įdomi, pasidarai geidžiama, kiekvienas tavo žodis tam- 
pa sąmojingas ir vertas pagarbos. 

Įsivaizduoju, kad galėčiau atsiverti Alisai. Ir trumputę bepro- 
tišką akimirką regiu, kaip išpasakoju jai savo paslaptį. Matau be 
galo gyvai. Mudvi su Alisa esam šiame kambaryje, abi išgėrusios, 
abi krizenam laimingos ir vos vos susigėdusios dėl jausmo, ku- 
ris apima radus naują draugę, tikrą draugę; aš uždedu ranką jai 
ant kelio, kad ji suprastų mane norint pasakyti kai ką svarbaus, ir 
tada papasakoju. Iškloju skubiai, nestabčiodama, nežvilgčiodama 
į akis. Baigusi spoksau sau į sterblę ir laukiu jos nuosprendžio. 
Bet ji gera, atlaidi ir supratinga, kaip ir tikėjausi. Apkabina mane. 
Viskas gerai, o man lyg akmuo nusirita nuo širdies. Esu laisva. 

Tačiau ne. Nieko jai nesakysiu. Kol kas ne. 

Esu, kaip visada, su džinsais, auliniais batais ir palaidine. Pa- 
siėmiau šiokios tokios kosmetikos pasigražinti prieš vakarėlį, bet 
Alisa reikalauja, kad apsivilkčiau suknelę. Jos spinta lūžta nuo 
suknelių, visokių spalvų, fasonų ir visokio ilgio. Mažiausiai šim- 

tas tebekaba su etiketėmis. Įdomu, iš kur ji ima pinigų, kaip gali 
įpirkti tiek drabužių, ir aš vėl nesusilaikau nepaklaususi. 

— Drabužiai - mano silpnybė, - droviai šypteli Alisa. 

— Nejaugi? - pajuokauju. - Niekad nebūčiau pamaniusi. 

Alisa traukia iš spintos sukneles ir meta ant lovos. 

— Štai rinkis. Daugumos nesu nė karto užsivilkusi. - Ji iškelia 
mėlyną drabužėlį. - Patinka? 

Suknelė daili, bet aš jau pamačiau kitą, kuria ir norėčiau pa- 
sipuošti. Ji raudona, išmarginta turkiškais raštais, susisiaučiama 
ir sujuosiama kaip chalatas, tampaus audinio. Tokią suknelę būtų 
galėjusi vilkėti mano mama aštuntame dešimtmetyje, ji puikiai 
tiktų prie mano aulinių. 

Alisa mane stebi. Juokdamasi nukabina raudonąją suknelę. 

— Šitą? 

Linkteliu. 

- Žavinga, tiesa? - Ji prisideda suknelę, žiūri į veidrodį. - Be 
to, brangi. „Pakbelle 84 Kanon“. Turi gerą skonį. 

— Nuostabi. Kodėl jos nenešioji? Tebėra etiketė, nė karto ne- 
buvai apsivilkusi. Galbūt ją ir taupei gimtadieniui. 

— Neee... Rengsiuos kuo kitu. Ypatingu drabužiu. - Alisa nu- 
sviedžia suknelę ant lovos šalia manęs. - Pasimatuok. 

Suknelė guli kaip nulieta, šito ir tikėjausi, ir dera prie batų. 
Raudona spalva paryškina mano tamsią odą ir juodus plaukus, aš 
laiminga šypsausi Alisai veidrodyje. Apima jaudulys ir džiaugs- 
mas, kad sutikau eit į vakarėlį. Kaip seniai šitaip džiaugiausi... 

Alisa eina į virtuvę, išima iš šaldytuvo butelį. Šampanas. Rausvas. 

— Mmm... - Ji pabučiuoja butelį. - Mano didžioji meilė. Ir 
valio, nuo vakar jau galiu teisėtai gerti. 

Ji atkemša butelį, kamštis pokšteli į lubas, ir nepaklaususi, ar 
noriu, pripila dvi taures. Savąją nusineša į vonią, kur maudysis ir 

rengsis; jai išėjus paimu taurę ir atsargiai siurbteliu. Nesu gėrusi 
alkoholio nuo tos nakties, kai mirė Reičelė. Nė lašo. Betgi nuo Rei- 
čelės mirties nesu ir svečiavusis pas jokią draugę, nesu jautusis taip 
smagiai, todėl pridedu taurę prie burnos ir siurbteliu - burbuliukai 
kutena lūpas, liežuvį. Nurijusi dar vieną gurkšnelį įsivaizduoju, jog 
jis iš karto muša man į galvą, alkoholis pasklinda gyslomis, nes ima 
dilgčioti lūpas, sukasi galva. Šampanas saldus, malonus gerti, visai 
kaip limonadas, turiu saugotis, kad neišmaukčiau visos taurės. 

Gardžiuojuosi kiekvienu gurkšniu, patenkinta, kad gėrimui 
slystant gerkle kūnas vis labiau atsipalaiduoja. Taurei ištuštėjus 
pasijuntu laimingesnė, nerūpestingesnė - normali septyniolik- 
metė - ir klesteliu ant Alisos ryškios sofos juokdamasi iš nieko. 

Sunku nupasakoti Alisos grožį. Aukšta, liekna, gan raumenin- 
ga, bet moteriška. Daili aukšta krūtinė, tokia tobula, kad nejučia 
kyla įtarimas, ar nepasidariusi plastinės operacijos. Veidas - to- 
bulo grožio paveikslas, akys didelės, įkypos, mėlynos kaip rugia- 
gėlės. Išsišovę skruostikauliai, plati kvapą gniaužianti šypsena. 
Oda spindinti, kone auksinė. 

Daugelį žmonių galima pavadinti patraukliais ar gražiais, ta- 
čiau Alisos grožis buvo toks ryškus, kad beveik įžūlus. Bet kokia- 
me sambūryje jis tapdavo tiesiog apčiuopiamas, tiesiog dar vienas 
svečias, - nekviestas ir kartais nepageidautinas, tačiau toks, į kurį 
negali nekreipti dėmesio. 

Dažnai girdėdavau, jog esu graži, ir visada buvau patenkinta 
savo išvaizda. Mano figūra daili ir proporcinga. Gražios akys ir 
putlios lūpos. Skaisti, lygi oda, saulėje kaipmat įrundanti, giedra 
šypsena ir tiesūs balti dantys. Nepaisant baisiai susiraičiusių plau- 
kų, kūpsančių it nesuvaldoma kupeta, kokius porą kartų netgi 
buvau palyginta su Sofi Loren. 

Tačiau šalia Alisos visada jaučiuosi pilka pelytė. 

— Oi Alisa, kaip tu atrodai... - Gūžteliu nerasdama žodžių. - 
Tiesiog fantastiškai. 

Ji iškelia rankas ir apsisuka ant pirštų galų. 

— Ak, ačiū, panele Katrina, - taria. 

Kol laukiame taksi, Alisa paima tuščias taures ir virtuvėje vėl 
jas pripila. Keldamasi paimti gėrimo pajuntu, kad lengvai sukasi 
galva. Jausmas visai malonus - iš tiesų jaučiuosi laisvai, nevaržo- 
mai ir ramiai, bet nuo tos vienos taurės mintys pakrinka ir išskys- 
ta. Ir šis jausmas, šis svaigus džiugesys, įsitikinimas, kad pasaulis 
geras ir draugiškas, staiga pasirodo pažįstamas. Lygiai taip jau- 
čiausi tą naktį, kai mirė Reičelė. Ir staiga suvokiu, jog šis jausmas 
mane gąsdina. Gąsdina tai, kaip alkoholis susuka žmogui protą: 
priverčia pamiršti atsargumą, patikėti, kad pasaulis tavimi pasirū- 
pins. Mat žinau, jog šis saugumo jausmas tėra apgaulė, pavojinga 
iliuzija. Alkoholis verčia tave rizikuoti, nors šiaip to nedarytum, 
alkoholis skatina kvailai elgtis. Labiau nei kas kitas žinau, kokios 
baisios gali būti vienui vieno blogo poelgio pasekmės. Gyvenu su 
tuo kiekvieną mielą dieną. 

Taurę iš jos paimu, tačiau tik apsimetu gerianti - vos vos su- 
vilgau lūpas, o taksi atvažiavus gėrimą išpilu į kriauklę. 

Alisa išnuomojo pobūvių salę „Liūto“ viešbučio viršuje. 
Salė didžiulė ir prašmatni, langai aukšti, mediniais rėmais, už 
jų - nuostabus miesto vaizdas. Balti balionėliai, baltos staltiesės, 
orkestras. Padavėjai blizgina šampano taures, ant stalo lėkštės, 
prikrautos prašmatnių vieno kąsnio užkandžių. Kadangi pobūvis 
privatus, niekas neprašo asmens pažymėjimo, kai Alisa mudviem 
užsako po taurę šampano. 

— Fantastika, - sakau, smalsiai žvelgdama į Alisą. - Ar tėtis su 
mama tau viską apmokėjo? 

- Ne, - paniekinamai prunkšteli Alisa. - Neįstengtų apmokėti 
nė kepsnių kieme. 

- Ar jie gyvena Sidnėjuje? - klausiu. 

— Kas? - susiraukia ji. 

— Tavo tėvai. 

— Ne. Ne Sidnėjuje. Ačiū Dievui. Jie gyvena šiaurėje. 

Įdomu, kaip Alisa pragyvena Sidnėjuje, kaip susimoka už 
butą. Maniau, kad jai padeda tėvai, apmoka butą, bet, atrodo, taip 
nėra. Gal ji kartais gavo kokį palikimą ir tapo savarankiška ir tur- 
tinga? Nors baisiai smalsu, daugiau nieko neklausiu. 

- Šiaip ar taip, tu be galo dosni. Iškelti tokias vaišes savo drau- 
gams... Vargu ar įstengčiau būti tokia. Verčiau išleisčiau pinigus 
sau. Užsienio kelionei ar dar kam. 

- Smagu, kad laikai tai dosnumu, - gūžteli Alisa, - bet aš die- 
vinu vakarėlius. Ypač kai esu jų centre. Nieko geresnio nesugalvo- 
čiau. Be to, užsienio kelionės manęs nedomina. 

— Nejaugi? 

— Užsieny aš nieko nepažįstu ir manęs niekas nepažįsta. Ko 
ten važiuoti? 

— Oi, - nusijuokiu. Ji turbūt pokštauja. - Mane užsienio kelio- 
nės labai traukia. Kultūrų, kalbų, valgių įvairove... O tai, kad ta- 
vęs niekas nepažįsta, savaime gali būti pliusas. Įsivaizduok, kokia 
laisvė! - Matau, kad Alisa žiūri į mane abejodama. - Negi tikrai 
tau nesinori pakeliauti? 

— Nė trupučio. Man ir čia gerai. Patinka draugai. Dievinu savo 
gyvenimą. Kodėl reikėtų kur nors trenktis? 

- Bet... - Ketinu jai prisipažinti, kaip mane traukia pasaulis 
už mūsų šalies ribų, kaip domina svetimos kalbos ir gyvenimas 
kitose šalyse, Žmonijos istorija, bet mus pertraukia pirmieji 
svečiai. 

— Alisa! Alisa! - šaukia jie, ir staiga ją apspinta žmonių būrys; 
vienus pažįstu iš mokyklos, kiti, vyresni, nė karto nematyti. Vieni 
apsirengę iškilmingai: su suknelėmis iki žemės ir kostiumais, kiti 
kasdieniškai - su džinsais ir marškinėliais. Bet juos jungia vienas 
dalykas. Visi nori gauti dalelę Alisos, nors akimirką jos laiko; nori 
ją sudominti ir patraukti jos dėmesį, prajuokinti. Visi be išimties 
nori, kad ji juos pastebėtų ir pamėgtų. 

Ir Alisa tarsi pasklinda po visą salę - regis, kiekvieną pakalbina, 
pamalonina, bet kažkodėl mane ji pasirenka nuolatine šio vakaro pa- 
lydove. Įsikibusi į parankę tempia mane nuo grupelės prie grupelės 
įtraukdama į kiekvieną pašnekesį. Mes kartu šokame ir apšnekame 
svečių aprangą, kas su kuo flirtuoja, kas kam patinka. Man vakaras 
nuostabus. Taip smagu nebuvo keletą metų, taip smagu nebuvo nuo 
pat Reičelės mirties. Čia būdama nė karto neprisimenu nei Reičelės, 
nei savo gedinčių, sielvarto palaužtų tėvų. Aš šoku, kvatoju, koke- 
tuoju bent tam kartui pamiršusi naktį, kai Reičelė buvo nužudyta, 
naktį, kai suvokiau baisią tiesą apie save. Viską pamirštu apie naktį, 
kai savo sielos gelmėse aptikau begėdišką, bjaurią bailę. 


3 skyrius 


Reičelė užlipo ant scenos, ir salė beregint nuščiuvo. Ji atrodė 
puikiai, aukšta ir liekna, raudona aksomo suknelė (žinojau, kad 
mama su tėčiu už ją suplojo krūvą pinigų) paryškino jos ūgį ir fi- 
gūrą. Vos keturiolikos metų, bet scenoje pasitikėjimu ir laikysena 
buvo panašesnė į dvidešimt kelerių moterį. 

Mama susijaudinusi spustelėjo man ranką, aš grįžtelėjau į ją. 
Nieko daugiau nematydama, ji žiūrėjo į Reičelę ant scenos juo- 

kingai suspaudusi lūpas — šitaip darydavo norėdama sutramdyti 
šypseną; akyse žibėjo laimės ir meilės ašaros. Jai prie šono sė- 
dintis tėtis atsisuko į ją norėdamas pažvelgt į veidą, bet susitiko 
mano žvilgsnį. Mudu nusišypsojome prajuokinti mamos išraiš- 
kos, kupini pasididžiavimo šeima. 

Reičelė atsisėdo prie fortepijono grakščiai timptelėdama ant 
kojų suknelę ir ėmė skambinti. Rečitalį pradėjo Mocarto sonata. 
Žavus, dailus kūrinys, melodija tokia pažįstama, kad žinojau, ko- 
kia bus tolesnė nata, kur bus fortissimo ir kur crescendo. Žiūrėjau, 
kaip visad, užburta jos grojimo, tačiau ne tik jo - ir permainos, 
kurią scenoje patirdavo jos asmenybė. Scenoje išgaruodavo visas 
Reičelės drovumas ir nerangumas. Scenoje ji būdavo didinga ir 
įtaigi, skambindavo taip įsijautusi, jog pamiršdavo save. Kai gro- 
davo, negalėdavai įsivaizduoti, kad ji gali būti nedrąsi ir neryžtin- 
ga, kad tėra mergaičiukė. 

Per visą rečitalį, kuris truko daugiau kaip valandą, mama gerte 
gėrė Reičelę akimis. Klausydamasi jos, mama tarsi panirdavo į tran- 
są, nebejusdavo nei laiko, nei vietos, nematydavo, kas sėdi šalia. 

Aš irgi skambinau pianinu. Mano technika buvo visai padori, 
prieš metus išlaikiau septintos klasės egzaminą, dažnai laimėda- 
vau mokyklos ir Naujojo Velso muzikos konkursus. Tačiau tikru 
talentu buvo apdovanota tik Reičelė, jai pasiūlytos net trys užsie- 
nio stipendijos. Jau kelios savaitės namie kalbėdavom daugiausia 
apie tai, kur jai įgyvendinti savo svajonę ir tapti koncertuojančia 
pianiste - Berlyne, Londone ar Bostone. Man tai tebuvo laisvalai- 
kio užsiėmimas. Patikdavo groti, netgi labai, bet netroškau skam- 
binti kiaurą dieną, ir dar kasdien. Bet Reičelei fortepijonas buvo 
jos didžioji meilė, jos aistra, ji dirbdavo nepailsdama. 

Reičelė buvo pusantrų metų jaunesnė už mane, bet, nepaisant 
visuotinai paplitusio įsitikinimo, kad vyresnysis vaikas pasiekia 


18 


Tobula klasta 


daugiau, mūsų šeimoje susiklostė priešingai. Na, mes abi buvom 
pirmūnės: abi gaudavom puikius pažymius, abi stropiai tiek mu- 
zikuodavome, tiek sportuodavome ar mokydavomės, bet Reičelė 
į viską kibdavo su nepaprastu įkarščiu. Ne taip kaip Reičelei, man 
rūpėjo berniukai, vakarėliai ir draugų kompanijos, šitos pramo- 
gos trukdė iki galo panaudoti gabumus. Bet aš nesukau sau galvos, 
niekad nepavydėjau Reičelei laimėjimų, man patiko turėti daugy- 
bę draugių ir draugų, lakstyti po vakarėlius. Šitos gyvenimo pusės 
neketinau aukoti dėl aukštų mokslo ar muzikos rezultatų. Visada 
maniau, kad mano gyvenimas kur kas smagesnis už Reičelės. 

Mama su tėčiu gyveno dėl Reičelės. Juodu be galo ir be kraš- 
to šnekėdavo apie jos laukiančią koncertuojančios pianistės atei- 
tį - su manimi, vienas su kitu, kai likdavo vieni, su bičiuliais ir 
su pačia Reičele. Buvo beatodairiškai atsidavę jos karjerai. Lygiai 
kaip Reičelė buvo apsėsta muzikos, jie buvo apsėsti Reičelės. 

Žinau, žmones stebino tai, ką jie laikė mamos ir tėčio šališku- 
mu, - Reičelės dievinimą ir tariamą abejingumą man. Jie manęs 
gailėdavo manydami, jog esu apleista. Nieko panašaus - aš prita- 
riau tam, kad mama su tėčiu Reičelę garbina, kaip ir jie jausda- 
ma, kad jai gimus mūsų šeimą aplankė palaima. Mylėjau Reičelę 
tyra ir nesavanaudiška meile. Troškau jai geriausio ir nekantravau 
greičiau išvysti jos spindinčią karjerą. Galiu nuoširdžiai pasakyti, 
jog mudvi nebuvom varžovės, tiesiog norėjom skirtingų dalykų, 
o aš buvau laiminga, kad Reičelė genijus. Žinojau, kiek ji dirbo, 
kad taptų vunderkinde, ir nėmaž nepavydėjau. Man pakako gar- 
bės būti jos seserimi. 

Nesvarbu, ką skelbė laikraščiai po jos nužudymo, - visas tas 
skausmingas prielaidas ir klaidingas spėliones apie mudviejų san- 
tykius: bulvarinė spauda reiškė vadinamųjų psichologijos eksper- 
tų nuomonę, e5ą aš turėjau seseriai pavydėti, esą tai neišvengiama 

šeimoje, kur vienas vaikas talentingas, o kitas paprastas, - bet aš 
niekad neabejojau savo tikraisiais jausmais Reičelei. 

Reičelę dievinau, ir gyvą, ir mirusią. Buvau ir visada būsiu jos 
didžiausia gerbėja. 


4 skyrius 


Po Alisos gimtadienio visi man kur kas draugiškesni. Korido- 
riuose šypsosi ir linksi nepažįstami mokiniai, kai kas net pasisvei- 
kina: „Labas, Katrina!“ Ir iš kur žino vardą? Alisa kasdien mane 
susiranda per pietus. Atsisėdusi šalia juokina pasakojimais apie 
kitus mokinius, paskalomis apie žmones, kurių beveik nepažįstu 
ir kurie man nerūpi. Smagu, džiaugiuosi kompanija, nebekiurk- 
sau viena. Pietų pertrauka, kuri visad atrodydavo be reikalo tokia 
ilga, su Alisa pralekia kaip viena akimirka. 

Ir aš savęs neklausiu, kodėl ji nori būti su manimi. Vis dėlto 
savo mokykloje buvau populiari, pripratau būti mėgstama. Alisa 
nori draugauti, jai reikia mano pritarimo, patinka būti kartu. Ji įdė- 
miai klausosi visko, ką pasakoju. Taigi nors mudvi mažai ką turime 
bendro ir suprantu, jog seniau gal ir nebūčiau su ja susidraugavusi, 
dabar trokštu jos draugystės. Esu dėkinga, patenkinta ir nustebusi. 
Ir pirmą kartą per tuos metus jaučiu kažką panašaus į laimę. 

Ketvirtadienį po vakarėlio skambinu Alisai, pakviečiu šešta- 
dienį į svečius. Gyvenu pas tetą Vivjeną, tėvo seserį; man čia labai 
patinka: Vivjena nuoširdi ir gero būdo, visad sako, kaip džiau- 
giasi, kad gyvenu su ja, o aš esu dėkinga, kad nebereikia gyventi 
Melburne ir galiu vidurinę baigti ten, kur niekas nėra girdėjęs 
apie Reičelę ar seseris Boidel. Dažnai savaitgaliais lieku viena, nes 

Vivjena kur nors išvažiuoja su draugėmis, todėl pripratau būti 
viena, smagu savo nuožiūra rinktis, ką valgyti, ką žiūrėti ir kokios 
muzikos klausytis. Tik atsikėlusi Vivjena mane kviesdavo važiuo- 
ti kartu, - bijojo, kad man nebūtų liūdna ar baugu, - ir sykį išva- 
žiavau, bet visos jos draugės jau bebaigiančios ketvirtą dešimtį, 
todėl jaučiausi juokingai išsiskirianti. Daug geriau likti namie. 

Šį savaitgalį Vivjena ir vėl išvažiuoja. Neabejoju, apsidžiaugs 
išgirdusi, jog mane aplankys draugė. Ji visad man liepia pasikvies- 
ti draugų ir tikriausiai laiko keistuole, nes niekad neturiu svečių. 

— Aš paruošiu vakarienę, - sakau. 

— Nuostabu, - taria Alisa. - Tikiuosi, esi gera virėja. 

— Esu, - nusijuokiu aš. - Vienas mano slaptų talentų. 

- Slaptų, ką? - Valandėlę Alisa tyli. - Turbūt turi daug paslapčių. 

Aš tik nusijuokiu, tarsi tokia mintis būtų absurdiška. 

Šeštadienį lakstau po parduotuves pirkdama maistą. Iki Rei- 
čelės nužudymo aš daug gamindavau - visiems keturiems, nes 
dar buvome šeima, taigi ir dabar žinau, ką darau, ko man reikės. 
Tam, kad pataisyčiau savo mėgstamo aštraus troškinio, prisiper- 
ku vištienos šlaunelių, kardamono, kmyninio kumino, maltos ka- 
lendros, „Basmati“ ryžių. Galėsiu pagamint valgį kiek anksčiau, o 
kai Alisa ateis, pastatysiu jį šusti ant mažytės ugnies, kol mudvi 
kvatosimės, plepėsime stengdamosi geriau pažinti viena kitą. 

Grįžusi namo pataisau troškinį. Nusimaudau po dušu ir ap- 
sirengiu. Iki Alisos atėjimo dar valanda, tad paskambinu tėvams. 
Su tėvais išsikėlėm iš Melburno praėjus metams po Reičelės mir- 
ties. Melburne per daug pažįstamų, per daug žmonių žinojo, kas 
atsitiko Reičelei. Buvo neįmanoma pakęsti užjaučiamų ar smalsių 
žvilgsnių, neslepiamo kuždėjimosi, lydinčio mus kiekviename 
žingsnyje. Aš atsikrausčiau pas Vivjeną, nes norėjau baigti Dra- 
mondo vidurinę, vieną didžiausių valstijos mokyklų, tokią didelę, 

kad galėjau joje atsiskirti nuo visų, likti nepastebėta. Tėvai nu- 
sipirko namą už poros valandų kelio į šiaurę, Niukaslyje, netoli 
vandenyno. Žinoma, kalbino ir mane važiuoti kartu, įtikinėjo, 
kad esu per jauna palikti tėvus. Tačiau mane jų liūdesys jau ėmė 
slėgti, šalia jų man trūkdavo oro, ir aš jiems vis dėlto įrodžiau, 
jog Dramondo vidurinė nuostabi, nuo jos priklauso visa mano 
ateitis, ir jie pagaliau nusileido. 

— Boidelių namai, - atsiliepė mama. Persikėlusi pasikeičiau 
dokumentus, dabar vadinuosi Peterson, močiutės iš tėvo pusės 
mergautine pavarde. Keista, kad buvo taip lengva atsisakyti se- 
nojo Keitės Boidel vardo ir tapti Katrina Peterson, - visai nesu- 
dėtinga, bent dokumentuose, tapti kitu žmogumi. Keitės vardo 
pasiilgstu. Tačiau jis tiko tokiai, kokia buvau seniau, - laiminga, 
nerūpestinga, draugiška. Katrina tinkamesnė naujajai, tykesniajai 
versijai. Keitės Boidel nebėra. Reičelės ir Keitės Boidel, liūdnai 
pagarsėjusių Boidel seserų, nebėra. 

— Mama... 

- Brangioji... Kaip tik ketinau skambinti. Mudu su tėčiu kal- 
bėjom apie automobilį tau. 

— Ką? 

— Taip. Tik, vaikeli, nesiginčyk. Nutarėm nupirkti tau naują au- 
tomobilį. Dabar jie daug saugesni, su oro pagalvėmis ir panašiai. 
Pinigų turime, todėl juokinga, kad važinėji tuo senu kledaru. 

— Ne toks jau kledaras, mama. Tik šešerių metų. - Aš važinėju 
senuoju mamos volvu, mano amžiaus panelei tokia mašina dar 
labai nauja ir solidi. 

Ji kalba toliau, lyg nebūtų manęs išgirdusi: 

— Taigi radome tokį žavingą pežo. Labai kompaktiška, graži 
mašinytė, bet svarbiausia, kad puikiai atlaikė visus saugumo ban- 
dymus. Idealiai tiks tau mieste. 

Ginčytis neverta. Nenoriu jos erzinti priešgyniaudama. Nuo 
Reičelės mirties džiaugiuosi stengdamasi įtikti tėvams. Jie eina iš 
proto dėl mano saugumo, daro viską, kas įmanoma, kad man ko 
neatsitiktų, tad mandagiai priimti jų dovanas ir rūpestį - menku- 
tė kaina, jeigu tai gali nors kiek palengvinti jiems skausmą. 

- Atrodo nuostabiai, mama, - sakau. - Ačiū. 

— Kaip mokykloje? Ar pažymiai nors kiek geresni? 

— Taip, - meluoju. - Jau sekasi daug geriau. 

— Skaičiau apie Niukaslio universiteto medicinos mokyklą. 
Žinai, labai pažangi, kalbama, ne prastesnė už Sidnėjaus. Iš ti- 
krųjų atrodo, kad šiuo metu tai tinkamiausia vieta mokytis me- 
dicinos. Be to, ten dėsto daug žymių gydytojų. Mieloji, norėčiau, 
kad apie tai pagalvotum. Dėl manęs. Galėtum gyventi su mumis, 
žinai, kaip tėtis būtų patenkintas, o tu galėtum atsidėti studijoms, 
nesirūpinti butu, sąskaitomis ar maistu. Galėtume tave pagloboti, 
būtų lengviau. 

— Nežinau, mama, dar nežinau. Kol kas man labai patinka 
anglų kalba ir istorija, patinka skaityti, o gamtos mokslai - ne... 
Turbūt vis dėlto pasirinksiu humanitarinę sritį. Be to, mama, Si- 
dnėjuje man tikrai gera. 

— Na, žinoma. Ir Vivjenos butas puikus, žinau, ji bus laimin- 
ga, jeigu toliau pas ją gyvensi. Ir baigti humanitarinių mokslų 
bakalauro studijas - išties puiki mokslų pradžia. Bet, brangioji, 
tik pradžia. Vis tiek turėsi grįžt į vėžes. Kada nors. Kai būsi pa- 
sirengusi. 

„Grįžt į vėžes. Kai būsi pasirengusi.“ Aiškiau mama nedrįsta 
užsiminti apie tai, kas atsitiko Reičelei, prabilti apie mūsų netektį, 
apie gyvenimą iki jos nužudymo. 

Aš buvau dešimtoje klasėje, geriausia mokinė. Tikėjausi baigti 
vidurinę tokiais pažymiais, kad įstočiau į universitetą studijuoti 

medicinos. Mano galutinis tikslas buvo akušerija, viską suplana- 
vau. Bet nužudžius Reičelę visi planai žlugo, viskas pairo. Žemė 
išslydo iš po kojų. Be to, per visą tą siaubingą laiką suvokiau, kad 
gamtos mokslai ir matematika, visi tikslieji dalykai, kuriuos taip 
mėgau, negali man padėt suprasti, kas atsitiko Reičelei. Nėra for- 
mulės, nėra matematikos lygties, kuri padėtų susidoroti su emo- 
cijomis, užplūstančiomis po žmogžudystės, - tikslieji mokslai ne- 
pajėgia išmatuoti žmogaus širdies kančios. Tačiau humanitariniai 
dalykai: literatūra, istorija, muzika, visa toji magija, sukurta siel- 
vartą suprantančių žmonių, gali paguosti, jeigu panorėsi. 

O dabar jau abejoju, ar apskritai kada nors būsiu pasirengusi 
grįžt į vėžes. Aš jau pasuku kitu keliu, dar tik pradedu juo įsibėgė- 
ti ir nemanau galinti ar norinti pasukt į šoną. 

— Pagalvosiu, mama. 

— Gerai. Nusiųsiu tau keletą brošiūrų. - Ji nusijuokia, bet iš- 
girstu, kaip balsas užlūžta, - ženklas, kad pokalbis jai išspaudė 
ašaras. - Turiu surinkusi visą krūvą. 

Paliečiu ragelį, tarsi tuo judesiu galėčiau ją paguosti. Bet jos pa- 
guosti neįmanoma. Ji gyvena tik skausmu, didesniu ar mažesniu. 

— Kur jau tu nesurinksi, - sakau kuo šilčiau. 

— Oi, kaip užsiplepėjau, - taria ji vėl žvaliai, ramiai, sutram- 
džiusi visas emocijas. - Juk tikriausiai nori šnektelėt su tėčiu? 
Jo čia nėra, brangioji, bet aš pasakysiu jam, kad vėliau tau pa- 
skambintų. 

— Nieko. Matai, pas mane vakarienės ateina draugė. Gal pati 
rytoj paskambinsiu. 

— O, kaip džiugu, kad susirandi pramogų. - Jos balsas vėl 
sudreba, bet kostelėdama ji suvaldo jį. - Gero vakaro, brangioji. 
Pasakysiu tėčiui, kad rytoj paskambintų. Pati neskambink. Dabar 
mūsų eilė mokėti. 

Padedu ragelį visiškai be ūpo, išgaravo visas jaudulys laukiant 
vakaro. Gailiuosi, kam paskambinau. Man nepasidarė linksmiau, 
o mama tikrai dar labiau susikrimto. Pastaruoju metu mama vi- 
sada taip. Vis kažką aiškina, vis planuoja, vis kupina sumanymų ir 
praktiškų pasiūlymų. Sakytum jai baisu pabūti ramiai ar patylėti. 
Šitaip elgiantis nelieka laiko prisiminti, galvoti apie tai, ko nete- 
ko. Su ja kalbėdamasis neturi kada įsiterpti, prabilti apie tai, ko ji 
nenori girdėti, - užsimint apie Reičelę. 

Šiuolaikinis būdas gedėti, neva teisingas, yra kalbėt apie ne- 
tektį, verkti, raudoti ir dejuoti. Mano psichologė sakė, jog reikia 
kalbėtis. Ir aš bandžiau, tuos ilgus ilgus pirmuosius metus po Rei- 
čelės nužudymo, bandžiau kalbėti apie tai, kas nutiko, išreikšti 
savo liūdesį, nusakyti mūsų netektį, savo pačios neviltį. Tačiau tė- 
tis nesiklausydavo, o mama mane pertraukdavo, pakeisdavo temą 
ir, jei nenutildavau, apsiverkusi išbėgdavo iš kambario. 

Aš pasidaviau. Atrodydavo, lyg ją tyčia kankinu, ir aš pradė- 
jau bodėtis savimi, savo poreikiu išsikalbėti. Šnekėdama apie tai 
aš ieškodavau atleidimo, patikinimo, kad mama su tėčiu nejaučia 
man neapykantos už tai, kas atsitiko, kad jie nesigaili, kam gyva 
likau aš. Bet netrukus suvokiau trokštanti neįmanomo. Aišku, jie 
manęs nekenčia už tai, kas atsitiko, už mano bailumą, mano pa- 
bėgimą, mano išlikimą. Aišku, jeigu vienai jų dukrai buvo lemta 
mirti, tai turėjau būti aš. 

Ir nebetikiu, kad yra dar koks geresnis būdas susidoroti su 
netektimi. Tiesiog tu neši skausmo naštą, - kasdienę klaikią 
naštą, - ir šnekos apie ją nei nuims jos, nei palengvins. Rei- 
čelė buvo nužudyta pačiu siaubingiausiu būdu. Žodžiai negali 
atsverti šios žiaurios tiesos. Reičelė mirė. Ji išėjo amžinai, ir mes 
niekada daugiau nepamatysime gražaus jos veido, neišgirsime 
grojant. Ji mirė. 

Niekaip nesuprantu, kodėl mums reikia murdytis šioje tikro- 
vėje, kartoti ir kartoti tą patį, lįsti ir knaisiotis, kol pravirksi kru- 
vinom ašarom, o širdį sugniuždys siaubas ir neapsakomas siel- 
vartas. Šituo nieko nepadėsi. Niekas negali padėti. Jei mama nori 
būti tvirta, apsimesti, kad jaučiasi puikiai, nori slėpti savo neviltį 
po permatomu veiklumo ir dalykiškų pokalbių šydu, nepriešta- 
rauju. Šis būdas toliau gyventi savo varganą gyvenimą atrodo ne 
blogesnis už kitus. 

Spusteliu nedidelį apskritą randą virš kelio. Jis vienintelis fi- 
ziškai liudija apie naktį, kai Reičelė buvo nužudyta, yra vieninte- 
lė mano fizinė trauma. Tą baisią naktį Melburne buvo nužudyta 
ne ta mergaitė. Ir nors iš tikrųjų nepajėgiu norėti, kad būčiau 
mirusi vietoj Reičelės, - nesu tokia narsi, kad tapčiau kankine, 
tebemyliu gyvenimą ir bijau mirties, - gerai suvokiu, jog mirė 
geresnioji sesuo. 


Alisa nevėluoja; ji tokia linksma, energinga ir graži, jog, kai 
įžengė ir pradėjo nesustodama pliaukšti, pasijutau geriau. 

— O Dieve, - šnibžda ji, dairydamasi po butą, - nepakartoja- 
ma. Matyt, tavo tėvai dideli dizaino madų žinovai. 

— Ne, - papurtau galvą. - Ne. Čia ne tėvų butas. Aš gyvenu 
pas tetą Vivjeną. Šį savaitgalį ji išvažiavusi. Į šiaurę. 

— Taigi mes vienos? 

Linkteliu, džiaugsmingai klykdama Alisa strykteli. 

— Valio! Dieve, Katrina, kaip puiku! Maniau čia rasti tavo tėtį 
ir mamą. Maniau, reikės iškilmingai su jais susipažinti. Tarsi bū- 
simajai marčiai. Bet mes vienos! Jokių tėvų. Ačiū Dievui. 

Ji nusispiria batelius ir pasileidžia aplink kambarį žiūrinėda- 
ma daiktus, žvalgydamasi. 

Jau lyg ir ketinu Alisai paaiškinti, kodėl gyvenu su teta, ne su 
tėvais, pasakyti, kad Dramondo vidurinė daug geresnė už Niu- 
kaslio mokyklas, - tai lyg ir tiesa. Bet ją labiau domina pats butas, 
o ne kaip ir kodėl jame gyvenu. 

— Turbūt smagu turėti tokių turtingų giminių, - sako ji, eida- 
ma į prieškambarį. Kaišioja galvą pro visas duris koridoriuje. Jos 
balsas skardžiai aidi. - Ar esi čia turėjusi svečių? Tikriausiai ne, 
ką? Klausyk, surenkim vakarėlį. Dieviška vieta. Pažįstu būrį žmo- 
nių, kuriuos galime pakviesti. Oi, tik pažiūrėk! — staiga sušunka 
ji. Nuo lentynos nukelia įmantrų butelį. - Airiškas viskis. Mmm... 
Dievinu. Paragaukim. 

— Jis ne mano, - sakau. - Vivjenos. 

— Na ir kas. Atpirksim. Tavo teta nė nepastebės. - Ji atneša 
butelį į virtuvę, susiranda stiklines ir negailėdama pripila. - Ko- 
kakolos turi? 

— Deja, ne, - purtau galvą. 

— Bus gerai ir vanduo. 

Ji žengia prie kriauklės, prileidžia vandens ir vieną stiklinę pa- 
duoda man. Siurbteliu. Viskio kvapas bjaurus, skonis dar baises- 
nis - kartus, sausas ir baisiai stiprus, suprantu jo neįveiksianti. 

Šitam vakarui alkoholio neplanavau, net negalvojau. Bet Ali- 
sos nekantravimas man atveria akis: jai aštuoniolika, ji gali gerti 
nenusikalsdama. Nieko keisto, kad nori išgerti, nieko nepaprasto. 
Ne visi taip baidosi pasaulio kaip aš - ne visi nusvilę pirštus. 

Mes pasiimam stiklines ir išeinam į balkoną, žiopsom į mies- 
to panoramą. Daugiausia kalba Alisa, aš patenkinta klausausi 
gerdama jos energiją, jos gyvenimo džiaugsmą. Prisimenu, kaip 
smagu leisti laiką su bendraamže, iš naujo susipažįstu su kitokia 
savimi - jaunesne, laimingesne, mergaite, kuri neabejojo, kad gy- 
venimas gali būti toks, turi būti toks. Laisvas, lengvas ir džiaugs- 

mingas. Ir pirmą kartą per tuos metus esu tikrai laiminga, kad 
sėdžiu čia, klausausi Alisos, kvatoju iš jos pasakojimo. 

Alisa kaip tik tokia draugė, kokios man reikia, kad galėčiau 
užsimiršti. Ji protinga, paprasta ir labiausiai nori, kad būtų sma- 
gu. Gyvena dabartimi ir, mano laimei, kažkodėl nė trupučio ne- 
sidomi praeitimi. 

Ištuštinusi kelias atskiesto viskio stiklines, - kol aš po truputį 
laižau savo pirmąją, - Alisa pareiškia išalkusi, ir mes grįžtame 
vidun. Ji įsipila dar viskio, siūlo ir man, bet aš, kratydama galvą, 
rodau pilną stiklinę. Alisa susiraukia. 

— Nepatinka? - klausia. 

— Gal ir nieko, - šypteliu ir siurbteliu stengdamasi nesirauky- 
ti. Galėčiau paaiškinti, kodėl taip bijau alkoholio, pasakyti, koks 
jis gali būti pavojingas, bet atrodytų, kad vaidinu pamokslaujantį 
tėvą ar motiną, kokį nors nenormalų puritoną. O aš Alisą jau ne- 
blogai pažįstu, žinau, ji manęs nekamantinės, jeigu negersiu. Ir 
per daug nesuks sau dėl to galvos. Ne jos būdui. 

Alisa žiūri į mane lyg stengdamasi kažką suvokti, bet paskui 
gūžtelėdama pastato butelį. 

— Man daugiau liks, - suniurna. 

Prisikrovusios pilnas lėkštes troškinio susėdame virtuvėje. 
Malonu, kad Alisa net išsijuosusi giria valgį. 

— Dieviška! Tu stebukladarė. Galėtum atidaryti indišką res- 
toraną. 

Juokiuosi kukliai purtydama galvą, bet pačiai gera. Nuotaika 
labai pasitaisė. Liūdnumas, užėjęs pasikalbėjus su mama, dingo. 
Alisos smagumas ir energija užkrečiami. 

— Gerai, o ką veiksime toliau? - klausia Alisa, šakute kaukšė- 
dama į lėkštę. | 

- Galime ką nors pažaisti. Turiu žodžių loto. Ir viktoriną. 

Alisa papurto galvą. 

- Per daug nuobodu. Žaisdama žodžių loto negaliu susikaupti 
ilgiau kaip minutę. Per daug panašu į pamokas. O gal pabandom 
spėti žodžius iš piešinių ar šaradas? Ką nors įdomesnio. 

— Bet abiem žaidimams reikia daugiau žmonių. 

Alisa valandėlę tyli, galvoja, tada pakelia galvą ir nusišypso. 

- Žinau vieną, kuris gali ateiti. Mus truputį palinksminti. 

— Tikrai? - Aš prisiverčiu šyptelėti, bet pajuntu nusivylimą. 
Tikėjausi ramaus vakaro tik dviese. Maniau, kalbėsime iki pary- 
čių, gal pasileisime muziką ir pašoksime. Pasidžiaugsime jaukia 
mergaičių naktimi, kokios, atrodo, neturėjau gal kelerius metus. 
Be to, man labai smagu, nemanau, kad kas nors trečias dar turė- 
tų mus linksminti. Išgirdus, jog Alisa nori kažką pakviesti, mane 
apima apatija. - Taip vėlai? 

— Dar tik devynios, ir šeštadienio vakaras! Naktiniai klubai 
nė neatsidarę. 

Aš gūžteliu. 

— Kas tasai Žmogus“ 

— Robis. 

— Ir? 

— Kas „ir“? 

— Kas jis toks? 

- Draugas, ir gana. Dirba padavėju tikrai šauniame restorane. 
Lygis, pamatysi. Jis tau patiks. 

Alisa išsiima mobiliuką ir ima rinkti numerį man nespėjus 
dar ko nors paklausti. Girdžiu, kaip ji kviečia jį ateiti, - tvirtu, 
sodriu ir koketišku balsu. Vargu ar ji kada nors jaučia drovumą, 
abejonę. Sunku įsivaizduoti. 

- Tuoj atvažiuos. - Ji atsistoja, pasirąžo, patenkinta pasikaso 
pilvą. - Puikiai sugalvota, Keite. Dieviškas valgis, gera kompanija, 
o prieš akis dar visokių smagybių. 

— Katrina, - pataisau ją. - Aš ne Keitė. Katrina. 

Alisa pakreipia galvą, mąsliai žiūri į mane. 

— Bet atrodai kaip Keitė. Tikrai. Juk tu ne visada vadinaisi Ka- 
trina, ką? Kai buvai jaunesnė? Mažai mergytei per daug solidus, 
brandus vardas. O Keitė - žavus. Smagus. Jis tau tinka. 

— Ne, - sakau. - Aš - Katrina. Katrina, ir tiek. 

Stengiuosi kalbėti nerūpestingai, draugiškai, bet mano žodžiai 
nuskamba šiurkščiai, perdėtai. Niekad nekreipdavau dėmesio, 
kaip žmonės mane šaukia, - Keite, Keit, Keiti, - man visi tie var- 
dai patiko, bet ilgiau negaliu pakęsti jokių savo vardo trumpinių. 
Anos lengvabūdės sutrumpintos Keitės nebėra. Dabar aš Katrina 
Peterson iki kaulų smegenų. 

Suraukusi antakius, Alisa žiūri į mane beveik šaltai, bet staiga 
jos veidas nusigiedrija, gūžtelėjusi ji nusišypso ir ramiai linkteli. 

— Žinoma. Katrina tikrai skamba iškilmingiau. Kaip Katri- 
na Hepbern. Be to, ilgas vardas geriau tinka prie tavo paslap- 
tingumo. 

- Paslaptingumo? - prunkšteliu džiaugdamasi dingstimi juo- 
kais nuleisti nesmagų pokalbį. - Na jau... 

— Oi, tikrai. - Alisa palinksta artyn. - Mokykloje visi spėlioja, 
kas tu esi. Tokia daili ir protinga. Tokia tyli, užsidariusi ir atsitvė- 
rusi nuo kitų, bet ne todėl, kad būtum drovi, nedrąsi ar panašiai. 
Toks įspūdis, tarsi būtum nutarusi niekur nedalyvauti. Tarsi... oi, 
nežinau... turėtum kokią didelę, baisią paslaptį ir nenorėtum su 
niekuo draugauti, kad kiti jos nesužinotų. Tu visus domini, net 
gąsdini. Kai kas tave laiko snobe. 

— Snobe? Nejaugi? Na, jie klysta. Nesu snobė. 

Atsistojusi pradedu nuruošti stalą nežiūrėdama Alisai į akis. 
Pokalbis pradeda mane nervinti - per daug priartėja prie tiesos. 
Juk aš tikrai turiu paslaptį. Didelę, baisią paslaptį, kaip sako Alisa. 

Ir nors nesu snobė, išties nenoriu niekur dalyvauti, vengiu drau- 
gysčių, - vis dėl tos pačios priežasties. Matyt, mokiniai pradeda 
spėliot apie mane, apkalbėti. Nesu tokia nepastebima, kaip tikė- 
jausi. Bet Alisa juokiasi. 

- Ei, nenukabink nosies. Liaukis, aš tik juokauju. Šaunu būti 
tokiai paslaptingai. Man patinka. Tu kitokia. Super. O aš turbūt 
tau tik pavydžiu. Pati norėčiau būti panaši į tave. - Ji prideda ran- 
ką prie širdies, užsimerkia. - Mergina su tragiška praeitimi. 

Stebiuosi, kad Alisa beveik pataiko kaip pirštu į akį. Jaučiuosi 
nesmagiai, lyg nuoga, ir vos susilaikau nepabėgusi ir nepasislėpu- 
si. Kad išsaugočiau paslaptį. Bijau, kad Alisa, pratęsusi šį pokalbį, 
nepradėtų manęs kamantinėti ir visko neiškvostų, bet ji tik gūž- 
teli, apsidairo ir papurto galvą. 

- Dieve, butas tiesiog fantastiškas. Būtinai reikia surengti čia 
vakarėlį. - Pakilusi ji paima iš manęs lėkštes. - Tu gaminai, aš su- 
plausiu. Sėskis. Dar gurkštelėk kokį mililitrą savo gėrimo, - sako 
žvilgtelėjusi į mano stiklinę. 

Netrukus supratau, kad Alisa visada trokšta būti dėmesio 
centre. Taigi ilgai nešneka apie kitą žmogų. Be to, mėgsta erzinti. 
Pasako ką nors truputį užgaulaus, bet palengva nuleidžia juokais, 
paskui esti tokia žavinga ir maloni, jog neįmanoma ilgiau pykti. 
Šis atradimas manęs nė kiek nesutrikdė, priešingai - džiaugiausi 
įsitikinusi, kad ji nėra tokia nuostabi, kaip iš pradžių atrodė. Jau- 
čiausi tokia nevykusi, jog nenorėjau tobulos draugės. 

Alisai taip ir nepavyksta suplauti indų. Tiesa, ji pradeda: pri- 
leidžia kriauklę karšto vandens, įpila ploviklio, bet mes kalbamės 
ir ji tolydžio pamiršta, ką veikia, vis grįžta prie stalo ko nors pasa- 
kyti ar papasakoti anekdoto. Ir tada pasigirsta beldimas į duris. 

— Robis! - apsidžiaugusi suploja rankomis Alisa. Ir pasisukusi 
išskuba koridoriumi jo įleisti. 

Girdžiu, kaip Alisa juokdamasi sveikinasi su juo. Girdžiu 
žemą, sodrų jo balsą. Ir jis įeina į virtuvę. 

Aukštas, šviesiaplaukis, labai patrauklus sportiškas tipas. Šyp- 
sodamas paduoda man ranką. 

— Katrina, aš Robis. 

— Labas. 

Jo delnas kietas, šiltas ir sausas. Šypsena plati, graži, ir aš pir- 
mą kartą per pastaruosius metus pajuntu neabejotiną trauką. Jis 
žavingas. Jaučiu, kaip paraustu. Sumirksėjusi nusisuku prie kriau- 
klės ir apsimetu besiterliojanti su indais. 

— Aš tik baigsiu plauti. Tuoj tuoj. 

— Ne, ne. - Alisa suima man už pečių ir švelniai nustumia 
nuo kriauklės. - Pati vėliau suplausiu. Pažadu. Einam užsiimti 
kuo nors linksmesniu. 

Likę daugybė troškinio, ir Alisa kviečia Robį pavalgyti. 

— O galima? - Jis žiūri į mane kaltai, bet Alisa jam prikrauna 
pilną lėkštę. 

- Žinoma, - nuoširdžiai sakau. Per daug pridariau. Šešiems 
pakaktų. 

Alisa klausia Robį, ar jis nenorėtų išgerti, tačiau tas papurto 
galvą teisindamasis futbolo treniruote ir prisileidžia stiklinę van- 
dens. Žiūri, kaip Alisa pilasi gėrimo. 

— Viskis? Ar ne per stipru, Ali? 

— Taip, stipru, - mirkteli ji. - Kaip tik man. 

Mes išeinam į balkoną, Robis kerta per abu žandus. Iš pradžių jo 
kiek droviuosi, truputėlį nepatenkinta, kam jis atėjo, bet Robis toks 
draugiškas ir taip giria mano valgį, ir taip smagiai šneka, jog netru- 
kus pajuntu jam simpatiją. Dvidešimtmetis, dirba kažkokiame pra- 
bangiame restorane padavėjų, ir štai aš jau kvatoju iš jo pasakojimų 
apie sunkius, priekabius klientus, su kuriais jam tenka susidurti. 

Kai pasidaro šalta, sueinam į vidų ir svetainėje susėdam ant 
grindų. Viskis Alisai jau muša galvon. Skruostai dega, akys pa- 
raudusios. Besipinančiu liežuviu ji nuolat garsiai pertraukia Robį 
ir už jį baigia pradėtą pasakojimą. Bet jis nepyksta, atlaidžiai šyp- 
sosi ir leidžia jai kalbėti. 

Jis ją myli, pamanau. Kaip į ją žiūri, be to, šeštadienio vakarą 
prisistatė per tokį trumpą laiką. Įsimylėjęs lig ausų. 

Alisa atsistoja, eina prie lentynos apžiūrėti kompaktinių 
plokštelių. Ima juoktis iš Vivjenos skonio. 

- Dieve, reikėjo atsinešti savo ipodą. Čia tokios senienos. De- 
vintas dešimtmetis, ne geriau! 

Vis dėlto ji išsirenka Princo albumą. Įdeda į grotuvą. 

— Mano mama dievina šitą dainą, - sako Alisa. - Visą lai- 
ką pagal ją šoka. Katrina, kad matytum, kaip ji šoka. Tikrai kino 
žvaigždė. Šokdama būna nuostabiai graži. 

Pagarsinusi muziką, ji ima gundomai kraipyti klubus. Užsi- 
merkusi šypsosi. Nenorom stebiuosi, kaip atvirai ji parodė meilę 
ir žavėjimąsi motina. Kelis kartus iki tol Alisa apie tėvus kalbėjo 
atsainiai, net su panieka. Lyg jų nekęsdama. 

Mudu su Robiu liekam sėdėti, žiūrime, kaip Alisa šoka. Ge- 
rai šoka, seksualiai ir dailiai, Robis šypsosi visiškai pakerėtas, o 
man topteli, kaip būtų gera, jei ir mane kas taip mylėtų, kaip būtų 
įdomu, jei kas nors mane įsimylėtų. Ir pirmą kartą nuo Reičelės 
mirties, nuo Vilio išdrįstu pasvajoti, kad kada nors mane pamils 
toks vaikinas kaip Robis. Gražus, geras ir protingas. Mylės nepai- 
sydamas, kas aš esu ir ką padariusi. 

Pasibaigus dainai, prasideda kita, greitesnė, Robis pašoka ir 
stvėręs man už rankos pakelia nuo grindų. Pradedam šokti. Visi 
trys visiškai atsipalaiduojam. Šokam susiglaudę, apsikabinę. Pas- 
kui Robis apkabina Alisą. Bučiuoja. Žiūriu, kaip jie spaudžiasi 

vienas prie kito. Abu tokie gražūs, tiesiog sukurti kits kitam. Ali- 
sa, pajutusi mano žvilgsnį, šypsosi, kažką kužda Robiui į ausį. 
Robis Alisą paleidžia, apglėbia mane, tada atsilošęs suima del- 
nais man veidą ir pasilenkęs priglunda lūpomis. Bučinys nekal- 
tas, kone broliškas, bet vis tiek jaudina. Alisa juokdamasi kumš- 
teli man šonan. Ir mes kvatodami apsikabinam visi trys, mane 
apima karštligiškas džiugesys. Jaučiuosi patinkama. Jaučiuosi 
patraukli. Jaučiuosi jauna. 

Ir kai galvoje prabyla tylus balselis, sakantis, kad aš neverta 
laimės, kad neturiu teisės imti to, ko Reičelė negali turėti, nu- 
sprendžiu jo neklausyti. Nusprendžiu, bent šįvakar, nepaisyti sa- 
vęs, smerkiančios viską, ko man norisi. Iš laimės sukasi galva, aš 
laisva ir nerūpestinga. Aš - Keitė Boidel. Tik šį vakarą. Jauna, 
laiminga ir drąsi. Keitė. Linksma ir išradinga. Keitė. Tik šią naktį. 
Katrinos nebėra, galiu būti savimi. 

Taigi mes juokiamės, šokame apsikabinę daina po dainos, kol 
veidais ima žliaugti prakaitas ir mes ištroškę patraukiam į virtu- 
vę atsigerti vandens. Baigę šokius sofos pagalvėles sumetam ant 
grindų, užklojam antklodėmis ir griūvam ant jų. Kalbamės iki tre- 
čios nakties, tada nusikamavę pagaliau sumingame, miegam kaip 
akmenys, nesiprausę, susivėlę, kniūbsti, susipynusiom kojom. 

Pabudusi Alisą išvystu prie pat savęs. Ji guli ant šono susirietusi, 
sugniaužtas rankas pasidėjusi prie veido. Atrodo it koks miegantis 
angelas, pasirengęs stot į kovą, keistai taikus boksininkas. Ji alsuoja 
tankiai ir paviršutiniškai, tyliai švilpčiodama pro nosį. Vokai virpa, 
akių obuoliai vartosi. Greitų akių judesių fazė. Sapnai. 

Lėtai ir kuo tyliau išsirangau iš guolio. Tebesu su sijonu ir 
marškinėliais. Einu į vonią, nusirengiu, palendu po dušu. 

Užsimerkusi skalauju plaukus, kai išgirstu Robio balsą. 

— Labas rytas. 

Suspigusi pašoku, rankos savaime pridengia nuogumą. Žvilg- 
teliu pro užuolaidos kraštą. 

- Atsiprašau. - Robis šypsosi atsišliejęs į praustuvę. Pusiaują 
apsivyniojęs rankšluosčiu, iki pusės nuogas, atrodo fantastiškai. 
Po nakties tik akys paraudusios. - Galima įšokti? 

- Žinoma, - linkteliu užtraukdama užuolaidą. - Aš tuoj išeisiu. 

Bet jis atitraukia užuolaidą ir įlipa į vonią. 

- Ei, pasitrauk. Aš greitai, tada galėsi turkštis kiek nori. 

Jis griebia muilą ir nė kiek nesidrovėdamas ima muilintis. 
Nuogas jo kūnas šalimais stebėtinai neseksualus, broliškai savas, 
ir aš nusiraminusi nuleidžiu rankas. 

Baigęs praustis, Robis padeda muilą. 

— Ooo, - atsidūsta. - Dabar geriau. 

Šypsodamas jis pakšteli man į skruostą ir išlipa iš vonios. Del- 
nu nusibrauko vandenį, apsimauna džinsais ir šlapias išeina. 

Nusimaudžiusi apsirengiu, pėdinu į virtuvę. 

Robis plauna indus - jau bebaigiąs vakar paliktą krūvą, kurią 
žadėjo sutvarkyti Alisa. 

- Oi, dėkui, Robi, - sakau. - Tu net nepavalgei. Nereikėjo 
plauti. 

Jis gūžteli. 

— Nori arbatos? Užkaičiau arbatinį. 

— Labai noriu. Bet pati pasidarysiu. Mat arbatą geriu ne bet 
kokią, o tik tikrą, na, žinai, arbatinuke užplikytų arbatžolių. Kiti 
mane laiko beprote, kad šitaip išsidirbinėju, todėl lengviau pačiai 
pasidaryti. 

— Puiku, aš nesisiūlau. Pats mėgstu arbatžolių arbatą. Daug 
sodresnis skonis. Mano mama irgi gerdavo vien tikrą arbatą. 

— Gerdavo? - klausiu. 

— Ji mirė. 

— Ooo... Mirė? Atleisk, Robi. Kaip liūdna... Kada? 

Robis pakėlė akis nuo rankų, sumerktų į vandenį. Akys buvo 
liūdnos, sklidinos ašarų. 

— Prieš gerus metus. 

— O Dieve! Vargšelis... Turbūt baisiai jautiesi. Galvą guldau, 
tik dabar pradedi tai suvokti, ar ne? Ir iš tikrųjų jos pasigesti. 

— Aha. - Linktelėjęs vėl nuduria akis į vandenį. 

Galėjau tuo ir baigti, pakeisti temą, prašnekti apie ką nors 
linksmesnio, kasdieniškesnio, bet prisimenu, kaip žmonės elgė- 
si Reičelei mirus. Prisimenu, kaip būdavo keista, kad į jos mirtį 
žiūrima taip lengvabūdiškai, kad pokalbis apie ją nutraukiamas 
lengvai, lyg būtų plepalai apie orą. Oi, žinau, žmonės neįsivaiz- 
duodavo, ką sakyti, ir gal manydavo, jog man skaudu apie tai 
kalbėti, - dar jie bijodavo pasirodyti pernelyg smalsūs. Reičelės 
mirtis buvo tokia siaubinga, kad kalbėtis apie ją atrodė klaiku, 
nederama. Bet man buvo skaudu, kad žmonės taip jos nepaiso. 

Taigi aš temos nekeičiu. 

— O tėvas? Kaip jis laikosi? 

— Manau, neblogai. Bet sunku suprasti, tiesa? Matai, nesinori 
tiesmukai klausti. 

— Kodėl? 

— O jeigu jam bloga? Kas tada? Kuo gi aš galiu padėti? 

Man užtenka proto nešnekėti beprasmiškų banalybių, nesiū- 
lyti, kad su tėvu bandytų kalbėtis; ir aš nemeluoju, kad žodžiai 
gydo. Mat žinau, jog negydo, negali gydyti. Žodžiai tėra žodžiai, 
garsų junginiai, bejėgiai prieš tikrą sielvartą ir kančią. 

— Niekuo, - sakau. - Nieko tu negali padaryti. Tokia tiesa. 

- Taigi. Tik galiu pasakyti, jog viskas gerai, ir jis gali pasakyti 
tą patį. Ir tada pasidaro trupučiuką geriau, nes nebereikia tiek 
sukti galvos nei dėl svetimo, nei dėl savo skausmo. 

— Taip, - linkteliu. - O su savo skausmu tvarkaisi kaip moki. 
Ir pagaliau jis ima atslūgti. Nebegalvoji apie jį kiaurą dieną. | 

— Aha, - linkteli Robis. Valandėlę tylime. Laukiu, kad Robis 
pasirinktų, tęsti pokalbį ar jį baigti. Jis pasirenka tęsti ir praplium- 
pa: - Tuo laiku, kai mama atgulė, ketinau keltis iš namų, bet pasi- 
likau, nes norėjau padėti, norėjau būti su ja, supranti, prieš mirtį 
kuo ilgiau su ja pabūti... matai, tada jau žinojome, kad ji tikrai 
mirs... tik neaišku kada. Tačiau tai buvo daugiau kaip prieš dvejus 
metus. Aš tebegyvenu ten pat. Man dvidešimt metų, o vis dar gy- 
venu namie, nes gaila palikti tėvuką. Kvailiausia, kad nežinau, ar 
jam tikrai manęs reikia. Gal nori, kad nešdinčiaus po velnių ir jis 
galėtų būti vienas... ramiai sau kentėti. Ko gera, mano, kad man 
reikia jo kompanijos. Iš tiesų viskas labai sudėtinga. 

— Vadinasi, tavo tėčiui bloga? 

- Šiaip normalu. Elgiasi normaliai. Stiprus, viskuo rūpina- 
si, žiūri, kad namuose būtų smagu, švaru, nepristigtų maisto ir 
taip toliau. Žinok, mes dažnai pasikviečiam draugų, tokie picos 
ir alaus vakarai. Linksma, tarsi gyventi be moters namuose - vie- 
nas gerumas. Bet paskui kartą vakare gal prieš savaitę ėjau į jo 
kambarį, norėjau kažką pasakyti. Ir prie durų stabtelėjau, neži- 
nia kodėl, galbūt... nesvarbu... Stabtelėjau ir... išgirdau jį verkiant. 
Iš tikrųjų verkiant, supranti, garsiai, gailiai kūkčiojant. Kažkoks 
siaubas. Supranti, taip, žinau, jis tikrai mylėjo mamą ir taip toliau, 
žinau, kad jos pasigenda, bet vis tiek... jo verksmas atrodė toks... 
bejėgiškas. Kaip vaiko. Lyg nebūtų galėjęs susivaldyti. Lyg visas 
tas jo smagumas ir panašiai tebuvo akių dūmimas. Man skirtas 
fasadas. Aš nežinojau, ką daryti, todėl tik stovėjau laukdamas, 
kad jis liautųsi, kad baigtų tą pragarą. Nenusakomas jausmas. 
Blogiausia, jog nejaučiau jokios užuojautos, tik nekenčiau jo, kam 
leido man tai išgirsti, kam apsimetinėjo, kad viskas gerai. 

— Suprantu tave, - išsprūdo man nespėjus suvokti, ką sakau, kaip 
išsiduodu. - Matydamas tėvus tokius iš tikrųjų suaugi, supranti, jog 
pasaulis tėra didžiulė baugi vieta, kuri jiems nepavaldi. Ir jeigu jiems 
taip skaudu, jeigu jie negali valdyti padėties, argi yra vilties tau? 

— Tikrai. - Robis žvelgia į mane sunerimęs. - Velnias. Tikiuo- 
si, tavo mama nemirė ar dar ko nors neatsitiko? 

— O ne, - papurtau galvą nusijuokdama, sakytum mintis, kad 
esu susidūrusi su mirtimi, tiesiog absurdiška. - Ji gyva ir svei- 
ka. Paprasčiausiai dažnai apie tai pagalvoju. Be to, esu skaičiusi 
keletą tėčio knygų apie gedėjimą ir kaip įvairios šeimos ištveria 
netektį. Esu nenormali. Beprotė. 

— Na, tu tiksliai nusakei tą jausmą. Daugelis žmonių išsigąsta, 
kai pasakau, kad mama mirusi. Kiti susikremta arba sutrinka ir 
nusuka kalbą. Iš tikrųjų šnekėtis su tavim geriau negu su psicho- 
loge. Tiesą sakant, ji nuobodi moteriškė, sukus apsukus vis tą patį 
varo, aš pas ją vaikštau tik todėl, kad tėtis nori. Amžinai mane 
klausia, ką jaučiu ir ką manau apie tai, ką jaučiu. Tada aiškina, 
jog mano jausmai visai pateisinami, nors visą laiką jaučiu poteks- 
tę, kad turėčiau pasistengti ir mokytis jausti kitaip. Grynas laiko 
gaišimas. Visiška nesąmonė. Lygiai tiek pat išminties galėčiau pa- 
sisemti iš tualetinio popieriaus ritinėlio. 

Jau noriu sakyti, jog ir pati abejoju psichologinės pagalbos 
nauda netekties atveju, mat jos pagrindą sudaro prielaida, neva 
esama iš esmės geresnių, veiksmingesnių gedėjimo būdų, - be- 
maž nežmoniška mintis, kad baisią jauno žmogaus mirtį galima 
pamiršti, - kai iš kito kambario pašaukia Alisa: 

— Labas rytas! - Jos balsas užkimęs po nakties. - Ei, kur jūs 
pasidėjot? Man čia vienai labai liūdna. 

Mudu su Robiu šyptelime ir baigiam pokalbį. Paimame arba- 
tinį, pieno, cukrinę su puodeliais ir einam į svetainę pas Alisą. 


38 


Tobula klasta 


5 skyrius 


Sarą paimu iš darželio anksčiau negu įprastai. Kol ji manęs 
nemato, valandžiukę žiūriu į ją pro langą patenkinta, kad ji atro- 
do visai laiminga. Ji žaidžia plastilinu - viena be galo susikaupu- 
si tapšnoja ir minko lipnią spalvotą masę. Sara mėgsta vienumą, 
drovisi aplinkinių - visai kaip Reičelė; ir nors džiaugiuosi, jog yra 
atsargi, nepuola draugauti su nepažįstamais žmonėmis, šiek tiek 
neramu, kad dėl to jai gali būti sunku ateityje. Juk turės eiti į mo- 
kyklą, bendrauti su kitais, nori ar nenori. 

Keista, bet Reičelės drovumo niekad nelaikiau trūkumu. Man 
šis bruožas buvo mielas. Bet aš noriu, kad mano dukters gyveni- 
mas būtų puikus. Noriu, kad visi ją mylėtų. Noriu, kad jai viskas 
sektųsi kuo lengviau, džiugiau ir sklandžiau. 

Iš visų nuolatos girdžiu, jog per daug ją saugau, jog turiu Sarai 
duoti valią, tegul pati skinasi kelią pasaulyje, bet iš tiesų myli- 
mų Žmonių neįmanoma saugoti per daug. Norisi stverti tokiems 
aiškintojams už rankovės ir sušukti: „Kvailiai, juk aplink vieni 
pavojai! Gal manote, jums niekas negresia, o žmonėmis galima 
pasitikėti? Atseit jie geri? Atsimerkit ir apsidairykit!“ Bet jie mane 
palaikytų beprote. Naivūs neišmanėliai, nesuvokiantys, kad pa- 
saulyje pilna žmonių, kurie linki tau blogo, nori pakenkti, ir ne- 
galiu atsistebėti, kaip galima būti tokiems akliems. 

Būti motina - sunki, prieštaringa, neįmanoma misija. Noriu, 
kad Sara būtų laiminga, turėtų draugių, juoktųsi ir džiaugtųsi. 
Nenoriu, kad ji pažintų kaustančią baimę, su kuria gyvenu kie- 
kvieną dieną. Tačiau taip pat noriu, kad būtų atsargi. Įžengtų į šį 
pavojingą pasaulį budriai išplėtusi akis. 

Atidariusi duris įeinu į žaidimų kambarį, sustoju už jos ir lau- 
kiu, kol ji atsisuks pajutusi mane. Dievinu akimirką, kai ji mane 

išvysta, džiaugsmą jos veidelyje, tai, kaip iškart pamiršta ką vei- 
kusi ir puola prie manęs. Aš atsitupiu, prisitraukiu ją ir tvirtai ap- 
kabinu. Ji lanko darželį tik dvi popietes per savaitę, trečiadienį ir 
penktadienį, - man skausmingai ilgas, nuobodžias popietes, - o 
penktadienio vakarą visada pasiimu ją su palengvėjimu, džiaug- 
damasi, kad pasibaigė dar viena savaitė, kad keturias ilgas dienas 
vėl galėsime būti drauge. 

Iš tiesų jai nėra reikalo lankyti darželio. Ją leidžiu ten tik 
todėl, kad manau tai esant reikalinga, ji turi bendrauti su kitais 
vaikais. Aš nedirbu, - neištverčiau be jos penkias dienas nuo 
ryto ligi vakaro, - abi su Sara gyvename pas mano tėvus, bet 
atskirame bute pirmame aukšte. Mūsų butas gražus ir saulėtas. 
Prieš įsikeliant mama su tėčiu pakeitė kiliminę dangą, nudažė 
sienas linksma šviesiai geltona spalva. Taip pat įrengė naują 
virtuvę: baltą, švarią, šiuolaikišką, sujungtą su svetaine, pilna 
knygų ir žaislų, kur stovi minkšta, patogi sofa ir televizorius. 
Slankiosios durys atsiveria į plytelėmis grįstą kiemelį, jame tėtis 
įtaisė smėlio dėžę; čia aš galiu jos neišleisti iš akių, kai važinėjasi 
triratuku. Abi turime po atskirą miegamąjį, - nors Sara naktį 
dažniausiai atslenka į mano lovą, - ir mažutį tualetą su vonia, 
bet be dušo. 

Šiandien ją pasiimu anksti, nes rytoj - mūsų metinė kelionė. 
Vešiuos ją į Džindebainą žiūrėti sniego. Džiaugiuosi kaip vaikas 
žinodama, kad Sara nesitvers laime pamačiusi sniegą. Jau pava- 
saris, ir ten Žiemos turizmo sezonas bus tikrai pasibaigęs. Bet 
mes važiuojame ne slidinėti. Esu beviltiška slidininkė ir nejaučiu 
noro, bent kol kas, leisti Saros mokytis. Tačiau mudvi galime lip- 
dyti sniego senį, svaidytis gniūžtėmis, galbūt - pasivažinėti rogu- 
tėmis. Galime prie židinio gurkšnoti karštą šokoladą ir mėgautis 
šaltuku, mėgautis buvimu dviese, toli nuo mano tėvų. 

— Mamyte! - šūkteli ji, pamačiusi mane. Atsistoja, bėga artyn 
parversdama kėdutę ir apsiveja rankutėmis man kaklą. - Ar mes 
jau pasirengusios važiuoti? 

— Aš taip. O tu? 

— Ar sudėjai mano daiktus? 

- Aha. 

— Meškiuką įdėjai? 

- Žinoma. 

— O seneliai? 

Ji žino, kaip mano tėvams norisi būti su ja, ir man pasidaro 
liūdna, kad tokia maža ji jau nerimauja dėl jų. 

- Šį savaitgalį ir jie linksmai gyvens. Atvažiuoja draugai vaka- 
rieniauti, taigi nenuobodžiaus. 

- Tikrai? - nušvinta ji. - Ar jie džiaugiasi? 

— Labai. Beveik kaip mes. 

Pasilenkusi pakeliu ją, surenku jos maišelius ir einu prie ma- 
šinos. Iš Sidnėjaus išvažiuojame greitai ir lengvai, penktadienio 
vakaro spūstims per ankstus metas. Sara važiuoja tylėdama. Žiūri 
pro langą čiulpdama nykštį, rami, lyg paskendusi transe. Auto- 
mobilyje ji visada tokia, o kai buvo visai mažutė, važiavimas ge- 
riausiai ją užmigdydavo ir numaldydavo verkiančią. 

Plentu važiuoju atsargiai, laikausi nuo kitų kuo toliau prisi- 
minusi tėčio pamokymus, kaip vairuoti saugiai. Tėtis mane at- 
kalbinėjo nuo kelionės. „Keliai bus baisūs, - sakė jis. - Išlindę 
visi blogiausi vairuotojai, idiotai ir maniakai, lakstantys savait- 
galiais kaip be galvos. O tu nepratusi važinėti tokiomis sąlygo- 
mis, - griežtai kalbėjo jis. - Nebūk kvaila.“ Bet jo akyse ašaros 
ir dreba rankos. 

Suprantu jo baimę: keliuose kasdien žūsta žmonės. Viena 

papulti po viena iš daugybės šiuo plentu lekiančių puspriekabių. 
Žaibiškai nutrūksta dar dvi gyvybės. Sunaikinama jau ir taip 
nukraujavusi šeima. Tėčiui ir mamai nebebūtų jokios prasmės 
gyventi. Būtų per didelis smūgis netekti antros dukters, vienin- 
telės anūkės, o jie žino, geriau už daugelį, kad kartais įvyksta ir 
neįsivaizduojamų dalykų. Jie žino, kad košmarai gali tapti tikro- 
ve ir tikrai tampa. 

Taigi dėl tėvų mano akys prilipusios prie asfalto, rankos tvir- 
tai gniaužia vairą, protas budrus. Tik bijodama tėvo susilaikau 
nenuspaudusi akceleratoriaus iki galo. 


6 skyrius 


— Ne ne ne ne! Tik ne Kofs Harboras. Nė už ką, - prieštarauja 
Alisa. - Ten klaiku, pilna storulių. Ir jokių gerų restoranų. 

— Pilna storulių? - Robis kraipo galvą. - Kartais, Alisa, esi 
tokia pasipūtusi ragana. 

— Tačiau tai tiesa. Kofs Harboras skylė. Be to, jei nori paside- 
ginti pliaže, Kofsas ir šiaip netinka. Ten niekur tiesiai neprieisi 
prie vandens. Tarp namų ir paplūdimio nutiestas geležinkelis. 
Mėšlas, patikėkit. Mano tėvai dievino tą miestelį, taigi baisesnės 
charakteristikos nereikia. 

Alisa man taip nieko doro ir nepapasakojo apie savo tėvus, ir 
aš neįsivaizduoju jos santykių su jais. Kai kada atrodo, jog ji ne- 
kenčia jų, nes vis šaiposi — iš jų skurdo, netikusio skonio, kvailu- 
mo, ir man baisu, kad ji gali būti tokia žiauri savo kūnui ir krau- 
jui, žmonėms, kurie ją užaugino ir tikriausiai myli. Bet kai kada 
apie motiną ji kalba tiesiog su apčiuopiama meile ir susižavėjimu. 

Kada nors ją smulkiau paklausinėsiu. Kada nors, tikiuosi, su jais 
susipažinsiu. 

Trise bandome organizuoti savaitgalio išvyką. Aš džiugiai sva- 
joju apie žavias dienas plaukiojant, valgant ir kalbantis. Bet mes 
nesutariame, kur geriausia važiuoti, nes pinigų turime nedaug, o 
Alisa labai išranki. 

Jaučiuosi šiek tiek kalta, nes mano tėvai turi namą Mėlynuo- 
siuose kalnuose, kur kartais praleidžia savaitgalį. Namas puikus, 
šiuolaikiškas, šviesaus medžio ir nerūdijančio plieno, atviro išpla- 
navimo, su nuostabia kalnų panorama. Jį projektuodamas tėtis 
panaudojo visus savo mėgstamiausius interjero elementus. Taigi 
namas patogus ir stilingas, visur grynos tiesios linijos, o svarbiau- 
sia - daugybė šviesos ir oro. Yra baseinas ir teniso aikštelė, todėl 
visada rasi ką veikti. Namas stovi penkių akrų sklype už tankaus 
spygliuočių miško. 

Tėvai su džiaugsmu leistų mums jame pabūti, dažnai siūlo sa- 
vaitgalį nusivežti ten draugų, ir Žinau, kaip jie džiaugtųsi galvoda- 
mi, kad man tuose namuose smagu. Nuostabi vieta ir tikriausiai 
puikiai praleistume laiką, o svarbiausia - už dyką. Bet vargu ar iš- 
tverčiau. Po Reičelės mirties ten lankiausi vos vieną kartą, praėjus 
keletui mėnesių nuo tos baisios dienos; mama su tėčiu tebebuvo 
priblokšti ir vis dar elgėsi kaip pasiklydusios sielos. Buvo neįtikė- 
tinai skaudu gyventi tuose namuose be Reičelės, - jos nebuvimas 
tarsi koks piktas vakuumas išsiurbė iš jų visą grožį ir džiaugs- 
mą, - ir aš ten daugiau negrįžau. 

Per mokyklines atostogas mes išvažiuodavom iš Melburno 
ir vasarnamyje praleisdavom vieną arba dvi savaites. Toji tyki, 
jauki vieta tiko Reičelei skambinti. Reičelės koncertinis rojalis 
visad užėmė name pagrindinę vietą; Reičelei grojant, su tėvais 
verandoje gurkšnodavom arbatą ir klausydavomės muzikos. 

Taip sėdėdavom kas vakarą, pakerėti muzikos ir kalnų grožio, 
beveik nesikalbėdami, tik retkarčiais susižvelgdami ir nusišyp- 
sodami, kad mums taip sekasi, kad taip gražiai, turtingai ir len- 
gvai gyvename. 

Name nebuvo nei radijo, nei televizoriaus, jokių kitokių 
pramogų, be muzikos, tačiau buvo stalo žaidimų: žodžių loto, 
šachmatai, milžiniškos dėlionės. Dienos slinkdavo lėtai, - kai esi 
toli nuo kasdienio gyvenimo darbų, laikas nesvarbus, - ir mes 
su meile džiaugdavomės vienas kitu. Niekas apie tai nekalbė- 
davo, bet buvo akivaizdu iš elgesio, iš įnirtingų teniso dvikovų, 
iš to, kaip tardavomės, ką gaminti vakarienės ir katra pora tai 
darys, kaip rūpestingai taisydavom valgį ir pasigardžiuodami 
lėtai valgydavom, kaip pavakarieniavę eidavom pasivaikščioti, 
o kelyje juokdavomės ir pasakodavome prisiminimus, - visa tai 
be žodžių liudijo, kad mūsų ketvertas laimingas ir dėkingas, nes 
yra tokia laiminga, jungiama tarpusavio meilės, tiesiog išrink- 
toji šeima. 

Taigi, nors kalnų namas aiškiai būtų tinkamiausias, apie jį ne- 
užsimenu. Pasiūlau patraukti į pietus. 

— Bet pietuose šaltas vanduo. Noriu į šiaurę, kur vanduo šil- 
tesnis, - zirzia Alisa. 

— Nepajusi jokio skirtumo. Be to, pietuose ramiau. Ir pigiau. — 
Robis pasižiūri į mane su šypsena, juokais išverčia akis šaipyda- 
masis iš Alisos irzlumo. - Nuostabi mintis, Katrina. 

— Ei! - Alisa žiūri į mane, į Robį. - Mačiau, kaip susižvelgėt. 
Atrodo, už akių pasikalbat, ką? Gal net apie mane? - Ji šypsosi, bet 
balsas kietas, žvilgsnis šaltas. - Nepamirškit - aš čia svarbiausia. Jūs 
be manęs nulis. Jei ne aš, ir dabar vienas kito nepažintumėt. 

— Nutilk, Alisa. - Robis užverčia akis, pakelia tuščią puode- 
lį. - Noriu dar kavos. Būk gera šeimininkė ir atnešk mums. 

Alisa prisikiša prie Robio veido, ir aš neįsivaizduoju, ką ji da- 
rys. Atrodo supykusi. Galbūt ims šaukti, o gal lieps jam nešdin- 
tis, net baisu, kad neįkąstų. Bet ji pabučiuoja jį įkišdama liežuvį, 
tada, taip pat staigiai atsitraukusi, surenka tuščius puodelius ir 
atsistoja. 

— Dar kavos? O tau arbatos, Katrina? - Ji linksmai šypsosi. 

— Ačiū, būtų neblogai. 

Robis išlydi ją susižavėjusiu, apstulbusiu žvilgsniu, ir man aiš- 
ku, kad jis dėl jos pametęs galvą. 

- Arji rimtai kalbėjo? - klausiu. 

Jis atsisuka nustebęs, lyg būtų pamiršęs, kad esu. 

— Rimtai? Apie tai, kad ji čia svarbiausia? - Jis linkteli. - O taip. 
Labai rimtai. Žinok, Alisa baisi narcisistė. Pati tikriausia. Jai rūpi 
tik ji pati. 

Pamanau, Robis šiaip sau sušnekėjo. Juk jis ją myli, taigi negali 
tikrai tuo tikėti. Alisa turi savanaudiškumo, tą ir pati pastebėjau. 
Na ir kas? Bet ji gali būti ir be galo gera, dosni. Be to, nuostabiai 
moka klausytis ir parodyti, kad esi jai brangus. 

- Bet vis tiek ją myli? - nusijuokiu. 

- Ji kaip narkotikai, niekad negana, - liūdnai atsako jis, staiga 
surimtėjęs. - Lyg ir žinau, kad ji man netinkama, žinau, kad nie- 
kad nebūsiu su ja laimingas, bet negaliu susilaikyti. Kad ir kaip ji 
su manim elgtųsi, vis tiek grįžtu. - Jis gūžteli ir nusigręžia. - Aš 
jau įpratęs kaip į narkotikus. Įpratęs į Alisą. 

- Bet ką ji... - Noriu paklausti, ką gi ji padarė, kodėl, jo 
manymu, jam netinkama, bet Alisa grįžta nešina garuojančiais 
puodeliais. 

Ir mes, kvatodami, pamiršę ankstesnį nesmagumą, toliau 
planuojam savo savaitgalį. Pamirštu Robio žodžius, nieko ne- 
beketinu jo klausti. Na, Alisa turi šiokių tokių trūkumų. Kas jų 

neturi? Aš per daug laiminga, kad kvaršinčiau dėl to sau galvą. 
Man per daug smagu, ir aš nesiklausau sąmonėje tyliai perspė- 
jančio balso. 


7 skyrius 


— O kas toliau buvo? - Karlė palinko prie manęs smalsiai iš- 
pūtusi akis. - Klausyk, negalima nutraukti tokioj vietoj. 

Tačiau tarpdury išdygo Reičelė. Susiglamžiusia pižama, rau- 
donom dėmėm išmuštu veidu. Matyt, verkė. 

— Reiče, kas yra? 

- Ir vėl blogas sapnas. 

— Na, eikš čia, pasėdėk su mumis. 

Kaltai nusišypsau Karlei. Pasakojau jai apie aną naktį, naktį, 
kurią praleidau su savo vaikinu Viliu. Mudu bučiavomės, glamo- 
nėjomės per plauką nuo sekso. Karlė reikalavo tikslios ataskaitos. 

Karlė buvo geriausia mano draugė. Rėksminga, gan stačio- 
kiška mergaitė, labiau garsėjanti gudrumu ir arklišku humoru 
negu mokykliniais laimėjimais. Kai ji atėjo į mūsų mokyklą, abi 
iš pirmo žvilgsnio pajutom priešiškumą: man buvo grasus Karlės 
neva vulgarumas, o ji, pasak jos, mane laikė pasipūtusia turtinga 
snargle. Manau, širdyje mus abi išgąsdino tai, kas tuo metu abiem 
atrodė milžiniškas skirtumas tarp mūsų. 

Mes susidraugavome stovykloje po septintos klasės: baisi 
šalčio, drėgmės, alkio ir nepatogumų savaitė, per kurią turė- 
jome „ieškoti savęs. Mudviem su Karle buvo pavesta gaminti 
valgyt (neabejotinai mokytojų sąmokslas mums suvesti - šioje 
stovykloje turėjo susitaikyti visi priešai), ir, kas vakarą nerda- 

mosi iš kailio, kad pataisytume ką nors valgomo iš itin skurdaus 
pasirinkimo produktų, kęsdamos nepabaigiamus ir labai garsius 
bendraklasių skundus, tapome geromis draugėmis. Man patiko 
Karlės mokėjimas iš visko pasijuokti, o nepasitenkinimą sutikti 
didele gero humoro doze. Vėliau Karlė man prisipažino, kad jai 
padarė įspūdį mano atkaklumas, žūtbūtinis ryžtas išsiversti su 
tuo, ką turėjom. Jai patiko, kad aš nenukabinau nosies, kas va- 
karą stengiausi pagamint žmonišką valgį, nors abi žinojom, jog 
tai neįmanoma. 

Reičelė atsisėdo ant grindų šalia manęs, aš apkabinau jai pečius. 

— Vėl tasai sapnas? - paklausiau. 

— Taip. 

— Reičelė vis sapnuoja tokį baisų sapną, - paaiškinau Kar- 
lei. - Ji regi mergaitę, kuri atrodo kažkur labai matyta, mergaitė 
jai šypsosi, todėl ji eina artyn. 

- Kuo arčiau, tuo mergaitės veidas rodosi pažįstamesnis, — 
ėmė pasakoti Reičelė. - Iš pradžių džiaugiuosi ją matydama. Jau- 
čiu tokią didelę meilę, lyg ją iš kažkur pažinočiau. Bet artindamasi 
prie jos pradedu manyti, kad gal ši mergaitė nėra tokia draugiška, 
kaip atrodo, kad ji kažkuo labai negera. O kai atsistoju priešais ją, 
pamatau, kad iš tikrųjų ten aš, ji mano veidu, ir tada suprantu, ką 
tai reiškia. Šitaip išvysti savo veidą... Vadinasi, aš mirsiu, ir stai- 
ga išsigąstu... noriu nusigręžti, pabėgti nuo tos mergaitės... bet ji 
nusišypso tokia baisia, pikta šypsena. Bandau bėgti, bet ji kvatoja 
ir kvatoja, o aš, aišku, negaliu pabėgti. Tada pabundu. - Reičelė 
pakėlė akis į Karlę, gūžtelėjo. - Dievaži, šiurpu. Žinau, klausy- 
tis nėra taip baisu, bet aš tikrai žinau, kad mirsiu. Ši mergaitė, ši 
mano antrininkė, yra kažkokia mirties pasiuntinė. 

— Tikrai klaikus sapnas, - pritarė Karlė. - Nesistebiu, kad tau 
baisu. 

— Gulkis į mano lovą, - sakau Reičelei. - Pasistenk užmigti. 
Rytoj tau generalinė repeticija. Turi išsimiegoti. 

Reičelė įlipo į mano lovą. Aš ją apklosčiau, pabučiavau kakton 
ir vėl atsisėdau ant grindų šalia Karlės. 

— Na? - kumštelėjo ji man. - Pasakok. 

Aš papurčiau galvą. 

- Ne, - šnipštelėjau. - Palauk, kol užmigs Reičelė. 

- Žinau, apie ką šnekatės, - ramiai tarė Reičelė lovoje. - Žinau, 
kad kalbatės apie berniukus ir visa kita. Girdėjau ateidama. Dėl 
manęs šnekėkitės. Man neįdomu. Tikrai. Aš net nesiklausysiu. 

Karlė kilstelėjo antakius tarsi sakydama: „Matai? Nereikia 
jaudintis.“ 

— Pažadi? - tariau. - Pažadi nesiklausyti, Reičelė? 

— Man akys pačios merkiasi, - atsakė Reičelė. - Miegosiu 
jums nespėjus ištarti nė dviejų žodžių. Be to, man nesvarbu, ką tu 
veiki su tuo Viliu. Patikėk. Bjauru visa tai. 

Ir taip aš Karlei išklojau, kas nutiko tarp manęs ir Vilio. Iš- 
klojau kone viską paskubomis ir tyliai, kad Reičelė negirdėtų. Na, 
nupasakojau jai fizinius dalykus, bet praleidau, ką mudu kalbėjo- 
mės. Nesakiau, kaip juokėmės nustebę ir nudžiugę, kaip kuždė- 
jome švelnius žodžius ir prisiekėme ištikimybę. Meilės žodžiai, 
kuriuos kits kitam kalbėjome, buvo daug šventesni už fizinius 
veiksmus, todėl juos paslėpiau širdyje. 


Kitą dieną mudvi su Karle po repeticijos laukėme Reičelės. 
Neseniai pradėjusios gerti kavą, nieko taip nemėgom, kaip kokio- 
je kavinaitėje iki begalybės sėdėti su kapučino puodeliu - žiop- 
soti į lankytojus, apkalbėti drauges. Gurkšnoti kavą atrodė toks 
solidus užsiėmimas, bet kartu saugus ir malonus, ne taip kaip 

kitos suaugusiųjų pramogos, kurių pradėjome ieškoti: vakarėliai, 
alkoholis ir berniukai. Nereikėjo slapukauti, nebūdavo ko stebin- 
ti, prieš ką apsimetinėti. Galėdavom būti savimi. 

Mes nusivedėm Reičelę į kavinę, ir ji ėmė tauškėti, kaip jaudi- 
nasi prieš koncertą. Kiti muzikantai esą fantastiški, visi vienodai 
interpretuoja kūrinį. Man patiko šnekėtis apie koncertą, nes buvo 
įdomu, nes muziką mėgau ir supratau, ir visad džiaugdavausi, kai 
Reičelė atgydavo, pasidarydavo šneki. Bet netrukus pamačiau, 
kad Karlei nuobodu, jos akys klaidžioja, pirštai nekantriai bar- 
bena į staliuką. 

— Klausyk, Karle, - tariau, - mes tau turbūt įvarėm mirtiną 
nuobodulį? 

— O Dieve, atsiprašau... - Reičelė pridėjo delną prie užrau- 
dusio skruosto. - Pradėjau ir niekaip negaliu užbaigti, ar ne? Bet 
kad labai įdomu. Gerai, pakalbėkim apie ką kita. 

Karlė tik krestelėjo galvą ir paklausė: 

— Kada judvi turite grįžti namo? 

— Niekas tiksliai nenustatė. - Pažvelgiau į Reičelę, gūžtelė- 
jau. - Tačiau tau dar reikės skambinti, tiesa? 

Reičelė dirstelėjo į laikrodį. 

— Taip. Bet dabar tik truputis po keturių. Laiko per akis. 

— Ar žinai Džeiką, Rosą ir jų grupę? - Karlė žiūrėjo į mane, 
ir iš jos šypsenos supratau ją turint planą, į kurį įeina dalykų, ne- 
tinkamų Reičelei. 

- Aha. - Buvau apie juos girdėjusi. Jie iš berniukų mokyklos, 
mokosi aukštesnėje klasėje negu mudvi su Karle. Jų grupė garsėjo 
kaip padūkėliai ir buvo labai populiari. 

- Šį vakarą jie daro repeticiją. Apleistoje daržinėje. Na, ma- 
niau, bus paprasčiausia repeticija, bet iš tikrųjų - labiau vakarėlis. 
Atrodo, bus nemažai liaudies. Garantuotai susirinks visi vienuo- 


49 


Rebecca JAMES 


liktokai ir dvyliktokai. Žodžiu, muzika, alus ir taip toliau. Turėtų 
būt linksma. 

Aš papurčiau galvą. 

— Abejoju. Tik ne šiandien. 

— O kodėl ne? - prabilo Reičelė. - Labai noriu pasiklausyti 
tos grupės. 

— Reiče, ten bus vyresnės klasės. Jie gers ir šiaip... Jausies ne 
savo vietoj. 

— Jeigu bus muzika, nesijausiu. 

— Ne, eikim namo. 

— Oi, Keite, būk gera, nesispyriok! Mes tik nueisim, pasiklau- 
sysim grupės ir grįšim namo. Žinau, laikai mane dideliu kūdikiu, 
bet aš tokia nesu. Man irgi reikia pramogų. Kelias savaites turėsiu 
skambinti kiauras dienas. Jų muzika mane įkvėps. Prašau... 

Reičelė skyrėsi nuo bendraamžių. Jai, atrodo, nereikėjo drau- 
gių, ne taip kaip kitoms paauglėms. Tai nereiškia, kad ji buvo 
šalta ar nemylėjo žmonių, nieko panašaus. Ką mylėjo, mylėjo 
iš visos širdies. Tačiau buvo drovi. Kompanijoje jausdavosi ne- 
smagiai, varžydavosi, klaikiai nemokėjo plepėt apie viską ir apie 
nieką. Jeigu Žmonių būryje kas nors tiesiogiai ją užkalbindavo, 
ji užrausdavo, imdavo mikčioti, springdama kažką pasakoti, bet 
paskui nutildavo ir vėl užsisklęsdavo aiškiai parodydama, kad 
daugiau nenori būti šnekinama. Sėdėdavo tokia tyki ir nekalbi, 
jog tiems, kurie jos gerai nepažinojo, galėjo pasirodyti atšiauri ir 
abejinga. Bet jei sugebėdavai ją įtraukti į pokalbį, jei priversdavai 
užsimiršti, nustebdavai, kiek daug ji pastebi. Buvo ne pagal amžių 
įžvalgi, jautri ir išmintinga. Kone kiekvienas, kas su ja susipažinęs 
nepatingėdavo pažvelgti giliau, imdavo ja žavėtis. Nepažinojau 
kito žmogaus, kuris neturėtų nė lašo klastos, pavydo ar godulio; 
ją vienintelę galėčiau palyginti su angelu. 

Reičelei taip netiko veržtis į tokį vakarą, kad aš apstulbau. Žino- 
ma, džiaugiausi, jog ji jaučiasi laisvai ir kalbasi su Karle, patiko, jog 
nori į vakarėlį. Pamaniau, tai ženklas, kad ji išlenda iš savo kiauto, 
ir nudžiugau. Norėjau, kad ji nors kiek prasiblaškytų. Iki tol niekad 
nebuvo maištavusi, ir aš nė kiek nebijojau ją galint pakliūt į kokią 
bėdą, todėl nemačiau reikalo spyriotis ir neleisti. Ji norėjo ten eiti, 
norėjo pasiklausyti muzikos, ir aš tikrai nemačiau nieko blogo. 

Tada, aišku, nežinojau, kad šis paprastutis sprendimas bus 
toks pragaištingas. Kai atsitinka kas nors blogo, įvyksta tragedija, 
žmonės visada gręžiojasi atgal norėdami įžvelgti lemtingą tašką — 
tą laiko atkarpėlę, kuri išjudino lemtinguosius įvykius. Kartais 
sunku nustatyti tikslų laiką ar įvykį, konkretų sprendimą, kuris 
būtų galėjęs užkirsti kelią tragedijai... 

- Gerai jau, - gūžtelėjau. - Nematau priežasties, kodėl nega- 
lėtum eiti. 

Taigi ši akimirka, šis atsainus sprendimas nulėmė Reičelės li- 
kimą, jos mirtį. 


8 skyrius 


Vivjena bando nuslėpti, bet matau - ji nustemba, kai pranešu 
savaitgalį išvažiuojanti su Alisa ir Robiu. Išeidama į darbą mane 
tvirtai apkabina. 

— Smagiai pasibūk, panele, - sako ji. 

Nutarėme patraukti į pietus mano mašina, naujuoju pežo, nes 
jis greičiausias ir patogiausias. Išvažiuojame iš Sidnėjaus penkta- 
dienio rytą. Mudvi su Alisa turim būti mokykloje, bet dvylikto- 
kams mokytojai gan atlaidūs ir apie pamokų praleidimą gal nė 

neužsimins. Dėl visa ko pasiėmiau „Hamletą“ ir ketinu dar kar- 
tą perskaityti kaitindamasi pliaže. Robis pasiėmė restorane retai 
gaunamą laisvą savaitgalį. Vairuoja jis, nes tik jam nereikia laiky- 
tis 80 kilometrų greičio apribojimo. Visi trys susijaudinę ir gerai 
nusiteikę, tad kone visas keturias valandas kelio į Merimbulą kva- 
tojame ir juokaujame. 

Išsinuomojome seną dviejų miegamųjų medinį namą pa- 
plūdimyje. Jį radome internete ir, nors buvo įdėta kelios vidaus 
nuotraukos, virtuvės ir valgomojo, nelabai įsivaizduojame, ką 
rasime. Todėl, kai atvažiavę pamatom žavingą baltai nutinkuotą 
namuką su medine veranda paplūdimio pusėj, apsidžiaugiam ir 
nusiraminam. 

Puolam į vidų, lakstom juokdamiesi ir šūkaudami. 

- Svajonių namas! 

- Dieve, pažiūrėk į tą didžiulę seną vonią! 

- Pažiūrėk, koks vaizdas! Kiekvienam kambary girdėti vande- 
nynas. Tai bent! Tiesiog pasaka. 

— Ei, ateikit pažiūrėt miegamųjų! Kokios lovos... Neįtikėtina. 

Užsitraukę maudymukus lekiam į pliažą. Šokam tiesiai van- 
denin net nepabandę, kokio šaltumo, ir neriam po bangomis. 
Vanduo ledinis, bet aš per daug laiminga, apsvaigusi nuo gyveni- 
mo, draugystės ir jaunystės jaudulio, žinojimo, kad manęs laukia 
net trys begėdiško džiaugsmo dienos, todėl šaltumas nė motais. 
Alisa su Robiu taškosi, glėbesčiuojasi ir kvatoja. Alisa klupinė- 
dama bėga nuo jo. Jis ją sugauna, ji ištrūksta, bet nuo peties nu- 
slysta siaura maudymuko petnešėlė, apnuogindama krūtį. Ji dar 
smarkiau kvatoja, Žvygauja kaip įsišėlęs vaikas ir pati nutraukia 
kitą petnešėlę, kad liktų nuoga visa krūtinė. Tada suima krūtis 
delnais, kilsteli ir suspaudžia spenelius, nukreipdama į Robį. 

— Bum bum, tu negyvas! 

— Ooo... Aaaa... - dejuoja Robis ir, griebdamasis už krūtinės, 
aukštielninkas griūva į vandenį. 

Alisa atsisuka ir nusitaiko speneliais į mane. 

— Ne ne, - juokiuosi. - Prašau pasigailėti. 

Akies krašteliu pamatau judant - ateina pusamžis vyriškis ir 
moteris. Jie žengia įbedę akis į tolį, veiduose sustingęs pasmerki- 
mas ir pasidygėjimas. 

Pasekusi mano žvilgsnį, juos išvysta ir Alisa. Linksma kva- 
toklės išraiška virsta pykčio grimasa. Staiga ji atsigręžia tiesiai į 
einančią porą. Užkišusi ranką už nugaros trūkteli liemenėlės raiš- 
telius ir ją nusitraukia, kita ranka nusismaukia bikinio kelnaites, 
išlipa iš jų ir pakelia galvą. Žiūri į porą nuoga ir įžūli, šypsodama 
šalta, akiplėšiška šypsena. 

Vyriškis su moterimi nusiskubina užraudoniję, piktai bambė- 
dami ir kraipydami galvą. 

Alisa nulydi juos akimis, paskui užvertusi galvą ima kvatoti. 

Tą vakarą puotaujame iš baro atsinešta kepta žuvimi su bul- 
vytėmis. Bulvytės traškios, žuvis šviežia ir gardi, visi trys prisi- 
kemšame pilvus. Prisivalgę išsitiesiam svetainėje ant sofos ir tin- 
giai šnekučiuojamės. 

— Dieve, kaip nekenčiu tokių žmonių, - nei iš šio, nei iš to 
sako Alisa. 

— Kokių? 

- Tokių siaurapročių, sustabarėjusių provincialų, kokius šian- 
dien sutikom pliaže. 

— Siaurapročių? Tikrai? Spėjai taip tiksliai juos įvertinti? - pa- 
klausė Robis, smalsiai žiūrėdamas į ją. - Nors matei gal penkias 
sekundes? 

— Taip. Manau, kad spėjau. Nykus gyvenimėlis, prastai nu- 
kirpti plaukai ir siaubingos drapanos. Be to, stori ir šlykštūs. Tokie 

žmonės balsuoja už konservatorius ir nekenčia gėjų. Tokie žmonės 
mėgsta sakyti: „Ji gera mergaitė, nors juodukė. Tačiau turbūt ne- 
drįsčiau pasikviesti jos vakarienės, - užbaigia Alisa, mėgdžiodama 
palaidą australišką tartį. 

Aš juokiuosi iš Alisos piktumo manydama, kad ji juokauja. 
Bet Robis nesijuokia. Žiūri į Alisą rimtu veidu ir purto galvą. 

— Kai kada tu esi tokia bjaurybė. 

— Gal ir taip, bet aš tikriausiai neklystu dėl jų. - Ji baksteli 
pirštu jo pusėn. - O tu tiesiog visiems esi per geras. 

— Ne, nesu. O tu neteisi. Tu tik... 

Alisa pertraukia jį garsiai nusižiovaudama ir rąžydamasi. 

- Gal ir neteisi. Ir kas iš to? Visas pasaulis neteisus, Robi. Ir, pa- 
tikėk, aš pažįstu tokius žmones. Pažįstu šitą tipą. Jie visai kaip mano 
tėvai. Liūdni. Pagiežingi. Bjaurūs. Jie perka ne sviestą, o margariną 
ir be galo lygina savo kvailas drapanas. Ir visada susirūpinę, ką visi 
kiti veikia, nes jų pačių apgailėtinas gyvenimas toks nuobodus. Iš 
akių matau. Iš už šimto mylių užuodžiu jų smarvę. - Ji atsistoja, vėl 
pasirąžo; atsismaukus marškinėliams, švysteli įrudęs pilvas, žiedas 
bamboje. - O dabar eisiu miegot. Kažkodėl žvėriškai pavargau. 

Ji pasiunčia mums oro bučinį ir išeina. Abu su Robiu šypso- 
damiesi klausomės, kaip Alisa bambėdama nusirengia, girdime, 
kaip sugirgžda lova jai atsigulant. | 

— Ko nors neiškrėskit be manęs! - staiga sušunka ji. - Laba- 
nakt, vaikučiai. Būkite geri. 

- Labanakt, Alisa. 

— Gal nori pasėdėti lauke? Verandoje? - po valandėlės klausia 
Robis. 

- Žinoma. 

Iš jo išraiškos, kai stato kėdes, ir kad laukia, kol atsisėsiu, su- 
prantu, jog jį kažkas slegia. 

— Noriu kai ko paklausti, - taria jis. 

— Klausk. 

Jis atsidūsta. 

— Nekenčiu užduoti tokių klausimų. Ir suprasiu, jeigu nenorė- 
si atsakyti. Gali liepti man atsiknist. 

— Puiku, - juokiuosi aš. - Atsiknisk. 

— Bet pirma leisk paklausti. 

- Atsiprašau, klausk. 

Prieš prabildamas jis grįžteli į namą. 

— Ar Alisa tau niekad nesipasakojo? Apie mane? Na, ar nesa- 
kė, ką man jaučia? 

- Žinok, ne. 

- Tikrai? - Robis žiūri į mane tarsi laukdamas, kad pasakysiu 
ką nors daugiau. 

Tiesa tai, kad, kai būname dviese, Alisa labai retai užsimena 
apie jį. Na, žinoma, jeigu planuojame ką nors veikti, ji kalba apie 
jį praktiškai, bet iš tiesų nė karto nešnekėjo apie savo jausmus 
jam. Sykį paklausiau, ar myli jį, ar laiko jį savo mylimuoju, bet ji 
tik nusijuokė, papurtė galvą ir pasakė netinkanti į mylimąsias. Ir 
nors akivaizdu, kad Robio jausmai Alisai ne tokie atsainūs, - jis 
aiškiai apžavėtas, - visada maniau, jog jausmas abipusis. 

Bet Robis manęs neklausinėtų, jei žinotų, kokia iš tikrųjų jo 
padėtis. Neabejotinai iš ryšio su Alisa jis tikisi daugiau, negu ji 
ketina duoti. Umiai mane pagauna noras liepti jam gintis, sukie- 
tinti savo širdį ir elgtis su Alisa taip, kaip ji elgiasi su juo, pasiieš- 
koti kitos merginos, jeigu nori ko nors rimto. Bet nieko nesakau, 
negaliu. Juk iš tikrųjų neturiu supratimo, ką Alisa mano apie savo 
santykius su Robiu, - galbūt myli jį, tik nenori prisipažinti, galbūt 
bijo nukentėti, - todėl nesijaučiu turinti teisę patarti ar įspėti, kai 
žinau ne daugiau už jį. 

— Robi, aš ją pažįstu tik trys mėnesiai, - sakau. 

— Bet judvi tapote tokios artimos, tiek laiko praleidžiate dvie- 
se, - taria jis. - Tikriausiai nutuoki, ką ji mano. Net jei nieko ne- 
pasako tiesiai. 

— Bet ji išvis apie tai nekalba. Patikėk. Ir ne, aš tikrai žinau 
ne daugiau už tave. - Pasižiūriu į jį suglumusi. - Be to, ar nesa- 
kei, kad Alisa tau netinkama? Lyginai ją su narkotikais. Aš ma- 
niau... - Stabteliu ieškodama žodžių. - Hm... nežinau, kaip pasa- 
kyti... Maniau, kad žiūri į ją atvirom akim? 

— Turbūt labiau atvira širdimi, - liūdnai šypteli jis. - Kartais 
elgiuosi protingai ir džiaugiuosi tuo, ką ji siūlo. Kartais galvoju tik 
apie tai, kas tarp mūsų bloga, ir įrodinėju sau, jog rimti santykiai 
su Alisa tik padarys mane nelaimingą. Ar bent apsimetu įrodinė- 
jąs. Iš tikrųjų noriu iš jos daugiau. - Jis atsidūsta. - Atleisk, netu- 
rėjau tavęs taip tardyti. Baisus nuobodumas, kai žmonės bando 
kalbėtis apie savo santykius su trečiais asmenimis, ar ne? Dieve, 
tikrai nepyk. Nepakenčiu, jei su manim kas taip elgiasi. 

- Liaukis atsiprašinėti. Man nė kiek nenuobodu. Tik aš netu- 
riu atsakymų. 

— Gal man eiti pas vieną tų žmonių, kurie moka spėti ateitį. 
Kaip jie vadinami? 

— Aiškiaregiai? 

— O taip, aiškiaregiai. 

— Kodėl imi ir nepasiklausi Alisos? Pakalbėk su ja rimtai ir 
liepk, kad pasakytų, ko nori. 

— Mėginau. Visą laiką klausiu, ką ji jaučia man, ko nori. Bet ji 
tikra klausimų vengimo meistrė, tikriausiai pastebėjai? Pasakau, 
kad myliu ją, bet ji nusijuokia ir pakeičia temą. Jei šneku per daug 
rimtai, supyksta ir liepia užsičiaupti. 

— Gal tau reikia būti tiesesniam? - Aš nusišypsau, uždedu 

delną jam ant kelio ir meiliai spusteliu. - Paklausk ją, ar nori 
tekėti už tavęs, prigimdyti tau vaikų bei gyventi kartu ilgai ir 
laimingai, - juokauju aš. 

— Liūdniausia, kad aš noriu ją vesti. Tikrai vesčiau, susilauk- 
čiau su ja šešių Žavingų vaikučių, nupirkčiau namą, susirasčiau 
kokį nuobodų darbą ir visą gyvenimą juos išlaikyčiau. Visą būrį. 
Nė akimirkos nedvejodamas. Aš ją myliu, - vėl atsidūsta jis. - Juk 
kitos tokios nėra, tiesa? Gražuolė, smagi, protinga... ir trykšta gy- 
venimo energija. Ji turi tiek entuziazmo. Nuobodžiausią dalyką 
pasaulyje moka paversti nuotykiu. Paprastą dieną - švente. Kie- 
kvienas kitas šalia jos atrodo nuobodybė. 

— Cha, ačiū. 

— Velnias. Atleisk. Tavęs neturėjau galvoje. 

- Nieko, aš pajuokavau. Bet, atrodo, tu tikrai įsimylėjęs. 

- Taip, apgailėtinai, juokingai įsimylėjęs. Merginą, kuri bijo 
įsipareigoti. 

Kažin ar jis teisus. Visada maniau, kad jei žmogus sako bijąs 
įsipareigoti, iš tikrųjų tik stengiasi patogiai atsikratyti nepagei- 
daujamų santykių. Tai tik būdas ką nors pamesti suverčiant kaltę 
sau, 0 ne vargšui, kuris pametamas. „Aš kalta, ne tu, tiesiog nega- 
liu įsipareigoti“ yra kur kas lengviau praryti negu: „Ei, tu man ne- 
labai patinki. Atia!“ Tačiau dėl Alisos jis gal ir tiesą sako: ji tikrai 
kažko turi, kažko slapto ir uždaro, ir ši jos pusė, nepaisant viso jos 
tariamo nuoširdumo ir atvirumo, lieka neprieinama. 

— Arji taip sakė? - klausiu. 

Robis užsigalvojęs žiūri į paplūdimį. 

— Robi? 

- Atsiprašau? - atitoksta jis. - Ko klausei? 

- Ar Alisa tikrai tau sakė bijanti įsipareigoti? Ar tik tu taip 
manai“ 

— Šitaip ji nesakė. Dieve... - juokiasi jis. - Manai, Alisa galėtų 
taip pasakyti? Ne. Ji to nesakė, bet aišku kaip dieną, gal ne? 

— Nežinau. Nežinau, kaip galima būti tikram tokiais atvejais. 

— Na, dėl jos mamos ir viso kito, - sako jis. - Jos tikrosios 
mamos. Taip atstumta ji turbūt nepasitiki meile. 

- Jos tikrosios mamos? Kaip suprasti? 

— O kad tave... Ji tau nesakė? 

— Ne, - purtau galvą. - Alisa įvaikinta ar kaip? 

— Aha. Kipšas, turbūt neturėčiau daugiau šnekėti. Turbūt rei- 
kėtų laukti, kol ji pati tau pasakys. 

- Ir taip beveik pasakei. Tikroji mama jos atsisakė ir ji buvo 
įvaikinta. Jau žinau, kad ji nemėgsta ją įvaikinusių žmonių. Bent 
manau, kad juos ji vadina savo tėvais, tiesa? 

- Aha. Jos tikroji, biologinė motina vadinama Džodžo. 

— Džodžo? 

- Taip. Hipiškas „Džoanos“ pakaitalas. Ji beviltiška sena nar- 
komanė. Savanaudiškesnės moters paieškojusi nerastum. Bet Ali- 
sa ją myli. Nors ji buvo taip nusivažiavusi, kad nepajėgė prižiūrėti 
Alisos ir jos broliuko, kai tie buvo maži. 

:  —- Broliuko? Ji turi brolį? 

— Aha. 

— Brolį... Tai bent! Nežinojau. Nė sykio net neužsiminė apie 
jį. Kuo jis vardu? 

Robis susiraukęs purto galvą. 

— Kad ir nežinau. Alisa negali apie jį kalbėti. Nervinasi, širsta. 
Tik vadina jį broliuku. Žinau, jis susipykęs su įstatymu, įkliuvo 
dėl kažko rimto, bet nelabai žinau. Turbūt narkomanas kaip ir 
motinėlė. 

Mane pritrenkė žinia, kad Alisa turi brolį, kad buvo įvaikinta, 
kad jos paslaptys ne mažesnės už mano. Mudvi su Alisa turime 

daug daugiau bendra, negu įsivaizdavau. Abi norėtume pamiršti 
savo praeitį, ir staiga suvokiu - šis sutapimas toks nepaprastas, 
jog į jį galima žiūrėti kaip į ženklą. Ženklą, kad mums su Alisa 
buvo lemta susitikti, lemta susidraugauti. 

— Kaip liūdna, - sakau. 

— Aha. 

- Gyvenimas kartais tikrai užknisa, - sakau. - Vargšė Alisa. 

Iš tiesų turiu galvoje „vargšai mes“. Visiems trims kliuvo bai- 
sybių: nužudymas, vėžys, motinos išdavystė, ir pirmą kartą apima 
pagunda papasakoti Robiui apie Reičelę. Noriu ne užuojautos, o 
kad manim patikėtų, - tai svarbiausia tragediją išgyvenusiam 
žmogui. Aš galiu pasakyti suprantanti ir tikrai suprantu juos, ta- 
čiau Robiui ir Alisai, nieko nežinantiems apie mano praeitį, tie 
žodžiai gali pasirodyti tušti. Raminami, bet nieko nereiškiantys 
laimės kūdikio žodžiai. 

Vis dėlto bijau, kad ryte galiu pasigailėti savo atlapaširdišku- 
mo. Ir nieko nesakau. | 


Kitą dieną pabundu vėlai; nors atsiguliau vidury nakties, 
jaučiuosi pailsėjusi ir laiminga. Pro langą srūva saulė tiesiai ant 
mano lovos, aš guliu apsiklojusi tik paklode, mėgaudamasi saulės 
šiluma. Girdžiu duslų vandenyno grumenimą, girdžiu, kaip savo 
miegamajame juokdamiesi tyliai šneka Robis ir Alisa. 

Atsikėlusi užsimetu chalatą ir einu į virtuvę. Namas užlietas 
saulės, akimirką ji mane apakina, aš mirksiu sustojusi, kol akys 
apsipranta. 

Užsiplikiusi puodelį arbatos išsinešu į verandą. Užsiremiu 
ant turėklų ir žiūriu į bangas. Vanduo gražus, šviesios turkio 
spalvos, vilnelės švelniai dūžta į krantą. Abiem delnais suspau- 

dusi puodelį nulipu nuo verandos ir pasileidžiu prie vandens. 
Išgėrusi arbatą pastatau tuščią puodelį ant smėlio, atsigręžiu į 
namą, apsidairau į abi paplūdimio puses, ar niekas nežiūri. Tada 
atsirišu chalatą ir, palikusi ant žemės, lekiu į vandenį; nubridusi 
giliau neriu. 

Vanduo toks ramus, kad galiu ramiai plūduriuoti ant nugaros 
ir lengvai, lygiai plaukioti palei krantą laisvuoju stiliumi. Prisi- 
plaukiojusi, pavargusi, bet ir atsigaivinusi išlipu iš vandens, apsi- 
velku chalatą ir grįžtu namo. 

— Katrina? - pašaukia Alisa, kai įeinu. - Ką veiki? 

Pasuku į jų kambarį, sustoju tarpdury. Robis su Alisa sėdi l0- 
voje supynę kojas. Mane išvydęs, Robis užsitraukia antklodę ir 
droviai šypteli. Gūžtelėjusi linksmai jiems nusišypsau. 

— Nuostabus rytas. Nuostabus, - prabylu. - Plaukiojau, van- 
duo geras. Eikit maudytis. Aš padarysiu pusryčius. Gal norit Be- 
nedikto kiaušinių? 

— Tu mane nupenėsi su visais savo gardumynais. - Alisa 
nusižiovauja, pasirąžo. - Būsiu stora kaip mano pabaisos įtė- 
viai. - Ji kilsteli antakius žiūrėdama į mane. - Jeigu jau kalbė- 
sime apie juos... 

— Taip, - burbteliu ir kažkodėl susigėstu; lyg būčiau užklupta 
darant ką nederamo. Gal dėl to, kaip Alisa į mane žiūri, - tar- 
si supykusi motina, laukianti, kad vaikas prisipažintų padaręs 
nusižengimą, apie kurį ji jau žino. - Robis man papasakojo... 
na, kad esi įvaikinta. Ir kad turi brolį. Tikiuosi, nepyksi, jog su- 
žinojau. 

Tačiau šalta išraiška dingo, net nežinau, ar nebūsiu jos tik įsi- 
vaizdavusi. Ji abejingai gūžteli, vėl nusižiovauja. 

— Ne tokia jau didelė paslaptis. Tik vis neprisiruošiau tau pa- 
sakyti. Be to, nieko įdomaus. Neverta burnos aušinti. 

Robis suraukia kaktą, vos pastebimai suspaudžia lūpas. At- 
sidūsta. 

— Na, žinoma, menkniekis. Kaip ir visa kita, ar ne, Ali? Nieko. 
Nieko nieko nieko. Tavo mėgstamiausias žodis. 

— Klausyk, Robi, - sako Alisa kietu ir šaltu balsu, piktu vei- 
du, - jeigu tau nepatinka, kaip aš Žiūriu į savo gyvenimą, jei 
smerki mano požiūrį į viską, ką tada čia veiki? A, Robi? Ką vis 
dėlto čia veiki? 

— Aš nesmerkiu tavo požiūrio. To nesakiau. Tik, manau, 
kvailystė, kad atmeti viską, kas liūdna, tarsi nieko nereikštų. 
Tai kažkoks pozavimas. Savotiška gynyba... ir turbūt nesveikas 
dalykas. 

— Ką? - Ji žiūri į jį negalėdama patikėti. Išlipusi iš lovos at- 
sistoja šalia. Įsisprendžia į šonus. Apsivilkusi baltais naktiniais, 
kukliais ir dailučiais, beveik vaikiškais. Skruostus išmuša raudo- 
nos dėmės. Akys dega pykčiu. Atrodo skaisti, graži ir pavojinga, 
nuo jos neįmanoma atitraukti akių. Linguodama galvą, ji liūdnai 
šypteli. - Ką čia dabar šneki, Robi? Apie ką tu šneki? 

— Apie tave, Alisa. Apie tavo šeimą. Motiną ir brolį. Aš net 
nežinau tavo brolio vardo. Katrina nežinojo, kad išvis turi brolį. 
Nemanai, kad visa tai keista? Tu niekad apie jį nekalbi. Niekad 
nekalbi nei apie savo tėvus, nei apie vaikystę. Apie nieką nekalbi. 

- Ir kodėl turėčiau kalbėti, Robi? Ar tik todėl, jog tau atrodo 
reikalinga? Ir ką jau nori sužinoti? Koks purvas tave taip domi- 
na? A? Jau žinai, kad Džodžo narkomanė, vartoja heroiną. Jau 
žinai, kad buvau įvaikinta. Apie brolį nekalbu, nes jo beveik ne- 
matau. Jis beveik nepasiekiamas, tiesa? Nekalbu apie jį, nes mes 
neaugome kartu, jį įsivaikino kažkokie idiotai, jo gyvenimas buvo 
sumautas, o dabar jis kalėjime, aišku? Nekalbu apie jį, nes tokie 
žmonės kaip tu negali suprasti, ką jis iškentėjo. 


61 


Rebecca JAMES 


Stoviu ir žiūriu į juos. Negaliu išeiti, negaliu nesiklausyti. Ali- 
sa turi paslapčių. Ir aš turiu paslapčių. Priešingai Robiui, man pa- 
tiktų, kad viskas liktų kaip buvę. Noriu jam pasakyti, kad atstotų 
nuo jos, baigtų šitas kalbas, leistų Alisai išsaugoti savo paslaptis, 
jeigu ji taip nori, tačiau ne mano reikalas. 

Apsisuku eiti, bet Alisa mane pašaukia vardu. 

— Nepabėk. 

Jos tonas šaltas, griežtas. Aš pykteliu. Prabylu irgi šaltai: 

- Aš ir nebėgu. Einu daryt pusryčių. Išalkau. 

— Noriu išgirsti tavo nuomonę, - sako ji lyg niekur nieko. - 
Ar nemanai, jog turiu teisę pati spręsti, apie ką man kalbėti ar 
nekalbėti? O gal negerai ką nors slėpti? - Ji dėbteli į Robį, tada 
atsisukusi į mane kilsteli antakius. - Galbūt draugai privalo viską 
atvirai iškloti? Viską, kas kada nors atsitiko? 

- Ne, - tyliai atsakau. - Žinoma, ne. - Aišku, gali turėti pa- 
slapčių, pamanau, aš ir pati jų turiu. Turėk sau savo paslaptis, jei- 
gu tiktai man galima jas išsaugoti. Palaidokime jas abi ir stenki- 
mės pamiršti, ir niekad o niekad jų neminėkime. Niekad... 

Man nespėjus ko nors pridurti įsiterpia Robis: 

— Nepainiokim čia Katrinos. Ji niekuo dėta. 

— Cha, bet stovi ir klausosi. 

— Nesiklausau, - sakau staiga pasijutusi kalta ir susigėsda- 
ma. - Aš jau norėjau eiti. Pati paklausei mano nuomonės. - Nu- 
tylu, kol nepradėjau verkšlenti kaip užsiaikštijęs vaikas. - Na, ge- 
rai, - gūžteliu. - Aš noriu valgyt. Einu ruošti pusryčių. 

Išeinu į virtuvę, bet krūpteliu išsigandusi, kai už nugaros gar- 
siai trinkteli durys. Girdžiu, kaip Robis šaukia, Alisa piktai atsi- 
kerta. Skaudu, kad Alisa man tokia negera, ir truputį gėda už neva 
klausymąsi. Paimu iš šaldytuvo kiaušinių, šoninės, citriną, česna- 
ko laiškų, sviesto, sudedu ant stalo ir piktai užtrenkiu dureles. 

Pirmiausia pataisau olandiško padažo. Kiaušinių trynius rū- 
pestingai atskiriu nuo baltymų. Tebegirdžiu už sienos Robio ir 
Alisos balsus. Tylesnius ir ramesnius, turbūt juodu jau taikosi. 
Viena ranka prispaudusi dubenį prie pilvo, imu plakti trynius, vis 
greičiau ir greičiau. Nejučia nusišypsau. Mes susibarėm, pama- 
niau, iš tikrųjų susibarėm. Pirmą kartą. 

Visai taip, kaip pasitaiko draugams. 


9 skyrius 


Džindebainą pasiekiam prieš penkias. Džindebainas man 
labai patinka: lėtas, ramus tempas, vėsus, gaivus oras ir Žavus 
dirbtinis ežeras. Nuo tada, kai čia lankydavaus maža, jis tapo kur 
kas modernesnis, - pagrindinėje gatvėje išsirikiavę puošnūs res- 
toranai, — bet vis tiek kažkoks mieguistas, kaimiškas. Turbūt dėl 
plačių gatvių, lėto eismo, šiokio tokio vangumo atslūgus žiemos 
sezono įkarščiui. 

Aš užsisakiau namuką prie ežero motelyje, neišradingai pa- 
vadintame „Paežerės nameliai, bet kai atvažiavusi apsidairau, 
lieku patenkinta. Viduje jau šilta, - savininkas, laukdamas mūsų, 
maloniai įjungė šildymą, - o lauke yra veranda į ežero pusę, kur, 
pamanau, galėsime pusryčiauti, jeigu nebus šalta. Virtuvėlė švari, 
su tikra krosnimi ir orkaite, lovos minkštos, patogios. 

- Bet kurgi sniegas? - klausia Sara, pripuolusi prie lango. 

— Nėra, kačiuk. Bet rytoj specialiu traukiniu pakilsim į kalną 
ir pamatysim daugybę sniego. 

— Ar traukinys stebuklingas? 

— Turbūt, - atsakau. 

- Stebuklingas sniego traukinys? 

— Kaip tik toks, - linkteliu. 

— Galima pažaisti lauke? 

— Tik neilgai. Jau temsta. 

Padedu Sarai apsivilkti kailinukais, apsiauti guminiais, ir ji iš- 
lekia džiaugdamasi nauja vieta. 

- Be mamytės neik prie vandens, - primenu jai. 

Iš bagažinės atsinešu pirkinius: pieną, arbatžoles, cukrų, 
dribsnius. Matau Sarą pro virtuvės langą. Iškraudama produk- 
tus ir taisydama vakarienę žvilgčioju, kaip ji kapsto lazdele žemę 
linksmai prodainiu sau kažką šnekėdama. Atsivežiau bazilikų, 
česnakų, kedro riešutų ir viso kito, ko reikia „Pesto“ padažui prie 
makaronų. Dar atsivežiau salotų gūželę ir avokadą, taip pat sal- 
daus itališko acto. 

Sarą visada valgydinu tuo pačiu, ką valgau pati, todėl jos sko- 
nis gan subtilus ir ji mėgsta aštrius valgius. Mes visad valgome 
kartu. 

Padariusi padažą, pataisiusi salotų ir užkaitusi didelį arbatinį, 
užsivelku striukę ir einu laukan. Atsisėdusi verandoje žiūriu, kaip 
Sara žaidžia. 

- Mamyte? - po valandėlės pašaukia ji, neatsitraukdama nuo 
žaidimo. 

— Ko, kačiuk? 

— Mamyte, ar tu laiminga? 

- Žinoma, taip. - Mane nustebina jos balso rimtumas. - Aš 
turiu tave, todėl esu labai labai laiminga. Esu laimingiausia ma- 
mytė pasaulyje. Pati Žinai. 

- Žinau, - rimtai linkteli ji. - Žinau, kad esi laiminga dėl ma- 
nęs. Bet ar tau ne liūdna, kad neturi tėčio? 

- Bet aš turiu tėtį. Tavo senelis yra mano tėtis. 

Ji patyli, galvoja. Pakelia akis į mane. Veidukas susikaupęs, 
antakiai suraukti. 

- Aš kalbu apie tėtį man, va kaip. Ar tau ne liūdna, kad neturi 
tėčio man? 

- Truputį liūdna. - Norisi prieiti prie Saros, paimti ją ant ran- 
kų, priglausti, pakutenti ir apipilti bučiniais. Mielai išvengčiau 
šitokių pokalbių: per daug sudėtinga, per daug skaudu tokiai ma- 
žai mergytei. Bet iš patirties žinau, kad ji nori gauti atsakymus 
į tokius klausimus, todėl kamantinės tol, kol aš patenkinsiu jos 
smalsumą. - Man labai stinga tavo tėčio, norėčiau, kad jis nebūtų 
miręs. Tačiau tu man suteiki tiek laimės, kad aš dažniau laiminga 
negu liūdna. 

- Tikrai? - Ji nedrąsiai, bet su palengvėjimu nusišypso. 

- Taip. Tikrai. Žinoma. 

Ir galvoju, ar iš tikrųjų. Laimę taip sunku apibūdinti. Būna va- 
landėlių, kai aš iš tiesų laiminga, valandėlių su Sara, kai pamirštu, 
kas esu ir kas atsitiko, valandėlių, kai galiu visiškai pamiršti praei- 
tį ir džiaugtis dabartimi. Bet manyje nusėdęs sunkumas, gilus liū- 
desys, nusivylimas gyvenimo kaprizais, kurio sunku atsikratyti, 
sunku nepaisyti. Pasitaiko tarpsnių, kai dienos ir savaitės praeina 
tarsi nejučia, lyg manęs nebūtų ar gyvenčiau valdoma automatiš- 
kai. Retkarčiais jaučiuosi, lyg būčiau robotas, užprogramuotas tik 
prižiūrėti Sarą, atsakingas už sklandų jos būvį, bet nesugebantis 
nieko trokšti sau. Dabar didžiausia mano viltis susijusi su Sara. 
Jeigu jai viskas bus gerai, jeigu ji galės gyventi be tragedijų ir siel- 
varto, aš būsiu patenkinta. Tačiau Saros gerovė yra daugiausia, 
ko drįstu tikėtis sau, vienintelis emocinis įnašas į gyvenimą, kurį 
drįstu daryti. 

10 skyrius 


— Vadinasi, tave pamatysime penktadienį? - klausia mama. 

— Taip. 

Jau noriu atsisveikinti ir padėti ragelį, kai ji priduria: 

— Kodėl neatsiveži draugės? Kodėl nepasikvieti Alisos? Labai 
norėtume su ja susipažinti. 

Abejoju, ar mama su tėčiu tikrai nori, kad Alisa atvažiuotų: 
atrodo, jų nebedžiugina joks bendravimas. Sunku juoktis, šyp- 
sotis ir plepėti, kai galvoje tik vaiko mirtis, - dalykas, apie kurį 
kalbėdamas atbaidysi žmones. Bet aš dėkinga, kad ji stengiasi dėl 
manęs, kad nori man kuo normalesnio gyvenimo ir pati trokšta 
prisidėti prie to normalumo, dalyvauti jame. 

Vis ketindavau pakviesti Alisą, pristatyti tėvams, bet visada 
atsisakydavau sumanymo. Mama su tėčiu tokie liūdni, tokie tylūs, 
kad žmonės kartais nežino, kaip elgtis. O aš dar nepapasakojau 
Alisai apie Reičelę. Ji nieko nežino. Tad jai tikriausiai bus nejau- 
kus jų begalinis rimtumas, nemokėjimas laisvai juoktis. 

— Nežinau, mama, - sakau. - Ji tikriausiai neturės laiko. 

- Oi, būk gera, brangioji. Bent jau pakviesk. Žinau, mes neį- 
domūs, žinau, kad jai gal bus vienas vargas, bet būtų baisiai ma- 
lonu išvysti šviežią veidą. Tavo tėvui būtų didelis džiaugsmas ma- 
tyti, kad esi laiminga draugaudama su bendraamže. 

Mama taip retai mane ko nors prašo ir, atrodo, taip nuošir- 
džiai nori, kad ją atsivežčiau, jog sutinku pakviesti Alisą. Pažadu 
kitą dieną paskambinti, ar ji atvažiuos. Mat mamai reikią laiko 
apsirūpinti produktais. 

Alisa sutinka, labai norinti važiuoti, ir juokdamasi sako lau- 
kusi, kada aš pakviesiu. 

Pirmą vakarą pas tėvus neišvengiamai paminimas Reičelės 
vardas. Bet aš sugebu pasukti kalbą, taigi išvengiu nesmagios 

būtinybės papasakoti Alisai, kas įvyko, mamai su tėčiu žiūrint 
į mane keistais žvilgsniais. Jiems tikrai atrodytų nesuprantama, 
kodėl iki tol Alisai nieko nesakiau. 

Bet žinau turėsianti jai papasakoti. Niekaip neištempsime viso 
savaitgalio, kad vėl nebūtų paminėta Reičelė. Taigi kai mudvi su 
Alisa, pasakiusios tėvams labanakt, lipame į antrą aukštą gultis, 
aš ją paprašau užeit į mano kambarį. 

— Ko? —- krizendama šnibžda ji. - Gal ten turi narkotikų 
slėptuvę? 

— Noriu tau kai ką pasakyti. 

Alisa išpučia akis, aiškiai nustebinta mano rimto balso. 

— Gerai, - sutinka. - Tik pirma užeisiu į tualetą. Aš tuoj. 

Jai grįžus susėdame ant mano lovos viena priešais kitą sukry- 
žiavusios kojas. 

- Aš turėjau seserį, - ramiai sakau. - Reičelę. Ji buvo nu- 
žudyta. 

Alisa susiraukusi palinksta artyn. 

— Ką pasakei? 

Aš tyliu. Žinau, ji išgirdo, tik jai reikia suvokti šią žinią. Visa- 
da taip, kai kam nors pasakai. Visada sunku iš karto patikėti. 

— Pasakok, - pagaliau taria ji. 

Tyliai kūkčiodama, aš pradedu pasakoti. Viską Alisai iškloju. 
Visą istoriją nuo pat tos valandėlės, kai Karlė, Reičelė ir aš bu- 
vome kavinukėje, kai nutariau, kad Reičelė gali eiti su mumis į 
vakarėlį. Verkiu prisiminusi siaubą, bet ir iš palengvėjimo, kad 
pagaliau kam nors tai pasakoju, ir aš kalbu, kalbu ir vėl verkiu. 
Alisa bent sykį tiktai klausosi. Nieko nesako, neklausia, bet nenu- 
ima delno nuo mano kelio. 

— O Dieve... - taria ji, kai baigiu pasakoti. - Vargšelė... Vargšai 
tėvai... Kodėl man iki tol nieko nesakei? O Dieve! Vargšė Reičelė! 

— Taip, vargšė Reičelė. Vargšai mama su tėčiu. Baisus dalykas. 
Viskas žlugo. 

Alisa apkabina mane, aš verkiu. Paskui, kai lieku be jėgų, o 
galvą taip įsiskausta, kad nebegaliu šnekėti, kai laikrodis šalia l0- 
vos švytinčia rodykle parodo antrą valandą nakties, ji mane pa- 
guldo, pati atsigula greta ir glosto man galvą, kol užmiegu. 

Rytą pabudusi išvystu Alisą stovinčią su garuojančiu puo- 
deliu arbatos. 

— Atnešiau atsigert. - Ji pastato puodelį ir atsisėda ant lovos. - 
Ar išsimiegojai? 

Alisa apsirengusi. Plaukų galiukai šlapi, užuodžiu jos citrusi- 
nio šampūno kvapą, taigi ji jau nusimaudžiusi. Atsisėdu jausda- 
masi nevalyva ir pavargusi, linkteliu. Paimu puodelį ir siurbteliu 
arbatos. Ji karšta, stipri ir saldi, tikra atgaiva perdžiūvusiai mano 
burnai. 

- Kaip jauties? - paklausiu išgėrusi pusę puodelio, atsipeikėjusi 
tiek, kad galiu kalbėti. - Kada atsikėlei? Tikriausiai esi be jėgų. 

— Ne, jaučiuosi puikiai. Atsikėliau anksti ir su Helena veran- 
doje papusryčiavom. 

Stebiuosi, kad Alisa pradėjo vadinti mano mamą vardu, šiaip 
tėvai pageidauja būti ponuojami. 

— Mes kalbėjomės apie Reičelę, - sako Alisa. 

— Ooo... - Aš priblokšta. Neįsivaizduoju, ką jos galėjo viena 
kitai sakyti. Mama paprastai taip nenori kalbėtis su svetimais 
žmonėmis apie Reičelę, taip bijo paversti jos gyvenimą ir mirtį 
paprasta istorija. - Ar... Noriu pasakyti... kaip mama jautėsi? Ar 
ji... ar ir ji šnekėjo? 

— Ar šnekėjo? Dievuliau, Katrina, ji šnekėjo neatsikvėpdama. 
Manau, jai kaip tik šito stigo. Manau, jai tai buvo... hm, kaip tas 
žodis... katarsis, štai! Helena žavi, narsi, stipri moteris, bet jai rei- 

kia... Nežinau... jai tikrai reikia išsilieti. Akivaizdu, kad kol kas ji 
visa tai savyje gniaužė... ilgai tramdė pagiežą ir kančią. Nesuprask 
manęs neteisingai - šis rytas mums abiem buvo baisiai sunkus, 
jaudinantis. Mes ir juokėmės, ir verkėme apsikabinusios. Taip 
įsiaudrinom, kad net įsipylėm į kavą romo. Žinok, tik šį rytą ji 
iki galo atsivėrė, papasakojo man viską... dalykus, kurių tikriau- 
siai dar niekam nesakė. - Alisa pakreipia galvą ir svajingai šyp- 
sosi. - O aš jai suteikiau naują perspektyvą. Padėjau į viską kitaip 
pažvelgti. Atlaidžiau įvertinti visą padėtį. Supranti, manau, tikrai 
jai padėjau. Tikrai padėjau atsikratyti kai kurio šlamšto, taip ilgai 
laikyto savyje. 

- Šlamšto? - klausiu suirzusi, nors nežinau ko. - Koks jau tas 
šlamštas? 

— Oo... - Alisa sumirksi, piktokai pasižiūri į mane. - Ar vis- 
kas gerai? Tu juk nepyksti, ką? Tiesiog taip atsitiko. Aš net nepri- 
simenu, katra pirmoji užsiminėm apie Reičelę. Turbūt vis dėlto 
aš... Bet juk negalėjau sėdėti su Helena nieko nesakydama apie 
ją. Jaučiausi nei šiaip, nei taip, tarsi apsimelavusi ar ką. Bet kai tik 
ištariau Reičelės vardą, viskas. Helenos negalėjai nutildyti. 

Mane siutina, kad Alisa vadina mamą Helena. Skamba sava- 
naudiškai, per daug familiariai, o aš pasijuntu tarsi atskirta. 

— Eisiu pažiūrėt, ar ji tikrai gerai jaučiasi, - sakau atsidusda- 
ma, nusimetu antklodę ir, vengdama Alisos akių, apsivelku chala- 
tą. - Reičelei mirus, ji išmoko puikiai slėpti savo tikruosius jaus- 
mus. Jei gerai jos nepažįsti, nesuprasi, ką iš tiesų mano. Ir kartais 
būna juokingai mandagi. Iki visiško savęs paneigimo. 

Išeinu nedavusi Alisai progos dar ko nors pasakyti. Žinau 
esanti šiurkšti ir gal pernelyg viską sureikšminu, bet manau, jog 
Alisa viską ne taip suprato, - neabejoju, kad jeigu jos ir šnekė- 
josi apie Reičelę, mama dabar susigraudinusi ir liūdna. O Alisos 

laikysena tarsi keistai patenkinta. Per daug atsaini, per daug fa- 
miliari ir todėl truputį nenuoširdi. 

Mamą randu virtuvėje. Stovi prie darbastalio vidury kamba- 
rio, minko tešlą; miltais apibarstytas suolas ir išteptas skruostas. 
Ji niūniuoja. 

— Čia tu, brangioji... — Ji nusišypso, prideda miltuotą ranką 
prie širdies. - Išgąsdinai. 

— Kaip jauties? - Vogčiomis žiūriu į ją. 

— O, labai... savotiškai. - Ji pakelia ranką ir išsiblaškiusi brūkš- 
teli per lūpas palikdama baltą miltų ruoželį. Akyse sublizga aša- 
ros, pamanau, kad pravirks, bet ji nusišypso. - Iš tikrųjų jaučiuosi 
visai gerai. Šį rytą su Alisa nuostabiai pasišnekėjom. Gerai, nuo- 
širdžiai pasikalbėjom apie Reičelę. Buvo... na... tikras palengvė- 
jimas viską išsakyti. - Ji nusijuokia, papurto galvą. - Brangioji, 
aš keikiausi kaip jūreivis. Kad būtum girdėjusi. Tiems vargšams 
vyrukams turbūt tebekaista ausys. Aš net romo išgėriau, kaip tik- 
ras jūrų vilkas. 

- Vargšams vyrukams? Kas tie vargšai? 

- Iš tikrųjų net ne vyrukai, o vaikinukai. Berniukai, kurie nu- 
žudė Reičelę. Neminėsiu jų vardų, dar negaliu būti tokia atlaidi. 
Bet Alisa pasakė, kad jie turbūt labai blogai gyveno, mums gal net 
sunku įsivaizduoti. Jie turbūt buvo labai nuskriausti gyvenimo. 
Labai sutrikę. Labai pikti, įširdę ant pasaulio. Niekad neturėjo jo- 
kių galimybių. Jokių sąlygų. Buvo mušami. Apleisti. Kaip pabrėžė 
Alisa, žmonės, kurie padaro tokius baisius nusikaltimus, papras- 
tai patys patyrę daug skriaudų. - Ji gūžteli. - Nežinau kodėl, bet 
kai šitaip pradėjau galvoti apie tai, pasidarė truputį geriau. Ėmė 
atrodyti, jog jie nužudė Reičelę ne todėl, kad buvo baisūs, žiaurūs 
žvėrys, o iš nuoskaudos ir išgąsčio. Ir patys tapo aukomis. Visuo- 
menės aukomis. Iš dalies. 

- Ir tau pasidarė geriau? - Nežinau, kodėl nejaučiu palengvė- 
jimo. Kažkokia svetima ir gėdinga mano esybės dalis nusivylu- 
si, kad radau ją tokią patenkintą. Ko gera, truputį pavydžiu, kad 
mamai pasitaisė nuotaika pašnekėjus su Alisa, o ne su manim. Ir 
aš neketinu pritarti jos užuojautai, kurią ji pajuto tiems bernams. 
Man jie ir toliau lieka visiški žvėrys. Mielai palikčiau juos degti 
pragare visą amžinybę. - Nebeskaudu? 

— Nebeskaudu? Na, žinoma, skaudu, vaikeli. Mano duktė nu- 
žudyta. Tačiau vis tiek taip gera... pripažinti, kiek manyje buvo 
aklo pykčio. Ir šiek tiek jo išleisti. - Gūžtelėjusi ji puola įnirtingai 
minkyti tešlą. - Tiesiog nuostabu atsikratyti pykčio. 

— Oo... Na, turbūt tikrai gera. - Nusisukusi einu prie arba- 
tinio, susirandu cukrų, puodelį, į arbatinuką įberiu arbatžolių. 
Niekad nesu girdėjusi motinos keikiantis. Niekad. Bemaž aštuo- 
niolika metų. Ir, užuot džiaugusis, kad jai pagaliau bent kiek atlė- 
go šis natūralus pyktis, užuot su malonumu žiūrėjusi, kaip ji šiek 
tiek apsiramina, aš beveik verkiu. Jaučiu nuoskaudą. Šitiek kartų 
mėginau ją prakalbinti apie Reičelę, kad ji nors kiek išlietų savo 
pyktį, išsirėktų ir išsiverktų, iškeiktų pasaulio neteisybę. Tačiau ji 
visada lyg akmeninė, tokia stoiška, taip sučiaupusi lūpas ir taip 
nelinkusi pasiduoti emocijoms. 

Kur man niekad nepasisekdavo, pavyko Alisai - lengvai ir greitai. 

Aš tyliai įsipilu arbatos ir jau noriu eiti iš virtuvės, grįžt į mie- 
gamąjį ir ją išgerti liūdnoj vienumoj, kai prisiartina mama. Atsi- 
stojusi tiesiai prieš mane, spusteli man petį. 

- Puiki mergaitė ta tavo Alisa. Labai džiaugiuos, kad ją at- 
sivežei. 

- Taip, puiki, - linkteliu dirbtinai nusišypsodama. 

- Ir ji aiškiai tave dievina, - sako mama. - Nesiliovė tavęs 
gyrusi. Kokia laimė, kad judvi susidraugavot. 

Tada ji pasilenkia, pabučiuoja man į skruostą šypsodama gie- 
driausia, nuoširdžiausia šypsena, kokią tik esu regėjusi po Reičelės 
mirties. Mama plačiai išskečia rankas, aš padedu arbatos puodelį 
ir ją apkabinu. Stovim apsikabinusios ilgai ilgai, o kai pasileidžiam, 
Alisai nebejaučiu jokio pykčio. Ji padarė mamą laimingą, todėl, 
užuot vaikiškai pavyduliavusi, turėčiau būti dėkinga. Esu neprotin- 
ga, savanaudė ir smulkmeniška. Lipdama aukštyn pasižadu ateityje 
Alisai būti geresnė ir supratingesnė. Juk jos ketinimai visada patys 
geriausi. Ji gera draugė: švelni ir dosni, visada geranoriška. 


11 skyrius 


Eidamos į vakarėlį užsukam pas Karlę. Ji nusivilko uniformą, 
užsimovė platėjančius džinsus, apsitempė rausvais marškinėliais ir 
įsispyrė į bekulnes auksinės spalvos basutes. Pasiūlė ir mums kuo 
nors persirengti, bet mudvi su Reičele nutarėm likti uniformuotos. 

- Ilgai juk nebūsim, - priminiau joms, griežtai žiūrėdama į 
Reičelę. - Tik valandą, daugiausia pusantros. 

- Žinoma, - linktelėjo Reičelė. - Mes tik pasisveikinsim. Pa- 
siklausysim grupės. Ir atgal. 

Abi su Reičele pasileidom plaukus. Reičelės buvo ilgi, tiesūs 
ir auksiniai, mano tamsūs ir garbanoti. Nusirišom mokyklinius 
kaklaraiščius, išsitraukėm palaidinukes, kad apranga atrodytų 
laisvesnio stiliaus. Tik negalėjom pakeisti sijonukų ilgio. Tamsiai 
žalios vilnos sijonai buvo gerokai žemiau kelių - aiškus privačios 
mergaičių mokyklos ženklas. 

Pasiskolinom iš Karlės lūpų dažų. Aš pasidažiau tamsiai vyš- 
nine spalva, gražiai tinkančia prie tamsių plaukų ir odos, Reičelė 

pasitepė šviesiai rausvais, derančiais prie jos šviesaus gymio. Kar- 
lė lūpas nusidažė ryškiai rožine spalva, kaip marškinėlių. 

Išsiėmusi iš mokyklinio krepšio mobiliuką, Karlė jį išjungė. 
Nusviedė ant lovos. 

- Jeigu nenori, kad tėvai skambinėtų. - Pažvelgusi į mus gūž- 
telėjo. - Palikit ir jūs. Rytoj atnešiu į mokyklą. 

Abi su Reičele išsitraukėm mobiliuosius telefonus, išjungėm 
ir palikom ant Karlės lovos. 

Pasipurškusios brangiai atrodančiais Karlės motinos kvepa- 
lais - tualetinis staliukas net lūžo nuo flakonėlių - iškeliavome. 
Nuo Karlės namų iki daržinės nebuvo labai toli, todėl nutarėm 
eiti pėsčios. Gal po penkių minučių, per kurias tingiai aptarinė- 
jom, kurie pakelės namai patinka, o kurie ne, Karlė iš kuprinėlės 
išsitraukė pusbutelį. 

— Palaukit. - Ji sustojo, atsuko jį ir patraukė didelį gurkšnį. 
Iš to, kaip jai ištryško ašaros ir ji ėmė Žiopčioti, supratom, kad 
gurkštelėjo ne vandens. 

— Kas čia? - paklausiau. 

— Degtinė. - Karlė atkišo man butelį. - Su trupučiu limonado. 
Nori? | 

Pašaipiai papurčiau galvą, bet butelį paėmiau. Reikėjo žinoti, 
kad Karlė neis į vakarėlį nepasiėmusi alkoholio. Ji pirmoji mūsų 
mokykloje pradėjo gerti. Ji visad pirmiausia prisimindavo, jog 
reikia nusipirkti gėrimo, ir prireikus paprašydavo ką nors iš vy- 
resniųjų, kad nupirktų. 

Pridėjau butelį prie lūpų, atsargiai paragavau. Stipru. Beveik 
gryna degtinė. 

— Dieve mano, Karle, tikra mirtis, - pasakiau grąžindama butelį. 

— Otu, Reičele? - Karlė pasiūlė butelį Reičelei ir klausiamai kils- 
telėjo antakius. Reičelė pažvelgė į mane tarsi prašydama leidimo. 

- Žinoma, - gūžtelėjau aš. - Tačiau tau nepatiks. Pirmą kartą 
ragaujant alkoholio skonis kaip benzino. 

Reičelė siurbtelėjo, bet, kaip ir tikėjausi, papūtė lūpas susi- 
raukdama iš pasibjaurėjimo. 

— Fui, kokia bjaurastis. 

— Tai tik priemonė tikslui pasiekti. - Karlė papurtė galvą ir 
atstūmė butelį, kai Reičelė norėjo jį atiduoti. - Dar patrauk. Kuo 
daugiau gersi, tuo bus lengviau. Padės atsipalaiduoti, gerai pra- 
leisti laiką. 

Reičelė paklausė Karlės - dar trūktelėjo iš butelio. 

— Ne taip jau ir blogai, - tarė vyptelėdama. - Bet vis tiek nor- 
malus limonadas labiau patinka. 

Karlė nusijuokė. 

— Normalus limonadas tau nepadės taip pasilinksminti kaip 
šitas daiktas. Patikėk. 

Nesuprantu, kodėl nesijaudinau dėl to, ką geria Reičelė. Ne- 
žinau, kodėl labiau ja nesusirūpinau, nesekiau, kaip ji geria, ir 
nepasistengiau, kad liktų palyginti blaivi. Turbūt degtinė man pa- 
čiai iškart trenkė į galvą - visoms trims. Eidamos butelį dažnokai 
leidom per rankas; pojūčiams apsipratus sų alkoholiu, jo skonis 
pasitaisė ir mes ėmėm gerti didesniais gurkšniais. Buteliui ištuš- 
tėjus, Karlė sustojo. 

— Pala. - Ji pasidėjo kuprinę ant žemės ir atsitūpė prie jos. Iš- 
ėmė didelį stiklinį butelį ir pasuko, kad pamatytume etiketę. „Sto- 
lichnaya Vodka“. - Juk nemanėt, kad leisiu išsekti atsargoms? - Ji 
išsišiepė pakėlusi galvą. - Dabar reikės gerti gryną. Limonado 
nebėr. - Ji pripylė pusbutelį, iš kurio pirma gėrėme, ir atkišo Rei- 
čelei. - Tu pradėk. Bus kaip ugnis, bet priprasi. 

Reičelė paėmė butelį, gurkštelėjo. Kai nurijo, mudvi su Karle 
ėmėm juoktis iš jos išraiškos. 

Kelyje užtrukom beveik keturiasdešimt minučių ir atėjom ge- 
rokai įkaušusios. Reičelė raudonais skruostais buvo išsišiepus lig 
ausų. Atrodė tokia gražutė, tokia tyra ir jauna. 

— Kaip jautiesi? - Paėmiau jai už rankos. - Normaliai? 

Mes dar buvom lauke, bet girdėjome muziką, labiausiai bosi- 
nę gitarą, balsus ir kvatojimą - jaunimas linksminosi. Jaunimas 
be suaugusiųjų. 
judėti muzikos ritmu, linguodama klubais. Pakėlusi antakius už- 
vertė galvą tarsi norėdama geriau įsiklausyti. 

- Einam. - Karlė stumtelėjo mus pirmyn. - Juk nestovėsim 
visą vakarą. Kad ir kaip judvi myliu, ėjau tokį kelią ne tam, kad 
kabėčiau čia su jumis. 

Kol ėjom prie durų, man toptelėjo, kad aš nesu rimtai apgal- 
vojusi šito žygio. Mes ketinom užtrukti valandą. Ketinom Reičelę 
pristatyti namo penktą, kad turėtų laiko pagroti. Bet pas Karlę 
užgaišom geras dešimt minučių, keturiasdešimt minučių ėjome. 
Matydama, kaip Reičelė žengia į vidų džiaugsmo ir lūkesčio skli- 
dinu veidu, ritmingai judėdama pagal muziką, supratau, kad ne- 
išvengiamai nusivėlinsime grįžti. 

Ir dar supratau, kad grįšime mamai ir tėčiui jau parvažia- 
vus namo; turėsime aiškintis, turėsime nemalonumų. Didelių 
nemalonumų. 

Bet aš buvau jauna, įkaušusi, girdėjau muziką, mačiau, kaip 
bendraamžiai kvatodami šoka, ir tą valandėlę tiesiog nesukau 
sau galvos. 

12 skyrius 


Alisa eina priekyje. Vos per du žingsnius, bet vis tiek sunku 
įtraukti ją į pokalbį, vis tiek aišku, kad ji nenusiteikusi šnekėtis. 
Nemanau, kad nelaiminga, supykusi ar nuliūdusi, toli gražu ne, - 
jos nuotaika puiki, ji spinduliuoja energiją, grožį ir jaunystę, aiš- 
kiai patenkinta, kad tokį puikų rudens vakarą eina pasivaikščioti, 
ir mėgaujasi paskutine šiluma. 

Bet kartais ji tampa užsidariusi ir susimąsčiusi. Mudu su Ro- 
biu pakankamai ją pažįstame, todėl nesijaudiname, kad ji gali būti 
dėl ko nors susikrimtusi ar užsigavusi, suprantame, kad jai kai 
kada labiau patinka patylėti. Sykį net nutiko toks humoras. Mudu 
su juo karštai šnekėjomės apie muziką, nuo roko iki operos, kai 
pamatėm, kad Alisa ant sofos miega. Neįsivaizdavom, kada ji už- 
migo. Mes turbūt prašnekėjom kelias valandas. „Manau, Katrina, 
ji pavargo nuo mūsų nepabaigiamų kalbų, - juokdamasis pasakė 
Robis. - Turbūt per daug plepam. Jai mirtinai nuobodu.“ Ir jis 
veikiausiai neklydo. Mudu su Robiu niekad nepristingam šne- 
kos - mūsų pokalbiai, nuo knygų iki sporto, kiai ir politikos, 
gali trukti valandų valandas. 

Iš tiesų mudu su Robiu tiek daug kalbamės ir taip gerai suta- 
riame, kad aš pradėjau nerimauti, ar neerzinam Alisos. Pamaniau, 
ji gal net pavydi. Bet kai paklausiau, ar ji nenorėtų, kad mažiau 
kalbėčiausi su Robiu, kad laikyčiaus nuo jo atokiau, ji papurtė 
galvą klausiamai žvelgdama į mane. 

— Kodėl? Man patinka, kad jūs sutariate. Du mano mylimiau- 
si žmonės pasaulyje. Žavu, kad turite tiek kalbos. Tada aš galiu 
patylėti. 

— Oi, gerai. Bijojau, kad nepamanytum... nepamanytum, jog 
aš kliudau... nepradėtum pavydėti. 

— Pavydėti? - nustebo Alisa. - Aš niekad nepavydžiu. Nei 
žmogaus, nei daikto. Galiu drąsiai sakyti, kad man šis jausmas 
nepažįstamas. - Ji gūžtelėjo. - Jei nori žinoti, pavydas man atrodo 
kvailas, bergždžias dalykas. 

Penktadienio vakaras, po kelių savaičių prasideda egzaminai, 
turbūt reikia sėdėti namie ir kartoti medžiagą. Tačiau visą savaitę 
stropiai mokiausi, o Robis su Alisa maldavo mane važiuoti kartu. 
Žinau, egzaminai svarbu, bet šiuo metu draugystė su Alisa ir Ro- 
biu svarbiau. Smagiai praleisti savaitgalį, gyventi gyvenimą, kurį 
tiek laiko buvau sau uždraudusi, šiandien atrodo ne tik svarbu. 
Gyvybiškai būtina. 

Mes su Robiu šnekamės apie slidinėjimą. Robis, labai mėgs- 
tantis slides, pasiūlo žiemą trise nuvažiuoti ten, kur yra sniego. 

- Kad man nelabai sekasi, - sakau. - Ko gera, tik trukdyčiau, 
sugadinčiau jums atostogas. 

- Aš tave išmokysiu, - taria Robis. - Išvažiuosi asas. 

— Koks pasitikėjimas! - juokiuosi. - Tu net nežinai, kokia aš 
beviltiška. Išmokyti mane gerai slidinėti - beveik stebuklas. 

— Bet mane jis išmokė, - sako Alisa; atsisukusi ji sulėtina 
žingsnį, kad galėtų eiti kartu. Įsiterpia tarp manęs ir Robio. - Kai 
pernai nuvažiavom į kalnus, nemokėjau net stovėti ant slidžių, 
bet po savaitės slidinėjau kaip čempionė. - Ji įsikimba Robiui į 
parankę ir nusišypso jam. - O tu slidinėdamas atrodai toks sek- 
sualus... - Alisa dirsteli į mane. - Kai slidinėja, jis toks savimi 
pasitikintis ir valdingas. Toks be galo mielas. 

Robis staiga sustoja, susiraukęs pasižiūri į Alisą. 

— Sakai, mielas? Negali būti. Kai ten buvom, man taip ne- 
atrodė. 

Alisa nusijuokia priglusdama prie Robio. 

— Kvaileli, matyt, manęs nesupranti. 

Robis neatsiliepia į Alisos meilumą įprastu būdu, irzliai pa- 
purto galvą. 

— Atėjom, - burbteli atsikabindamas nuo Alisos ir žengdamas 
į priekį. Mosteli į baro duris, virš kurių kabo iškaba „Iš Afrikos“. 

Jis atidaro duris ir mudvi su Alisa praleidžia pirmas. Žengda- 
ma vidun šypteliu jam. Jis irgi nusišypso, bet šypsena nepasiekia 
akių. Iš sukaustytos jo laikysenos aišku, kad susikrimtęs ar supy- 
kęs, o gal ir toks, ir toks. 

Viduje tamsu, šviečia tik mažos sieninės lempelės ir žvakės 
ant staliukų. Po kurio laiko, akims apsipratus, matau, jog sienos 
tamsiai raudonos, o ant kiekvienos kėdės guli ryškių spalvų ma- 
rokiško stiliaus pagalvėlė. 

Padavėja pasisveikinusi nuveda mus prie staliuko kertėje. 

- Einu paimti gėrimų, - sako Robis. 

- Puiki mintis, - pagiria Alisa. - Man butelį šampano. 

- Visą butelį? - išpučia akis Robis. - Nebijai padauginti? 

— Ne, - atkerta Alisa. - Manau, kad butelis bus kaip tik. Ačiū. 

Robis kraipo galvą, žiūri į mane. 

— Katrina? 

— Ačiū, citrininio limonado. 

Alisa užverčia akis. 

— „Ačiū, citrininio limonado“, - plonyčiu balseliu mėgdžioja ji 
mane. - Pavyzdinga panelė alkoholio negeria. 

— Aš negaliu, Alisa. Esu nepilnametė. Ir neturiu tapatybės 
kortelės. 

— Katrina, tu neprivalai teisintis, - sako Robis. - Aš irgi išger- 
siu ko nors gaivaus. Rytoj futbolas. Alisa viena gers alkoholį. 

— Oooi, - atsidūsta Alisa. - Jau kaip su jumis smagu... Pasisekė. 

Robis susiraukia, sučiaupia lūpas, akys šaltos; nusisukęs eina 
prie baro. 

Alisa nulydi jį žvilgsniu. 

— Manau, jis ant manęs supyko, - taria gūžtelėjusi. Ir ima 
žvalgytis atvirai apžiūrinėdama lankytojus. Atrodo rami ir links- 
ma, visiškai abejinga aiškiam Robio nepasitenkinimui. 

Aš atsigręžiu į Robį, prie baro laukiantį gėrimų. Jis žiūri tiesiai 
tuščiu veidu. Toks nelaimingas. 

— O kas yra? - sakau. - Ko jis staiga taip supyko? 

— Na, manau, kalbomis apie kelionę į kalnus jam kai ką pri- 
miniau. Kai ten buvome, jam šiek tiek pagadinau nuotaiką. Aš 
susipažinau su tokiu slidinėjimo instruktoriumi. Praleidau su juo 
tik vieną naktį. Robiui nepatiko. 

- Susipažinai? Tik vieną naktį? Ką čia šneki? 

Alisa į mane nežiūri. Ji įbedusi akis į porą prie gretimo 
staliuko. 

- Šneku, kaip buvo. - Atsidususi toliau kalba aiškiu, šaltu balsu, 
lyg aš būčiau priekurtė ar nepajėgčiau suprasti. - Vos vieną naktį. 
Su kitu vyru. Jo kambaryje. Tikiuosi, smulkmenų tau nereikia? Ro- 
bis supyko. Atrodo, jis kažkodėl laiko mane savo nuosavybe. 

Mane taip pritrenkė Alisos prisipažinimas, kad nesugalvoju, 
ką sakyti, valandėlę sėdžiu kaip kvaiša prisidengusi delnu burną. 
Ir pirma supratau, jog Alisa į savo santykius su Robiu žiūri len- 
gvabūdiškai, žinojau - jis jai rūpi daug mažiau negu ji jam. Kad 
išvykusi su Robiu iš tikrųjų praleido naktį su kitu vyriškiu, tiesiog 
nesuvokiama. Arba tai buvo baisus tyčinis žiaurumas, arba, nė 
kiek ne geriau, - įrodymas, jog Alisa kažkodėl nepajėgia įsivaiz- 
duoti, kaip Robis jaučiasi dėl tokio jos elgesio. 

Nespėjus man suvaikyti minčių ir pasakyti ko nors protingo, 
Alisa pašoka mojuodama rankomis. 

— Benai! - šūkteli puldama prie poros, į kurią ji prieš tai kelias 
minutes spoksojo. - Benai Djuberi! Čia tikrai tu. Neapsipažinau. 

nai supratau, jog tai tu. 

Alisa taip garsiai šneka, kad restorane trumpam visi nutyla, 
klausosi sužiurę į ją. Benas ir priešais jį sėdinti mergina, aukšta, 
plona, ilgais palaidais raudonais plaukais ir blyškia oda, tylėdami 
žiurkso į besiartinančią Alisą. Benas apstulbęs, kone išsigandęs. 

— Alisa... — Jis atsistoja, atkiša ranką lyg ir pasisveikinti, bet 
ji nepaiso šio mosto ir jį apkabina. Ilgai bučiuoja į lūpas. Kai at- 
sitraukia, Beno skruostai paraudę, jis sutrikęs ir susigėdęs. - Tai 
bent! Ką tu čia veiki? - klausia jis amerikietišku akcentu. 

— Vakarieniauju, ką gi dar. Kaip ir tu, kvaileli. - Alisa ima Be- 
nui už rankos ir atsisuka į mūsų staliuką kaip tik tą akimirką, kai 
Robis grįžta su gėrimais. - Robi, Katrina, čia Benas. Benas Dju- 
beris, mano pirma tikroji meilė. 

Benas žvilgteli Alisai per petį į savo kompanionę, bando kaž- 
ką sakyti, bet Alisa, atsukusi nugarą Beno draugei, tempia jį už 
rankovės. 

- Eikš prie mūsų staliuko, - sako ji. - Eikš. Visi galime sėdėti 
kartu. 

— Oi, nemanau... - Benas žiūri į savo merginą. - Mudu su 
Filipa... 

Alisa apsisuka ant kulno ir taria Filipai: 

— Labas, aš Alisa. - Paleidusi Beną duoda ranką Filipai Jie- 
dvi pasisveikina. Alisa šiltai šypsosi. Filipa linkteli nedrąsiai 
šyptelėdama. 

— Ateisit prie mūsų, gerai? - kviečia Alisa. - Nors truputį pa- 
sėdėkit. Mes su Benu kaži kiek metų nesimatėme. Turim daug 
pasipasakoti. 

Filipa su Benu sutinka pasėdėti su mumis; kol jie renkasi 
daiktus, Robis žiūri į mane suirzęs ir negalėdamas patikėti. Pa- 

davėja padeda pristumti jų staliuką prie mūsų, kad užtektų vie- 
tos penkiems. 

Alisa, visiškai nepastebėdama, kaip visiems nesmagu, linksmai 
sau tauškia, o mes visi tyliai, varžydamiesi siurbčiojam savo gėri- 
mus. Alisa pasakoja apie vasarą, kai susipažino su Benu. Jai ėmus 
postringauti, kaip gera buvę turėti amerikietį vaikiną ir kaip patiku- 
si jo amerikietiška tartis, Benas sutrikęs gailiai pažvelgia į Filipą. 

— Užsisakom valgyt, - staiga pasiūlo Alisa. - Aš tuoj mirsiu iš 
bado. - Ji nusišypso Robiui. - Tu mums užsakysi, Robi, gerai? Esi 
buvęs čia ne kartą, žinai, kas skanu. 

- Oi ne... - Filipa purto galvą ir išgąstingai žiūri į Beną. - Mes 
verčiau grįšime į savo vietą. 

— Nekvailiokit. - Alisa pasilenkia per stalą, uždeda delną Fili- 
pai ant rankos. - Mums taip smagu su jumis. Prašau, pavalgykim 
kartu. Žinok, kol jūsų nepamačiau, mūsų trijulė neturėjom kur 
dėtis iš nuobodulio. Iš tiesų mes mirtinai vienas kitam įkyrėję. - 
Alisa kvatoja atlošusi galvą. - Mes tiek laiko išbūnam kartu, kad 
vos bepakenčiam vienas kitą. 

Alisa juokiasi, bet visi kiti tyli. Žiopsau į servetėlę ant kelių ir 
bandau paslėpti liepsnojančius skruostus. Jaučiuosi pažeminta ir 
įskaudinta. Nežinau, Alisa kalba rimtai ar tik taip juokauja, bet 
vis tiek užgavo. Aš tokia laiminga susipažinusi su ja ir Robiu, taip 
džiaugiuosi artima ir nekasdieniška draugyste su jais, kad Alisos 
žodžiai - jos panieka ir abejingumas tam, ką aš taip branginu, - 
įžeidžia ir verčia pasijusti juokinga. 

Neabejoju, kad ir Robis įskaudintas, todėl nedrįstu į jį pa- 
žvelgti. Būtų nepakeliama jo akyse išvysti savo skausmo ir paže- 
minimo atspindį. 

— Na, žinoma, pavalgysim su jumis, - sako Benas. - Mums la- 
bai smagu. - Jo balsas per daug garsus ir linksmas. - Tiesa, Filipa? 

- Ir garbė Dievui. Nuostabu. - Alisa kvatodama tvoja plaš- 
taka į stalą. Jos butelis tuščias, ji apgirtusi: skruostai įraudę, akys 
blizga — ir ji visiškai nejaučia įtampos prie stalo. - Nagi, šitam 
vakarėliui reikia daugiau gėrimų. Robi, mes mirštam iš troškulio. 
Ką tu pasiūlytum? 

— Hm, aš vėl pasiimsiu kolos, - atsako Robis ir šypsodamas 
žiūri į Beną su Filipa. Jo šypsena sustingusi, nenuoširdi. - O jūs 
ko norėsite? 

— Dar vandens? - Filipa pakelia tuščią ąsotį. - Jeigu galima? 

- Benas gers alaus, - sako Alisa ir kumštelėdama nusijuo- 
kia. - Ar ne, Benai? Ką? Neapsijuoksi? 

— Tai jau ne, - linkteli jis. - Kodėl gi neišgėrus alučio? 

- Ir dar šampano, - nežiūrėdama Robiui į akis liepia Alisa. - 
Butelį. 

— Gal man padėsi atnešti, Katrina? - klausia Robis stodamasis. 

— Aišku. - Keldamasi žiūriu į Alisą. Mums atėjus ji visą laiką 
taip keistai karinga, bijau, kad eidama prie baro su Robiu nesu- 
kelčiau dar vieno pykčio protrūkio. Bet ji palinkusi prie Filipos ir 
į mus nežiūri. 

Mudu su Robiu tylėdami kėblinam baro link. Priėję atsire- 
miam, Robis atsisuka į mūsų stalą. 

- Velnio Alisa, - sako žiūrėdamas tenai. - Šįvakar jį kažką 
sumąstė. Viskas baigsis ašaromis. 

— Ką nori tuo pasakyti? - Jaučiu, kaip baimė suspaudžia 
skrandį. Nenoriu, kad atsitiktų kas nors nemalonaus. Nenoriu, 
kad Alisa negražiai elgtųsi, būtų žiauri. Nenoriu, kad Alisa išsi- 
skirtų su Robiu ar iškrėstų ką nors tokio siaubingo, jog turėčiau 
suabejoti, ar toliau draugauti su ja. Baisu net pagalvoti, kad visa 
tai gali nutrūkti, ir aš iš paskutiniųjų stengiuos nepasiduoti pani- 
kai nuo minties, kokia būtų mano ateitis be draugystės su Robiu 

ir Alisa, - nepakeliamai vieniša, nyki ir liūdna. - Klausyk, pava- 
karieniaukim, ir vedam ją iš čia. Parvežam namo ir paguldom. 

Robis žiūri į mane. 

— Tu jos tokios dar nesi mačiusi, tiesa? 

— Tokios? Nežinau. Nemačiau, jei turi galvoj, kad ji tyčia sten- 
giasi įskaudinti. 

Jis papurto galvą. 

— Šiandien kitaip. Jau keletą kartų ji buvo tokia. Tikrai keista. 
Ir baisu. Pati save žudo. Šįvakar ji nepasiekiama. Nieko neklausys. 
Nei tavęs, nei manęs, nei Beno ar Filipos. Lažinuos iš milijono do- 
lerių, kad šįvakar ji norės pasirodyt visu gražumu. Į savo žaidimą 
įtrauks ir Filipą su Benu, pamatysi. - Jis liūdnai nusijuokia. - Kai 
ji tokia, jai sunku atsispirti. 

Nelabai aišku, ko Robis taip nerimauja, ne visai suprantu jo 
žodžius, bet vis tiek baugu. 

- Tada grįžkim ir nors kiek pasilinksminkim. Pašokim, ar ką. 
Juk mes galime ją pagloboti, tiesa? Pasistengti, kad nieko blogo 
neatsitiktų. 

- Tavim dėtas, maučiau, kol nevėlu. Ir pats dingčiau, bet kas 
nors turi pasirūpinti, kad ji gyva pasiektų namus. Alisa girta arba 
išgėrusi narkotikų, arba jai neaiški psichozė. 

Užsikvempusi ant stalo, Alisa karštai kažką kalba Filipai. Ši 
tarsi gindamasi sukryžiavo rankas ant krūtinės ir atšlijo nuo Ali- 
sos. Nesišypso. 

Pasiėmę gėrimus pasukam prie stalo. Filipa pašoka. Nuleidusi 
galvą išskuba į tualetą. 

— Kas Filipai? - klausiu Beną. Mes pastatom gėrimus. 

— Aš... - Jis žiūri į Alisą. - Manau, jai... 

- Ji pasiuto, nes aš jai kai ką papasakojau apie mudu su Benu, - 
juokiasi Alisa. - Po galais, Benai. Šį kartą užsirovei ant tikros mi- 
mozos. Jei norėjai visiškai nepanašios į mane, tau pavyko. 

Benas nedrąsiai juokiasi. Negaliu patikėti, kad jis sėdi kaip 
molis, nesiveja Filipos paklausti, gal jai negera, ir jau noriu pasi- 
siūlyti pati nueit ir pažiūrėt, kaip ten ji, bet atsistoja Robis. 

— Aš pamiršau vandenį, - taria ir grįžta prie baro. 

Tada pamatau, kodėl Benas neskuba vytis Filipos. Robiui 
nuėjus, Alisa pakiša ranką pastalėn. Uždeda ant Beno šlaunies - 
aukštai — ir ima glostyti. 

Aš staigiai stojuosi. Alisa šypsosi man, bet jos šypsena be jokios 
šilumos: neabejoju, jog ji žino, ką aš pamačiau, ir džiaugiasi. 

- Einu į tualetą. - Taip nerangiai puolu iš už stalo, kad kėdė 
čiūžteli per grindis. 

— Velnias, - burbteliu, bet spėju pastverti kėdę, kol neapvir- 
to. - Velnias. 

— Nusiramink, Katrina, - sako Alisa. - Kas tau daros? Atro- 
dai, lyg būtum pamačiusi vaiduoklį. 

Atsitiesusi žiūriu į ją, paskui į Beną. Šis bent jau turi padoru- 
mo susigėsti. 

— Einu į tualetą, - pranešu kuo šalčiau ir ramiau. - Pažiūrėti, 
kaip jaučiasi Filipa. 

Alisa abejingai kilsteli antakius, aš nusisukusi išeinu. Eidama 
galvoju, ar Robis grįžęs pamatys, ką mačiau aš, o jei ne, ar bent 
įtars, kad vyksta kažkas itin negero. Nelabai noriu, kad Robis pa- 
matytų Alisos ranką Beno sterblėj - graudu įsivaizduoti jo nuos- 
kaudą ir pažeminimą, be to, nenoriu, kad vakaras baigtųsi drama, 
ašaromis ir skaudžiais priekaištais. Tačiau Alisa Robį žemina, o jis 
to nenusipelnė, todėl aš beveik noriu pamatyti, kaip Robis šeria 
jai per veidą ir visam laikui ją pameta. Ir vis dėlto manyje rusena 
mažytė ir juokinga (bet atkakli) viltis, kad įvyks stebuklas ir vis- 
kas baigsis gerai. Alisa atsitokės, liausis kvailioti, atsiprašys. Visi 
trys galėsime grįžti namo laimingi ir juokdamiesi kaip visada. 

Bet netgi jei Robis pamatys, kaip Alisa glosto Benui šlaunį, 
nebūtinai jų santykiai nutrūks. Juk aš ką tik sužinojau, kad Alisa 
su kažkuo užsiėmė seksu, kai juodu buvo išvažiavę į kalnus, tačiau 
jie juk neišsiskyrė. Tikrai neįsivaizduoju, kiek dar Robis pakęs 
Alisos žaidimus, bet man neramu ir gerokai liūdna pagalvojus, 
kad mano draugystė su Alisa gali nepataisomai iširti. Šįvakar ji 
tokia negera, tyčia tokia žiauri ir man, ir Robiui, - ir Filipai, - tad 
vargu ar begalėsiu ja pasitikėti. Bent jau nebe taip aklai, nebe taip 
pasiaukojamai. Šiuo metu nė nežinau, ar ji man bepatinka. 

Tualete viena kabina uždara, joje turbūt pasislėpė Filipa. 

- Filipa! - Tyliai pabarbenu į duris. 

Jokio atsako, bet pajuntu, kad viduje tapo tyliau. 

- Filipa, čia Katrina. Aš tik norėjau paklausti, kaip jauties. 

- Katrina? - Matau, šešėlis po durų apačia sujuda, ir ji atšau- 
na duris, atidaro. - Oi gerai, čia tu. Išsigandau, kad gal Alisa. 

Jos akys paraudusios, skruostai išpilti raudonom dėmėm. 
Turbūt verkė. 

— Viskas gerai? - klausiu. 

- Taip. - Ji užsidengia burną delnu, nuleidžia akis. Susitvar- 
džiusi pakelia galvą ir nusišypso. - Ačiū, viskas puiku. - Nusi- 
plovusi rankas pasižiūri į veidrodį. - Ir ką gi jie ten veikia? - 
klausia. 

- Ai, šnekasi, laukia valgio, ir tiek. Viskas gerai? - Aš nežinau, 
ką ji matė, nežinau, ar labai nusiminusi. 

Ji neatsako, bet šypsodamasi taria: 

- Taigi Alisa su Benu dar neužsiima seksu ant stalo? 

— Ką? 

Juokdamasi ji nusisuka, prieš veidrodį pasitaiso plaukus. 

- Žinok, man nė kiek neįdomu, jeigu jie taip daro. Benas ne- 
naudėlis. Aš jo beveik nepažįstu. Mes tik antrą kartą matomės. 

— Tikrai? Vadinasi, jis nėra tavo mylimasis? 

— Jokiu būdu, - purto ji galvą. - Manai, visai neturiu proto? 

Aš išsišiepiu nusiraminusi ir prajuokinta. 

Ji irgi nusišypso, tada užverčia galvą ir smagiai nusikvatoja į 
lubas. Garsiai ir linksmai, su palengvėjimu, lyg būtų ilgai tram- 
džiusi tą juoką, ir aš suvokiu, kad kabinoje ji nėmaž neverkė. 

— Alisa uždėjo ranką Benui ant šlaunies. Jis manė, kad aš 
nematau. Ji žinojo, kad pamačiau... Nemoku pasakyti, kaip ne- 
smagu buvo ten sėdėti ir dalyvauti jos psichopatiniame žaidimė- 
lyje. Tikras siurrealizmas... Reikėjo ką nors pasakyti. Bet tokioje 
padėtyje greitosiomis nesugalvoju nieko sąmojingo ar protingo. 
Tam reikia ypatingo charakterio, tam tikro šmaikštumo, kurio aš 
neturiu. - Patylėjusi ji rimtai pasižiūri į mane. - Kas jai yra? Ali- 
sai? Atleisk, žinau, ji tavo draugė, bet kodėl grabalioja kažkokį 
nevykėlį, kuris atėjęs vakarieniauti su kita mergina? Ir kurių galų 
ji taip daro turėdama tokį žavų vaikiną kaip tasai Robis? Juk jie 
pora, ar ne? Šiaip nesuprastum. Ypač kai ji taip uoliai flirtuoja su 
Benu. Tačiau jis atrodo tikrai mielas. Robis, ne Benas. Benas toks 
pat mielas kaip gličių rupūžių pilna vonia. 

— Taip, Robis mielas. Nuostabus, - skubiai pritariu. - Ir aš pati 
nesuprantu. Nesuprantu, kas šiandien Alisai darosi. Dievaži, pa- 
prastai ji ne tokia. Paprastai nėra tokia baisi. - Tai sakydama jau- 
čiu, kad mano žodžiai tušti ir melagingi. Taip, iki tol nemačiau, 
kad Alisa elgtųsi taip bjauriai, bet iš dalies jaučiu, jog nuo mūsų 
pažinties pradžios ji darosi vis blogesnė. Kuo daugiau ją matau, 
tuo labiau regiu tą bjaurumą. Gūžteliu. - Atsiprašau. Ji tikrai ne- 
maloni. Niekuo nepateisinamai. 

— Nemaloni? - Filipa žiūri į mane negalėdama patikėti. - Ne- 
maloni? Atleisk, Katrina, tokio elgesio negalima pavadinti nema- 
loniu. Nemalonus esti karštas vakarų vėjas arba... arba kai žmogus 

prastai nusiteikęs. Šituo žodžiu aš niekaip neapibūdinčiau tavo 
draugės. Tikslesnis žodis būtų „žiauri. Arba „piktavalė“. Arba 
„pagedusi“. Tinka ir visi trys žodžiai. 

Nors jau esu linkusi manyti, kad Filipa gal neklysta dėl Alisos, 
pajuntu ir šiokį tokį susierzinimą. Vis dėlto Alisa - mano draugė, 
Filipai nedera taip griežtai ir taip greitai jos pasmerkti. 

— Ne tokia jau ji bloga, - tariu. - Turi ir puikių savybių. Pano- 
rėjusi gali būti nepaprastai gera ir žavi. Ir labai smagi. 

— Adolfas Hitleris irgi mokėjo toks būti. - Ji rimtai žiūri 
į mane. - Nenoriu tavęs užgauti. Žinau, neturėčiau taip kalbė- 
ti, amžinai prisidarau bėdos šitokiom kalbom. Bet galiu lažintis 
iš milijono dolerių, jog tavo draugė turi kažkokią psichologinę 
problemą. Žinau, pagalvosi, ką čia skiedžiu, kuo save laikau taip 
sakydama, bet mano tėvai psichologai, turi savo kabinetą, o aš 
universitete studijuoju psichologiją, taigi šį tą nutuokiu. 

- Kąąą? - nutęsiu daug labiau nustebusi ir įsižeidusi, negu iš 
tikrųjų jaučiuosi. - Psichologinę problemą? Nemanau. 

- Taip sakau tik todėl, kad tu atrodai tikrai simpatiška. - Fili- 
pa gūžteli. - Ir, mano nuomone, dar nesi jos perpratusi. 

- Labai abejoju, ar su žmogum pabuvus vos penkias minutes 
galima nustatyti jo psichologinę problemą. 

- Na, iš tiesų pusantros valandos. - Ji pasilenkia prie veidro- 
džio, apžiūri veidą. - Atleisk, tikriausiai tave erzinu. Bet judu su 
Robiu atrodote tokie geri. O Alisa atrodo... nežinau... turbūt kaip 
žmogus, turintis rimtų psichikos bėdų. 

Jau noriu ginčytis, pasakyti Filipai, kad ji juokinga, kad Alisa gal- 
būt keistuolė ir šiek tiek savanaudė, tačiau tikrai ne ligonė. Ne kokia 
nors psichopatė. O mudu su Robiu nesame patiklūs kvaileliai. 

Tačiau girgžteli tualeto durys, atsidaro ir tarpdury išdygsta 
Alisa. 

— Ką čia dabar veikiate? - klausia ji ir eina į kabiną. Neužsida- 
riusi durų pasikelia sijoną, nusismaukia kelnaites ir atsisėdusi ant 
klozeto nė kiek nesigėdydama garsiai paleidžia čiurkšlę. - Pra- 
deda nešti valgį. Toks gardumas, kad, jeigu nepaskubėsite, gali 
ir nelikti. - Atsistojusi nuleidžia vandenį, eina plautis rankų, bet 
veidrodyje pasižiūri į Filipą, tada į mane. Nusišypso. - Ir žinot 
ką? Po to žygiuosim pas mane. Daryti margaritos kokteilių. Ir su- 
rūkysim žolės suktinę. Jau nutarta. 

Grįžtame prie stalo, vakarieniaujame. Valgis, kaip sakė Alisa, 
tikrai gardus. Alisa visą dėmesį skiria Filipai, netikėtai susido- 
mėjusi visko ją klausinėja. Filipa mandagi, bet atsakinėja į Alisos 
klausimus kuo trumpiau, nieko neaiškindama ir neskatindama 
pokalbio, su lengva šypsenėle vogčiomis dirsčiodama į mane. 

Išskyrus tai, kad Filipa labai šaltai elgiasi su Benu, vakarienė 
vyksta sklandžiai, daugiau jokių incidentų, o kai išėję iš restora- 
no patraukiam Alisos namų link, nustembu suvokusi, kad mano 
nerimas išsisklaidė. Iš tiesų jaučiuosi visai rami, beveik linksma. 
Gatvėse daugybė žmonių, eina juokdamiesi ir šnekėdami, tvyro 
užkrečiamas jaudulys. Penktadienio vakaras, visi kupini lūkesčio 
ir džiugesio, visur jaunimas - gerai atrodantis, madingai apsiren- 
gęs, klegantis ir kvatojantis. Na, Alisa išgėrė ir bjaurokai elgiasi. Ir 
kas iš to? Būna blogesnių dalykų. Ne pasaulio pabaiga. 

Užsukam į gėrimų parduotuvę, nusiperkame kokteiliams teki- 
los, o krautuvėlėje ant gatvės kampo - maišelį citrinų. Alisos bute 
visi smagiai darbuojamės: ieškome kokteiliams stiklinių, spaudžia- 
me citrinų sunką, maišome saldžiai kartų gėralą. Alisa paleidžia 
kažkokią muziką, ir mes, susigrūdę ankštoje virtuvytėje, garsiai 
dainuojam jai pritardami. Staiga visiems pasidaro taip linksma, 
taip gera šioje kompanijoje, ir aš trumpam pamirštu Alisos elgesį. 
Pamirštu savo baimę, kad vakaras gali baigtis apgailėtinai. 

— Pažaiskime, - pasiūlo Alisa, kai kiekvienas pasiimam po di- 
džiulį šaltutėlį kokteilį. Savojo gerti neketinu, bet laižau, kad Ali- 
sa nepyktų, o kai ji nemato, išpilu. Ketinu likti blaivutėlė. Budri. 

- Gerai, - sutinku ir šypsodama žvilgteliu į Robį. Mano šyp- 
sena sako: „Žiūrėk, viskas bus puiku. Visi šauniai praleisim vaka- 
rą, ir tiek.“ 

Robis atsako nedrąsia šypsena, dar abejodamas. 

— „Tiesa ar užduotis“. - Trindama rankas iš susijaudinimo, 
Alisa veda visus į svetainę. - Pirmyn! Dievinu šitą žaidimą. Šiuo 
būdu gali geriausiai pažinti žmones. 

Suėję paskui ją susėdam ant grindų aplink kavos stalelį rytie- 
tiškai sukryžiavę kojas. Kažkuris išjungia muziką. 

- Aš pirma? - Alisa kyšteli Robiui liežuvį. - Dabar gali klau- 
sinėti. Mat įsivaizduoji, kad puikiai mane pažįsti. Gali paaiškėti 
šis tas įdomaus. 

— Tiesa ar užduotis? - klausia Robis. 

— Tiesa. 

Robis gurkšteli kokteilio ir valandėlę mąsto. Rimtai pažvelgia 
į Alisą. 

— Ar tu kada nors gailiesi? Ką nors pasakiusi ar padariusi? 

Alisa ilgai Žiūri į jį. 

— Dieve mano, Robi. Maniau, žaisim, kad būtų įdomu. - Ji 
atsidūsta. - Gailėtis... hm... duok pagalvoti. - Ji ryžtingai papurto 
galvą. - Ne. Niekada. Aš dėl nieko nesigailiu. Tegul gailisi ne- 
vykėliai ir bailiai. Nesu nei tokia, nei tokia. Gerai, Robi, ačiū už 
nuobodų klausimą. - Šypsodamasi ji nužvelgia visus. - Ką man 
toliau parinkti? - Ir ji pažvelgia į Beną. - Taigi Benas. Gal man 
padėsi išlaikyti žaidimo lygį. Kad būtų nešvankus ir įdomus, koks 
ir turi būti. Tiesa ar užduotis? Greičiau atsakyk, kol neužmigau. 

— Tiesa. 

— Gerai. To ir tikėjausi. Todėl jau turiu paruošusi klausimą. — 
Alisa palinksta jo pusėn. - Taigi, Benai, kur buvo įdomiausia už- 
siimti seksu? Ir turi sakyti tiesą, antraip skirsiu tau užduotį. Tik- 
rai nelengvą. 

Benas, nervingai juokdamasis, spokso į savo gėrimą. 

— Aaa... na, turbūt kartą prieš porą metų. Kai pirmą sykį at- 
vykau į Australiją. Susipažinau su tokia pašėlusia mergiote. Ji ne- 
pripažino jokio atsisakymo. Nė už ką. Tik ne ji. Dieve mano, jos 
kūnas buvo fantastiškas, todėl ir aš neketinau sakyti „ne“ Taigi 
vieną vakarą esam vieno draugo namuose, ji mane nusitempia į 
jo tėvų miegamąjį. Ir, žinokit, pradedam dulkintis jų lovoje, bet 
paskui grįžta tėvai, tada mes neriam į drabužinę, na, tokią kaip 
kambarys, o ten... na, gera, tamsu, jauku, taigi toliau darom, ką 
tai parausta. Alisa irgi Žiūri į jį su šypsena, padrąsinamai, ir staiga 
visiems tampa aišku, kad jis pasakoja apie Alisą. Robis taip pat 
žiūri į Beną, jo veidas be jokios išraiškos, bet matau, kaip ran- 
ka, gulinti ant grindų šalia kojos, susigniaužia į kumštį, gyslos 
išpampsta. Mane ir vėl apima panika, begalinis troškimas, kad 
viskas imtų ir sustotų. Atsivyniotų atgal. Į pradžią. Vis dėlto va- 
karas baigsis siaubingai. Gerai Robis sakė. 

Tačiau Benas tiesos visiškai neslepia, ir aš suabejoju, ar jis 
žino, kad Alisa su Robiu pora. Kai Alisa visą vąkarą taip elgiasi, 
jis galėjo pamanyti, jog ji neturi vaikino. 

- Ir tai ne viskas, - toliaukalba Benas. - Įdomiausia buvo, kai... 

- Ačiū, Benai, - pertraukia jį Robis garsiu, šaltu ir kandžiu bal- 
su. — Ačiū ir už tiek. Iš tiesų manom, kad išgirdom pakankamai. Ir 
ačiū Alisai už tokį protingą klausimą. Buvo taip įdomu, taip smagu 
klausytis. Iki tol nesupratau, bet dabar matau, kad bet kokio žaidi- 
mo sėkmė - nešvankios sekso istorijos. Puiku. Ačiū, Bėnai. Pasi- 
stengsiu, kai ateis mano eilė... na, būti toks pat storžievis. 

Benas, raudonas kaip burokas, ėmė piktai siurbti pro šiaudelį 
kokteilį, Filipa, sumišusi ir pasibaisėjusi, kikeno į saują. 

— Mano eilė, mano eilė, - sakau apsimestinai linksmai. Viltin- 
gai žvelgiu į Filipą tikėdamasi, kad ji man padės viską užglaisty- 
ti. - Filipa, tiesa ar užduotis? 

— Tiesa, - paslaugiai atsako Filipa. - Mėgstu tiesą. O šiaip 
patinka klausimai. Jie dažnai daugiau pasako apie klausėją negu 
apie klausiamąjį, ar jums taip neatrodo? 

Šypsausi Filipai dėkinga už jos tauškėjimą. Bet man sunku su- 
galvoti klausimą jai, ir aš valandėlę tyliu. 

— Katrina, - nusijuokia Alisa, - tu net klausimo neturi, ką? 
Leisk man pabandyti. Dar vieną kartą. Aš tave paklausiu. 

— Tačiau tu jau uždavei klausimą, - įsiterpė Robis. - Tegul 
Katrina bando. 

- Mes ir taip žaidžiam ne pagal taisykles. Iš tikrųjų dabar turėtų 
būti Beno eilė. Todėl nesvarbu, tiesa? - sako Alisa. Jau aišku, kad 
girta. Kalba lėtai, stropiai tardama kiekvieną žodį, bet vis tiek lie- 
žuvis pinasi. - O nuo kada, Robi, taip uoliai laikaisi taisyklių? Nuo 
kada pasidarei toks nuobodus ir tik gadini visiems malonumą? 

- Gadinu malonumą? - nusišaipo Robis. - Čia nelabai yra ko 
gadinti, Alisa. 

Alisa jo nesiklauso, atsisuka į mane. 

- Tiesa ar užduotis? 

- Tiesa, - atsakau juokdamasi. - Žinoma. Įsivaizduoju tavo 
užduotis, todėl nenoriu šiąnakt lėkti nuoga Oksfordo gatve. 

— Tie-sa, - lėtai iškošia Alisa, tarsi gardžiuodamasi žodžiu. - 
Tikrai to nori? Tikrai manai, kad galėsi atsakyti visiškai atvirai? 

— Manau, taip. Bandyk. 

— Gerai. - Ir ji smalsiai įsispitrėja į mane. - Taigi ar širdies 
gilumoje džiaugeisi? Džiaugeisi jos atsikračiusi? Savo tobulos se- 
sers? Ar slapčia džiaugeisi, kai ji buvo nužudyta? 

Staiga viską regiu tarsi sulėtintame filme ir per miglą. Gir- 
džiu, kaip Robis piktai įtraukia oro ir liepia Alisai nustot kvailio- 
jus. Jaučiu, kad Filipa žiūri į mane susirūpinusi, nesuprasdama, 
kas čia darosi, ar Alisa kalba rimtai. Ranka pajuntu Filipos delną, 
nerimą jos prisilietime... 

Bet matau tik Alisą. Jos akis. Šaltas, skvarbias, tokiais dideliais 
vyzdžiais, jog regiu tik juodumą. Kietą kaip ledas. Gilią, negailes- 
tingą juodumą. 


13 skyrius 


Pabundu anksti, dar su tamsa. Naktį Sara paliko savo lovą ir 
įlipo į manąją, jos šiltas kūnelis prisiglaudęs prie manęs. Galva 
ant mano pagalvės, o aš guliu prie pat krašto, taigi daugiau kaip 
pusė lovos tuščia. 

Išsirangau iš patalo lėtai ir atsargiai, kad jos nepažadinčiau, 
griebiu nuo kėdės, kur vakar numečiau, savo storą vilnonį megz- 
tinį. Jis šaltas. Einu į svetainę ir uždegu dujas. Nedidelį kambarį 
jos užlieja jaukia auksine šviesa ir kaipmat įšildo. Užsiplikau ar- 
batos, atsinešu į svetainę ir susiriečiu sofos kamputyje. 

Pradėjau anksti pabusti, kai Sara buvo mažutė, ir nuo tada 
nebegaliu ilgai miegoti. Kartais šiuo ankstyvu metu, kol Sara te- 
bemiega, aš valau butą arba ruošiuosi dienai: darau Sarai pietus, 
tvarkau drabužėlius, bet dažniausiai sėdžiu gurkšnodama arbatą, 
mėgaudamasi vien sau skirtu laiku. Nieko ypatingo negalvoju, 
puikiai išmokau negalvoti. Stengiuosi nekurti bergždžių neaiškios 
ateities planų, maža to - vengiu prisiminti praeitį. Taigi pasiekiu 
kone meditacijos būseną: smegenys tuščios, mintys sutelktos tik į 

arbatos skonį arba alsavimą. Ir dažnai, kai apie septintą pabudusi 
Sara ateina pas mane susivėlusi, šilta ir kvepianti miegu, nustem- 
bu, kad taip greitai prabėgo dvi ar daugiau valandų. 

Bet šį rytą siurbčiodama arbatą neišsėdžiu net valandos. Mane 
jaudina būsima diena, nekantriai laukiu, kaip Sara išvys sniegą, 
laukiu, kaip ji spygaus iš laimės važinėdamasi rogutėmis, lipdy- 
dama sniego senį. Noriu, kad ji greičiau pabustų ir lauktų dienos 
su manimi, todėl šeštą valandą atsistoju ir paruošiu mėgstamus 
Saros pusryčius: prancūziškų skrebučių su bananų griežinėliais 
ir klevų sirupu, didelį puodelį karšto šokolado. Padengusi stalą 
einu jos žadinti. 

— Ar jau važiuosim, kur sniegas, mamyte? - vos atsimerkusi 
klausia Sara. Atsisėda iškart žvali ir nekantri. - Jau laikas? 

- Dar ne. - Prisėdu ant lovos, apkabinu ją. - Bet aš prikepiau 
prancūziškų skrebučių, visą kalną, ir išviriau karšto šokolado. Ti- 
kiuosi, kad išalkai. 

— Niam niam! - Ji nuspiria antklodę, šoka iš lovos ir išbėga iš 
miegamojo palikusi mane. 

Svetainėje randu ją jau klūpančią ant kėdės ir kemšančią per 
abu žandus. 

— Mamyte, valgysi? - klausia ji pilna burna. - Užteks ir tau. 

- Turbūt. - Atsisėdu priešais ją, paimu skrebutį nuo padė- 
klo vidury stalo ir įsidedu į lėkštę. - Iš tikrųjų užtektų dešimčiai 
žmonių. 

- Nemanau, - rimtai sako Sara, purtydama galvą. - Aš labai 
alkana. Šiandien man reikia dešimties skrebučių. Jie mano myli- 
mylimiausi. 

Ir ji, užsigerdama karštu šokoladu, tikrai sušlamščia baisią 
krūvą. Privalgiusi tuoj pat lipa nuo kėdės. 

— Einu ruoštis, - sako. - Mūsų laukia labai svarbi diena. 


93 


Rebecca JAMES 


Juokiuosi, kad ji, norėdama kalbėti kaip suaugusi, pasisavino 
vieną mano frazių. 

— Tikrai labai svarbi diena. Tačiau turime marias laiko. Saulė 
dar nepatekėjusi. 

— Aš noriu susiruošti pirma. Pralenkti saulę. 


14 skyrius 


Ir vėl girdžiu. Beldimą. Tylų, bet atkaklų. Kad ir kas belstų, 
tai daro beveik penkiolika minučių, aš jau pavargau bandydama 
to beldimo nepaisyti, man bloga nuo apsimetinėjimo, jog manęs 
nėra namie. 

Einu prie durų, bet neatidarau. 

— Eikit sau. Jau vidurnaktis. Eikit iš čia. 

— Katrina, čia aš, Robis. - Jo balsas toks savas ir šiltas, toks 
susirūpinęs, kad aš vėl vos neapsipilu ašaromis. - Ir Filipa. Įsi- 
leisk mus. 

— Alisa yra? 

— Ne. 

Atsidususi atitraukiu automatinį užraktą. Apsisuku ir nuei- 
nu koridoriumi jų nepasitikusi, palikusi patiems atsidaryti duris. 
Žinau, jų norai kuo geriausi, jie dėl manęs jaudinasi, bet mane 
nukamavo vakaro įvykiai, ašaros, ir aš noriu būti viena. Ne, ne 
miegoti, miego nematysiu, o užsidariusi kentėti. 

Einu į svetainę ir atsisėdu ant sofos, kur tūnojau susirietusi 
pastarąjį pusvalandį. 

Filipa su Robiu atsisėda ant sofos priešais mane. 

— Alisa mums papasakojo, - švelniai taria Robis. - Apie tavo 
seserį. Reičelę. 

Linkteliu. Jei prašneksiu, vėl pravirksiu, todėl tyliu. 

— Gal nori, kad aš išeičiau? - Filipa žvilgteli į Robį, į mane. - 
Katrina, aš tik norėjau pasižiūrėti, kaip tu jautiesi. Norėjau įsiti- 
kinti, kad tu namie. Bet neketinu kištis. 

Pakeliu akis į Filipą, gūžteliu - ji atrodo baisiai. Išbalusi, po 
akimis tamsūs ratilai. Ir kažkokia įtari, sakytum šio vakaro įvy- 
kiai būtų ją pribloškę. 

Vėl gūžteliu. Man nesvarbu, yra ji ar jos nėra, tačiau staiga 
baisiai apsidžiaugiu, kad Vivjena šį savaitgalį išvažiavusi ir viso 
to nemato. 

— Gal padaryti arbatos? - klausia Filipa, patenkinta, kad su- 
galvojo naudingą užsiėmimą. 

- Mielai išgerčiau. - Robis dėkingai šypsosi Filipai. - O tu, 
Katrina“ 

- Žinoma, - sakau. - Bet aš... 

- Ji mėgsta tikrą arbatą, - paaiškina Robis Filipai. - Arbatinu- 
kas ir arbatžolės ant lentynos šalia virdulio. 

— Na, kaip? - Filipai išėjus, Robis uždeda ranką man ant kelio. 

Bandau šyptelėti. 

- Koks sumautas vakaras... Reikėjo tavęs paklausyti. Kaip ir 
sakei, man reikėjo iškart eiti namo. - Palinkusi prie jo sušnibž- 
du: - Filipa mano, kad Alisai kažkas negerai. Ji tau sakė? Kažkas 
su psichika... 

- Gal, o gal ir ne, - gūžteli Robis. - Norint viską galima su- 
versti psichikai. Sakyti, kad jai koks nors asmenybės sutrikimas, 
kaltinti vaikystę. Tačiau koks skirtumas? Tokių dalykų nepataisy- 
si. Galbūt Alisa tiesiog yra netikęs žmogus. 

Jis atsilošia, atsidūsta, nuleidžia akis, nuo džinsų nuima siūle- 
lį. Atrodo pavargęs ir labai labai liūdnas. 

— O tu, Robi? Kaip tu jauties? - klausiu. - Atrodai nekaip. 

— Nekaip ir jaučiuos. - Jo akys, ir taip paraudusios, staiga pri- 
tvinksta ašarų, jis piktai papurto galvą tarsi norėdamas jų atsikra- 
tyti. - Visiškai šlykštus vakaras, ar ne? - karčiai nusijuokia jis. 

— Taip. - Daugiau nėr ko sakyti. Grįžta Filipa, mes gurkšno- 
jam arbatą - tyliai, nesišnekėdami, kiekvienas paskendęs savo 
mintyse, prislėgtas savo liūdesio ir nuovargio. 

Kol baigiam arbatą, pasidaro jau ketvirta ryto, ir aš prikalbi- 
nu Robį su Filipa miegoti pas mane. Robiui atnešu antklodę ir 
pagalvę, kad atsigultų ant sofos, o Filipai pasiūlau miegoti dviese. 
Vakaras ir naktis buvo tokie sunkūs, mudvi su Filipa taip nusika- 
mavome, kad gulim šalia, po viena antklode, nejausdamos jokio 
drovumo. Iš tiesų man gera, kad ji kartu. Prieš migdantis Filipa 
šypsodamasi spusteli man ranką. 

- Saldžių sapnų, - taria. 

- Ačiū. - Aš užsimerkiu. - Manau, taip ir bus. 

Kai pabundu, kambarys užlietas saulės, Filipos nėra. Bet už 
sienos girdžiu tylius balsus, jos ir Robio. Apsidžiaugiu, kad jie te- 
bėra čia, kad man nereikės vienai pasitikti dienos. Aš užsimerkiu 
ir vėl užmiegu. 

Pabudusi antrą kartą matau, jog saulė tolokai pasislinkusi nuo 
lango, iš jos šviesos suprantu, kad pavakarys. Nebegirdžiu nei Ro- 
bio, nei Filipos, tik per televiziją tyliai zirzena juokas ir muzika. 
Atsikėlusi einu į svetainę. 

Filipa sėdi ant sofos, žiūri kažkokį nespalvotą filmą, man įėjus 
pakelia galvą. 

— Labas, Katrina. Laukiu, kol pabusi. Mes su Robiu nežino- 
jom, norėsi būti viena ar ne. Ir jam reikėjo į darbą. Bet žadėjo 
ateiti vėliau. Kaip savijauta? 

- Gera. - Šypsodamasi atsisėdu šalia jos. - Ačiū, kad pasilikai. 
Tu tokia gera. 

— Oi, menkniekis. - Paėmusi pultelį, ji pritildo televizorių. 
Valgyt nori? 

— Taip, - linkteliu. - Tikrai noriu. 

— Gerai. Buvau krautuvėj, galiu padaryt salotų, sočios miš- 
rainės: pomidorai, itališkas vytintas kumpis, šparagai, virti kiau- 
šiniai ir taip toliau, be to, nupirkau šviežios duonos. Norėtum? 
Padaryti? 

— Oi... Oho! Taip, prašau. Bet jeigu pati nori. Tu neprivalai 
vargti. Man viskas gerai. Tikrai. Bet jeigu tu nori... salotos būtų 
nuostabu. 

— Tvarka. - Filipa pašoka. - Mat aš išbadėjusi kaip vilkas. 

Pasisiūlau Filipai padėti, bet ji atsisako, paaiškina virtuvėje 
nepakenčianti padėjėjų. Taigi aš murksau ant kėdės ir žiūriu, kaip 
ji dirba, paskui išsinešam valgyt į balkoną. Valgom greitai, stačiais 
kąsniais. Laimė, nekalbam nei apie vakar vakarą, nei apie Reičelę, 
bet Filipa ir taip kaip šnekutis, beveik nenutyla. Jai dvidešimt treji 
metai, įstojo į psichologijos magistrantūrą universitete. Ji pasako- 
ja apie savo mokslus, kaip įdomu studijuoti žmonių mąstymą ir 
kiek dar daug mes nesuprantame apie žmogaus protą. 

- Negaliu patikėti, jog tau tik septyniolika, - taria. ji. - Atro- 
dai kur kas vyresnė ir rimtesnė už daugumą septyniolikmečių. 

— Visi taip sako. - Aš šypsausi, bet nesakau kodėl. Nesakau, 
kas mane privertė taip greit suaugti. 

Ji man pasakoja apie savo broliuką Miką, vienos grupės, jau 
pradedančios įsitvirtinti Sidnėjaus muzikos pasaulyje, būgnininką. 

— Penktadienio vakare jie gros „Rūsyje“. Nori eit pasiklausyti? 
Su manimi? Būtų smagu, jeigu norėtum. Baisiai mėgstu pristatyti 
juos publikai. Iš tiesų nuostabi grupė. 

Man nespėjus atsakyti, nespėjus net pagalvoti, ar norėčiau pa- 
siklausyti tos grupės, pasigirsta beldimas. 

— Robis. - Filipa padeda šakutę, atsisuka į duris. - Jis ketino 
po darbo užsukti. 

Einu prie durų. Jau noriu atidaryti, kai vėl ima belsti. Garsiau 
ir atkakliau. Ir staiga suprantu, kad ten ne Robis. Jis nebūtų toks 
nekantrus. 

Bet jau vėlu slėptis, apsimesti, kad manęs nėra namie, - jau 
atitraukiau užraktą ir durys atsiveria. Alisa. 

Rankose didžiulė raudonų rožių puokštė, Alisa apsivilkusi 
švariais baltais marškinėliais. Be makiažo, plaukai tvarkingai su- 
rišti. Akys paraudusios, lyg būtų verkusi, bet šiaip tokia jauna, 
gaivi ir tyra, jog sunku atpažinti vakarykštę Alisą. Matant ją da- 
bar beveik neįmanoma įsivaizduoti, kad ji galėtų būti tokia klas- 
tinga, kad galėtų taip įskaudinti. 

- Atleisk, Katrina. - Jos lūpos suvirpa, akys paplūsta aša- 
rom. - Labai labai atsiprašau. Pati nesuprantu, kas man užėjo. 

Ji įteikia gėles, aš paimu, bet nieko nesakau. 

— Kartais... pati nesuprantu. - Ji verkia užsidengusi delnais 
veidą, pečiai krūpčioja. - Mane tarsi kas apsėda. Suima toks... 
toks pyktis. Tarsi... Man atrodo, lyg visi... nežinau... visi mane 
smerkia, ar ką. Žinau, nesąmonė... manyti, jog jie smerkia 
mane už tai, ką padarysiu... ką žinau padarysianti... Smerkia, 
nors dar nepadariau... ir tada jaučiu, kad turiu tai padaryti... 
juos išbandyti... pažiūrėti, ar tikrai jiems rūpiu... Žinau, netei- 
singa... nėra ko tikėtis, kad jie susitaikys su tuo... bet negaliu... 
supranti, žinau, kad kažką iškrėsiu ar pasakysiu ką nors bai- 
saus... bet negaliu susilaikyti, negaliu... paskui noriu... Atrodo, 
tarsi kažkokia pragaištinga jėga verčia mane... pulti žmones... 
kurie mane myli. 

Ir aš jaučiu, kaip sklaidosi kietas pykčio gumulas. 

— Eime. - Paimu jai už rankos ir švelniai įtraukiu vidun. 

Atnešu Alisai lėkštę, ji atsisėda su manim ir Filipa balkone, 
mes kartu valgome. Iš pradžių Filipa budri ir šalta, įtariai stebi 
Alisą. Bet Alisa vėl kaip visada atvira, nuoširdi, miela ir be galo, be 
krašto atsiprašinėja už aną vakarą. Juokiasi iš savęs, pašiepia savo 
elgesį taip tiesiai, su tokiu geru humoru, - atgailauja nužemin- 
tai, bet kartu beprotiškai juokingai, - kad neatleisti neįmanoma. 
Po kiek laiko matau, jog ir Filipa atlyžta, nors ir nepasitikėdama 
Alisa, pasiduoda jos žavesiui. Prisivalgiusios mes dar ilgai sėdim 
balkone šnekėdamos, juokaudamos ir grįžtam vidun tik tada, kai 
saulė užlenda už horizonto ir pasidaro nemaloniai žvarbu. 

- Išsinuomokim kokių filmų. Užsisakykim picų, - siūlo Alisa. 

— Kad nežinau, - sakau. - Rytoj pirmadienis. Mokykla. Man 
reikia išsimiegoti. 

— Nesėdėsim iki vėlumos, - nenusileidžia Alisa. - Bet aš dar 
nenoriu, kad ši diena baigtųsi. Per daug smagu. Nenoriu šįvakar 
grįžti ir būti viena. - Ji žengia prie Filipos, suima jos ranką abiem 
delnais. - Gerai, Filipa? Leisk man įrodyti, kad iš tikrųjų nesu 
tokia bjaurybė, kokią tu matei vakar. Aš eisiu parnešti filmų. Ir, 
jeigu norite, tailandiško maisto. Jums nereikės nieko daryti. Ir 
neišleisite nė cento. Aš vaišinu. Gerai? - Ji maldaujamai žiūri į 
mus. - Gerai? Dėl manęs? 

Filipa šypsodamasi žvelgia į mane. 

- Kaip Katrina nuspręs. Čia jos namai. Ją tikriausiai pykina 
nuo mūsų. 

- Atrodo neblogai, - gūžteliu aš. - Sunku patikėti, bet ir vėl 
noriu valgyt. Visai gera priešais televizorių kramsnoti vegetarišką 
maistą. 

Susiradusios netoliese esančio tailandiško restorano valgia- 
raštį išsirenkam patiekalus. Ir Filipa, ir aš veržiamės eiti su Alisa, 
padėti jai parnešti dėžučių, bet ji mūsų pagalbos atsisako, atseit 
norinti, kad visas darbas būtų jos vienos, ir išeina. 

Mudvi su Filipa pėdinam į virtuvę suplauti pietų lėkščių. 

— Juk ji nėra tokia beprotė, kokia ją laikei, ką? - klausiu. 

Filipa, sumerkusi rankas į vandenį, nepakelia akių. 

— Ji moka būti labai miela. Labai žavi. 

— Taip. - Aš Žaismingai kumšteliu jai alkūne. - Tačiau tu ne- 
atsakei į mano klausimą. Aš pasakiau „beprotė“. 

Jaučiuosi lyg ir išduodanti Alisą, kurią laikau artima drauge, 
nes apšneku ją su beveik nepažįstamu žmogumi. Bet Filipa tokia 
praktiška ir sąžininga, tokia įžvalgi ir protinga, kad man negali 
nerūpėti jos požiūris. Man ji patinka. Be abejo, baisiai intelektuali, 
bet kartu ir nuoširdi, smagi, įdomi, ir aš labai tikiuosi, kad mes su- 
sidraugausime. Aš jau pasitikiu jos protu ir vertinu jos nuomonę. 

Filipa atsidūsta, ištraukia rankas iš vandens, nusišluosto į 
džinsus. Pažvelgusi į mane gūžteli. 

— Vis tiek manau, kad ji savotiška beprotė. Nenuspėjama. 
Mano tėtis sakytų, kad jai reikia „sudėtingos priežiūros“. 

- Tačiau tai tėvo nuomonė. - Tyliai nusijuokiu norėdama su- 
švelninti tai, ką dabar pasakysiu. - Ir truputį ciniška, gal ne? Šiek 
tiek... na, ji juk žmogus. Ir ne kasdien taip elgiasi. Tokią ją vakar 
išvydau pirmą kartą. Be to, ji mano draugė. Ir daugeliu atžvil- 
gių puiki draugė. Patikėk, nesi mačiusi, kokia ji gali būti gera ir 
švelni. Taigi... nejau turėčiau ją mesti? Mesti ir pabėgti, nes keblu 
turėti tokią draugę? Manau, kad... na, nelabai gražu šitaip elgtis 
su žmonėmis. 

— Gal tu ir teisi, - šypsodamasi sako Filipa. Ji nustebusi ir nu- 
liūdusi. - Bet toks požiūris labai kilnus. 

- Tikrai? - Kiek sutrikusi nuo jos skvarbaus žvilgsnio, imu 
krauti į spintelę lėkštes ir puodelius. - Matai, aš Žinau, kaip jau- 
tiesi, kai kiti nenori būti su tavimi, nes per sunku. Po Reičelės 
nužudymo kasdien tai patirdavau. Net iš geriausių draugių. Jos 

visos jaudinosi dėl manęs, labai stengėsi būti geros... bet visiems 
buvo tokių linksmybių metas. Mes baigėme dešimtą klasę, visur 
šokiai, vakarėliai ir taip toliau. Visiems rūpėjo išleistuvės. Niekas 
nenorėjo sėdėti su manim kambaryje ir verkti. Niekas nenorėjo, 
kad aš ateičiau į vakarėlį jų namuose... nes būtų reikėję rūpintis 
manimi, globoti mane ir linksminti. Tokia nuobodybė. Ir aš jų 
nekaltinau. Supratau, kad gadinu joms nuotaiką. Supratau, jog 
niekas nenori galvoti apie mirtį, žmogžudystę ir tragediją... Bet 
aš negalėjau negalvoti. Toks buvo mano gyvenimas. - Patraukiu 
pečiais nustebinta savo pačios žodžių. Iki tol nesu taip mąsčiusi, 
šios mintys randasi bekalbant. Bet jos atrodo tikros. Ir teisin- 
gos. - Tiesiog manau, kad, jeigu draugystė tikra, žmogų reikia 
branginti, koks yra. Ir kai linksma, ir kai nuobodu. Kai gera ir 
kai bloga. 

— Suprantu. - Filipa ištraukia kaištį, valo kriauklę. - Bet vis 
tiek nemanau, jog reikia draugauti su žmonėmis, kurie neša į 
tavo gyvenimą visokį neigiamą šlamštą. Aš to nedaryčiau. - Ma- 
tau, kaip ji stengiasi kalbėti nuoširdžiai, nepriešiškai. Ji irgi nori, 
kad mes taptume draugėmis. - Man rodos, turėsime susitarti, kad 
mūsų nuomonės gali nesutapti. 

Pagaliau grįžta Alisa, mes susėdam virtuvėje ir vaišinamės. 
Maždaug aštuntą, kai visos trys, linksmai kvatodamos, nuruo- 
šiam stalą, ateina Robis. Iš pradžių su Alisa laikosi šaltai ir prie- 
kaištingai dėbčioja į mudvi su Filipa. Bet mes jį pavalgydinam 
vaišių likučiais, smagiai šnekinam, ir jis palengva atlyžta, leidžiasi 
įtraukiamas į pokalbį, net pradeda šypsotis. Alisa jam tokia švelni 
ir jautri, tokia mylinti ir rūpestinga, jog jis nebegali pykti. 

Paskui susėdam svetainėje įjungę vos vieną lempą, visi keturi 
ramūs ir sotūs. Alisa, parinkusi filmą, eina dėti į grotuvą. Staiga 
atsisuka. 

— Dar noriu pasakyti vieną daiktą. Kol neužmigome. - Ji dro- 
viai šypteli ir rodydama į Filipą ir Robį sako: - Pirmiausia noriu, 
kad visi žinotumėt, - tarp mūsų su Benu naktį nieko neįvyko. Jis 
išėjo iškart po jūsų. Galiu prisiekti. - Robis nuleidęs galvą tramdo 
šypseną, bet matau, kad Alisos žodžiai padarė jį laimingą. 

Alisa kalba toliau: 

— Svarbiausia, vakar aš buvau siaubinga ir noriu oficialiai at- 
siprašyti. Visus tris. Filipą, Robį, bet labiausiai Katriną. - Ji gailiai 
žiūri į mane. - Neturėjau vakar to sakyti. Jokiu būdu. Ir nė trupu- 
čio netikiu tuo, ką sakiau. Vien todėl, kad, tavim dėta, pati būčiau 
pamaniusi tokią baisybę, nereiškia, kad tu būtum. Kaip tai vadi- 
nama? Atrodo, perkėlimu. Taip, save aš perkėliau į tave. Nedora 
ir juokinga, ir aš nežmoniškai gailiuosi, o tu kaip gyva nesuprasi, 
kaip savęs nekenčiu, kam tave įskaudinau. Tu man visada tokia 
gera. Žinau, nesu verta tavo atleidimo, bet jeigu man atleisi, būsiu 
laiminga ir dėkinga. 

-— Oi, dievaži, - sakau vildamasi, kad prieblandoje nematyti, 
kaip aš paraudau, - sėsk ir tylėk. 

- Taip ir padarysiu, - taria ji, nuleidusi akis. Jos balsas dre- 
ba, turbūt nuo ašarų. - Aš tik norėjau pasakyti, kaip vertinu tavo 
draugystę. Neįsivaizduoji, kokia man esi brangi. Neįsivaizduoji. 


15 skyrius 


Viduje, pasirodo, kur kas tamsiau negu lauke. Tikro apšvieti- 
mo nebuvo, tik palubėj karojo elektrinės girliandos, bet jos beveik 
neišsklaidė tamsos. Beveik nieko negalėjai įžiūrėti, o skardinės sie- 
nos drebėjo nuo triukšmo - plyšojo tokia pašėlusi muzikos, kva- 

tojimo, šūkavimo ir garsių kalbų kakofonija, jog nesusigaudei, kur 
eini, ir darėsi baisoka. Mudvi su Reičele trepenom susikibusios. 

Karlė drožė pirma, rami ir pasitikinti kaip žuvis vandenyje. 
Sekdamos paskui ją atsidūrėm prie didžiulės senoviškos vonios, 
ji buvo pilna alaus ir kolos skardinėlių lede. Karlė ištraukė tris 
alaus, padavė po skardinėlę man ir Reičelei. 

— Kieno čia? - paklausiau. 

Karlė papurtė galvą, atseit nieko negirdi. 

— Ar galim pasivaišinti? - surikau. 

Karlė gūžtelėjo ir apsižvalgė. 

— Nematau, kad kas nors neleistų! - savo ruožtu suriko ji išsi- 
šiepdama. - Einam šokti. 

Karlė žengė į minią, šokančią priešais sceną, ir ėmė kraipyti 
klubus, linksėdama muzikos ritmu. Ji šoko gerai, laisvai ir len- 
gvai. Iškėlusi skardinėlę pamerkė akį ir sriūbtelėjo gerą gurkšnį, 
tada pamojo mums ateiti. 

Reičelė klausiamai pažiūrėjo į mane, bet aš papurčiau galvą. 
Šokti dar nenorėjau. Galimas daiktas, čia yra Vilis, rūpėjo jį susiras- 
ti. Bet aš paėmiau iš Reičelės alų ir linktelėjau, kad ji gali pasišokti. 

Kaip ir skambindama, šokdama Reičelė užsimiršdavo. Ding- 
davo visas nedrąsumas, ji judėdavo lygiai ir ritmingai, visiškai su- 
siliedama su muzika. Pažvelgė į mane šypsodama laiminga šyp- 
sena, ir aš linksmai nusijuokiau. Buvau maloniai apsvaigusi nuo 
alkoholio, apdujusi nuo triukšmingos minios ir muzikos, nuo 
mane supančio jaudulio. Tikriausiai Vilis atėjęs. Neabejojau, kad 
ir jis apsidžiaugs mane pamatęs. 

Atsišliejusi į sieną lėtai siurbčiojau alų, nors man visai ne- 
patiko, žiūrėdama, kaip šoka Reičelė ir Karlė. Jau ketinau leistis 
aplink daržinę ieškoti Vilio, kai staiga pats išdygo prieš mane. 

Jis šypsojosi savo nuostabia, gera, plačia balta šypsena ir purtė 
galvą neva priekaištaudamas, kam atėjau į tokią vietą. Aš irgi jam 

nusišypsojau. Nė vienas nepasakėm nė žodžio, tik žengėm artyn 
ir susiglaudėm; užuodžiau jo kvapą - prieskonių, gal dar šoko- 
lado ir silpną prakaito dvelksmą, tada jo lūpos godžiai prigludo 
prie manųjų. 

Glėbesčiuodamiesi mes bučiavomės, Vilis sukišo pirštus į 
mano plaukų kupetą. Atsilošėm, kad galėtume matyti vienas kito 
veidą, ir juokdamiesi vėl karštai apsikabinom. Taip džiaugėmės 
radę kits kitą, mus taip audrino minios šėlsmas ir mudviejų geis- 
mas, kad nesiliovėm šypsoti. Net bučiuojantis jaučiau, kaip Vilio 
lūpos šypso iš laimės. 

Jam glaudžiantis prie manęs pajutau jo erekciją - buvo nuos- 
tabu, jog ją sukėliau aš, ir dar taip greitai: jis vos mane pamatė, 
prisilietė, ir kūnas šitaip atsiliepė. Man tarp kojų taip pat saldžiai 
nusmelkė, ir suvokiau norinti eit su juo iki galo. Mylėtis. Ne šįva- 
kar, bet jau netrukus. Visai netrukus. Ir aš prisispaudžiau prie jo. 
Tai buvo pažadas. 

Kadangi buvau su Viliu, alus pasidarė gardus, staiga apsi- 
džiaugiau, jog daržinėje tamsu, - atrodė taip jauku ir romantiška. 
Jaučiausi nelyginant kokone ir taip, tarsi minios tirštynėje būtu- 
me vienu du. 


16 skyrius 


Tą vakarą po Alisos atsiprašymo žiūriu televizorių sofos kam- 
putyje susirietusi su pižama, junginėju sau kanalus, kai į duris 
kažkas pabeldžia. 

Iškart dingteli, jog Alisa, ir pagalvoju, gal man pasislėpti: 
išjungti televizorių, palįsti po antklode ir apsimesti, kad manęs 

nėra namie. Ne, aš ant jos nebepykstu, bet esu pavargusi ir man 
darosi silpna vien nuo minties apie jos neišsenkamą energiją. Bet 
nesislepiu. Atsidususi išjungiu televizorių ir einu prie durų. 

Ne, atėjo ne Alisa - Robis. Šypsodamas atkiša plastikinį 
kibirėlį šokoladinių ledų, šokoladinio gėrimo pakelį ir plytelę 
„Tim Tmas“. 

— Atnešu dovanų. Šokolado, šokolado ir dar šokolado. 

Plačiai atidarau duris kviesdama jį vidun. 

— Norėjau pasikalbėti. - Robis tebestovi tarpdury ir kaltai žiū- 
ri į mane. - Tikiuosi, nesutrukdysiu? Vakar neturėjom kada pasi- 
šnekėt akis į akį. O šnekėt yra apie ką. Supranti, aš tikrai norėjau 
pasikalbėt apie tavo seserį ir visa kita. Ir, aišku, apie Alisą. - Pa- 
purtęs galvą greitosiomis beria: - Bet žinau, jog tu tikriausiai nu- 
vargusi ir nori gultis, todėl, jeigu neturi jėgų kalbėtis, pamaniau, 
padarysiu tau karšto šokoladinio gėrimo ir paguldęs paliksiu il- 
sėtis, o pats ateisiu kitą kartą. - Jis pasižiūri į mano pižamą. - Tu 
jau ėjai gultis, ar ne? Atsiprašau. Aš tik... 

— Robi, - pertraukiu jį. - Liaukis, užeik. Nesu jau taip pavar- 
gusi. Netapau bejėge senučiuke. Be to, pati norėjau su tavim pasi- 
kalbėti. - Paimu iš jo ledus ir apsisukusi nueinu koridoriumi. - Ir 
noriu šitų nelemtų ledų. Tuojau pat. 

Mes einam į virtuvę, prisikraunam dubenėlius ledų ir nusine- 
šam į svetainę. 

Ledai dieviški. Tamsūs šokoladiniai, gausiai aplaistyti dar 
tamsesniu šokoladiniu padažu. Juokais išsitepu juo lūpas ir išsi- 
šiepiu kaip klounas. 

— Kaip skanu, - sakau. 

- Labai juokinga, - juokiasi Robis. Šypsena tuoj pat dings- 
ta, jis nudelbia akis į dubenėlį, bet nevalgo, tik knebinėja ledus 
šaukšteliu. | 

Aš nusilaižau lūpas, nusišluostau rankove. 

— Viskas gerai? - klausiu. 

— Aha, - gūžtelėdamas atsako jis. - Atėjau šnekėtis ne apie 
save, dievaži. - Robis pasižiūri į mane, neramiai susiraukia. — 
O kaip tu, Katrina? Viskas gerai? 

— Taip, puikiai. | 

— Tu niekad man nesakei apie savo seserį. Visą laiką narsiai 
tylėjai. O aš amžinai lendu prie tavęs su savo bėdomis. Turėtum... 
Turiu galvoj... - Jis žiūri į mane staiga įsižeidęs ir piktas, pliaukš- 
teli sau per koją. - Kodėl man nepasakei? 

Padedu dubenėlį ant stalo ir atsiklaupiu priešais jį. Nuleidžiu 
rankas. 

- Atleisk, Robi. Žinau, nesakydama tave užgavau. Žinau, gali 
atrodyti, jog aš tavimi nepasitikėjau ar dar kas nors, bet ne, ne- 
tiesa. Tikrai. 

Robis tylėdamas žiūri į mane, laukia. 

— Kai mirė Reičelė, kilo didžiulis, ne - milžiniškas žinia- 
sklaidos dėmesys. Mane spauda tiesiog persekiojo. Mamą su tė- 
čiu - taip pat. Buvo klaiku. Laikraščiai rašė siaubingus dalykus 
apie mūsų šeimą ir mane, visokius pramanus arba neatpažįstamai 
iškraipytą tiesą. 

Negaliu prisiminti to laiko be pykčio. Žurnalistai kurpė be- 
galines istorijas apie Reičelės tragediją, mano šeima - iš tiesų 
laiminga ir jungiama tarpusavio meilės - buvo be gailesčio pa- 
vaizduota kaip nedarni, savanaudiška, bjauri. Tai prisiminusi ap- 
siverkiu, šniurkščiodama bandau sulaikyti ašaras. 

Robis atsisėda šalia manęs ant grindų ir apkabina. 

— Tu nieko neprivalai pasakoti. - Jis priblokštas, suprantu, jog 
jį nuliūdinau ir dabar jis kaltina save dėl mano ašarų. - Nesvarbu. 
Aš nesuvokiau. Dieve, Katrina, esu visiškas kvailys, nemoku laiku 
užčiaupti savo plačios srėbtuvės. 

Jo žodžiai mane prajuokina, aš nusišluostau ašaras. 

— Ne tu mane pravirkdei. Kada tik prisimenu tą laiką, vis ver- 
kiu. Aš tik noriu paaiškinti, kodėl nepasakiau. 

— Gerai, nereikia, tu neprivalai. 

Aš nustumiu jo rankas nuo pečių ir pasisuku, kad matyčiau 
jo veidą. 

— Bet aš noriu ir papasakosiu. Todėl tylėk ir klausykis. Prašau. 

Jis prisidengia delnu burną. 

— Mano pavardė ne Peterson. Aš Boidel. 

Robis išplečia akis atpažinęs pavardę. Aišku, girdėjęs apie 
mus, prisimena seseris Boidel. 

— Taip. Matai, kaip žinai apie mus. Bent jau žinai, kas buvo 
apie mus rašoma ir kalbama. 

- Aš prisimenu pavardę. Daugiau nelabai ką, na, nebent kad 
tavo sesuo buvo muzikos vunderkindė. Teisingai? 

— Taip, buvo. 

- Negaliu patikėti. Nežmoniškai sunku suvokti. Tai buvo tavo 
sesuo? O Dieve, Katrina. Siaubingas įvykis. Tie šunsnukiai... Ne- 
įtikėtina. 

— Taip. Ir po to žiniasklaida mus išgarsino. Blogąja prasme. 
Žiaurumu, landumu mus visus padarė dar nelaimingesnius... 
tarsi ir taip nebūtų buvę nepakeliama. - Aš gūžteliu. - Dar viso- 
kie psichologai ir kitokie žinovai be galo aptarinėjo mus, mūsų 
šeimos gyvenimą. Buvo koktu. Mes jautėmės visiškai... apgulti, 
sugniuždyti. Tada aš pasikeičiau vardą - iš Keitės Boidel tapau 
Katrina Peterson ir persikėliau į Sidnėjų. Mama su tėčiu irgi iš- 
sikraustė. Bet jie nenorėjo gyventi Sidnėjuje, todėl apsigyveno 
Niukaslyje. Aš tau nesakiau, nes nebenorėjau būti Keite Boidel. 
Nenorėjau, kad sužinotum apie mane gerai manęs nepažinda- 
mas. Ar nors kiek aišku? 

Robis linkteli spustelėdamas man ranką. 

— Bet aš norėjau tau papasakoti, Robi. Tikrai norėjau. Dau- 
gybę kartų. Ypač kai kalbėdavai apie savo mamą. Tu buvai toks 
atviras ir aš tikrai norėjau tau įrodyti, kad suprantu, ką jauti. 

— Aš ir pamaniau, jog tu labai tiksliai visa tai suvokei. Tarsi 
būtum viską pergalvojusi, ar ką. - Jis šypteli. - Maniau, kokia ta 
Katrina superprotinga, superjautri. Iš tikrųjų tai buvo tiesioginė 
patirtis. Didesnė ir sunkesnė negu kieno kito. 

Mudu baigiame ištižusius ledus, ir aš papasakoju Robiui apie 
tą naktį, kai Reičelė buvo nužudyta. Kaip ir pasakodama Ali- 
sai, kūkčioju ir kūkčioju, iš nevilties daužau kumščiais grindis. 
Jis man atneša dar ledų ir laiko už rankos, ir švelniai klausinėja 
visokių dalykų. Verkia su manimi, mudu šluostom vienas kitam 
ašaras juokdamiesi iš bendro graudulio, šniurkščiojančių nosių ir 
paraudusių akių. 

Vidurnaktį Robiui pasakau, kad pavargau ir noriu miego. 
Bet kai jis pasišauna išeiti, paprašau pasilikti. Permiegoti su 
manimi. Be sekso, bičiuliškai. Aš nenoriu būti viena, man reikia 
jaukumo ir žmogaus artumo. Ir jis sutinka, mielai pasiliksiąs, 
džiaugiasi pakviestas. 

Duodu Robiui atliekamą dantų šepetuką, ir mes kartu valo- 
mės dantis paeiliui spjaudydami į praustuvę. Tai, kad mudu drau- 
ge verkėme ir taip atidengėme kits kitam savo esybę, mudu labai 
suartino, padėjo jaustis laisvai. 

Mes gulime aukštielninki po antklodėmis. Miegamajame 
tamsu, klausausi Robio alsavimo ir lepinuosi jo kūno šiluma. 

— Šiaip jau nemiegočiau su kitos merginos mylimuoju, - sa- 
kau. - Supranti, nors mes nieko nedarome, truputį keista, ar ne? 
Tačiau kažkodėl visos tos normalios taisyklės Alisai tarsi negalioja. 

- Todėl, kad pati Alisa nesilaiko nė vienos vadinamųjų nor- 
malių taisyklių. Ji nepaiso jokių suvaržymų, tai kurių galų kas 

nors jų turi paisyti dėl jos? Tokia jau Alisa. Ilgiau pabuvęs su ja ir 
pats imsi netikusiai elgtis. Taigi pirmyn, - nusijuokia jis. - O kaip 
anas vakaras su Benu ir Filipa? Ir ką Alisa pasakė apie tavo seserį, 
kaip flirtavo su Benu? Argi ji gerbia nors vieną žmogų? Vadinasi, 
ir mes turime teisę nors kiek būti negeri, tiesa? 

— Taip. Ne. Nežinau. Be to, vargu ar mes jau taip blogai el- 
giamės. Šiąnakt miegodami kartu. Jeigu nieko neužgaunam, visai 
nesvarbu. - Tamsoje papurtau galvą. - Ir negali būti svarbu. Mes 
draugai, rūpinamės vienas kitu nekenkdami Alisai. Net jeigu ji 
žinotų, kažin ar pyktų. 

- Ir dar kaip pyktų. Bet ne dėl kokios nors normalios priežas- 
ties. Ne todėl, kad iš meilės man negalėtų įsivaizduoti mano artu- 
mo su kokia kita mergina. Ji pyktų, kad pati nedalyvauja. Pyktų, 
kad nevaldo mūsų kaip marionečių. 

Nieko nesakau, nes man nepatinka mintis, esą Alisa man turi 
ne mažesnę galią kaip Robiui. Suprantu, Robis jaučiasi jos kon- 
troliuojamas, bet vis dėlto ją myli ir taikstosi su visokiomis jos 
nesąmonėmis. Jis pasirengęs prisistatyti, kada tik Alisai jo įsirei- 
kia. Bet aš tesu Alisos draugė ir mano jausmų nedarko geismas, 
nesu jos beprotiškai įsimylėjusi. Tačiau šiąnakt nenorių to sakyti. 
Nenoriu sakyti nieko, kas dar labiau nuliūdintų Robį. 

- Beje, tu pasakei „mylimuoju, - prabyla jis. - Pasakei, kad 
aš - Alisos mylimasis. - Robis nusijuokia - šaltai, karčiai. - Bet 
juk nesu, tiesa? Esu tik vaikėzas, kuriuo ji naudojasi užėjus ūpui. 
Tesu ištikimas šunytis, kurį ji gali vaikyti ir skriausti kada ir kaip 
panorėjusi. 

— Jeigu tu taip jautiesi, Robi... 

— Taip, - pertraukia jis mane. - Kaip tik taip ir jaučiuosi, - pri- 
duria piktai ir liūdnai. - Taip yra. Ir aš nuolat save įtikinėju, kad ji 
bloga, nebereikia su ja matytis. Bet paskui išgirstu jos balsą arba 

pamatau ją, ir... - Jis užsikerta ir valandėlę tyli tramdydamas save. 
Sunkiai atsidūsta. - Žinai, ką? - sušnibžda. - Žinai, kas keisčiausia? 

— Kas? 

— Mano tėtis su kažkuo matosi. Su moterimi, kurią sutiko 
vieną vakarą kažkokiame pobūvyje. Velniava. Nepatikėsi, bet ji 
vardu Reičelė. 

— Kuo jau taip keista? Paplitęs vardas. Po sesers mirties teko 
susidurti su kaži kiek Reičelių. 

— Ne tai keista. Šiaip sau prisiminiau tą vardą. Bet, matai, tėtis 
laimingas, kai susipažino su ja. Iš tikrųjų laimingas. Toks, koks 
buvo prieš mamai susergant. 

- Betgi puiku, Robi. Ar esi ją matęs? Graži? 

- Ne, nesu. Nenoriu jos pažinti. Nenoriu nieko apie ją žinoti. 

- Oo... - Valandėlę tyliu. - Tau atrodo, kad jis išduoda mamą, 
ar kaip? 

- Nieko panašaus. Mama mirusi. Ji norėtų, kad tėtis būtų lai- 
mingas. 

- Tai kas yra? - nesusigaudau. - Kodėl nesidžiaugi dėl jo? 

- Pavydžiu. - Jo balse skamba pasidygėjimas savimi. - Kaip 
niekinga pavydėti. Žinau, turiu būti laimingas, jis tikrai džiaug- 
tųsi dėl manęs. Bet man galvoje tik viena mintis: kaip jam pavyko 
įsimylėti ir pradėti šitą nuostabų romaną, kai man Alisa kasdien 
drasko širdį? Kaip jis gali būti toks laimingas? Juk jau senas. Aš 
turėčiau džiaugtis nepaprasta meile. Ne jis. Tai žemina. Negaliu 
jo matyti, negaliu žiūrėti į apsalusią iš meilės jo fizionomiją. 

— Ak Robi... - Gerai, kad jis nemato mano šypsenos. 

— Matai? Esu niekšas. Esu blogas. Nusipelniau tokio Alisos 
elgesio. 

Neištvėrusi imu kvatotis. Robis tyli, ir aš, jausdama, kad juok- 
tis nedera, kvatoju dar smarkiau. Bandau nustoti, bandau save 

sutramdyti, bet jau nesvarbu, nes staiga ir Robis prapliumpa juo- 
kais. Mes taip juokiamės, kad dreba lova, tada nusispiriam ant- 
klodes ir toliau raitomės iš juoko. Kvatojam, kol įskausta pilvą, 
nebeatgaunam kvapo ir vos nepaspringstam iš juoko. Kai nutyla- 
me, mano veidas šlapias nuo ašarų. 

— Nieko, - sakau, - jeigu nesi blogas, negali būti ir geras. 

— Ką? Norint būti geram reikia būti blogam? Kvailystė. Visiš- 
ka nesąmonė. 

- Taip, visiška, - tyliai susijuokiu. - Norėjau pasakyti, kad jeigu 
matai savyje blogį ir jo nekenti, ir stengiesi jį išguiti, jau gerai. Nėra 
tobulai gerų žmonių. Bent aš taip manau. Stengtis būti geram ar 
bent stengtis nebūti blogam - turbūt ir yra arčiausiai tobulybės. 

— Gal tu ir teisi, - sako jis. 

- Gal. 

Mudu nutylame. Ramiai gulime. Girdžiu, kaip Robis pradeda 
lygiau alsuoti. Užsimerkiu. 

- Tu tokia šauni, Katrina. - Robio balsas tykus, mieguistas. 

- Ir tu toks šaunus, Robi. 

— O, kad būčiau tave sutikęs seniau. Kol nepažinojau Alisos, - 
taria jis, patamsyje suspausdamas man ranką. - Būtume galėję... 
būtume buvę... - Jis taip ir neužbaigia sakinio. 

- Taip, - ištariu pusiausnūda. - Žinau. 


17 skyrius 


- Nuostabūs, tiesa? - sako Filipa, rydama akimis brolio gru- 
pę. Ji švyti iš pasididžiavimo ir kraipo pečius muzikos ritmu. 


sw we 


111 


Rebecca JAMES 


Ir tikrai jie fantastiški. Visi puikūs muzikantai, repertuaras 
gerai surepetuotas. Jie groja etninio atspalvio roką, kuris šiaip jau 
man labai patiktų, bet klaikiai skauda galvą ir aš tik svajoju atsi- 
durti namie, lovoje. Filipa mane pasiėmė iš namų. Ji taip džiau- 
gėsi būsimu vakaru, kad man širdis neleido jos nuvilti. Tikėjausi, 
kad galvos skausmas palengvės, bet tik dar labiau įsismarkavo. 
Filipa pasistengė gauti staliuką arčiausiai scenos, tad muzika per- 
nelyg garsi, skausmingai daužanti smegenis. 

Filipos brolis Mikas - grupės būgnininkas. Jis labai gražus, 
bet šaltas, atsainus, per visą vakarą nė nešyptelėjo. Blyškaus vei- 
do kaip ir Filipa, poilgiais juodais plaukais, krentančiais ant akių. 
Kartkartėm sugaunu jį klausiamai žiūrint į mūsų staliuką: turbūt 
spėlioja, su kuo Eilipa sėdi. 

Muzikantams padarius pertrauką, Mikas prieina. 

— Labas, Fipa, - taria paliesdamas Filipai petį. Į mane pasižiū- 
ri nelabai draugiškai. Nusišypsau, bet jis nusuka akis į Filipą. 

- Labas. — Filipa paima jam už rankos. - Čia Katrina. Prisi- 
meni, pasakojau apie ją? 

— Aha. - Mikas linkteli nesiteikdamas šyptelėti ir vos vos dirs- 
teli į mane. - Labas. 

Aš nenusiteikusi taikstytis su tokiu nedraugiškumu ir nelin- 
kusi nertis iš kailio, kad jį sužavėčiau. 

— Labas, - metu lygiai taip pat šaltai ir nusisukusi abejingai 
dairausi po barą. 

- Katrinai skauda galvą, - sako Filipa. Nustebusi pakeliu į ją 
akis ir susiraukiu. Aš jai nesiskundžiau, todėl neįsivaizduoju, iš 
kur ji žino, be to, truputį pikta, nes jai atrodo, kad mano susi- 
erzinimą reikia kaip nors pateisinti. Jos brolis elgiasi netašytai. 
Aš tik atsiliepiu. Filipa palinksta prie manęs ir šiltai šypsodamasi 
paliečia man ranką. 

— Jei nori, Mikas gali padėti tau atsikratyti. 

— Ko atsikratyti? 

— Galvos skausmo, - atsako Mikas, žiūrėdamas į mane. - Jei- 
gu nori. 

— Ką? - Papurtau galvą įsitikinusi, kad jis man ketina pasiūly- 
ti narkotikų. - Oi ne, dėkui. - Kilsteliu stiklinę limonado. - Rytoj 
reikės mokytis. Egzaminai. 

— Kvailute, jis turi galvoj ne narkotikus, jeigu taip manai. - Fi- 
lipa juokiasi atspėjusi mano mintis. - Mikas galvos skausmą įvei- 
kia masažu. Tikrai padeda. Stebuklingai. Pabandyk. 

Įsivaizduoju, kaip šis keistai nedraugiškas vyrukas masažuoja 
man pečius, liečia mano odą, ir vos neimu juoktis - tokia kvaila 
atrodo ši mintis. Papurtau galvą. 

- Ne. Praeis, bet vis tiek ačiū. 

Bet, nespėjus susigaudyti, kas vyksta, ar pasitraukti, Mikas jau 
atsisėda priešais ir suima abi mano rankas. Tada paima nuo stalo 
vieną ir, laikydamas kitos rankos pirštais, ima spaudyti minkšti- 
mą tarp nykščio ir smiliaus, sukdamas mažyčius ratukus. Nykš- 
čiu brauko per plaštakos viršų aukštyn žemyn. 

Jau noriu, ciniškai juokdamasi iš tokių gydymo metodų, iš- 
traukti ranką, bet Mikas smarkiau ją suspaudžia ir sako: 

— Dar ne. - Jis nusišypso. - Dar nepradėjo veikti. 

Jo šypsena visiškai, neatpažįstamai pasikeitusi. Ji nušviečia 
visą veidą: pirma buvo rūškanas, apniukęs ir atšiaurus, dabar šil- 
tas, atviras, švelnus. Šypsena plati, dantys tiesūs, balti, akys gilios, 
rudos, beprotiškai ilgomis blakstienomis. Gražus. Nepaprastai. Ir 
staiga suvokiu gražesnio vaikino nemačiusi. 

Negaliu patikėti, bet smilkinius nebe taip skundžia Sakytum 
su kiekvienu ratiliuku, įspaudžiamu į mano odą, jis traukia skaus- 
mą lauk, naikina jį. Stebiu jo veidą, kol jis susikaupęs dirba savo 

darbą. Į mane nebežiūri, nebesijuokia - įsmeigęs į ranką rimtą, 
įdėmų žvilgsnį. 

Staiga skaudžiai sužnybia odą tarp nykščio ir smiliaus. 

— Oi! - Jis paleidžia mano ranką. - Skaudėjo. 

Bet jis tik žiūri į mane ir laukia. Aš nusišypsau. 

— Praėjo. - Paliečiu smilkinį, netikėdama pakraipau galvą. - 
Nė kiek nebeskauda. 

- Stebuklinga, tiesa? - Filipa didžiuodamasi žiūri į Miką, bet 
jis nenuleidžia akių nuo manęs. Be šypsenos, bet matau, kad jo 
išraiška šilta ir šiek tiek pašaipi. Jis žiūri į mane taip atkakliai, jog 
aš sutrinku, širdis ima plakti, skruostus užlieja karštis. 

— Taip, iš tiesų. Ačiū. - Nuo jo skvarbių akių nusigręžiu į Filipą. 

— Dar išgerkime, - pasiūlau ir skubiai iškliukinu savo stiklinę. 
Atsistoju. - Dar gersi, Filipa? Ko nors norėtum, Mikai? 

— Ne, dėkui, - papurto galvą Filipa. 

- Išgersiu alaus, - taria Mikas. 

- Bus, - sakau ir einu baro link. 

- Palauk! - šūkteli jis. Atsigręžiu. Mikas šypsosi, o aš džiau- 
giuos, kad stoviu ne per arti ir jis negali girdėti, kaip daužosi 
mano širdis, nei justi, kaip ima drebėti rankos. - Pasakyk, kad 
muzikantams. Nereikės mokėti. 

— Gerai. - Einu toliau. 

- Palauk, - vėl pašaukia jis, jau juokdamasis. - Noriu „VB, 
jeigu galima. 

- Bus padaryta, - sakau. Ir kuo greičiau pasileidžiu prie baro. 
Nenorėdama, kad jis mane apžiūrinėtų. 

Laukdama gėrimų žvilgčioju per petį į jį. Juodu su Filipa šne- 
kasi sukišę galvas. Linksėdamas jis rodo į sceną, rankomis ener- 
gingai mėgdžioja būgnininko judesius. Lengviau atsidūstu - jie 
aiškiai kalbasi apie muziką, o ne stebisi mano keistu elgesiu. 

Aš atpažįstu šį jausmą, šį virpulį po krūtine, nervingą jaudu- 
Po Vilio, nuo Reičelės mirties vakaro nė sykio neišdrįsau šitaip 
galvoti apie jokį vaikiną. Negaliu atsistebėti, kaip kūnas atsiliepia 
į jo patrauklumą: plaka širdis, virpa rankos, dega veidai, išduoda- 
mi mano jausmus dar nespėjus pačiai jų suvokti. Sakytum kūnas 
mane pažintų geriau negu aš pati. 

Kai barmenas atneša limonadą, vienu mauku išgeriu pusę 
stiklinės. Gėrimas šaltas kaip ledas, net gerklę peršti, bet aš iš- 
troškusi. Giliai įkvepiu stengdamasi nusiraminti, kad nereikėtų 
virpėti, rausti ir mikčioti. Tada, kiek įmanoma save sutramdžiusi, 
grįžtu prie staliuko. 

- Šnekamės apie muziką, - kaltai žvelgdama į mane taria Fili- 
pa, kai paduodu gėrimus. - Atleisk. 

— Nieko. - Papurčiusi galvą atsisėdu. - Man patinka šnekos 
apie muziką. Mano šeima... mes kasdien apie tai kalbėdavomės. 

Nutylu staiga pristigusi žodžių. Reičelės mirtis, mano istorija 
jau nebėra paslaptis, tačiau neįstengiu prabilti apie jos mirtį lyg 
niekur nieko: „O taip. Mano šeima išvien kalbėdavo apie muziką. 
Na, kol sesuo buvo gyva. Jos mirtis viską sugadino - nuo tada 
apie muziką mes beveik nebeužsimenam. Bet aš įpratusi prie to- 
kių kalbų, jas dievinu. Taigi šnekėkit į valias.“ 

Filipa, aiškiai pastebėjusi mano sumišimą, keičia temą. 

- Kad tu žinotum! - garsiai taria ji. - Niekaip neatspėsi, ką 
mačiau prieš kelias dienas! 

Mikas pasižiūri į ją, kilsteli antakius. 

- Karoliną, - sako ji. - Karoliną Heinc. 

— Na ir kas? - Jis abejingai gūžteli pečiais. 

Nors Filipa neriasi iš kailio - turbūt vis dėl manęs - bandy- 
dama prašnekinti Miką apie ką kita, jo nė kiek nedomina tai, kad 

Filipa susitiko merginą, vardu Karolina, ir seseriai baigus pasako- 
ti atsisuka į mane. 

— Taigi tavo šeima mėgdavo šnekėtis apie muziką. Kodėl 
„mėgdavo ? Kas pasikeitė? 

— Mikai! - subara brolį Filipa. - Nebūk toks nemandagus. Ne- 
galima klausinėti tokių dalykų. 

— Ką? - nustemba Mikas. - Kokių dalykų? - Jis pasižiūri į 
mane, kilsteli alaus butelį. - Nejau mano klausimas buvo neman- 
dagus? Tikiuosi, ne. Atsiprašau, jeigu taip. 

— Ne, - sakau. - Filipa, nesijaudink. Viskas gerai. 

Ir tada nutariu. Aš jiems papasakosiu apie Reičelę; galbūt vie- 
ta, laikas ir aplinkybės nėra tinkamiausios, tačiau nėra tokios vie- 
tos, kurioje tiktų kalbėti apie mirtį. Bet ji priklauso mano gyveni- 
mui - yra nesibaigianti jo dalis, nuspalvinanti kone viską. Jei apie 
ją nekalbėsiu ir tuo kažkaip nustumsiu ją į deramą vietą praeityje, 
ji ten taip ir lindės amžinai - neduodantis ramybės šešėlis. Kai jie 
baigia kalbėtis ir nutyla, prabylu aš: 

— Mano sesuo buvo nužudyta. 

Filipa linkteli. 

— Gal ir keista, kad kalbu apie tai dabar, - paskubomis aiš- 
kinu dėliodama stiklinę iš vietos į vietą, palikdama ant staliuko 
susikertančius šlapius apskritimus. - Kažkodėl panūdau kalbėti, 
papasakoti kitiems. Matot, aš tiek laiko bandžiau tai slėpti nuo 
visų. Visą laiką, kai gyvenu Sidnėjuje. Tačiau dabar, ylai išlindus 
iš maišo, jaučiu, jog turiu papasakoti. - Šypteliu Filipai. - Savo 
draugams. Jaučiu, kad draugams privalau papasakoti, kas atsitiko. 
Ne šiaip įvykis. Nebijau kalbėti pompastiškai ar Naujojo amžiaus 
stiliumi, tačiau tas įvykis buvo lemtingas. Jis mane pakeitė. Visiš- 

aš norėčiau papasakoti Filipai. O tu gali sėdėti ir klausytis. 

Jis tylėdamas linkteli. 

— Mes nuėjom į vieną vakarėlį. 

Pastatau stiklinę, susidedu rankas ant kelių, giliai įkvepiu ir 
imu pasakoti. 

Šį sykį neverkiu ir nedejuoju. Ištrykšta viena kita ašara, bet 
aš nekantriai jas nubraukiu. Filipa ir Mikas klausosi tyliai, nieko 
nesakydami. Kai baigiu kalbėti, Filipa atsistoja, apeina staliuką ir 
tvirtai mane apkabina. 

— Ačiū, kad papasakojai, - taria ji. 

Pasižiūriu į Miką. Jo akys blizga nuo ašarų. Jis nusišypso man - 
užjaučiamai ir liūdnai, sumišęs ir nežinodamas, ką sakyti. Tokio 
atsako ir laukiu, todėl savo ruožtu dėkinga jam nusišypsau. 


18 skyrius 


- Palauk, - tariau. - Nereikia. Ne dabar, ne čia. Šitaip nenoriu. 

- O Dieve... - Vilis nuslydo nuo manęs ir atsisėdo. Patraukė 
žemyn mano sijoną, kad uždengtų šlaunis ir kelius, pataisė palai- 
dinukę. - Ir aš nenoriu. Nepyk. 

Atsisėdau, apkabinau jam kaklą, pabučiavau į lūpas ir nusi- 
šypsojau. 

- Neatsiprašyk. Nėr už ką. - Apsidairiau. Mes buvom lauke 
po medžiu. Žemė kieta, su išsišovusiais šaknų gumburais, nusėta 
akmenėliais ir žvirgždu. Jaučiuosi purvina ir gerokai padauginusi 
alkoholio. - Man labiau patiktų prarasti skaistybę lovoje. Švario- 
je, minkštoje lovoje. Ir norėčiau būti blaivi. 

— Ir aš, Keite. Tikrai. - Šypsodamas jis uždėjo delną man ant 
krūtinės. - Kad ir kaip traukia čia pat tave paimti, norėčiau tai 

padaryti gražiai. Ir kad abu būtume blaivūs, kad galėtume paskui 
prisiminti. 

— Velnias, kiek valandų? - Paėmiau Vilio riešą, atsukau į save 

- Šviečia. - Vilis prisikišo riešą prie veido ir paspaudė apšvie- 
timo mygtuką. - Beveik pusė devynių. 

— Oi, siaubas. - Atsistojusi nusibraukiau nuo sijono žemes. — 
Velnias, velnias, velnias... Kaip vėlu. Mes ruošėmės pabūti tik 
valandą. Na, ir gausim pylos grįžusios namo! Einam. - Paėmiau 
Viliui už rankos. - Man reikia pasiimti Reičelę. Turime eiti. Tuo- 
jau pat. 

Viduje Reičelės nebuvo. Dairiausi tarp šokančio jaunimo, bet 
niekur jos nemačiau. Apėjau grupeles, susispietusias pasieniais. 
Suradau Karlę, paklausiau, ar nematė, bet Karlė papurtė galvą, 
gūžtelėjo ir abejingai apsižvalgė. Buvo girta, trynėsi su kažkokiu 
nematytu bernioku. Reičelė jai mažiausiai rūpėjo. 

— Gal lauke, - tarė Vilis, imdamas man už rankos. - Kur nors 
už durų. Arba prie mašinų. 

— Gerai. Aš ieškosiu priešais daržinę, o tu - už jos. Susitik- 
sime ten. | 

Man pasidarė baisoka. Jau vėlu, tėvai tikrai bus grįžę namo. 
Nerimaus, kur mes prapuolusios, jaudinsis. Oi, turėsim bėdos... 
O jeigu Reičelė bus apgirtusi arba jie nors užuos ją gėrus, mums 
galas. Abi ilgai turėsim kukuoti namie. 

Vakare buvo daug dvyliktokų, galinčių vairuoti, todėl priešais 
daržinę stovėjo daugybė automobilių. Sustatytų eilėmis, kad būtų 
panašu į tvarkingą aikštelę. 

Iš pradžių lauke nieko negirdėjau, bet paskui išgirdau vyriš- 
kus balsus. Kvatojimą. Stiklo skimbčiojimą. Pasukau tų garsų link 
ir priėjau mašiną, apstotą žmonių. Visos durelės buvo atlapotos, 

iš salono sklido šviesa. Ant durelių užsikvempę du berniukai. 
Trečias sėdėjo priekyje. Ketvirtas užpakalyje. Su Reičele. 

Reičelės rankoj buvo alaus stiklinė, bet ji vos ją nulaikė sugle- 
busiais pirštais. Galva atremta į sėdynės atlošą, akys prisimerku- 
sios. Ji alsiai juokėsi iš kažko, ką pasakė vienas berniokų. 

— Sveikutė, - prabilo jis, man priėjus. - Dar viena šventuolė. 

— Labas, - nusišypsojau. - Atėjau pasiimti sesers. - Įkišau 
galvą į mašiną, pajudinau Reičelei kelį. - Reiče, turim eiti. Jau 
labai vėlu. 
klinės išsiliejęs alus nubėgo per koją. Ji, regis, nepastebėjo. - Man 
baisiai smagu. Pasakoju jiems apie savo rečitalį. Visi žada ateiti. 
Įsivaizduoji? 

Nužvelgiau berniokus. Apsirengę stiliumi, kurį mūsų mo- 
kyklos mergaitės vadina prasčiokišku: flaneliniais marškiniais 
ir sportinėmis striukėmis, taigi mokosi valstybinėje mokykloje. 
Akių nenuleido tik vienas, sėdintis prie vairo. Atrodė gerokai vy- 
resnis už kitus, gal net dvidešimt kelerių metų. Nė akimirkos ne- 
patikėjau, kad kurį nors domintų klasikinė muzika. 

- Gerai, - tariau paimdama iš jos alaus stiklinę. - Todėl ir 
turime eiti. Jeigu dabar neisime namo, nebus jokio rečitalio. 

Bandžiau Reičelę ištraukti iš mašinos už rankos. Nepavyko, 
sėdėjo susmukusi kaip maišas, pati nepasijudino; supratau, kad, 
jeigu patrauksiu smarkiau, ji išvirs ant žemės ir turėsiu ją vilkti. 

- Kaipgi jūs parsirasit namo“ - paklausė vaikinas priekyje. Jis 
buvo įsikandęs cigaretę. 

- Pareisim. Netoli, - pamelavau. 

Vaikinas nusijuokė. 

— Aš vardu Grantas. Ne, jums toli. Nuo čia visur toli. Ir dar 
vakare. Patamsy. 

Gūžtelėjau. 

— Reičele! - pašaukiau. - Lipk pagaliau. Mums reikia eiti. 
Jau vėlu. 

Ji tik susijuokė ir truputį pasisuko šonu, bet lipti nė neban- 
dė. Svajingai šypsodama užsimerkė, tarsi ketintų miegoti. Aiškiai 
girtutėlė. 

— Dieve... - tariau piktai žiūrėdama į Grantą, nors žinojau, 
kad pati esu kalta. Neturėjau jos čia vestis. Neturėjau palikti vie- 
nos. - Kiek alaus ji išgėrė? 

Grantas nekaltai kilstelėjo antakius. 

— Nežinau. Prie manęs - tik vieną stiklinę. Matyt, nepratusi. 
Šinai? - Jis pasisuko į bernioką užpakalyje, sėdintį šalia Reičelės, 
aptukusį, nepatrauklų. - Gal žinai, kiek ji išgėrė? 

— Neee... - Šinas juokiasi — bjaurus švilpiantis garsas — ir 
spokso tik į Grantą. Į mane nė nedirsteli. - Iš kur, po galais, galiu 
žinoti? Gal prisisprogo prieš įlipdama. 

— Koks košmaras. - Įsikniaubiu į delnus. - Kaip aš ją parga- 
bensiu namo? - klausiu veikiau save, bet Grantas vis tiek atsakė: 

— Mes jus parvešim. 

Ėmiau galvoti. Parvesti Reičelę pėsčiomis šiuo metu aiškiai 
neįmanoma. Reikėtų čia laukti, kol ji išsiblaivys, galbūt kelias va- 
landas, per tą laiką mama su tėčiu puls į paniką. Gal net paskam- 
bins policijai. Negalėčiau leisti, kad jie sėdėtų namie susirūpinę, 
taigi turėčiau pasiskolinti iš ko nors mobiliuką ir jiems pranešti, 
jog viskas gerai. Bet jie pradėtų tardyti ir užsispirtų mus parvežti. 
Šito baisiausiai nenorėjau. Pamatę, kur mes esame, kokioje dar- 
žinėje, kiek čia alkoholio, cigarečių ir narkotikų, jie pasiustų. Ir, 
ko gero, iškrėstų ką nors siaubingo, pavyzdžiui, mėgintų vakarėlį 
nutraukti ir visiems lieptų keliauti namo. Gal net paskambintų 
policijai, kad atvažiuotų ir jaunimą išvaikytų. 

Supratau, jog jie vis tiek pastebės mus gėrus, todėl geriau pa- 
čioms parsirasti namo ir nuolankiai sutikti jų rūstybę, negu laukti 
dar baisesnio dalyko - kad jie čia atvažiuotų. 

— Gerai, - tariau. - Ačiū. Neprašyčiau, bet nežinau, ką daryti. 
Ar jums nebus sunku? Mes gyvenam Tureke. 

- Nebus. Ir taip jau ruošėmės važiuoti. Tiesa, Šinai? 

- Aha, - nusižvengė Šinas, net pilvas sukretėjo. - Kaip tik no- 
rėjom maut iš šito suknisto vakaro. 

— Aišku. Ar galima, pasakysiu savo draugui? - paklausiau 
staiga toptelėjus gerai minčiai. - Gal ir jis važiuotų kartu? Jei- 
gu jūs neprieštarausit. Pavėžėtumėt iki mūsų, iš ten jis jau pats 
parsirastų. 

— Pardon, mergyt. - Grantas pakratė galvą. - Jis netilps. Mes 
keturi: aš, Šinas, Džeris ir Krisas. Ir jūs, dvi panos. Taigi trys prie- 
ky ir trys užpakaly. Visas ekipažas. 

- Nebent ji pati sutinka pasilikti. Parvešim jos draugužį su 
sese, 0 ją paliksim, - pasakė Šinas juokdamasis, bet nežiūrėdamas 
į mane ir kalbėdamas, lyg manęs čia nebūtų. 

- Užsirauk, Šinai, storas kretine, - metė Grantas taip žiauriai, 
jog pamaniau Šiną panorėsiant atsikirsti. Bet Šinas kvailai nusi- 
viepė ir spustelėjo Grantui petį. Keistai meiliu judesiu. 

— Papasuok rūkyt, gerai“ 

Grantas pamėtėjo Šinui pakelį cigarečių. 

— Na, gerai, - tariau. - Tik įspėsiu jį, kad važiuojam. Neuž- 
gaišinsiu. - Papurčiau Reičelei petį. - Reiče, aš tuoj grįšiu. Šitie 
berniukai mus parveš namo. Gerai, Reiče? 

— Parveš namo? - Ji atsimerkė, nepatenkinta patempė lūpą. 
Vėl užsimerkdama sumurmėjo: — Ar jau reikia važiuoti? Kaip gai- 
la. Man taip linksma. 

— Gerai? - atsiklausiau Grantą. - Tuoj grįšiu. 

Puoliau atgal į daržinę, iškart radau Vilį. Jis kalbėjosi su būre- 
liu prie užpakalinių durų. 

— Nieko, - tarė išvydęs mane. - Va juos klausinėjau, ar nematė 
Reičelės. 

— Viskas gerai, aš ją radau. Gatavutė. Turiu pargabenti namo. 
Mus parveš. 

— Parveš* Kas? 

— Kažkoks Grantas. Viskas gerai. Tikrai. Ji sėdi jų mašinoj, vis 
tiek negaliu jos ištraukti. Girta kaip pėdas. - Nekantriai moste- 
lėjusi ranka pabučiavau jam į skruostą. - Na, bėgu. Bijau, kad ji 
neapsivemtų, nenualptų ar dar ko nors neatsitiktų. 

- Ivarka, važiuoju su jumis. 

— Ne, nereikia, būk su draugais. - Nusišypsojau, spustelėjau 
jam ranką. - Išgerk už mane. 

Ir išbėgau laukan. 

Berniokai visi sėdėjo automobilyje, laukė manęs. Įsėdau šalia 
Reičelės, užtrenkiau dureles. Reičelės galva buvo atkragusi, akys 
užmerktos. Burna pražiota. Kilstelėjau jai smakrą, ir ji susičiaupė. 
Paliečiau skruostą. 

- Reiče, važiuojam namo, - pasakiau. Pasilenkusi užsegiau jai 
saugos diržą. 

Ji prasimerkė, vos vos šyptelėjo. 

— Geraiii... 

- Gersi alaus? - Šinas per Reičelę atkišo man atidarytą „VB“ 
skardinėlę. 

— Oi ne, ačiū. Jau gana. 

- Šūdas, - burbtelėjo jis, atkakliai kišdamas man skardinę. - 
Bent paimk, ką? Tavo garbei atidariau. 

Paėmiau skardinėlę, atsargiai pridėjau prie lūpų, suvilgiau 
jas, bet į burną nesiurbtelėjau. Nebenorėjau alkoholio. Mane 

troškino, buvau pavargusi, svajojau apie stiklinę vandens ir 
minkštą lovą. 

- Ačiū. - Bandžiau Šinui nusišypsoti, bet jis jau spėjo nusi- 
sukti. - Labai ačiū už pagalbą, - pasakiau Grantui. 

— Nėr už ką, a ne? 

— O Dieve, labai atsiprašau, kad tokia nemandagi. Aš Keitė. 
Keitė Boidel. 

— Keitė? Gerai. Tvarka. 

Savo draugams jis manęs nepristatė, ir aš jau ketinau pati su 
jais susipažinti: sėdintiesiems priekyje paploti per petį, prisista- 
tyti, paduoti ranką. Tačiau mašinoje buvo labai nejauku, be to, 
jie patys nerodė jokio draugiškumo - sėdėjo lyg mietą prariję ir 
spoksojo tiesiai prieš save, todėl nutariau nesivarginti. Vargu ar 
jiems reikia mano draugystės. Jaučiau, kad tokios ceremonijos 
jiems tik pasirodytų keistos ir nereikalingos. 

Taigi žiūrėjau pro langą į lekiantį kraštovaizdį ir tylėjau. Gal- 
vojau, ką sakysiu mamai su tėčiu. Teks iškloti tiesą, niekur ne- 
dingsi. Jie kaipmat supras, kad Reičelė girta, gal net turės padėti 
man įvesti ją vidun. Jie išgirs automobilį vos mums privažiavus. 
Įsivaizdavau, kaip juodu išpuola laukan: susirūpinęs mamos vei- 
das tampa griežtas ir piktas, jos šaltas tylėjimas iškalbingesnis už 
bet kokį barimą. Tėtis nusivylęs, iš nuostabos kraipo galvą. „Bet 
kaip tu galėjai, Katrina? - sakys. - Mes tavim taip pasikliovėme.“ 

Bus baisu, savaitgalis sugadintas, o mudvi su Reičelė turėsim 
atkentėti už netikusį elgesį. Bet aš nesigailėjau. Netgi tada, kai vi- 
sos linksmybės pasibaigė, laukė tik priekaištai ir pamokslai, krū- 
tinėje tebejaučiau kietą džiaugsmo branduolį, kurio niekas nega- 
lėjo atimti. Aš myliu Vilį. Jis myli mane. Ir jis toks nuostabus, toks 
švelnus ir geras. Saugosiu šitą tikrumo branduolėlį, savo meilės 
lobį, jis mane šildys ir džiugins, kad ir kas atsitiktų. Kai viena 

sėdėsiu savo miegamajame stumdama namų arešto dienas (dėl 
bausmės neabejojau), prisiminimas, kaip šįvakar buvome kartu, 
ir ateities viltis padės jas ištverti, netgi įprasmins. 

Aš taip užsisvajojau apie Vilį prisimindama jo glamones, be 
paliovos atkurdama atmintyje šįvakar jo sakytus žodžius, kad ne 
iš karto pastebėjau, jog vaizdai už lango visiškai nematyti, neturiu 
supratimo, kur važiuojame. 

— Klausyk, Grantai, - tariau. - Nepamiršk, mes gyvename Tu- 
reke. Kažin ar šitas kelias geriausias. 

— Nepamiršk, mes gyvename Tureke. 

Tik po valandėlės suvokiau, ką Grantas pasakė, - kad jis tyčio- 
damasis pamėgdžiojo mane. Nespėjau pagalvot, kodėl taip daro, 
kai jis, staiga bjauriai nusikvatojęs, pakartojo idiotiškai plonu bal- 
su, kapodamas balsius, pajuokdamas taisyklingą mano tartį: 

- Nepamiršk, mes gyvename Tureke. Kai kam pasisekė, a ne? 
O kai kam nepavyko apsigyventi Tureke. - Jis grėsmingai nusi- 
juokė. - Kai kurie iš mūsų gauna tenkintis Sanšainu ar Veribiu ir 
panašiai. Tiesa, Šinai? 

Šinas nusijuokė. Trumpai, nervingai ir baisiai dirbtinai. At- 
kelią pakėlė prie lūpų skardinėlę. Man dingtelėjo, kad, jeigu ne 
tie riebalai, jo veidas būtų labai gražus: nuostabiai mėlynos akys, 
puiki oda. Būtų gražuolis, jeigu numestų svorio. Paskui nusiste- 
bėjau, kad jo ranka dreba, - jis net nepataikė į burną ir alus nute- 
kėjo per smakrą. Kakta išmušta prakaito, ir man toptelėjo, jog jis 
bijo. Valandėlę jo net pagailo - įdomu, ko gi jis bijo? 

Štai tada supratau, kad mudviem su Reičele gresia pavojus. 

Mane nutvilkė baimė. Ji taip sugniaužė gerklę, kad vos galė- 
jau nuryti seilę, skaudžiai suspaudė skrandį, ėmė drebėti rankos, 
širdis daužėsi. Atšiaurus berniokų tylėjimas, jų vengimas žiūrė- 

ti į mane staiga pasidarė kone apčiuopiamas. Stebėjausi, kaip iki 
tol nepajutau. Beviltiškai stengdamasi pargabenti Reičelę namo 
elgiausi kvailai, lengvabūdiškai. Maniau, jie tiesiog nemandagūs, 
gal nė nežino, kaip reikia elgtis, tačiau dabar supratau, kad jų šal- 
tumas kur kas šiurpesnis. 

Jie žino, kas bus. Aš nežinau, ką jie suplanavę, kur mus veža, 
bet jie žino. Jie visi susimokę. Ir galės padaryti ką panorėję. Abi 
išprievartauti. Nužudyti. 

Jie sugirdė Reičelei narkotikų, pamaniau. Ir iškart supratu, jog 
tai tiesa. Ir man jie bandė sugirdyti narkotikų. Štai kodėl norėjo 
įsiūlyti savo alaus. Rohipnolis. Buvau girdėjusi apie jį, mokykloje 
policininkai mus įspėjo: „Visad gerkite tik savo gėrimus. Niekad 
negerkite to, dėl ko nesat tikri šimtu procentų.“ 

Bet Reičelė... Tokia patikli. Tokia naivi. Ji negalėjo net įsi- 
vaizduoti. 

Jie vengė žiūrėti į mane ar kalbėti su manimi, kad nepajustų 
užuojautos. 

- Grantai, man baisu, - tariau baimės taip pakeistu balsu, kad 
jo beveik nepažinau. - Prašau, parvežk mus namo. Prašau. 

- Aš jus ir vežu namo, po velnių. Koks nedėkingumas! Mes 
tik pirma užvažiuosim į vieną vietą. Kai ko sutvarkyti. - Jis dirs- 
telėjo į mane per petį ir šyptelėjo pamerkdamas akį. Žiauri pa- 
guodos karikatūra. 

Buvo aišku, kad Grantas - jų vadeiva. Elgėsi ramiai ir su pasi- 
tikėjimu, vairavo niūniuodamas, alkūnę uždėjęs ant lango rėmo. 
Kiti vaikėzai atrodė nervingi, įsitempę, o Grantas ne. Kiti gar- 
siai nekalbėjo ir nesižvalgė - ir niekaip neparodė pripažįstantys 
mano buvimą. Nutariau, jog beprasmiška kreiptis į Grantą. Bet 
mačiau - kiti berniokai nesijaučia taip tvirtai. Galbūt suprato, 
kaip negerai elgiasi. Gal jie mūsų pasigailės. 

Geriausia tikimybė buvo tai, kad Grantui tiesiog patinka 
žmones gąsdinti ir šitas pasivažinėjimas tėra toks žaidimas. Piktai 
pasijuokęs iš mūsų vis dėlto parveš mus namo arba kur nors pa- 
liks - sveikas ir gyvas. Tai buvo didžiausia mano viltis, palankiau- 
sias įsivaizduojamas scenarijus. Bet mano galvoje sukosi verpetai 
kitokių vaizdų, šiurpesnių scenarijų, kur kas įtikimesnių varian- 
tų, - išžaginimas, kankinimai, nužudymas, - ir staiga jie visi man 
pasirodė taip siaubingai galimi, jog pravirkau. Kūkčiojimas purtė 
kūną, rauda dusino. Užsidengiau burną mėgindama sutramdy- 
ti verksmą: nenorėjau jų erzinti, nenorėjau pykdyti, bet Grantas 
atsisukęs dėbtelėjo į mane, papurtė galvą ir caktelėjo liežuviu lyg 
nusivylęs manimi. 

— Kas negerai, princese? Pairo planas? Tėvelio dukrytė negau- 
na ko nori? 

- Atsiprašau, - nelogiškai burbtelėjau ir stipriau užspaudžiau 
delnu sau burną; nusisukusi į langą ėmiau Žiūrėti į nepažįstamas 
vietas. - Atsiprašau. 

Grantas atgrasiai nusijuokė pliaukštelėdamas per vairą. 

— Atsiprašau? - garsiai, tūžmingai pakartojo jis. - Tai bent ma- 
nieros! - Grįžtelėjęs į mane nusivaipė. - Tavo močia didžiuotųsi. 

Vėl nusisukęs į kelią turėjo staigiai pasukti vairą, nes automo- 
bilis išlėkė į priešingą juostą; akimirką per priekinį stiklą mane 
apakino priešais atvažiuojančios mašinos žibintai. Jai pravažiuo- 
jant pratisai ir šaižiai nuaidėjo signalas. 

— Apsišik! - metė Grantas, tamsai parodydamas didįjį pirš- 
tą. - Apsišik! - dar kartą riktelėjo. 

Akimirką panorau, kad automobilis kur nors trenktųsi, - prie- 
šaky sėdintiesiems pavojus būtų didžiausias, - tada pamaniau, 
jog reikėtų kaip nors atitraukti Granto dėmesį, kad jis padarytų 
avariją. Susidurtų su kita mašina arba žiebtųsi į medį. Mudvi su 

Reičele galbūt liktume gyvos. Vis geresnis pasirinkimas negu at- 
sidurti Granto malonėj. Granto, kuriam aiškiai ne visi namie. 

Bet ne, per daug sudėtinga užmačia. Per daug pavojinga. 
Ojeigu nepavyktų, kas labai tikėtina, man ir Reičelei būtų dar 
blogiau. 

Liko tik laukti. Laukti ir žiūrėti, kur jie mus nuveš, kokie jų 
kėslai. Ir pirma proga mėgint pabėgti. Tai nebūtų atrodę taip sun- 
ku, taip siaubingai neįmanoma, jeigu Reičelė nebūtų miegojusi. 
Bet ji kietai miegojo, o gal buvo be sąmonės: alsavo sunkiai ir 
retai, o kai iš visų jėgų įžnybau į kelį, nė nekrustelėjo. 


19 skyrius 


Filipai nuėjus į tualetą, Mikas mane pabučiavo. Buvo visiš- 
kai netikėta, bet nuostabu. Jis atsistojo, persilenkė per staliuką ir 
prispaudė lūpas prie mano lūpų. Bučinys ne aistringas, sučiaupta 
burna, bet švelnus ir ilgesnis už brolišką pakštelėjimą. Pabučiavi- 
mas, sakantis, jog aš jį dominu, traukiu taip pat kaip jis mane. 

Viskas baisiai nelaukta, ir jam atsisėdus aš tik spoksau pri- 
trenkta, užsidengusi burną tramdau mergaitišką krizenimą. 

- Visą vakarą šito norėjau, - sako jis, žiūrėdamas į mane. Akys 
budriai bėgioja mano veidu tarsi liesdamos jo bruožus, tikrinda- 
mos, kaip reaguoju. Nors jis atrodo rimtas ir susimąstęs, akių ir 
lūpų kampučiuose slypi juokas. 

— Nepyksti? - klausia jis. 

— Ne. Nepykstu. 

Taip ir sėdime kvailai išsišiepę, bet grįžta Filipa. Ji tokia ple- 
putė, kad nieko nepastebi. Ir kai Mikui laikas grįžti į sceną ir vėl 

groti, aš nenuleidžiu nuo jo akių. Žiūriu, kaip įsitempia rankų 
raumenys kilnojant būgnų lazdeles, žiūriu, kaip kūnas juda tobu- 
lai susiliedamas su muzikos ritmu. Žiūriu į jo veidą palaimingai 
šypsodamasi ir vis paraustu susidūrusi su jo žvilgsniu. 


20 skyrius 


Grantas įsuko į kažkokią krūmais apaugusią vietą. 

- Taigi, - murmtelėjo su šypsena, atsisegdamas saugos dir- 
žą. - Ir atvažiavom. Laikas pasilinksminti, ką? Pasiruošus, Keite? 
Keite, Keite, mano mergaite? 

Neatsakiau, tik abejingai pažvelgiau į jį. Neturėjau ko sakyti, 
o mano baimė buvo tokia didelė, neapykanta Grantui tokia baisi, 
jog nepajėgiau žodžio ištarti. Visa drebėjau nuo galvos iki kojų. 
Dantys ėmė barškėti, ir aš juos sukandau, kad taip nekalentų. Pa- 
stangos susitvardyti nukreipė mintis kita vaga, visą energiją tam 
ir skyriau, užuot ėmusi spiegti ir puolusi Grantą, nors to reika- 
lavo susikaupęs adrenalinas, - neabejojau, kad tik būčiau pablo- 
ginusi mūsų padėtį. Be to, nenorėjau, kad Grantas išgirstų, kaip 
barška mano dantys. Jaučiau, jog pastebėjęs, kaip aš bijau, bus dar 
negailestingesnis. 

Nors ir kiek ją kumščiojau ir žnaibiau, Reičelė per visą laiką 
nei sujudėjo, nei sumirksėjo, nei kaip kitaip parodė turinti sąmo- 
nę. Iš dalies pavydėjau jai šitos nejautros. 

- Judam. - Grantas niūktelėjo alkūne greta sėdinčiam bernio- 
kui, netekęs kantrybės užvertė akis, tada persilenkęs per jį vaikė- 
zui prie durelių liepė: - Nagi, lįskit lauk! Gal per naktį sėdėsit ir 
lauksit, kad pasakyčiau, ką daryti? 

— Gerai jau. - Vaikėzas atidarė mašiną ir išslydo, kitas išlipo 
jam iš paskos, uždarė dureles. 

Ir Grantas atidarė savo pusę, bet išlipęs taip trinktelėjo du- 
relėmis, kad susiūbavo visa mašina. Galiausiai išsiropštė Šinas, 
storas ir susinervinęs, girdėjau dusulingai jį švokščiant. Mudvi su 
Reičele likom vienos. Apsuptos, įkalintos. 

— Reiče, atsibusk, - kalbinau iš visų jėgų purtydama jai kelį. — 
Reičele, pabusk! - isteriškai prašiau. - Reiče, labai prašau, - pa- 
sakiau daug garsiau, nekreipdama dėmesio, kad gali išgirsti jie. — 
Prašau... 

Durelės man prie šono atsivėrė, padvelkė nakties žvarba. Prie 
manęs išsiviepęs palinko Grantas. 

- Ji tavęs negirdi, mergyt. Neaušink burnos. - Jis pažvelgė į 
riešą be laikrodžio, tarsi žiūrėdamas, kiek valandų. - O, dar ma- 
žiausiai valandą bus be nuovokos. 

Jis uždėjo ranką man ant kelio ir spustelėjo. Nuo šito apsi- 
mestinai meilaus judesio pašiurpau, lyg per mane būtų ropojęs 
nuodingas voras. Nuo jo prisilietimo norėjosi rėkti, spardytis ir 
trenkti jam per veidą. Bet aš prikandau lūpą ir nudūrusi akis į 
sterblę priverčiau rankas nekrutėti. 

- Ko tu nori, Grantai? - paklausiau ramiu, lygiu balsu. - Ko 
iš mūsų reikia? 

Jis susimąstė. Užsitraukė cigaretę ir išpūtė dūmą man į veidą. 
Nusisukusi sukosėjau į saują. 

— Oi, atsiprašau, mergyt. Nerūkai? 

- Ne. 

- Galėtum pradėti. Man patinka, kai panos rūko. Seksualu, a 
ne? Ir intelektualu. 

Jis vėl užsitraukė cigaretę, vėl pūstelėjo man į veidą aitrių 
dūmų iš savo plaučių. 

Užsimerkiau sulaikydama kvapą. Staiga cigaretės galas įsibe- 
dė man tarp lūpų, jo pirštai šiurkščiai ėmė grūsti ją į burną. Aš 
nusisukau. 

Ūmiai galva loštelėjo atgal, pakaušį nutvilkė skausmas. Su- 
veik iš apačios. 

— Klausyk, kale, - tarė jis tyliai ir pagiežingai, prisikišęs taip 
nuo manęs gręžiotis, aišku? Man nepatinka. Aišku? - Jis paleido 
plaukus, aš linktelėjau. Ir pravirkau. - Oo... - atsiduso jis. - Tik 
ne tai. Žiūrėk. - Jis plačiau pravėrė dureles ir prisėdo šalia manęs, 
vieną koją nuleidęs ant žemės. - Bus daug lengviau, jeigu nesi- 
šiauši, gerai? Jeigu tik darysi, ką liepiu ir kada liepiu. Sutarta? 

Jis kalbėjo taip pasipūtęs vien todėl, kad jų daugiau, - smur- 
tininko pranašumas, - ir aš panūdau nusikvatoti, spjauti jam į 
veidą. 

Tačiau šitą pagundą įveikė skausmo baimė, troškimas likti gy- 
vai ir kuo mažiau nukentėti. 

— Gerai, - tariau. - Gerai. 

- Gera mergaitė. O dabar užsirūkyk. Nepakenks. Na! - Jis vėl 
prispaudė cigaretę man prie lūpų. - Dabar trauk. 

Aš įkvėpiau labai negiliai, įtraukdama dūmų tik į burną, bet 
iškart paspringusi užsikosėjau. Grantas žvengė kraipydamas 
galvą, lyg prajuokintas vaiko išdaigos, ir cigaretę pats įsikando. 
Atsistojo. 

- Išlipk, - liepė. - Laikas judintis. 

— Kur mes eisim? — paklausiau ir susirūpinusi atsigręžiau į 
Reičelę. - O Reičelė? Aš nenoriu jos vienos palikti. 


+»-v0o- vo 


cigaretę lūpų kamputyje, prabilo: 

— Ką tau sakiau, Keite? Nesiklausai, mergyt. Daryk, ką sakau 
ir kada sakau, ir viskas bus puiku. 

Jis nutilo, suėmė cigaretę dviem pirštais ir pasukiojo žiūrėda- 
mas į raudonai žaižaruojantį galiuką. 

Supratau, ką jis darys, nespėjus jam sujudėti. Aš ėmiau klykti, 
oda virš kelio svilo. Klykiau, o jis spaudė cigaretę man prie kojos. 
Pati nepajutau, kaip puoliau jį stumti, daužyti, tvatyti. 

Sugriebęs mano rankas, jis skaudžiai prispaudė jas prie sėdy- 
nės. Buvo daug stipresnis už mane, negalėjau nei atsitraukti, nei 
ištrūkti, nei rankų pajudinti. 

— Nutilk! - iškošė jis taip piktai, kad net aptaškė man veidą 
seilėmis. - Jokių klausimų. Jokių suknistų klausimų. Tik daryk, 
po velniais, kas tau, po velniais, liepiama. 

Mane apėmė tokia baimė, pyktis ir neapykanta, - aš jo neken- 
čiau taip, kad mielai būčiau jį užmušus, - jog pamiršau, beveik ne- 
bejaučiau, kaip skauda koją. Norėjosi rėkti, šaukti, bet suspaudžiau 
lūpas tramdydama pasibjaurėjimą, neleisdama išsprūsti žodžiams. 
„Kaip tu drįsti! - norėjau pasakyti. - Tu kvailas, šlykštus nevykėli! 
Kaip drįsti! Tu dar pasigailėsi. Dar atsiimsi už tai. Ir jeigu pasitaikys 
galimybė, jeigu tik nusisuksi, jeigu galėsiu, aš tave užmušiu. Smog- 
siu tau į galvą akmeniu ir daužysiu, daužysiu, daužysiu tol, kol sme- 
genys virs koše. Tol daužysiu, kol nieko neliks iš tavo kvailo, bailaus 
snukio, nieko neliks iš tavo skurdaus, pikto ir siauro protelio.“ 

- Kelkis! - staiga suriko jis, aš net pašokau ir gindamasi užsi- 
dengiau veidą. - Lipk iš tos velnio mašinos! Nagi! 

Aš išsliuogiau iš automobilio. 

Šinas su kitais vaikėzais stovėjo netoli. Jie kažką juokdamiesi 
šnekėjo. Juokas atrodė dirbtinis. Jie aiškiai nervinosi apsimesda- 
mi narsuoliais. Trys rūkė; kai pakeldavo ranką užsitraukti, cigare- 
tės nubrėždavo tamsoje spindintį oranžinį lanką. 

Kietai suspaudęs ranką, Grantas nutempė mane tolyn. Jau no- 
rėjau prieštarauti, kad neketinu palikti Reičelės vienos, klausti, 
kur jis mane veda, bet cigarete nudeginta oda liudijo, koks jis gali 
būti Žiaurus, ir aš pabijojau jį pykdyti. Ir taip įtūžęs. 

Patamsyje ne kartą suklupau, Grantas, piktai bambėdamas, 
trūktelėdavo už rankos. Labai stengiausi žengti lygiai, bet iš bai- 
mės drebančios kojos trukdė išlaikyti pusiausvyrą. Tik vargais 
negalais susilaikiau negriuvusi kniūbsčia ant žemės ir nepradėju- 
si rėkti. Kūkčiojau tyliai, skruostais tekėjo ašarų upeliai. 

Tada priešais išniro pastatas. Gal kažkoks sandėliukas. Žybte- 
lėjus Granto cigaretei pamačiau gofruotos skardos sienas. Grantas 
patraukė duris, jos garsiai sugirgždėjo, ir jis įstūmė mane vidun. 
Trakštelėjo velkė, ir aš likau įkalinta. 

Viduje buvo juoda tamsa. Atsidavė drėgme ir pelėsiais, šis 
kvapas man priminė rūsį senelio name - vietą, kuri mane visada 
baugino. Išgirdusi Grantą nueinant, parpuoliau ant kelių ir ėmiau 
dejuoti iš siaubo. 

— Dieve, - kuždėjau patamsyje, - prašau, prašau, nepalik ma- 
nęs čia. Prašau. 

Instinktas vertė rėkti. Rėkti, žviegti, belsti į sieną, daužyti ją 
kumščiais. Protestuoti triukšmingai, iš visų jėgų. Bet žinojau, kad 
nieko gero tai neduos, niekas manęs neišgirs. Tik dar labiau su- 
pykdyčiau Grantą, ir jis vėl ką nors man padarytų. Arba Reičelei. 
Reikėjo baisybės pastangų, energijos ir savitvardos, kad nusto- 
čiau verkusi ir tylėčiau. 

Paliečiau delnais žemę - kieta, drėgna ir šalta. Atsiklaupiau 
keturpėsčia, nukoriau galvą. Įkvėpiau, iškvėpiau, įkvėpiau, iškvė- 
piau - mėginau nusiraminti. Būtų paprasčiausia be nuovokos 
klykti ir spiegti, visai nesudėtinga, gal net savotiškai palengvėtų 
pasidavus beprotiškai isterijai. Tačiau reikėjo išlaikyti blaivią gal- 

vą, reikėjo galvoti. Šiaip ar taip, tebesu gyva, Reičelė taip pat gyva, 
kol kas neįvyko nieko nepataisomo. Ir geriausias, ne - vienintelis 
ginklas buvo savas protas. Grantas su sėbrais stipresni, bet aš tu- 
rėjau patikėti, jog esu už juos protingesnė, taigi, jei išliksiu rami, 
galbūt juos pergudrausiu ir rasiu būdą pabėgti. 

Ėmiau ropoti aplink bandydama suvokti, kokio didumo pa- 
šiūrė. Norėjau pažiūrėti, ar nerasiu kokio šviečiančio plyšio, ko- 
kios vietos, pro kurią galėčiau ištrūkti. 

Slinkau pridėjusi delną prie sienos. Šliaužiau iš lėto, nes pa- 
tamsyje bijojau užlipti ant ko nors aštraus ar susitrenkti galvą. Bet 
judėdama, veikdama pasijutau geriau. Gera turėti planą, nors ir 
koks netikęs ar neįtikimas atrodytų. 

Iš vidaus pašiūrė man pasirodė didesnė negu iš lauko. Sukdama 
palei antros sienos kertę kažką užčiuopiau. Minkštą, keisto pavir- 
šiaus. Pakraupusi atšlijau ir užspaudžiau burną, kad neriktelėčiau. 

Pirmiausia pamaniau, gal čia koks padaras, ir baisiai persi- 
gandau, bet nieko nesigirdėjo, jokio alsavimo, jokio krepštelė- 
jimo, taigi nutariau: jeigu tas daiktas kada nors ir buvo gyvas, 
dabar jau nugaišęs. Bailiai vėl paliečiau jį. 

Minkštas, bet šiurkštus. Visai ne padaras, o maišas. Storo au- 
deklo. Kažko pilnas. Ropodama toliau įsitikinau, kad visas pasie- 
nis užkrautas tokiais maišais. 

Apšliaužiau visą pasienį, bet tarp Žemės ir sienos neradau nė 
mažiausio plyšelio, jokio kelio išsigelbėti. Atsisėdusi bandžiau 
galvoti ir dairydamasi pamačiau, kad akys pamažu apsipranta 
su tamsa. Šviesa sklido tik pro plyšius palei durų staktą, tačiau 
žinojau, kad durys tvirtai užsklęstos, pati girdėjau, kaip Grantas 
užstūmė kelias velkes. 

Bet aš galiu maišus perkelti. Žinojau, maža vilties, bet vis 
tiek - o gal surasiu kokią landą... Skardą galima įlenkti, man pa- 
kaktų visai siauro tarpo, kad galėčiau išsisprausti laukan. 

Maišai buvo sunkūs, vos pavelkami, bet baimė ir pyktis teikė 
jėgų, kurių šiaip jau nebūtų užtekę. Nepaisiau, kad skauda ran- 
kas ir nugarą, troškimas pabėgti, išgyventi vertė mane judėti. 
Toli tų maišų netempiau, tvarkingai kroviau gal per metrą nuo 
sienos. Baisiai knietėjo kuo greičiau nustumti juos nuo kelio, 
nugrūsti kur papuola, bet nenorėjau, kad Grantas grįžęs paste- 
bėtų, jog jie judinti. 

Ir man buvo atlyginta. Kai pagaliau pradėjau paskutinę eilę, 
pažemėj pastebėjau sidabrišką ruoželį. Šviesa! Puoliau darbuo- 
tis sparčiau, staiga apimta nerimo ir baimės, kurių prieš va- 
landėlę nejutau. Man susuko vidurius. Atsiradus galimybei pa- 
bėgti siaubas tik sustiprėjo, supratau, koks pavojus man gresia 
ir kaip aš bijau. Bet susitvardžiau ir vėl ėmiausi maišų, gaišti 
nebuvo kada. 

Atitraukusi visus maišus tiek, kad galėjau įsisprausti tarp jų 
ir sienos, atsiklaupusi apžiūrėjau plyšį. Maždaug metro ilgumo 
skardos apačia buvo užsilenkusi į išorę, atsivėrė apie dešimties 
centimetrų aukščio properša. Galėčiau išlįsti, jeigu pavyktų skar- 
dą dar atlenkti, kad prasispraustų galva ir pečiai. 

Atsistojau, pridėjau koją prie skardos ir smarkiai pastūmiau. 
Nieko. Reikia užgulti visu kūnu. Atsiguliau ant nugaros, galvą at- 
rėmiau į maišus ir kojomis įsispyriau į skardos kraštą. Pastūmiau 
iš visų jėgų. Skarda atsiknojo. Truputį. 

Ir vėl, pagalvojus apie galimybę pabėgti, gerklę sugniaužė is- 
terija. Sutramdžiusi kūkčiojimą krestelėjau galvą, susikaupiau. 
Vėl įsispyriau į skardą. Stūmiau iki skausmo. Skarda dar labiau 
užsilenkė į išorę. 

Pagaliau landa atrodė pakankamai plati, kad galėčiau pra- 
lįsti. Atsiguliau ant pilvo ir pirmiausia prastūmiau šonu galvą - 
skruostui braukiant žemę, žvirgždas draskė odą. Sunkiau buvo 

įmuginti į tarpą pečius, bet vis dėlto, kabindamasi rankomis ir 
pasispirdama kojomis, juos ištraukiau. Visas kūnas išlindo len- 
gvai: šliaužiau nepaisydama, kad nelygus skardos kraštas per dra- 
bužius drasko nugarą, ir štai aš laisva. Atsistojau. 

Atsidūrus lauke buvo dar sunkiau suvaldyti isteriją. Taip, aš 
laisva, bent kol kas, todėl siaubingai bijojau, kad jie vėl manęs 
nesučiuptų. Akimirką siaubas mane tiesiog paralyžiavo. Bet aš 
prisiverčiau kvėpuoti, kojoms įsakiau judėti ir priėjusi pašiūrės 
kampą apsižvalgiau. 

Nuo to, ką išvydau, vos nepasileidau prie vaikėzų stumiama 
noro juos pulti, draskyti, spardyti ir kandžioti, sukaupusi pasku- 
tines jėgas kaip nors nuvyti. 

Reičelė gulėjo ant žemės šalia automobilio. Pro atviras dureles 
krentanti šviesa ryškiai apšvietė siaubingą vaizdą. Reičelės kojos 
buvo išskėstos, uniforminis sijonas užverstas iki pusiaujo. Jai tarp 
kojų klūpėjo Grantas, nusitraukęs iki kelių džinsus. Jis lingavo 
pirmyn atgal. Sulig kiekvienu stūmiu Reičelė tyliai sudejuodavo, 
tačiau gulėjo užsimerkusi, matyt, vis dar apsvaiginta narkotikų. 

Tie niekšai prievartavo mano sesutę! 

Susilenkusi dvilinka šiaip taip užspaudžiau iš burnos besiver- 
žiantį riksmą. Norėjau lėkti ir juos užmušti, sudraskyti. Bet prisi- 
verčiau stovėti tyliai ir galvoti. Bandydama juos pulti tik blogiau 
padarysiu, juk niekaip negalėčiau jų įveikti. 

Gerkle siūbtelėjo nuožmi neapykanta, aitri, karti. Atsitūpusi 
sugraibiau akmenuką, sugniaužiau taip smarkiai, kad jis įsirėžė 
į odą. Bet aš džiaugiausi, kad skauda, kad akmenukas aštrus. 

Beviltiškai dairiausi, ar nepamatysiu kokio daikto, bet ko, 
nežinau, ką tikėjausi rasti, ir staiga tolumoje tarp medžių sužibo 
šviesa. 

Atsigręžiau į Reičelę, ir tą akimirką Šinas pakėlė galvą. Man 
pasirodė, kad jis žiūri tiesiai į mane. Nežinau, ar tikrai mane matė, 
niekad nesužinosiu. Ten, kur aš stovėjau, buvo daug tamsiau, to- 
dėl gal ir nematė, bet aš nelaukiau, kad tuo įsitikinčiau. Pagauta 
panikos apsisukau ir nubėgau. Į tą šviesą. 


21 skyrius 


- Fipa! - Mikas stabteli, ima man už rankos. Filipa eina prie- 
kyje, veda mus prie savo automobilio. - Mūsų nereikia parvežti. 
Mudu su Katrina eisim ko nors pavalgyt. 

Filipa sustojusi atsigręžia. Susiraukia. 

— Ką? - Ji žiūri į mus, į mudviejų veidus, susikibusias rankas. 
Tada patenkinta nusijuokia, ir aš apsidžiaugiu, kad ji nesupyko ar 
neįsižeidė. - Dieve, na ir tempas! Bet aš žinojau, kad judu vienas 
kitam patiksite. Žinojau. 

Ji žengia artyn, apkabina Miką, tada mane. Supratau, jog ji 
pritaria ir džiaugiasi kartu su manimi. Mane.užplūsta švelnumas. 
Kokia ji kilni, nuoširdi ir atvira. Tikra draugė. 

Mes su Miku einam į Apskritąją krantinę ir toliau - molo 
link. Beveik nesišnekame. Net keista, kad man taip gera eiti 
dviese su juo, laikyti jo ranką, nors ką tik susipažinom. Mudu 
taip tinkame vienas kitam. Mūsų rankos lyg sulipusios. Mus 
jungia kažkokia šviesi, kone magiška jėga. Pažvelgusi jam į akis 
pajuntu, koks jis savas, pasijuntu saugi. Sakytum būčiau sugrį- 
Žusi namo. 

Jis nuveda mane į aludę, kur, pasak jo, gera virtuvė. Abu iš- 
badėję ir abu užsisakom po didžiulį patiekalą - kepsnį su bulvy- 


136 


Tobula klasta 


»-wv oweo 


staliuko susitinka mūsų akys. 

— Ko taip raukeisi mane pamatęs? - klausiu. - Maniau, kad 
manęs nekenti. Maniau, esi pabaisa, tikrai. Nedraugiškas ir ne- 
mandagus. 

— Todėl, kad pasijutau keistai. Vos tik tave pamačiau. Supra- 
tau, jog tarp mūsų kažkas bus. Iš karto pajutau. - Jis nusišyp- 
so - pirmą sykį droviai. - Aš nervinausi. 

Mes abu nesitveriam laime, džiugiai nustebę, kad taip neti- 
kėtai radom vienas kitą, abu susijaudinę dėl to, kas, neabejojom, 
įvyks vėliau vakare. Jokio klausimo. Jokios dvejonės. Aš nė aki- 
mirką neabejoju. 

Mes einam į Miko butą. Jis gyvena su tokiu Saimonu, studen- 
tu, jo šįvakar nėra namie. Mikas vedasi mane į savo miegamąjį. 
Jo lova tėra paprastas čiužinys ant grindų, bet antklodė tvarkingai 
užklota, galvūgaly sudėtos pagalvės. Pasienyje knygų rietuvės, į 
sieną atremta gitara. 

Mes nusispiriame apavą ir atsigulame atsigręžę į kits kitą. Mi- 
kas piršto galu paliečia man skruostą, braukia žemyn, paskui per 
smakrą, kaklą. 

— Kokia tu graži, - sako. 

Mes bučiuojamės susiglaudę. Taip gražiai, taip natūraliai dera- 
me vienas prie kito, kad netrukus judame it vienas kūnas - karš- 
tas, minkštas, uždusęs ir nuostabus. 

- Katrina, - taria jis, kai baigiame. Alsuojame vienas kito iš- 
kvepiamu oru gulėdami veidas į veidą. 

— Mikai, - sušnibždu. 

— Dievinu tavo vardą. Jis tau nuostabiai tinka. Katrina. Katri- 
na. Katrina ir Mikas. 

Jam taip ištarus mano vardą, kartu su savuoju, viskas ūmai 

pasikeičia. Niekad nemėgau būti vadinama Katrina - visą šį laiką 
man stigo Keitės vardo. Stigo Keitės gyvenimo. 

Bet aš jau ne Keitė, aš Katrina - ir šiąnakt pirmą kartą neno- 
riu būti niekuo kitu. 


22 skyrius 


Tu bėgi, bėgi ir bėgi. Bėgi, kaip dar niekad nesi bėgusi. Klupi- 
nėdama, griuvinėdama, skaudžiai parpuldama ant rankų ir kelių, 
bet atsikėlusi bėgi toliau. 

— Prašau, prašau... - kūkčioji. - Padėkit! Prašau, kas nors 
padėkit! 

Tau baisu, kad jie galbūt atsiveja, nenumaldomai artėja. Au- 
sis kurtina tavo pačios karštligiškas kvėpavimas, tačiau vaidenasi, 
kad girdi už nugaros jų žingsnius, ir pasileidi dar greičiau. Ne- 
sigręžioji pažiūrėti, nes per daug baisu, įstengi tik bėgti. Nepai- 
sydama dieglių šonuose, nuovargio, įskaudusių kojų, prisiverti 
bėgti toliau, nelėtinti tempo, nesigręžioti, nesusmukti ant žemės 
ir neprapliupti isteriška rauda. 

Pribėgusi šviesą įsitikini, kad, kaip ir tikėjaisi, tai namų žibu- 
rys. O kai visai prisiartini, pamatai, jog langai atviri nakties vėje- 
liui, verandoje dega lemputė, kelyje stovi automobilis. Namuose 
esama Žmonių. 

Tu nubėgi tuo keliu, įvirsti į verandą ir atsikėlusi puoli prie 
durų. Daužai jas kumščiais ir daužai. Spardai. Bandai ir šaukti. 

Po valandėlės durys atsiveria. Tarpdury stovi moteris, atro- 
do, supykinta tokio šiurkštaus įsibrovimo. Bet kai nužvelgdama 
tave pamato akivaizdžią baimę, suvokia, jog tave ištiko bėda, jos 

išraiška pasikeičia, veidą užlieja nerimas ir susirūpinimas. Ji žiop- 
teli, stveriasi už širdies, griebia man už rankos. 

- Kas yra? - klausia. - Kas atsitiko? 

Kol atvyksta policija ir pradeda paiešką, vaikėzai spėja pa- 
sprukti. Palikę ją. Pasliką purvyne it kokį gyvulį. Vienas polici- 
ninkų ramina tave, kad ji, regis, nesikankino, - jos negyvame 
veide sustingusi ramybė ir giedra. Taigi yra vilties, sako jis, yra 
vilties, jog ji taip ir nesuvokė, kas jai daroma. 

Ji nežinojo, kad tu ją ten palikai. Vieną su jais. 


23 skyrius 


Alisa jau sėdi prie staliuko kavinės kertėje. Gurkšnoja kavą. 

— Labas. - Šypsodamasi atsisėdu priešais ją. 

Alisa mane užsipuola: 

- Visą savaitgalį bandau prisiskambinti. Kodėl tu nesinešioji 
telefono? - Ji pyksta, bet negali sugadinti man nuotaikos. Niekas 
negali, esu per daug laiminga. 

- Kas yra? Ko tu norėjai? - draugiškai klausiu nekreipdama 
dėmesio į jos irzlumą. Nesivarginu jai aiškinti, kas man nutiko, 
kur buvau. Nesakau nė žodžio apie Miką. Visa tai taip nauja, taip 
nuostabu, noriu laikyti paslaptyje. 

- Aš tik norėjau pasigirti, kad turiu naują draugą. 

Ji pasilenkia artyn pakėlusi antakius, aiškiai pamiršusi, jog ką 
tik širdo. Iškart prisimenu Robį. Kaip jis nusimins... 

- Oo... - Paimu valgiaraštį, nieko nematydama spoksau į la- 
minuotą kartoną. - Nejau rimtai? 

- Ar rimtai? Dieve, galėtum bent kiek linksmiau paklausti. 

Padedu valgiaraštį, žiūriu į ją. 

— Nepyk. O kaip Robis? Ar jau žino? Jam bus baisus smū- 
gis. Jis... 

— Robis grobis, - pertraukia ji mane. - Aš jam nieko nesu 
žadėjusi. Tikrai, Katrina. Niekad. Nieko. Iš tiesų labai aiškiai 
jam parodžiau, kad tarp mūsų nėra nieko rimto. Jis pats išsigal- 
vojo. Na, Robiui teks susitaikyti. Neturės kitos išeities. Aš nesu 
jo nuosavybė. 

— Gal ir nesi. - Suvokiu, kad galų gale tai geriausia išeitis. Iš 
dalies galiu tik džiaugtis dėl Robio. Jis bus priverstas pažvelgti 
į tikrovę - Alisa paprasčiausiai jo nemyli. Bus skaudu, bet jam 
reikia ją pamiršti ir susirasti kitą. Merginą, kuri įvertintų, koks 
jis nuostabus. 

- Ir kas gi jis? - klausiu. - Koks? 

— Dieviškas. Nuostabus, gražus, seksualus. Jaučiuosi kaip dan- 
guje. Galvoju apie jį kiekvieną minutę. 

Nusišypsau, nes suprantu jos jausmą. 

— Kuo vardu? 

Bet Alisa neatsako, pakelia prie lūpų puodelį, žiūri į mane per 
jo kraštą. 

— Gerokai vyresnis už mane. 

— Vyresnis? 

- Taip, daug vyresnis. 

- Kiekgi vyresnis? 

- Atspėk. Atspėk, kiek jam metų. 

- Trisdešimt penkeri? 

— Ne. Vyresnis. 

— Keturiasdešimt? 

— Vyresnis. 

— Keturiasdešimt penkeri? 

— Vyresnis. 

Žiūriu į ją. 

— Tu juokauji? 

— Nė kiek. Nagi, jau beveik atspėjai. 

— Penkiasdešimt? 

— Keturiasdešimt aštuoneri. 

— Siaubas, Alisa. Toks didžiulis skirtumas. Argi jam netrukdo, 
kad tau tik aštuoniolika? 

— Gal jis mano, kad man dvidešimt septyneri, - nusišypso 
Alisa. 

- Tu jam meluoji? 

- Truputį iškreipiu tiesą. 

— Beveik trisdešimčia metų vyresnis už tave. Senas. Ir tau 
ne keista? 

- Ne. Ne, nė trupučio. Tu nustebsi, bet jis toks šaunus, Katri- 
na, toks supratingas. Turbūt visą laiką ieškojau vyresnio vyriškio, 
su tokiu daug geriau. Jis kur kas brandesnis, kur kas laisvesnio 
mąstymo, labiau savimi pasitikintis ir savarankiškas. Ir nesekio- 
ja iš paskos kaip leipstantis iš meilės šunytis - tikras palengvėji- 
mas. - Ji nusijuokia. - Be to, toks geras lovoje, toks patyręs. Vel- 
niškai, neįtikėtinai išradingas. 

Stengiuosi suvokti, kas parašyta valgiaraštyje. Netgi nesu išal- 
kusi, - naujos meilės jaudulys atėmė visą apetitą, - bet nenoriu, 
kad Alisa pajustų mano nepritarimą, mano pasmerkimą. Pastaruo- 
ju metu būdama su ja jaučiuosi lyg jos vyresnioji sesuo, priekabi ir 
viskuo nepatenkinta vyresnioji sesuo, kokia neteko būti Reičelei. 

Net nežinau, kodėl mane erzina naujasis Alisos romanas. Juk 
jie abu vis dėlto suaugę žmonės, jeigu niekam nėra skriaudos, 
metų skirtumas iš tiesų nesvarbus. Tačiau visa, kas susiję su Alisa, 
niekad nebūna paprasta, kaip atrodo iš pirmo žvilgsnio. 

— Tikiuosi, nevedęs? - klausiu nepajėgdama nuslėpti įtarumo. 

— Ne. - Alisa kyšteli liežuvį. - Nevedęs. O tu ragana. 

— Gerai, atsiprašau. Nevedęs, ir tvarka. - Nusišypsau. - Tai 
kas jam yra? Kaip jis sulaukė tokių metų ir liko nevedęs? 

- Buvo vedęs. Žmona mirusi. 

— Vaje! Tikrai? Kaip baisu. 

— Turbūt. - Alisa gūžteli. - Bet ne man. 

Prieina padavėja, užsisakau kavos ir sumuštinį. Alisa paprašo 
dar kavos. 

— Nevalgysi? - klausiu. 

— Ne, neturiu apetito. - Ji spusteli man ranką. - Katrina, aš 
turbūt įsimylėjau. Niekad šitaip nesijaučiau. Niekada. Negaliu 
valgyti. Negaliu miegoti. Adrenalino perteklius. Neįsivaizduoju, 
kaip tokia galiu išlaikyti tuos nelemtus egzaminus. Beveik neį- 
stengiu paskaityt žurnalo, ką jau kalbėt apie Šekspyrą. Nieko dau- 
giau neveikiu, tik laukiu jo skambučio. Toks jausmas, kad, kai ne- 
būnu su juo, esu tik pusiau gyva, kažkokia keista pusinė būsena. 
Žinai, tikiu, kad jis gal ir bus tikroji mano gyvenimo meilė. 

Ir nors pati kone tą patį galiu pasakyti apie Miką, nė trupu- 
čio netraukia pasipasakoti Alisai apie visus'tuos dieviškus naujus 
jausmus, tvinksinčius gyslose, ar prisipažinti, kaip viskas pasikei- 
tė nuo paskutinio mudviejų susitikimo. Apstulbstu suvokusi, kad 
noriu viską nutylėti, nuslėpti nuo jos. Kad priklausytų tik man. 

Šypsodama klausausi, o ji man pasakoja, kur juodu susipažinę, 
kaip tapę pora. Bet aš jai nieko nepasakoju apie Miką. Ničnieko. 

24 skyrius 


Manęs laukia dešimt savarankiško rengimosi egzaminams 
dienų, tada dešimt dienų pačių egzaminų, o tada visiems laikams 
atsisveikinsiu su vidurine mokykla, ir tos dvidešimt dienų prailgs- 
ta kaip jokios kitos per visą gyvenimą. Slegia ne egzaminų baimė 
ir netgi ne patys egzaminai, o priverstinis išsiskyrimas su Miku. 
Kai būname kartu, nė kiek negaliu susikaupti ir mokytis, todėl 
abu nutariame, kad geriausia nesusitikinėti. Dvidešimt dienų. 
Tuo laiku atrodo protinga. Netgi lengva. Bet, pasirodo, nematyti 
jo daug sunkiau, negu tikėjausi, ir aš jo pasiilgstu iki skausmo. 

Patogiai įsitaisau namie prie rašomojo stalo, apsikraunu va- 
dovėliais ir sąsiuviniais. Vivjena darbe pasiėmė ilgas atostogas 
ir, pasibaigus mano egzaminams, mėnesį keliaus po Europą. Bet 
kol kas ji namuose - pasiliko, kol išlaikysiu egzaminus. „Noriu 
tau padėti, - sako ji. - Kad būtų lengviau. Prisimenu, kas tai per 
daiktas. Kokia įtampa, koks nuovargis.“ Myliu ją už tai. Ji gami- 
na man gardžius, sveikus valgius, užsikrovė visą namų tvarkymą, 
kad tik galėčiau per dieną netrukdoma mokytis. Atsitraukusi nuo 
knygų penktą valandą einu pasivaikščioti, kad prablaivėtų galva, 
tada vakarieniauju ir grįžusi kelias valandas vėl mokausi. 

Paprastai po devintos jau esu tiek nusikalusi, smegenys to- 
kios išsunktos, kad nusimaudžiusi po dušu užsivelku pižamą, 
šoku į lovą ir skambinu Mikui mobiliuku. Prieš skambindama 
visada truputį nervinuosi: bijau, kad jam nesutrukdyčiau, kad 
jis gali atsiliepti suirzęs ar pyktelėjęs, ar dėl kokios nors prie- 
žasties ne per daug patenkintas mano skambučiu. Bet kas kartą 
jis kone iškart atsiliepia tardamas mano vardą: „Katrina! - su 
palengvėjimu, džiugiai, lyg būtų laukęs mano balso taip pat ne- 
kantriai kaip aš jo. 

Kas vakarą jis mane klausia, ką mokausi, kaip jaučiuosi, ar 
pasirengusi egzaminams. Pasakoja apie savo dieną, kaip sekėsi 
repeticija. Jeigu tą vakarą jo laukia pasirodymas, esti šiek tiek su- 
sirūpinęs ir išsiblaškęs, todėl labiausiai patinka su juo kalbėtis, 
kai jis irgi niekur neina, guli, tada mes prašnekam po valandą ar 
ilgiau. Kalbamės, kol abu suima miegas, ir prieš užsimerkdama 
dar išgirstu jo švelnų „labanakt“. 

Paskutinio, senovės istorijos egzamino dieną išėjusi iš salės 
randu jį laukiant. Šito nesitikėjau ir eidama prie jo užraustu. Su 
mokykline uniforma jaučiuosi kvailai, negraži ir vaikiška, mane 
degina kitų mokinių žvilgsniai. Bet Mikas šypsodamas stveria 
man už rankos, prisitraukia ir apkabina. Jo glėbyje staiga pasida- 
ro nesvarbu, kas ką mano. Ir pačiai nusispjaut, kaip aš atrodau. Jis 
mane myli, ir daugiau nieko nereikia. 

Einam tiesiai į Miko butą, jo miegamąjį. Apkabinęs jis mane 
bučiuoja, ir aš viską pamirštu. Manęs nebėr. 

Po kelių valandų, kai sutemus pabundu iš gilaus, saldaus mie- 
go, Mikas atneša sumuštinį, arbatos ir žiūri, kaip valgau. Išalkusi 
viską greitai sušlamščiu, tada Mikas atsigula greta, ir mudu vėl 
mylimės. Baigę gulime veidas į veidą. Aš apsiverkiu. 

- Kas yra? - susiraukęs ir pasiremdamas alkūne klausia Mi- 
kas. - Kas blogai? 

- Per daug gera. Nepakeliamai. Aš per daug laiminga. Net baisu. 

Jis juokiasi ir vėl mane bučiuoja. 

- Nebūk kvailutė. Tau niekas neuždraudė būti laimingai, 
Katrina. 

— Tikrai? Nežinau, kai kada man atrodo... 

- Ne. - Papurtęs galvą, jis vėl ima mane bučiuoti, kad nega- 
lėčiau kalbėti. Ir neramiu, kone išgąstingu balsu kalba: - Šššš... 
Nieko nesakyk. Užtrauksi nelaimę. Tu laiminga. Aš laimingas. Tai 

joks stebuklas, Katrina, visą laiką yra laimingų žmonių. Normalu. 
Gera. Negalvok apie blogus dalykus. Neprisimink jų. 

- Gerai, - tariu. - Gerai. - Matydama Miko prietaringumą, 
akivaizdžią jo baimę, nieko nesakau apie savo nuogąstavimus ir 
apsimetu tikinti, kad esu verta laimės kaip ir kiti žmonės. 


Tą vakarą grįžtu namo, nes rytą Vivjena išskrenda į Europą, 
o aš noriu papusryčiauti kartu su ja, atsisveikinti. 

— Ar vakar buvo smagu? - klausia ji, šveisdama mano iškeptą 
kiaušinienę. 

- Taip, fantastiška. - Matyt, mano balse prasiveržia neįprastas 
susijaudinimas ar laimė, nes ji klausiamai kilsteli antakius ir įbe- 
da į mane akis. 

— Netgi taip“ 

— Aha. - Sėdžiu nudūrusi akis į lėkštę, vildamasi, kad skruos- 
tai nelabai raudoni, nors dega. - Tiesiog baisiai gera baigti moky- 
klą. Tapti laisvai. 

Apie Miką jai nepasakoju. Negaliu. Bijau, kad per anksti iš- 
plepėdama galiu viską sugadinti, neliks jokio paslaptingumo. Ir 
nors neabejoju ją niekad neišduosiant paslapties, nesu nusiteiku- 
si, kad sužinotų tėvai. 

— Pastaruoju metu atrodai daug laimingesnė, - taria ji, apka- 
bindama mane atsisveikinti. - Daug laimingesnė. 

- Žinau. Taip ir yra. 

Tą vakarą Mikui pasirodymas. Jo grupė viename bare netoliese 
gros nuo dešimtos iki pirmos nakties. Dieną praleidžiame pas jį, aš- 
tuntą jis išeina į darbą. Likusi viena palendu po dušu ir apsirengusi 
laukiu Filipos. Ji ateina pusę devynių su Dene, savo drauge iš uni- 
versiteto. Egzaminų baigimo proga jos atneša man puokštę gėlių. 

- Šaunuolė, - sako Filipa, bučiuodama mane. - Atlaikei dvy- 
lika metų katorgos. 

- Viskas, jokios mokyklos, - džiūgauju aš. - Net sunku pa- 
tikėti. 

- Ir kaip, tavo manymu, pasisekė išlaikyti? - klausia Denė. 

— Turbūt gerai, - gūžteliu šypsodamasi. - Džiaugiuosi, kad 
viskas baigėsi. 

- Ir Mikas garantuotai džiaugiasi. - Filipa juokdamasi kumš- 
teli man alkūne. - Jis tavęs nežmoniškai pasiilgo, Katrina. Kanki- 
nosi kaip nežinia kas. 

Nors Mikas man jau sakė, kaip manęs pasiilgo, po tokių Fili- 
pos žodžių jo jausmas atrodo dar tikresnis, brangesnis. Šypsoda- 
masi slepiu šią žinią giliai širdyje tarsi didžiausią lobį. 

Kai ateiname, grupė jau groja. Sėdžiu prie to paties staliuko 
kaip andai, pasiėmusi šalto limonado, ir begėdiškai akimis ryju 
Miką. Jis groja susikaupęs, rimtu ir uždaru veidu kaip ir tada, kai 
pamačiau jį pirmą kartą. Denė su Filipa kalbasi, šnekina ir mane, 
bet aš jų nesiklausau, laukiu, kad mane pastebėtų Mikas. Denė 
su Filipa juokiasi. Filipa spusteli man kelį - laiminga dėl manęs, 
laiminga dėl brolio. 

Pagaliau jis grįžteli į mus. Išvydęs mane nusišypso savo pla- 
čia, visą veidą nušviečiančia šypsena, o man širdis ima daužytis 
iš dėkingos meilės. Norisi pulti ant scenos, karštai apkabinti jį ir 
išbučiuoti. Vis dėlto man pakanka žiūrėti, kaip jis groja, Žinoti, 
kad galvoja apie mane, kad jo veidas taip nušvito pamačius mane 
ir kad baigęs pasirodymą jis prieis. 

Grupei grojant paskutinę pirmosios dalies dainą, Mikas ne- 
nuleidžia nuo manęs akių, o muzikai pasibaigus atlekia prie mūsų 
staliuko. Pasisveikinęs su Filipa ir Dene stveria man už rankos ir 
nutempia prie scenos. Nusiveda į užkulisius, kur tamsu. 

Jis prispaudžia mane prie sienos, prisiglaudžia, sukiša pirštus 
į mano garbanas. 

— Atėjai, - tarsteli. 

— Taip, - kušteliu dusinama meilės, geismo ir neapsakomo 
džiaugsmo. 

— Aš tavęs pasiilgau. 

Jo balse girdžiu tą patį - beprotišką laimę. 

— Taip. - Daugiau nėra ko sakyti, tik „taip. Taip. 

Jo burna priglunda prie manęs, liežuvis ieško, jo lūpos švel- 
nios, toks savas kvapas gaivus ir saldus. Pajuntu jo geismą ir pati 
geidžiu, spaudžiuosi prie jo norėdama parodyti, kad jaučiu tą 
patį. Bet neskubinu šito vakaro. Gardžiuosiuos kiekviena akimir- 
ka, džiaugsiuos laukimu, žinojimu, kad vėliau būsime kartu. Kad 
bus dar geriau. 

Staiga iš muzikos automato nuskamba pažįstama daina. 

- Jos mėgdavo klausytis Reičelė. - Juokdamasi atsitraukiu ir 
linguoju melodijos ritmu. Daina uždeganti, linksma, neįmanoma 
jai nepaklusti. - Ji ją dievino. Visad šokdavo pagal ją. 

Mikas paima man už rankos. 

— Tai pašokime. 

Mes grįžtame į sceną ir stryktelim žemyn, į šokių aikštelę, jau 
pilną žmonių. Šokame tvirtai susikabinę rankomis, čia suartėda- 
mi, čia atsitraukdami nuo vienas kito. Kartkartėmis mūsų lūpos 
susitinka, sūrios nuo prakaito ir saldžios, kūnai susiglaudžia. Mes 
pasileidžiame, Mikas mane suka už rankos, kol man apsvaigsta 
galva ir aš kvatodama griūnu jam į glėbį. Šokame dainą po dai- 
nos, sukaitę, prakaituoti, limpančiais delnais. Bet mums nė mo- 
tais ir vis negana. Ir nesiliaujame šypsotis. 

Muzika tokia garsi, kad negirdžiu, kai skimbteli mobiliukas, 
tik pajuntu prie klubo vibruojant. Žinutė balso pašte. Nutariu 

nežiūrėti, išklausysiu vėliau, bet po penkių minučių vėl skamba. 
Išsiimu iš kišenės telefoną, parodau Mikui. Jis mane pabučiuoja. 
Einu į tualetą išklausyti žinutės. 

Alisa. 

„Katrina, paskambink. - Balsas toks, lyg ji verktų. - Kur tu 
esi? Niekur tavęs nebegaliu rasti. Prašau, paskambink. Prašau. 
Būtinai turiu tave pamatyti.“ 

Skambinu jai. 

— Katrina! Ačiū Dievui, - atsiliepia ji. 

— Kas yra? Viskas gerai? 

— Ne. Nieko gero. 

— Kas atsitiko? 

- Man nuobodu. Neturiu ko veikti. Mano draugas užsiėmęs, 
šį vakarą negali su manim susitikti. 

Aš atsidūstu. Tik Alisai nuobodulys - vos ne pasaulio pabai- 
ga. Ir nors nė trupučio nenoriu palikti Miko, klausiu: 

— Nori, ateisiu pas tave? Atnešiu šokolado. 

— Pati nežinau, ko noriu, - burbteli ji. - Kur tu esi? Girdžiu 
lyg ir kokį aidą. 

— Aš mieste. „Viljamo“ viešbučio bare. Dabar tualete. Muzika 
tokia garsi, kad nieko negirdėti. 

— Aa... - Ji patyli. - Su kuo tu ten? 

— Su Filipa. Ir mergina, vardu Denė. Ir su Filipos broliu. 
Miko vardo nesakau. - Bet aš galiu išeiti. Užsuksiu pas tave. At- 
nešiu ko nors nuotaikai pataisyti. 

- Ne. Nereikia. Nenoriu gadinti tau vakaro. Aš pati ateisiu. 

- Tačiau čia toks triukšmas. - Tai sakydama suvokiu, kaip ne- 
noriu, kad ji čia ateitų. Noriu Filipą ir Miką, savo naująją drau- 
gystę, savo naująją meilę, laikyti atokiau nuo Alisos. Bijau, kad ji 
visko nesugriautų, kaip nors nesuterštų. - Neįmanoma kalbėtis. 

- Nesvarbu, - sako ji. - Aš nenoriu kalbėtis. Noriu linksmintis. 

Grįžtu į barą ir atsisėdu prie Filipos sa Dene. Grupė vėl sce- 
noje; Mikas mirkteli man iš už savo būgnų. Filipa su Dene trepsi 
klausydamosi muzikos ir šypsosi man. Aš irgi nusišypsau joms, 
bet nuotaika pasikeitė - išnyko lengvas pakilumas. Pagalvojus, 
jog ateis Alisa, suima nuovargis ir kažkoks nerimas. 

Alisa apsivilkusi trumpiausia suknele, kokią esu regėjusi. Ji 
išsiuvinėta blizgučiais ir vos dengia kelnaites. Apsiavusi auliniais 
iki kelių. Atrodo fantastiškai: seksuali, pritrenkianti, jai einant 
prie staliuko vyrai gręžiojasi. 

Ji atsisėda greta manęs. Filipos su Dene tarsi nemato, pasisu- 
ka taip, kad būtų veidu į mane. 

- Labas, - taria prisikišdama, kad girdėčiau. Išsidažiusi, lūpos 
blizga, gražuolė. - Tikra skylė, tiesa? Einam kur nors kitur. Tik 
mudvi. 

Man nespėjus atsakyti, Filipa persilenkia per staliuką ir kumš- 
teli Alisai. 

- Ar nepasisveikinsi? - šaukia bandydama perrėkti muziką. 

— Labas, Filipa. 

- Čia Denė, - pristato draugę Filipa. 

— Labas! - surinka Denė. - Nuostabi suknelė. Atrodai super. 
O jau batai! Kur tu visa tai gauni“ 

Denės komplimentai Alisai aiškiai patinka, ir jos laikysena vi- 
siškai pasikeičia. Ji su šypsena atsisuka į Denę. Abi įsišneka apie 
drabužius, Alisa akivaizdžiai pamiršta savo ketinimą eiti iš čia. 
Prisitraukia kėdę prie Denės, ir abi, sukišusios galvas, ima gyvai 
kalbėtis. Filipa pasižiūri į mane. 

Visą tą programos dalį Alisa su Dene praplepa. Mudvi su Filipa 
klausomės muzikos tylėdamos, tik retkarčiais susižvelgiame, šypte- 
lime viena kitai. Filipos šypsenoje seseriškas pasididžiavimas. 

Prasidėjus pertraukai, Mikas vėl atlekia prie staliuko. Atsisto- 
jęs už nugaros pabučiuoja man į kaklą. 

— Noriu atsinešti gėrimo, - sako jis. - Einam kartu. 

Jis ima man už rankos, aš atsistoju, stumteliu kėdę. Pastebiu, 
kad Alisa smalsiai pakelia galvą. Nustojusi kalbėtis žiūri išplės- 
tom akim, bet aš nusisuku. 

Kai grįžtame, Alisa atsilošusi kėdėje, rankas susidėjusi ant 
krūtinės. Šypsosi. 

— Vadinasi, tu su Miku? - Ji priekaištingai žiūri į mane. - Fili- 
pa maloniai man paaiškino. 

Stengiuosi elgtis kuo laisviau, nors žinau Alisą supratus, jog aš 
nuo jos nuslėpiau šitą naujieną; manau, kad ji įskaudinta, supy- 
kusi ar įsižeidusi, o gal viskas kartu. Jaučiu, kaip kaista skruostai. 

- Alisa, čia Mikas, - tariu. - Mikai, čia Alisa. 

- Labas, - šypsodamas pasisveikina Mikas. 

— Tu būgnininkas? - klausia Alisa. 

— Aha. 

— Labai mėgstu būgnus, tiesiog dievinu. Bet nieko negaliu pa- 
sakyti apie tavo grojimą. Iki tol tavęs čia net nepastebėdavau. At- 
leisk. Bet man niekas nesakė, kad esi pažįstarhas su Katrina. Netgi 
nežinojau, kad Filipos brolis. 

Mikas nieko jai nesako, žiūri į mane aiškiai nesusigaudyda- 
mas, kas ši keista mergaitė ir kodėl ji atrodo nusiteikusi gan prie- 
šiškai. Jis paima bokalą ir trūkteli didelį gurkšnį. Atsistoja, pake- 
lia mane už rankos. Nusiveda į šokių aikštelę. 

Prisitraukęs įsikniaubia man į kaklą. Mes siūbuojame į šonus 
susilieję su muzikos ritmu. Traukiu jo kvapą, ir šis, kartu su jo 
kūno artumu, su muzikos garsais, užvaldo visus mano pojūčius. 

Šokame, kol Mikui reikia eiti į sceną groti paskutinėje pro- 
gramos dalyje. Grįžusi prie staliuko Alisą randu persėdusią. Su 

dviem vyriškiais ji įsitaisiusi už mūsų. Energingai gestikuliuoda- 
ma kažką kalba. Abu vyriškiai atrodo sužavėti, pakerėti; palinkę į 
ją gaudo kiekvieną žodį varžydamiesi dėl jos dėmesio. Nuostabu, 
kaip lengvai ji pamiršo savąjį draugą, tikrąją meilę, bet jaučiuosi 
per daug laiminga, kad ją smerkčiau, ir šiuo metu Alisos nepasto- 
vumas, energija tiktai kelia šypseną. Bandau sugauti jos žvilgsnį, 
bet ji nežiūri į mūsų staliuką, manęs nepastebi - taip užsiėmusi 
savo naujuoju laimikiu. 

Barui užsidarius patraukiame į taksi stotelę. Priekyje žygiuoja 
Alisa, įsikibusi į abu vyriškius. Garsiai, linksmai juokiasi. Atsisu- 
ka į mane. 

- Aš važiuosiu su Saimonu ir Feliksu, - praneša ji man pro- 
dainiu, garsiai, kad visi aplinkui girdėtų. 

— Gerai, - juokiuosi aš. 

Paskui visi laukiame eilutėje atsigręžę į gatvę. 

— Uūūū, žiūrėkit, kankano linija! - šaukia Alisa. Vienas kitas 
žmogus eilėje nusijuokia. Kažkas pavargusiu balsu burbteli: 

- Nutilk tu pagaliau... 

Staiga ji pradeda mėtyti aukštyn kojas, dainuodama kankano 
melodiją. Vyriškiai iš šonų ją prilaiko, o ji mėto kojas vis aukš- 
čiau, vis labiau atidengdama dailias šlaunis ir kelnaites. 

— Nana, nananana, nana, nananana, nana... - traukia ji, gar- 
džiuodamasi dėmesiu, nepaisydama, kad kai kurie žmonės, lau- 
kiantys eilėje, varsto ją irzliais ir smerkiamais žvilgsniais. 

Atvažiavus taksi, į jį sulipa Alisa su savo naujaisiais draugužiais. 

- Atia atia visiems! - sušunka ji iš nuvažiuojančio automobi- 
lio. - Neliūdėkit! Atiaa! 

- Kas čia tokia? - su šypsena klausia Mikas, kraipydamas galvą. 

— Mano draugė, - atsakau. Ir nesuprantu, kodėl jaučiuosi, lyg 
meluočiau. 


151 


Rebecca JAMES 


25 skyrius 


— Mamyte, buvo taip smagu. Taip smagu. - Sara žiūri į mane. 
Žandukai ir nosytė raudoni nuo šalčio, bet akys spindi. - Ar gali- 
ma dar kartą? Be tavęs? 

- Žinoma, - atsakau. Viena ranka tempdama rogutes, ji 
pamažu kopia į kalną. Kalnas nelabai status, bet gan aukštas, 
lekiant žemyn yra kur įsibėgėti. Kai pirmą sykį leidomės, Sara 
spiegė visą kelią, pamaniau, gal jai baisu, bet paaiškėjo, kad 
spiegė iš laimės. 

Buvau pamiršusi, kokia sunki ir nepaslanki jaučiuosi apsivil- 
kusi žiemiškai. Šaltis man nelabai patinka, niekada jo pernelyg 
nemėgau. Man labiau prie širdies vasaros lengvumas, jo įkvėp- 
tas laisvės jausmas ir gyvenimo džiaugsmas. Žiema kelia niūrias 
mintis, primena apie mirtį. 

Bet nenoriu, kad Saros gyvenimas priklausytų nuo to, ką aš 
veikiu ir ko nemėgstu. Noriu, kad ji pati susidarytų nuomonę 
apie viską, pati rinktųsi, — ir jos įkarštis padeda man šiek tiek 
pajusti šio ledinio, šalto pasaulio magiją ir grožį. 

Ketvirtą ar penktą kartą čiuožiant pakalnėn, kai šaltis man 
jau pradeda žnaibyti veidą, kai pradedu manyti, ar nevertėtų Sa- 
ros sugundyti karštu šokoladu ir įtikinti, kad reikia padaryti per- 
trauką, pasėdėti šilumoje, aš pamatau jį. 

Robį. 

Jis stovi slidžių trasos apačioje. Apsivilkęs ryškiai mėlyna sli- 
dinėjimo instruktoriaus striuke, keletui žmonių rodo, kaip stab- 
dyti slides. Atrodo nepasikeitęs. Toks pat jaunas, toks pat gražus. 
Juokiasi atlošęs galvą - iki skausmo pažįstamas vaizdas. 

Jis stovi taip arti, jog matau, kaip jam juokiantis iš burnos 
virsta garas. Matau baltutėlius dantis ir išsišovusias rankų gyslas. 

Alisai žuvus aš su juo nesusisiekiau. Jis tebegyveno užsie- 
nyje, nežinau, buvo parvykęs į Alisos laidotuves ar ne. Pats irgi 
nebandė manęs ieškoti. Visada maniau, kad jis jaučia tą patį, 
kad būtų pernelyg skaudu susitikti. Nemalonus priminimas 
apie praeitį. 

Aš taip apstulbstu jį pamačiusi, jog tiktai sėdžiu sniege nulei- 
dusi akis ir bandau kaip nors atgauti dvasios pusiausvyrą. O šir- 
dis daužosi... Nežinau, gal jam sušukti, pamojuoti, kad atsigręžtų. 
Topteli mintis sprukti iš čia, apsimesti jo nepastebėjus, nelįsti prie 
jo. Juk jis atrodo laimingas. 

Nutariu toliau viską daryti, kaip buvau suplanavusi, nesisten- 
giant pakliūti jam į akis. Galimas daiktas, vėl jį kur nors pamaty- 
siu ir, jeigu jis mane atpažins, leisiu pačiam pasirinkti, sveikintis 
su manim ar ne, - tegul tai bus jo paties sprendimas. 

Atsistojusi pašaukiu Sarą. Ji mane įkalbina dar sykį kartu nu- 
važiuoti rogutėmis. Veduosi ją už rankutės į kalną, bet matau, 
kad bėgti per vėlu. Robis mane pastebėjo. Stovi nustėręs, žiūri 
negalėdamas patikėti, visai kaip prieš valandėlę aš. 


26 skyrius 


- Neik. - Jis patraukia man už rankos, ir aš klesteliu šalia jo 
ant čiužinio, pasilenkusi bučiuoju lūpas, neskustą žandą, kaklą. 

- Reikia, - sakau. - Robio gimtadienis. Pažadėjau jam vaka- 
rienę. Be to, reikia užeiti pas Vivjeną, apsitvarkyti. Butas klaikiai 
suverstas. Negaliu taip palikti. Mane užmuš. 

— Bet ji juk Europoje, ar net Kaipgi sužinos? 

— Niekaip. Bet aš Žinau, ir to gana. 

— O ką man veikti? - Jis juokingai papučia lūpas. - Be tavęs. 

— Miegok, - nusijuokiu. - Tau reikia išsimiegoti. - Naktį ma- 
žai miegojom, o Mikui vėlai vakare vėl pasirodymas. 

— Bet aš negaliu miegoti be tavęs. 

— Dar ir kaip gali. Juk pirma miegodavai be manęs. Kone visą 
gyvenimą. 

- Tikrai? Neprisimenu. Tačiau tai buvo, kai dar nesuvokiau 
skirtumo. Kai gyvenimas neturėjo prasmės. 

Jis mane trūkteli, aš griūnu ant jo, mudu skiria tik plona ant- 
klodė. 

— Mikai, - juokiuosi, - būk geras. Nežinai, kaip man sunku 
išeiti. O tu elgiesi taip, kad išvis neįmanoma. Susitiksime vėliau, 
per pasirodymą. Po vakarienės. Aš ten ilgai neužtruksiu. 

— Pažadi? 

— Pažadu. 

— Tada gerai. 

— Na, ir puiku. 

Bet kai pasilenkiu jo pabučiuoti, jis mane apglėbia ir suspau- 
džia taip, jog negaliu pajudėti. 

- Žinok, aš tiesą sakiau. Neįsivaizduoju, ką veikiau be tavęs. 
Neprisimenu, kas man patiko, ko laukdavau. Šiaip ar taip, visa 
tai jau praeitis. Dabar man esi tik tu. Beprotiška, netgi kvaila taip 
elgtis. Bet jokiai mergaitei nesu šito jautęs. Nė iš tolo. 

Išgirdus, kad visi mano patrakę jausmai susilaukė atsako, šir- 
dį užlieja džiaugsmingas jaudulys. Įsikniaubiu jam į krūtinę no- 
rėdama paslėpti ūmiai ištryškusias ašaras. 

- Ir aš galiu tą patį pasakyti. Ir aš. 

Pargrįžusi namo imuosi kuopti butą. Plušu sparčiai, valau 
kambarį po kambario - tvarkau daiktus, valau dulkes, siurbiu. 
Užtrunku kelias valandas; kai baigusi pasižiūriu žinučių, randu 

Vivjenos SMS, pranešančią, kad ji labai smagiai leidžia laiką Ro- 
moje. Dar yra žinutė nuo mamos, tik pasisveikinimas, ir nuo Ro- 
bio - klausia, ar nepraėjo noras su juo vakarieniauti. 

Pirmiausia paskambinu tėvams. Labai trumpai su jais kal- 
bėjausi po paskutinio egzamino ir, nors jie mane jau pasveiki- 
no, žinau, kad norės smulkiau išgirsti, ilgiau pasišnekėti. Paple- 
pu su mama, tada kalbuosi su tėčiu, mano egzaminų ataskaita 
trunka beveik valandą. Jie klausia, kada artimiausiu laiku galė- 
siu pas juos pasisvečiuoti, ir aš atsakau, kad jau tuoj. Apie Miką 
neužsimenu. 

Baigusi šnekėtis su tėvais skambinu Robiui į mobiliuką. 

— Tikrai eisim į restoraną, - sakau, vos jis atsiliepia. - Nepa- 
miršk, jog tai gimtadienio dovana tau. 

— Gerai jau, - juokiasi jis. - Šaunu. Tačiau tikriausiai būsime 
tik dviese. Su Alisa nepavyko pasikalbėti. 

— Tada priklausysi man vienai. Pasisekė. 

Nieko nesakau, bet džiaugiuosi, kad jos nebus. Negaliu žiūrėt 
į Robį ir Alisą, kai jie drauge, nes Žinau, kad ji matosi su kažkuo 
kitu. Aš jausčiausi jos apgavystės bendrininke - žiauria ir nesą- 
žininga, o viskas atrodytų kaip baisus Robio pažeminimas. Dar 
nesu nutarusi, ar noriu jam papasakot apie Alisą. Tik žinau, kad 
to nedarysiu šiandien. Per jo gimtadienį. 

— Šeštadienio vakarą tėtis man rengia vakarėlį. Ar galėsi atei- 
ti? Su Miku? 

- Žinoma. Bet mes galbūt pavėluosim. Mikui pasirodymas. 
Bet būtų labai smagu. Susipažintumėt. 

— Negaliu sulaukti, - sako jis, bet balsas nelabai linksmas. Vei- 
kiau prislėgtas, liūdnas. Manau, kalta Alisa, ir vėl galvoju, kaip 
būtų gerai, kad jis ją pamirštų, pasistengtų susipažinti su kokia 
kita mergina. 

Mudu susitariame susitikti restorane septintą, ir aš baigiu po- 
kalbį. Išsirenku aprangą - džinsai, auliniai, raudona palaidinė - ir 
prisileidžiu karštą vonią. Ilgai mirkstu vandenyje. Užsimerkusi 
galvoju apie Miką: kokia laimė, kad abu vienodai mylime, kokia 
laimė, kad nė vienas nesam panašus į Alisą. 

Kai įeinu į restoraną, Robį jau randu sėdintį kabinoje su be- 
veik tuščiu bokalu. Įnikęs į valgiaraštį net krūpteli man atsisėdus 
priešais. 

— Labas, - sakau. - Anksti prisistatei? 

— Aha, - šypsosi jis. - Išalkau, nebegalėjau laukti. 

Trumpai šnektelime, ką nuveikę, aš pasakoju apie Miką, drau- 
gystę su Eilipa ir kokia esu laiminga, jis juokiasi, atrodo, tikrai 
džiaugiasi dėl manęs ir sako, kad aš verta visos tos laimės. Robis 
ramus, linksmas, pamanau, galgi ta istorija su Alisa baigsis lai- 
mingai, gal ir gerai, kad ji pradėjo naują romaną. Viliuosi, jog jis 
pagaliau praregės. 

Robis užsako patiekalus; juos atnešus pamatom, kokios milži- 
niškos porcijos. Bandome jas įveikti, valgom prisiversdami, nors 
jau sotūs, ir paikai krizenam, kai Robis išpučia žandus. 

- Juokinga, - taria jis, purtydamas galvą, nes lėkštės dar liko 
pilnos valgio. - Užtektų dešimčiai žmonių. 

- Žinau. - Pirštais paimu vištienos gabalėlį ir įsidedu į bur- 
ną. - Oi Robi... Jau tiek prisikimšau, bet negaliu susilaikyti. Ver- 
čiau tegul nusineša, kol nesprogau. Mažiausiai valandą turbūt ne- 
pajėgsiu judintis. O gal galime per naktį čia sėdėti? 

Žiūriu į Robį laukdama, kad nusijuoktų ir pats ką nors paiko 
suskeltų, bet jis žiūri tolyn, į kažką už manęs - akyse nelikę nė 
lašo linksmumo, veidas sustingęs, suglumęs ir išsigandęs. 

Grįžtelėjusi pasižiūriu, bet visi veidai prie staliukų nepažįsta- 
mi. Atsisuku į jį. 

— Kas yra? - Pasilenkiu prie jo, uždedu delną jam ant ran- 
kos. - Robi? Kas atsitiko? 

Tačiau jis manęs tarsi nemato. Ištraukęs ranką atsistoja. Ne- 
rangiai stumteli kėdę, užsiremia ant staliuko lyg kaupdamas jėgas 
ir pasuka ten, kur ką tik buvo įbedęs akis. 

— Robi! Kur tu eini? Robi! - Atsistojusi seku iš paskos jaus- 
damasi kvailai pilname žmonių restorane. Nesuprantu, kas daro- 
si, — toks įspūdis, lyg Robis staiga manęs nebegirdi ir nebemato; 
baisu, kad jo nebūtų ištikęs koks priepuolis, koks nors psichikos 
kolapsas. 

Bet jis sustoja prie baro, šalia kažkokio sėdinčio vyriškio. Ta- 
sai nusišypso maloniai nustebintas ir draugiškai atkiša ranką. Ro- 
bio veidas lieka šaltas, kūnas įsitempęs, laikysena keistai atšiauri. 

— Kokį velnią čia darai? - piktai klausia Robis. - Nori man 
pakiaulinti? Ką čia su ja veikiat? Kur ji? Kur ji nuėjo? 

Vyriškis išpučia akis, atšlyja purtydamas galvą. 

— Kas kur nuėjo, Robsai? Kas tau yra? Kas negerai? Apie ką 
tu kalbi? 

- Tėti, aš ką tik judu mačiau kartu! - šaukia Robis. Įsižiūriu į 
tą žmogų - ir atpažįstu akis, žandikaulio liniją. Robio tėvas. - Jūs 
bučiavotės! Ką tik ją mačiau. Su tavim. Mačiau jus, po perkūnais! 

— Robi... - Uždedu delną jam ant rankos, bandau raminti. - 
Ką tu šneki?.. 

Bet jis numeta mano ranką, prisikiša prie tėvo. 

— Aš tave mačiau su ja. Mačiau. 

Nors jis nebešaukia, balsas piktas, o pats iš širdgėlos ir susi- 
jaudinimo dreba ir vos neverkia. 

Tėvas lieka ramus, švelniai žiūri į Robį. 

- Vyruti, nusiramink. Ji tik nuėjo į tualetą. Kai grįš, galėsi su- 
sipažinti. Nereikia taip imti į širdį, vyruti. Ji tau tikrai patiks. 

Ir aš suprantu, kas atsitiko. Robis pirmą kartą išvydo savo tėvą 
su moterimi, naująja drauge. Jo pyktis tėra kažkokia ne vietoj už- 
siplieskusi ir netinkamai pasireiškusi ištikimybė motinai. 

Robis karčiai nusijuokia - dirbtinai ir nykiai, tada su panieka 
dėbteli į tėvą. 

— Susipažinti? Kaip suprast - susipažinti? O gal sugalvojai 
man tokią idiotišką gimtadienio dovaną? 

Aš paliečiu Robiui nugarą. 

— Eime, Robi. Nereikia. Prašau tave, grįžkim prie savo staliu- 
ko. Atstok nuo tėčio. 

Robio tėvas dėkingas nusišypso man. 

Ir tada pamatau ją. Alisą. Grįžtančią iš tualeto. Eina greitai, 
nuleidusi akis, veide šypsena, ir jau pamanau, kad ji atėjo dėl Ro- 
bio - vis dėlto nutarė pasveikinti jį gimtadienio proga. Net apsi- 
džiaugiu ją pamačiusi, mat tikiuosi, kad jos pasirodymas numal- 
šins Robio pyktį. 

Tada ją pamato Robis ir jo tėvas. 

— Pagaliau! - taria šis su apsimestu linksmumu. - Štai ir Rei- 
čelė. Aš jus supažindinsiu. 

„Reičelė? - nustėrstu aš. - Reičelė?“ Nors beveik nesuvaikau 
minčių ir sunkiai gaudausi, kas vyksta, pasąmonė, regis, paslau- 
giai sujungia linija visus taškelius - ir aš žaibiškai suvokiu, ką gi 
Alisa čia daro, kas jos paslaptingasis meilužis ir ką prieš valandėlę 
matė Robis. 

Alisa pakelia galvą. Stabtelėjusi pasižiūri į Robį, į jo tėvą. Šyp- 
sena išblėsta, akimirką ji atrodo pritrenkta, net išsigandusi - va 
apsisuks ir pabėgs. Jos sutrikimas tetrunka akimirką - paskui ji at- 
meta nuo veido plaukus, dirbtinai išsišiepia ir žengia prie mūsų. 

Robio tėvas ima Alisai už rankos, pasisodina ant gretimos kė- 
dės. Alisos veidas neįžvelgiamas, ir nors ji lyg ir apstulbo mus pa- 

mačiusi, dabar laikosi visiškai ramiai, žvelgia gal net su pašaipėle, 
lyg visa tai būtų tik žaidimas, o mes - Žaislai. 

— Robi, čia Reičelė. Reičele, čia mano sūnus Robis. 

Robio tėvas stengiasi elgtis kaip niekur nieko, bet matau, kad su- 
glumęs ir nepatenkintas nesuvokiamai keistu Robio akibrokštu. Jis 
aiškiai neįsivaizduoja, ką Alisa padarė - ir netgi kas iš tiesų ji yra. 

Robis nieko nesako, išvis nereaguoja į tėvo žodžius. Jis tik 
dėbso į Alisą - su tokiu pykčiu ir neapykanta, kad veidas beveik 
neatpažįstamas. 

— Oi, Robi, liaukis, - taria Alisa. - Nebūk toks rimtas. Kur 
tavo humoro jausmas? 

Robio tėvas pasižiūri į Alisą, į Robį, vėl į Alisą. Jį sutrikdė jos 
tonas. 

— Ką? Nejaugi judu... 

Paklausti jis nespėja. Šiurpiai goktelėjęs, Robis apsisuka ir 
puola iš restorano. 

— Robi, palauk! 

Noriu bėgt paskui jį, bet jis taip išlekia, kad suprantu jo nepa- 
sivysianti. Be to, mano rankinė likusi ant staliuko ir nesumokėta 
už valgius. Nulydėjusi jį žvilgsniu nenoriai grįžtu baro link. Jokio 
džiaugsmo likti čia, kai tokia siaubinga padėtis. Labiau patiktų 
pasiimti rankinę ir dingti, grįžti pas Miką. Su Alisa kalbėtis ne- 
noriu. Nenoriu matyti jos veido, girdėti jos balso ir nenoriu klau- 
sytis, kaip Robio tėvas vadina ją Reičele. 

Robio tėvas priblokštas. Veidas išbalęs, akys padrėkusios. 

— Kas čia įvyko? - klausia jis mane, kai prieinu. - Ar tu ką 
nors supranti“ 

Žiopsau sau į kojas ir nieko neatsakau. 

— Atsiprašau, - atsidūsta jis. Jo balsas dreba. - Buvau baisiai 
nemandagus. Mes net nepažįstami. Tu tikriausiai Katrina. Robis 
daug apie tave pasakojo. Aš Gregas. O čia Reičelė. 

Paduodu Gregui ranką, bet į Alisą nė nedirsteliu. Jai prabilus 
nusisuku. 

— Jau turbūt eisiu, - sako ji. 

— O Dieve, - susizgrimba Gregas. - Nepyk, Reičele. Koks su- 
mautas vakaras. Šiaip jis šaunus vaikis, tiesiog dabar... 

— Ne, nereikia atsiprašyti, - pertraukia ji Gregą persimainiu- 
siu balsu. Vyresniu, santūresniu, ir aš stebiuosi, kokia ji gudri 
apgavikė. Tačiau po apsimestu brandumu pajuntu irzlumą ir ne- 
kantrą. Ji nenustygsta, nori kuo greičiau mauti iš čia. Užvirė tokią 
košę, o dabar nori pabėgti palikusi mane jos srėbti. Knieti išrėžti 
visą tiesą, kol ji nespėjo išeiti ir pabėgti toli toli, - kad prisipa- 
žintų ir gautų ko nusipelniusi. Bet aš netikiu, kad ji galėtų būti 
Gregui atvira ar teisinga, o jis dėl nieko nekaltas. Ji jam melavo, jį 
suvedžiojo. Jis turi teisę sužinoti tiesą. 

— Aš eisiu su tavim, - taria jis. 

— Ne ne, - prieštarauja ji. - Tikrai man reikia eiti. Noriu pa- 
būti viena. 

Jiems atsisveikinant nusisuku. Negaliu Žiūrėti, koks Gregas 
naivus ir švelnus, kaip jaučiasi kaltas. O IšBIEOUS!, kad vėl pavadi- 
no ją Reičele, noriu rėkti. 

Jai išėjus prikalbinu Gregą valandžiukę atsisėsti prie mano 
staliuko. Mudu sėdime vienas priešais kitą. Tylėdama spoksau į 
savo rankas ant stalo. Nežinau, nuo ko pradėti, kokiu būdu su- 
daužyti žmogui širdį. 

- Negaliu patikėti, - pagaliau taria jis. - Vos tiktai gyveni- 
mas pradėjo šviesėti... Nejau Robis mano, kad aš niekad... - Jis 
nutyla ir nusigręžęs ilgesingai žiūri į duris, pro kurias ji ką tik 
išėjo. Atsidūsta. - Ko gera, daugiau Reičelės nebepamatysiu. Po 
šitokio cirko. 

Pakeliu galvą. 

— Jos vardas ne Reičelė. - Ir nors jaudinuosi, balsas nuskamba 
tvirtai, daug ryžtingiau, negu tikėjausi. 

- Ką? - Jis atsilošia ir tarsi gindamasis sukryžiuoja rankas ant 
krūtinės. - Ką pasakei? 

Tada aš jam papasakoju - kiek galima, be to, kuo trumpiau ir 
kuo aiškiau. Jis ne iš karto manim patiki. Vis krato galvą karto- 
damas: „Negali būti, neįmanoma“, bet pagaliau nustoja ginčytis. 
Aprimsta, nuliūsta. 

— Aš, aišku, žinojau, kad yra tokia Alisa, - prabyla jis. - Bet ne 
daugiau. Robis mūsų taip ir nesupažindino. Nenuostabu. Visada 
įtariau, kad jų ryšys čia nutrūksta, čia vėl atsinaujina. Jeigu mes 
būtume susitikę... Aš viskuo kaltas. Reikėjo nenusileisti, liept, kad 
supažindintų. Jeigu tik būčiau labiau pasidomėjęs... Bet maniau, 
jog elgiuosi teisingai. Nesikišu į jo asmeninį gyvenimą. - Jis 
susiima rankomis galvą. - Taip neturėjo atsitikti. Jokiu būdu ne- 
turėjo atsitikti. Bet kodėl? - patylėjęs klausia jis. - Kodėl ji taip 
padarė? Sakė, kad jai dvidešimt septyneri, - beveik pašnibždom 
priduria. - Ir aš patikėjau. Atrodė tokia savim pasitikinti, tokia 
suaugusi. Neįtikėtina... Aštuoniolika? Viešpatie! Aš juk ja tikėjau, 
viskuo tikėjau. Buvau ją bepamilstąs. 


27 skyrius 


Mikui nepuolu pasakot apie Alisą; nenoriu buvimo su juo 
tepti mintimis ar kalbomis apie ją, todėl Robiui skambinu tiktai 
kitą vakarą, palaukusi, kol Mikas išeis į darbą ir negalės nugirsti 
pokalbio. Man reikia sužinoti, kaip Robis jaučiasi, ar tebeplanuo- 
ja vakarėlį. 


161 


Rebecca JAMES 


Atsiliepia Gregas. 

- Jis išvyko, Katrina, - praneša pavargusiu, liūdnu balsu. 

- Išvyko? Kur? 

- Į Europą, Šveicariją. Šiandien išskrido. Ketina susirasti dar- 
bą. Slidinėjimo instruktoriaus. Mes ten turime giminių. 

- O kaip jo vakarėlis? - kvailai paklausiu, tarsi vakarėlis būtų 
svarbu. - Kas bus su jo darbu? 

Gregas nusijuokia. 

- Jokio vakarėlio jau nebus, brangioji. Ir nežinau, bet manau, 
restoranas kaip nors išsivers be jo. Turi pulką darbuotojų. 

Gregas mane įtikinėja, kad Robis neprapuls, jis stiprus, iš- 
radingas. Pataria man duoti Robiui bent kiek laiko žaizdoms 
išsilaižyti, nuryti tokį pažeminimą, o tada parašyti jam elektro- 
ninį laišką. Jis man liepia nesijaudinti, girdi, viskas bus gerai, ir 
padeda ragelį. 

Ir nors mane tebešiurpina Alisos elgesys, o prisiminus vakar 
vakarą suspaudžia skrandį, negaliu nesidžiaugti, kad Robis pa- 
galiau praregėjo. Dabar jis jau niekaip nebepriims Alisos, jeigu 
ji panorėtų grįžti pas jį. Be to, jis toli, Europoje. Už tūkstančių 
mylių. Jam niekas negresia. Ir yra laisvas. | 

Išjungiu mobiliuką ir nutariu taip palikti, kad Alisa negalėtų 
manęs pasiekti. Nenoriu apie ją net pagalvoti, ne tik kad kalbėtis. 
Nenoriu klausytis jos pasiaiškinimų, teisinimosi. 

Telefonas lieka išjungtas visą savaitę, laikas eina palyginti ra- 
miai - vėlyvi Miko pasirodymai kaitaliojasi su nakvyne pas jį... 
Bet sąmonės gilumoje nuolat krebžda mintis apie Alisą, ir, nors 
ir kaip nemalonu, suprantu galų gale turėsianti su ja pasikalbėti. 
O būtų visai lengva slėptis nuo jos, kol ji nustotų man skambin- 
ti, būtų lengva niekad su ja nebesikalbėti. Bet aš turiu pasakyti, 
kas mane slegia, išreikšti savo pyktį, apginti Robį. Šiaip ar taip, 

neabejoju, kad ji mėgins mane pasiekti, skambins tol, kol prisi- 
skambins, tad verčiau baigti šį reikalą. 

Taigi vieną pavakarę, Mikui išėjus parnešti alaus, susirandu 
mobiliuką ir įjungiu. 

Visą praėjusią savaitę jis buvo išjungtas, netikrinau, ar yra 
praleistų skambučių, taigi įjungusi balso pašte randu keturiolika 
žinučių ir daugybę SMS. Nesivarginu jų išklausyti ar perskaity- 
ti. Tikrai žinau, jog dauguma jų Alisos, ji tikriausiai pyksta ar 
kremtasi, kad jai neskambinau. Bet man nerūpi, ką ji pasakys. 
Aš tik noriu paskambinti jai paskutinį kartą ir paaiškinti, koks 
man šlykštus jos elgesys. Kol neišgaravo drąsa, paspaudžiu jos 
greitąjį numerį. 

- Paslaptinga nepažįstamoji. Pagaliau! - iš karto atsiliepia ji. — 
Žinok, niekad nelaikiau tavęs mergina, kuri meta draugę, vos tik 
ši susiranda vyriškį. Bet tyli kiaulė gilią šaknį knisa, - nusijuokia 
ji. - Juk taip sakoma, tiesa? 

Aš spoksau į lubas. Tik Alisa gali viską taip pakreipti, nors 
pati labiausiai kalta. 

- Atsiprašau, Alisa, bet aš gerokai pykstu. Ant tavęs. Nežinau, 
ką sakyti. 

— Pyksti? - irzliai, paniekinamai meta ji. - Dievaži, tikiuosi, 
ne dėl Robio ir jo tėvo, ką? 

- Tą vakarą aš kalbėjausi su Gregu, - sakau. - Tau išėjus. 

— Na, aišku. Taip ir žinojau. 

— Pasikalbėjau. 

- Pasikalbėjai... Ką gi, puiku. Šitai jau išsiaiškinome. Ir kas iš 
to? Ką vis dėlto nori man pasakyti? 

Nežinau, ar ji tyčia apsimeta nieko nesuprantanti, bet pasi- 
juntu kvailokai, staiga suabejoju savo teisumu. 

- Alisa, tu pasielgei nežmoniškai Žiauriai. 

— Dieve mano, Katrina, nė neįsivaizdavau, kad jūs ten ateisi- 
te. Aš visai neketinau sugadinti Robiui gimtadienio vakarienės, - 
sako ji - nekantriai, šiurkščiai, lyg jai jau būtų pabodusi ši tema 
ir nesinorėtų daugiau aiškintis. - Iš kur galėjau žinoti, kad judu 
pasirinksite meksikietišką restoraną? 

— Mes kalbam ne apie vakarienę. Nebūk juokinga. Negaliu 
patikėti, jog tu laikai tai pasiteisinimu. Visas tavo ryšys su Gregu 
buvo žiaurus. Ne tik tą vakarą, ne tik todėl, kad įkliuvai. Negaliu 
patikėti, kad tu taip padarei. Iš tiesų negaliu patikėti, kad galėjai 
būti tokia bjauri. Robiui. O juk jis tau visad buvo geras. 

Valandėlę ji tyli. Atsidūsta. 

— Gerai jau. Iš dalies tu teisi. Suprantu tave. Taigi gal jau bai- 
gei paskaitą? 

— Iš tikrųjų dar ne, tačiau neverta toliau kalbėti, tiesa? Tau juk 
nusispjaut. Bet, Alisa, visa tai siaubinga. Ir baisiai liūdna. 

Alisa nusijuokia - grasiai, šaltai, be lašelio linksmumo. 

- Nesuprantu, - galų gale taria ji. - Man visiškai neaišku, ką 
tai turi bendra su tavimi. Kurių galų dėl mano romano su Gregu 
ar pagaliau su Robiu turi būti liūdna tau? 

Akimirką aš ja patikiu, sutrikusi pamanau, jog perdedu, ne- 
dera kištis į svetimus reikalus. Bet ne, galvoju, logiška nepakęsti 
tokio baisaus draugės elgesio. 

- Todėl, Alisa, kad tu tyčia buvai tokia žiauri. Ir viską sugrio- 
vei. Robis visiškai priblokštas. Jis išskrido į Europą. Ar žinai? Vis 
per tave. Ir tu sugadinai jo santykius su tėvu. Robis - vienas ge- 
riausių mano draugų. Keista, jei manai, kad neturėčiau pykti. 

- Oi, nekliedėk. Jokių santykių aš nesugadinau. Susitaikys. Nė 
vienas nieko nežinojo, taigi iš tikrųjų nieko vienas kitam nepada- 
rė. Ilgainiui jie gal tik taps dar artimesni. O pasižmonėti Europoje 
Robiui bus į naudą. Jam tikrai reikia pravėdinti galvą. Per daug 

jau piktas tas berniukas. Ir juokingai savanaudiškas. Be to, jie abu 
turėtų džiaugtis manimi atsikratę, ypač jeigu esu tokia bloga, ko- 
kia tu mane laikai. 

— Niekas, kas atsitiktų tarp Robio ir jo tėvo, negali pakeisti 
tavo poelgio. Jis buvo neteisingas, Alisa, blogas. Ir kodėl Gregui 
prisistatei kaip Reičelė? Kodėl šiuo vardu? Man sunku patikėti, 
jog tai buvo atsitiktinumas. 

— Man nepatinka šitas mokytojos tonas. Tu man nesi moti- 
na, nesi už mane geresnė, man nereikia tavo pritarimo, - sako ji 
tyliai, šaltai ir rimtai, nors prieš valandėlę kalbėjo tingiai ir nerū- 
pestingai. - Daugiau, Katrina, nebenoriu apie tai šnekėti. Atsi- 
bodo. Labai. Nori penktadienį eiti su manim į „Džovanį“ ar ne? 
Pasakyk. Organizuosiu staliuką. 

- Ne, - atsakau stebėtinai normaliu balsu, nors esu pasipikti- 
nusi ir pritrenkta, kad ji nė neketina atgailauti. - Dėkui, ne. 

— O kaip dėl šeštadienio vakaro? Užsiėmusi? 

— Ne. Taip. Tai yra ne, Alisa, niekur nenoriu su tavim eiti. Aš 
pykstu. Esu pritrenkta. Nejau nesuvoki, kaip visa tai rimta? Man 
tikrai skaudu, tikrai bjauru. Prašau, nebekviesk manęs niekur. 

- Bjauru? Tau bjauru? 

- Taip. Jeigu nori žinoti, bjauru. Bjauru ir gėda. 

— Ooo... - juokiasi ji. - Ir netgi gėda? Gėda už mane? 

— Dėl tavęs, - cypteliu. - Taip. 

- Ar nemanai, Katrina, jog ir pati turi sočiai dėl ko gėdy- 
tis? - Iškart suprantu, ką ji sakys, bet nepadedu telefono, laikau 
prispaudusi prie ausies, priversta išgirsti, ką ji sako. - Gal ir esu 
padariusi ką negero, tačiau bent jau nepalikau sesers vienos, kad 
būtų išprievartauta. Ar palikau, ką? Bent jau nesu baili ištižėlė, 
kuri paspruko, leido seserį nužudyti. 


165 


Rebecca JAMES 


28 skyrius 


Vėlai vakare Mikas, Filipa ir aš užsisakome picą. Sėdantis prie 
stalo, Filipa paklausia mane apie Alisą: 

- Ar matei ją šiomis dienomis? 

— Ne, bet šiandien šnekėjau telefonu. 

— Na irė 

Taigi, kol valgome picą, papasakoju jiems, ką ji iškrėtė Robiui 
ir Gregui, apie savo pokalbį dieną. 

- Juokauji, - taria Mikas, padėdamas į lėkštę savąjį picos ga- 
balą. Į džinsus nusišluosto pirštus. - Šlykštu. Neįmanomas daik- 
tas. Koks Žmogus galėtų taip pasielgti? 

- Nesveikas, - atsako Filipa. - Be dvasinės pusiausvyros, labai 
nelaimingas. 


- O kaip dėl to Robio? Kodėl jis jos nemetė? Gal ir pats 
trenktas? 

- Visai ne, - taria Filipa. 

— Tada kodėl... 

- Todėl, kad jis ją pamilo, - pertraukiu aš. - Kol jos gerai ne- 
pažįsti, neįsivaizduoji, kokia ji gali būti žavinga ir linksma, - sa- 
kau tam, kad Mikas nelaikytų manęs kvaiša ir per daug nesmerktų 
Robio. - Aš tikrai buvau laiminga, kai ji tapo mano drauge. Man 
buvo garbė - suprask, ji tokia visų mėgstama, tokia gražuolė, visi 
trokšta būti šalia jos. Ji galėjo su bet kuo susidraugauti. O aš po 
Reičelės mirties per ilgai užsisėdėjau atsiskyrusi nuo visų. Jau- 
čiausi vieniša. Alisa atrodė kaip gryno oro dvelksmas. Ji buvo 
įdomi. Draugauti su ja buvo šventė. 

Mikas su Filipa žvelgia į mane su užuojauta, ir aš per vėlai 
susigriebiu nuklydusi į lankas. Pradėjau teisinti ne Robio, o savo 


draugystę su Alisa. Nors iš esmės tas pats. Ir aš, ir Robis - abu ji 
vienodai apžavėjo. 

— Kodėl man nepasakei? - įsižeidęs klausia Mikas. - Kai visa 
tai sužinojai? Kodėl nieko nesakei? 

— Nežinau. - Aš gūžteliu. - Tiesiog nenorėjau apie tai net 
galvoti. Mudu su tavim tokie laimingi. Nenorėjau gadinti šitos 
laimės. 

— Nieko nebūtum sugadinusi. Aš jų net nepažįstu. - Mikas 
sėdi susiraukęs. Atrodo nusiminęs, užsigavęs, kad nuslėpiau nuo 
jo šį dalyką, ir aš jau noriu atsiprašyti, pasiaiškinti, bet įsiterpia 
Filipa: 

— Nebūk toks pikčiurna. - Ji juokais kumšteli broliui alkū- 
ne. - Dabar ji juk pasakė, ką? Be to, tu tikrai jų nepažįsti, taigi 
patylėk. - Tada atsisuka į mane, suraukia antakius, įsisprendžia 
į šonus ir baisiu balsu prabyla: - Tačiau aš juos pažįstu. Kodėl 
man nepapasakojai? Atėmei iš manęs progą priminti: „Ar aš ne- 
sakiau?“ 

- Galų gale vis dėlto pasakiau? - šypsodamasi atremiu. - Bet 
ir dabar gali tą patį pasakyti. Tu neklydai. Klydau aš. 

— Dėl ko ji neklydo? - nesusigaudydamas klausia Mikas. 

— Dėl Alisos, - atsakau. —- Tavo protingoji sesuo prieš kelis 
mėnesius mane perspėjo dėl jos. Sakė, kad psichikos ligonė. 

— O aš vis dėlto esu ją matęs, - sako Mikas. - Ji ta panelė iš 
„Viljamo“ viešbučio, ar ne? Trumpute suknele? 

- Tokia gražuolė, - paaiškina Filipa. - Taip, tai ji. 

- Būta gražuolės. - Mikas išsiviepia, ir aš apsidžiaugiu kaip 
vaikas. - Man ji tokia neatrodo. Per daug rėksminga, per daug 
pasipūtusi. Visai ne mano skonio. - Šypsodamas jis uždeda delną, 
vėsų nuo bokalo, man ant rankos. 

— Na, bala nematė, - taria Filipa, atsisukdama į mane. - Ti- 
kiuosi, jai paaiškinai, jog daugiau nebenori žaisti? 

- Paaiškinau, - nusijuokiu aš. - Bent jau stengiausi. Ji puikiai 
moka nesiklausyti to, ko nenori išgirsti. 

— Gerai, kad nors pasakei. Tegul žino, ką tu manai. Prisipažin- 
siu, džiaugiuosi. Iš tiesų man ji niekada nepatiko, - kalba Filipa. - 
Reikia tikėtis, kad tu nesigaili? Nemanai, kad jos pasigesi, ką? 

— Ne. - Užsidengiu rankomis veidą. - Nė trupučio. Šitaip viskas 
dramatiška. Ilgiau nebegalėjau to pakęsti. Ji velniškai žmogų išsun- 
kia. Gal ir negražu taip sakyti, bet būčiau laiminga, jeigu daugiau 
gyvenime jos nebematyčiau. Nenoriu nieko apie ją žinoti, nenoriu 
nei jos matyti, nei su ja kalbėtis. Telefoną išjungiau ir kurį laiką taip 
paliksiu. Net ir panorėjusi negalės su manim susisiekti. 

— Atrodo, telefonu ji labai piktai kalbėjo, - sako Mikas. - Ir 
išvis nemalonus tipas. 

— Taip ir yra, - patvirtina Filipa, siekdama dar vieno picos 
gabalo. - Tu nieko nevalgai. Nepatinka? 

— Kodėl gi, patinka... - tariu, bet kalbos apie Alisą mane keis- 
tai nuteikė, o pica nėmaž nepadeda: per riebi, per aštri. - Jaučiuo- 
si klaikiai. Man bloga vien pagalvojus, ką Alisa Robiui padarė. 
Kad būtumėt matę jo veidą! Juk jis negalėjo patikėti. - Stumteliu 
per stalą savo lėkštę Mikui. - Gal tik vandens atsigersiu. 

— Aš tau atnešiu. - Mikas pašoka, paniuręs žiūri į mane. - Ne- 
sileisk, kad ji tau ėstų sveikatą. Ji to neverta. Pamiršk ją. Tu jai 
nieko neskolinga. 

Filipa nulydi žvilgsniu virtuvėn išeinantį Miką. Grįžtelėjusi į 
mane su šypsena sako: 

- Katrina, jis tikrai tave myli. 

- Žinau, - tarsteliu irgi šypsodamasi, bet staiga suima toks 
nuovargis ir šleikštulys, kad vos susilaikau nepadėjusi galvos ant 
stalo ir neužsimerkusi. 

- Apie jokią merginą jis taip nešokinėjo. Apie jokią. Paprastai 
būna visai abejingas. Visada mandagus, bet abejingas, jei supran- 
ti, ką noriu pasakyti. 

Filipos žodžiai mane baisiausiai sudomina - iš tiesų šiuo metu 
nematau įdomesnės temos, bet man sunku susikaupti. 

— Taip, - linkteliu jausdama, kaip gerkle kyla tulžis. 

— Gal tau negera? - klausia Filipa. - Išbalai kaip šmėkla. 

— Taip. 

Staiga turiu atsistoti ir nueiti nuo stalo. Vos spėjusi įpulti į tu- 
aletą išvemiu ir tą mažą kąsnelį picos, kurį suvalgiau per vakarą. 


29 skyrius 


Mikas gauna penkias laisvas dienas, ir jas mudu praleidžia- 
me jo bute. Mikas repetuoja, paskui einam pirktis maisto, o šiaip 
visą laiką lindim kambary. Kalbamės - Mikas pasakoja apie savo 
vaikystę, ateities svajones, muzikos meilę. Aš jam irgi papasakoju 
apie savo vaikystę, apie gyvenimą iki Reičelės mirties ir po jos. 
Mes baisiausiai įdomūs vienas kitam, ir, nors beveik niekur neiš- 
einu iš Miko kambario, per visas tas penkias dienas nėra nė va- 
landėlės, kad būtų nuobodu, neramu ar norėtųsi kur nors išeiti. 

Paskutinį Miko laisvadienį paskambinam Filipai ir sutariam pa- 
pusryčiauti netoli esančioje kavinėje. Atėję Filipą randame jau sė- 
dinčią. Ji geltona suknele, plaukai surišti. Daili, žvali, šalia jos aš su 
savo susiglamžiusiais marškinėliais ir džinsais atrodau nevalyva. 

Ji linksma, šneki, ir tas jos noras kalbėti, energija pagaliau pri- 
verčia mane suprasti, kad pati jaučiuosi gana prastai, ir jau ne pir- 
mą dieną. Šiaip jos tarškėjimas mane žavi, jos kompanija - džiu- 
gina. Bet šiandien, klausydamasi naujienų srauto, stengdamasi 
įsiklausyti ir atsiliepti su reikiamu susidomėjimu bei įkarščiu, lie- 
ku visiškai be jėgų. Širdyje trokštu grįžt į Miko kambarį, ir liūlia. 


169 


Rebecca JAMES 


Kai padavėjas atneša valgius, - mes užsisakėme prancūziškų 
skrebučių ir kapučino, - į burną vėl kaip andai plūsteli seilės ir 
tulžis. 

— O varge... - Atsistoju, užsidengiu burną. - Atsiprašau. 

Lekiu į tualetą, užgulu klozetą ir vemiu. Bet aš nieko neval- 
giusi, todėl tik žiaukčioju tulžimi. 

— Dieve, Katrina, kas tau yra? - nuskamba už manęs Filipos 
balsas. Pajuntu ant nugaros jos delną. - Vargšelė... 

Atsistojusi einu prie praustuvės, išsiskalauju burną, nusiprau- 
siu veidą. Pažvelgusi į veidrodį pakraupstu - kokia išbalusi ir su- 
nykusi šalia Filipos! Ir man dingteli, ar tik aš nesergu kokia mir- 
tina liga. Galbūt man, kaip ir Reičelei, lemta mirti jaunai. 

— Tu vėmei ir aną dieną, - sako Filipa. - Kas tai - apsinuodi- 
jimas maistu? O gal koks virusas? 

- Nežinau. - Gūžteliu, iš saujos gurkšteliu vandens ir nuryju 
vildamasi, kad gal neišvemsiu. 

— Tau tikrai reikia pas gydytoją. 

Aš linkteliu. 

— Galbūt rytinis pykinimas, - juokiasi Filipa. - Ar tik nesi 
nėščia? | 

Nėščia. Ir nors ji pajuokavo, išgirdusi Filipos žodžius iš kar- 
to suprantu, kokia mano liga. Viskas pasidaro aišku - tolydžio 
užeinantis šleikštulys, visą kūną surakinantis nuovargis, jautrios 
ir pabrinkusios krūtys. Be to, nors užmušk, neprisimenu, kada 
paskutinį sykį sirgau mėnesinėmis. 

— Velnias, - burbteliu. 

- Kas velnias? - Mudvi žiūrime veidrodyje viena į kitą; Filipa 
išplečia akis pamačiusi mano išraišką. - Ką? O Viešpatie... Nėš- 
čia? Rimtai? Nejau gali taip būti? 

- Šūdas! Šūdas... Nežinau. Bet aš... 

— Kada buvo mėnesinės? 

— Visa bėda, kad neprisimenu. Siaubas, Filipa, išvis neprisi- 
menu, kad būčiau sirgusi! Bent jau nuo tada, kai pradėjau gyventi 
su Miku. Juk prisiminčiau, tiesa? Supranti, prisiminčiau, nes jis 
būtų pastebėjęs. Mes nebūtume galėję... - Bandau susikaupti. Bet 
tikrai žinau, kad mėnesinių nebuvo jau kelis mėnesius. Juk būtų 
buvę keblu lovoje su Miku, būtų reikėję aiškintis jam panorėjus 
mylėtis - taigi dabar šitai prisiminčiau. - Kaip aš nepastebėjau? 
Kaip galiu būti tokia beviltiška? 

Filipa apkabina mane. 

- Nesijaudink. Viskas bus gerai. Be to, gal net nesi nėščia, 
gal tik be reikalo išsigandai. Mėnesinės gali išnykti ir nuo streso. 
Skaičiau. Kažkur. 

- Bet kad aš jokio ypatingo streso nepatyriau. 

- O Alisa? Egzaminai? 

- Dieve, gerai būtų. Bet nemanau. Aš buvau laiminga, Fili- 
pa, o ne kenčiau stresą. - Staiga prisimenu, kiek daug pastaruoju 
metu pastebėjau keistų kūno pokyčių, kokia neįprasta savijau- 
ta. - Štai kodėl pradėjo veržti visos liemenėlės. Net ir į džinsus 
vos įsimuginu. 

— Gal tik pasitaisei? 

— Ne, - papurtau galvą. - Ką man dabar daryti? Oi, Filipa, 
vargšas Mikas, ką jis pamanys? 

— Vargšas Mikas? Nenusišnekėk. Jis ne vaikas. Žino apie 
paukščiukus ir bitutes. Tai tu vargšė, tu su savo arbūzų didumo 
krūtimis. - Pažvelgusi į mano krūtinę, ji išpučia akis. Ir delnu 
prisidengia šypseną. - Tikrai smarkiai išpampo. Ir kaip aš nesu- 
pratau“ 

- Gal dulkinies iki smegenų sukrėtimo? 

- Žinoma. 

Pasilenkiu virš kriauklės. Spoksau į veidrodį. Oda išblyšku- 
si, bet šiaip atrodau nepasikeitusi. Veido forma tokia pati, tokios 
pačios akys. Atrodo neįmanoma, kad manyje galėtų augti nauja 
gyvybė, niekaip neatsispindinti veide ir dar be mano žinios. Netgi 
be mano sutikimo. 


— Kūdikis... — ištariu. - Filipa, tai neįmanoma... Kaip galė- 
čiau... Man net nėra aštuoniolikos. 

Ji linkteli. 

— Tebesi paauglė. 

— Ką man daryti? 


— Nežinau. - Surimtėjusi Filipa gūžteli. - Nežinau, Katrina. 

Pasižiūriu į savo pilvą, išskečiu ant jo pirštus. Sunku įsivaiz- 
duoti. Nauja gyvybė. Mano viduje. 

Staiga Filipa griebia man už rankos ir prapliumpa: 

- O jeigu jį pasiliktum? Kaip sakai? Gerai pagalvojus, būtų 
labai šaunu. Baisiai baisiai gražu ir puiku. Mikas būtų fantastiškas 
tėtis. Aš būčiau jam teta. Jį prižiūrėčiau. Tikrai. Visais būdais pa- 
dėčiau, kuo galėdama. Ir tu galėtum mokytis universitete. Mama 
su tėčiu padėtų, jie taip myli mažiukus. Ir tavo tėvai padėtų. Juk 
padėtų, taip? | 

Prisiminusi savo tėvus sudejuoju. 

- Filipa, liaukis! Prašau, nekalbėk taip. Aš dar net gerai neži- 
nau, ar nėščia. Ir pirmiausia turiu pasisakyti Mikui. Dabar nega- 
liu spręsti tokių dalykų, dabar negalime šitaip kalbėti. 

— Oi, žinoma, ne. Atleisk. - Patylėjusi Filipa pataria: - Einam 
nusipirkti testo. Miko gatvėje yra vaistinė. 

Linktelėjusi vėl nusisuku į kriauklę. Filipa, be abejo, teisi, grįž- 
tant namo reikia nusipirkti testą, išsitirti ir pasikalbėti su Miku. 
Bet šitai noriu daryti viena. Ne su drauge, ne prie žiūrovų. Plau- 
damasi rankas galvoju, kaip neužgaunant jai pasakyti, kad jos 

kompanijos nenoriu. Bet kai atsidususi pakeliu galvą, ji prabyla 
lyg atspėjusi mano mintis: 

— Klausyk, kodėl tau vienai neparėjus į Miko butą? Pakeliui 
nusipirk testą. Aš Miką čia užlaikysiu, mudu užbaigsime picą. 
Tu pasidarysi tyrimą ir jam parėjus galėsi apie tai pasikalbėti. 
Jeigu prireiks. - Ji šypteli. - Aš neisiu. Nemanau, kad būčiau 
reikalinga. 

— Puiku, - dėkinga tariu. - Taip bus geriausia. Ačiū. 

— Bet man pasakysi, tiesa? Tuojau pat. Kad ir rytoj? 

Mes grįžtame prie staliuko, pasakau Mikui, kad negera, todėl 
eisiu namo. Jis susijaudinęs pašoka, ketina mane lydėti. Bet mu- 
dvi su Filipa prikalbinam jį pasilikti ir baigti pusryčiaut. 

— Vos trys minutės kelio, - nusijuokiu aš. - Pareisiu ir viena. 

Pamoju jam nuo durų. Atrodo susirūpinęs. Kuo narsiau nu- 
sišypsojusi išeinu. Išlindus iš tvankios kavinės, perkvipusios kava 
ir šonine, gera atsidurti gryname ore. Šiaip nuo tų kvapų man 
sukyla apetitas, bet šiandien jie tik erzina, pykina. 

Aš beveik neabejoju, kad pastojau. Viskas sutampa - šleikš- 
tulys, nepaaiškinamas nuovargis, pabrinkusios krūtys. Ir jau esu 
tikra, kad neturėjau mėnesinių nuo pirmos nakties su.Miku. Ir 
nors mudu labai saugojomės, beveik visą laiką naudojomės pre- 
zervatyvais, vis dėlto gal porą kartų surizikavom apsieiti be jų, 
pamanėm: jeigu Mikas aktą nutrauks, nieko neatsitiks. Pasirodo, 
klydome. 

Vaistinėje imu ieškoti lentynos su nėštumo testais. Nesu nė 
karto pirkusi tokio daikto, nežinau, kur jie laikomi nei kaip atro- 
do, todėl slankioju be nuovokos, kol priėjusi darbuotoja pasisiūlo 
padėti. 

— Aaa... norėčiau nėštumo testo. 

Ji nedvejoja ir niekaip nereaguoja į mano prašymą. 

— Gerai. Štai ten. 

Mandagiai, bet abejingai ji paaiškina, kuo skiriasi įvairūs tes- 
tai, ir nuveda mane prie kasos, padeda prie jos rudo popieriaus 
paketėlį. Bet man neina iš galvos, ką ji pamanė. Mes maždaug 
bendraamžės, ir aš įsivaizduoju, kaip ji džiaugiasi neturinti tokios 
bėdos - išdidi ir rami su savo tvarkinga balta apranga. 

Tik žengdama pro duris pastebiu Alisą. 

— Ajaj, Katrina... - Jos balsas man už nugaros nuskamba taip 
netikėtai, kad aš net pašoku. - Ką pasakytų Helena? 

Sustojusi atsisuku spausdama paketėlį prie krūtinės, tarsi kas 
grasintų jį atimti. Širdis ima pašėlusiai daužytis, veidas išbąla. 
Jaučiuosi lyg užklupta, net išgąsdinta ir vos susilaikau nepuolusi 
pro duris. 

Alisa pasižiūri į paketėlį, linkteli. 

- Prisiišdykavom, ar ne? 

Noriu ką nors sakyti, - neigti, aiškinti, teisintis, - tačiau su- 
silaikau. Alisai aš nieko neprivalau. Mano asmeninis gyvenimas 
jau nebėra jos reikalas. Gūžtelėjusi žengiu pro ją, bet ji sulaiko 
mane už peties ir prisikišusi prie veido sušnypščia: 

- Nesitikėk išsisukti. Žinau, tokie žmonės kaip tu tokias kaip 
aš laiko šiukšlėmis. Žinau. Tačiau tau nepavyks taip lengvai ma- 
nęs atsikratyti. 

-— Pasitrauk, Alisa, - sakau prisiversdama žiūrėti jai į akis. - 
Pasitrauk, arba... 

— Ką? - Ji kilsteli antakius apsimesdama baisiausiai nustebu- 
si. - Iškviesi policiją? A? Ar ne? Šitaip padarysi? 

— Taip ir padarysiu. 

— Na, žinoma, kurgi ne. Bet aš jau žinau. Matai, tave pažįstu. 
Pažįstu geriau, negu tu manai. Tačiau aš juk niekuo nenusikal- 
tau, tiesa? Nėra ko sakyti policijai, tiesa? Šį kartą niekam nesu- 

versi kaltės. - Saldžiai šypsodama ir pakreipusi galvą, ji pridu- 
ria apsimestinai nekaltu balsu: - Be to, mes juk draugės, ar ne? 
Amžinos draugės? 

Purtydama galvą žengiu tolyn. 

— Eik sau, Alisa. Eik kur eini. Neturiu supratimo, apie ką tu 
kalbi. Tau reikia pagalbos. Reikia kur nors kreiptis. Tu ligonė. 

— Gal ir taip, - juokiasi ji man nueinant. - O gal tu ligonė, 
Katrina? Niekad nepagalvojai? Gal pati esi ligonė. 

Nusiskubinu prisiversdama neatsigręžti, bet pasiekusi Miko 
gatvės kampą neištveriu. Sustoju, atsisuku. Jos niekur nematyti, 
ir aš išsigąstu, ar ji kur neužlindo, ar manęs neseka, bet paskui ją 
išvystu. Netoli vaistinės durų. Kalbasi su aukštu simpatišku vyriš- 
kiu - aiškiai flirtuoja - ir į mane nekreipia dėmesio. 

Gal ir juokingas toks mano atsargumas, bet aš nenoriu, kad ji 
žinotų, kur esu apsistojusi, todėl smunku į reikiamą gatvę ir bėgte 
pasileidžiu į Miko namą; drebančiom rankom atrakinu butą ir 
įėjusi užtrenkiu duris. Atsidūrusi viduje iškart nurimstu, - viskas 
taip sava ir paprasta, kuklu ir patogu, užlieta saulės, - ir nesu- 
silaikau nepasijuokusi iš savo isterijos. Ji man primena vaikystę, 
kai bijodavau viena būti patamsyje. Paklaikusi iš siaubo lėkdavau 
pas tėvus - į šviesą, šilumą, saugų jų artumą - ir ten ieškodavau 
paguodos. Kaip ir tamsa, Alisa negali man padaryti nieko blogo. 
Aišku, jeigu pati neleisiu. Galbūt ji kupina tamsos šešėlių ir pa- 
slapčių, ir noro įskaudinti, tačiau tikros galios neturi. Ne. 

Nuėjusi į tualetą atsistoju priešais veidrodį. Uždususi nuo bė- 
gimo, veidas išbalęs. Atrodau klaikiai. Skrandį graužia nerimas, 
bet ne iš karto prisimenu turinti daug svarbesnį rūpestį už Ali- 
są. Tikrą rūpestį. Didžiulį. Tokį, kuris gali visam laikui pakeisti 
mano ir Miko gyvenimą. Ir Alisa čia niekuo dėta. 

Atplėšiu paketėlį ir, kaip nurodyta instrukcijoje, pasišlapinu 
ant testo juostelės. Nežiūrėdama padedu ją ant spintelės. Išėjusi į 

kambarį vaikštau ir vaikštau, kol jau atrodo, kad praėjo užtektinai 
laiko. Grįžusi į tualetą paimu baltą plastiko juostelę. Aiškiai ma- 
tyti dvi lygiagrečios rausvos linijos. 

Dar kartą perskaitau instrukciją. Dvi linijos - garantuotai tei- 
giamas rezultatas. Aš nėščia. 

Juostelę nusviedžiu, lyg ji degintų pirštus ar būtų kaip nors 
pavojinga, ir ta šlepteli ant grindų. Nukrenta gerąja puse į viršų, 
ir dvi rausvos juostelės, aiškios ir ryškios, vėl man lenda į akis. 
Nors neabejojau, kad testas bus teigiamas, tikrovė pernelyg baisi, 
neįtikima. Širdis padūkusiai plaka, burnoje kartus streso ir bai- 
mės skonis. Staiga pasijuntu nebegalinti nei judėti, nei stovėti ir 
susmunku ant grindų, sėdžiu nuleidusi galvą ant kelių. Kiurksau 
nekrutėdama, galvoje lekia sugriautos ateities vaizdai, bet tada 
išgirstu, kaip Mikas atsirakina duris, ateina šaukdamas mane var- 
du. Štai jis jau tualete, apkabinęs klausia, kas yra. 

Aš net nepakeliu akių ir netariu nė žodžio, - nėra jėgų kalbėti, 
per sunku pažiūrėti Mikui į akis, - bet parodau į testo juostelę. 

- Ką? - tarsteli jis, žengia žingsnį, girdžiu, kaip pakelia juos- 
telę. Staiga atsisėda priešais mane. 

- Tu nėščia? - klausia nustebęs, apstulbęs, tačiau ne susikrim- 
tęs, kaip tikėjausi. Ir ne supykęs. 

Pakeliu galvą. Linkteliu... 

- Oho... - Jis pasitrina neskustą veidą. - Čia tai bent! 

— Taigi. 

Valandėlę Mikas tyli, žiūri į juostelę. Pažvelgia į mane. 

- Hm... Bet argi blogai? 

- Taip. Žinoma, blogai. Mikai, aš nėščia. Man tik septynioli- 
ka. - Dabar atsisėdu normaliai, susikryžiuoju kojas, ir mūsų ke- 
liai susiliečia. - Mikai, man tik septyniolika metų. Septyniolika. 

Jis prabyla lėtai, atsargiai, lyg bijodamas užgauti: 

— Sutinku, labai netikėta. Bet ne pasaulio pabaiga. Na, galime 
ką nors padaryti. Yra priemonių. Jeigu nori. 

— Abortas. Žinau. Bent jau ištark tą prakeiktą žodį. Aš nesu 
kvaila. 

— Gerai, tegul bus abortas. Galime daryti. Jeigu nori. 

Linkteliu, gūžteliu, bejėgiškai dairausi žiūrėdama į plytelė- 
"mis išklijuotas sienas, į dušo užuolaidą, bet tik ne į jo surimtėjusį 
mielą veidą. 

- Tačiau nebūtina, - taria jis, pasilenkdamas prie manęs, 
ir niekur nedingsi, turiu pažvelgti jam į akis. - Nebūtina daryt 
aborto, Katrina. 

— Kąą? Gimdyti? Tokio amžiaus? Gal juokauji? 

- Ne, nejuokauju. Gali pamanyti, kad iki tol nėra pasitaikę 
tokių dalykų. Juk nėra negirdėta ar neįmanoma. 

- Žinau, kad nėra neįmanoma, nesu tokia idiotė. Tačiau, 
Mikai, tokios kaip aš baigusios mokyklą vaikų negimdo. Tokios 
kaip aš stoja į universitetus, daro karjerą. Liaukis. Grįžk į tikrovę. 
Mano tėvai garantuotai neištvertų. 

— Ir tu galėtum stoti į universitetą. Stoja ir turėdamos vaiką. 
Klausyk, nors minutę pamiršk savo tėvus. Pamiršk, ką gali pama- 
nyti kiti žmonės. Negalima gyventi dairantis į kitus. Kvaila. 

Ir jis teisus. Šitas nėštumas man kelia didžiausią siaubą dėl 
to, ką gali pamanyti kiti. Tėvai, mokyklos draugės, mokytojai. 
Įsivaizduoju save su didžiuliu pilvu, paskui - su klykiančiu kū- 
dikiu ant rankų. Ir kaip žmonės spokso į mane, šnibždasi ma- 
nęs gailėdami. Kai galvoje malasi šitokie tariamo pasmerkimo 
vaizdai, sunku suprasti, ką iš tikrųjų manau, ko iš tikrųjų galiu 
norėti. 

— Eisiu, padarysiu arbatos, - sako Mikas ir patraukdamas už 
rankos pastato mane ant kojų. - Kodėl tau neprigulus? 

Darau, kaip jis pasiūlė, ir, nepaisant neramių minčių, įstengiu 
giliai įmigti. Kai pabundu, Mikas sėdi šalia sklaidydamas kažkokį 
muzikos žurnalą. 

- Labutis. 

- Labutis. 

— Ar geriau jauties? - Jis prideda delną man prie kaktos, aš 
nusijuokiu. 

— Juk neturiu karščio, kvailiuk. 

- Žinau. Žinau. Bet kai susirgdavai, argi mama taip nedaryda- 
vo? Ir argi nuo to nepasijusdavai geriau? Ar nesvajodavai susirgti 
kaip reikiant, kad galėtum visą savaitę neiti į mokyklą? 

— Bet aš nesergu. Aš nėščia. 

— Teisingai. Bet nusiminusi. 

Aš atsisėdu. 

— Nejaugi? 

— Nežinau. O ar nusiminusi? 

— Nežinau. O tu? 

Jis kvatoja. 

- Jeigu tu nusiminusi, tada ir aš. Jeigu tu ne, ir aš ne. 

— Gerai nesuprantu. Kažkodėl jau neatrodo taip baisu. - Gūž- 
telėjusi nedrąsiai nusišypsau. - Galbūt aš tik sapnuoju, ar ką. 

Jis man žnybteli į ranką. 

— Jauti? | 

— Taip. 

- Vadinasi, nesapnuoji. 

- Bet rimtai - ką pats manai? Ar taip jau blogai? Kad aš nėščia? 

— Vaje, Katrina, nežinau. Gal ne taip jau ir blogai. - Jis nusi- 
šypso - švelniai, atsargiai - nenuleisdamas akių nuo mano vei- 
do. - Bent jau aišku, jog didelis dalykas. 

- Tikrai. - Nežinia kodėl kelios valandos miego mano požiūrį 
visiškai pakeitė - staiga nėštumas iš baisios nelaimės virto netgi 

pageidautinu. Išsiveržęs iš krūtinės, gerkle pakyla viltingas jaudu- 
lys, ir aš imu juoktis. - Netgi milžiniškas. 

— Dieve mano - kūdikis. 

— Taip, - sakau, - kūdikis. 

— Mūsų kūdikis. 

— Taip. 

— Argi galėtume nužudyti gyvybę, kurią patys pradėjome? 
Šitas kūdikis mūsų. Mudviejų. Dalelė tavęs ir dalelė manęs, - 
kalba Mikas. 

— Taip. 

— Nebent tu tikrai to norėtum. Betgi tu nenori? Daryti abor- 
to? Ar nori“ 

— Ne. Ne, nenoriu. - Aš viltingai šypsausi. - Manau, kad no- 
rėsiu. Manau, norėsiu jį išsaugoti. 


Visa ta diena paženklinta isteriško šoko būsenos. Kitą rytą 
pasakome Filipai, ji taip susijaudina, su tokiu įkarščiu puola pla- 
nuoti ateities, jog abu kvatojame apimti dar nedrąsaus džiaugsmo. 
Šleikštulys nepraėjo, tačiau žinant, nuo ko pykina, nebe taip sun- 
ku ištverti. O kai jau Žinau iš tiesų neserganti, begalinis nuovargis 
ir galėjimas bet kada užmigti atrodo tik nesunkus ir netgi keistai 
malonus požymis, rodantis, kad mano kūnas pluša augindamas 
naują Žmogutį. 

Nuėję į biblioteką pasiimame krūvą knygų nėštumo tema. 
Spalvotos iliustracijos jose rodo embrioną įvairiais jo raidos eta- 
pais. Mes bandome nustatyti, kiek tiksliai savaičių mūsų kūdikiui, 
ir ieškome iliustracijos, atitinkančios jo amžių. Negalime atsiste- 
bėti, kad jis jau tikriausiai turi rankytes, kojytes, akis, burną, nosį. 
Ir plakančią širdį. 

Mikas mano, jog mums reikia išsinuomoti atskirą butą ir jame 
kartu apsigyventi. 

- Žinok, visą gyvenimą svajojau apie tokią merginą kaip 
tu, - sako jis. - Man nereikia daugiau laiko, nereikia tavęs geriau 
pažinti. Aš tik noriu būti su tavim. - Kai aš garsiai suabejoju, ar 
ne per didelė atsakomybė, ar mes ne per daug skubame, jis juo- 
kiasi purtydamas galvą. - Katrina, mes turėsime kūdikį. Didesnės 
atsakomybės negali būti. Jau per vėlu neskubėti. Per vėlu veikti 
vadovaujantis sveiku protu. - Jis apkabina mane, pabučiuoja. - 
Nesijaudink. Viskas bus puiku. Nesirūpink. 

Vidurnaktį kužda man: 

- Susituokime. Metrikacijos biure. Rytoj pat. 

Juokdamasi prieštarauju: 

- Nieko nebus. Gal išprotėjai? Man tik septyniolika. 

Bet širdyje mane sujaudino jo romantiškas pasiūlymas, tai, 
kad jis mane myli ne mažiau negu aš jį. Ir net nori mane vesti. 

Tačiau kartu išsinuomoti butą neatrodo beprotybė. Nutariu, 
jog net labai praktiška mintis. Mikas juk negalėtų atsikraustyti 
pas Vivjeną, o Miko nuomojamas kambarys per mažas. Be to, 
negalime tikėtis, kad jo buto draugas pakęs naujagimį. 

Rytą pabundu anksti, Mikui tebemiegant. Atsikeliu, užplikau 
arbatos. Pasiėmusi arbatinuką ir vakarykštį laikraštį grįžtu į kam- 
barį. Vėl lipu į patalą, atsiverčiu skelbimus ir imu žiūrėti išnuo- 
mojamus butus. 

- Šitas gali būti šaunus, - po valandėlės tariu. - Vieno mie- 
gamojo, medinės grindys, nauja virtuvė. Netoli Bondžio paplūdi- 
mio. Trys šimtai penkiasdešimt dolerių per savaitę. 

Mikas atsimerkia. Suvokęs, ką skaitau, išsišiepia. 

— Pakartok, gerai neišgirdau. 

- Vieno miegamojo, medinės grindys, nauja virtuvė. Netoli 

Bondžio paplūdimio. Mikai, aš paskambinsiu tėvams. Jie norės 
su tavimi susipažinti. Iš tikrųjų negalime nuomotis, kol jiems 
nepapasakojau apie tave. Juk jie kol kas moka mano nuomą, 
mane išlaiko. 

- Žinoma. - Mikas atsisėda. - Bet viskas bus gerai. Net jei- 
gu jie nenorės mokėti už tave, kai apsigyvensime kartu, aš vienas 
įstengsiu. Nepražūsim. 

— Tu toks geras. Bet nemanau, kad turėsime su jais vargo. Dėl 
manęs jie kaži ką padarytų. Iš tikrųjų netgi per daug mane lepina, 
nepalyginti su kitų tėvais. 

— Ir suprantama. 

- Turbūt. 

- Tau taip pat reikės susipažinti su mano tėvais. 

— Žinau. - Baksteliu į laikraštį tušinuku. - Ar šiek tiek neima 
baimė? Ar jie nepamanys, kad mes iš proto išsikraustėme? Lau- 
kiamės kūdikio? Jau ieškome bendro buto? 

- Neabejoju, kad palaikys mus bepročiais. Iš pradžių. Taigi 
turėsime įrodyti, jog jie klysta. Geriau tave pažinę pamils. 

Numetu laikraštį, šmurkšteliu po antklode. 

— Ir maniškiai tave pamils. 

Deja, nesijaučiu taip tvirtai, kaip kalbu. Iš tiesų nemanau, kad 
tėtis su mama apsidžiaugs. Taip ir matau jų veidus man pranešus 
naujieną - nebylų mamos nepritarimą, tėčio nuostabą. Jie beveik 
nepriekaištaus, nerodys pykčio, nešauks ant manęs, bet žinau, 
kad laikys tai tragedija, savotiška katastrofa, ir skausmas jų vei- 
duose bus milijoną kartų blogiau už atvirą DyRt) Mieliau kęsčiau 
jų barimą ir riksmus. 

Man ne tik neramu dėl jų požiūrio į mano nėštumą - iš naujo 
užgula kaltė dėl Reičelės. Mano gyvenimas tęsiasi, rutuliojasi, suka 
vis naujais, netikėtais keliais. Kaip būtų pritariamai pasakiusi mano 

psichologė, aš žygiuoju pirmyn. Reičelės mirtis nebėra visa ko ašis, 
ji nebelemia manojo „aš“, ir dabar jau suprantu: neišvengiama, kad 
kuo ilgiau gyvensiu, kuo daugiau man visko nutiks, tuo mažiau be- 
rūpės jos gyvenimas ir mirtis. Aš pamiršiu. Nebesiilgėsiu jos kie- 
kvieną kiekvienos dienos akimirką. Tai panašu į išdavystę - dar 
vienas pavyzdys, kaip aš pabėgu palikusi ją vieną. 

Kaip tik šis dalykas tikriausiai skaudina ir mano tėvus.Visa, 
kas svarbaus atsitinka mano gyvenime, - egzaminai, įsimylėji- 
mas, nėštumas, - jiems žiauriai primena viską, ko Reičelė niekad 
neturės, niekad nedarys. 

Užsimerkiu stengdamasi negalvoti nei apie Reičelę, nei apie 
tėvus. Glaudžiuosi prie Miko traukdama jau tokį pažįstamą jo 
odos kvapą. Nors atsibudau tik prieš valandą, jau esu pavargusi 
ir vėl nugrimztu į saldų miegą. 


- Nuostabu, - sakau žvalgydamasi po saulės nutviekstą gyve- 
namąjį kambarį. - Puiku, Mikui labai patiks. 

Butas mažas, bet švarus ir šviesus. Grindys medinės, sienos 
tinkuotos. Prie miegamojo pridurtas mažas kambariukas, skel- 
bime nurodytas kaip kabinetas, jis idealiai tiks kūdikiui. Filipa, 
stovinti šalia, apkabina man pečius. 

- Pats tas, - taria ji. - Manau, radai, ko reikia. 

— Pasaka, ar ne? 

- Super. 

— Mikas bus sužavėtas, tiesa? 

- Aha. Manau, taip. 

— Ar man rašyti paraišką? 

- Žinoma. Ir paklausk, ar galima vėl ateiti rytoj. Apžiūrėtu- 
mėt abu su Miku. Bet nesijaudink, jam tikrai patiks. 

Aš užpildau paraiškos blankus, atiduodu nekilnojamojo turto 
agentui, ir abi su Filipa nulipam laiptais į gatvę. 

— Einam ko užvalgyt, - pasiūlo Filipa. - Ar išalkai? 

— Taip, aš visad alkana. Tik bėda, kad nuo daugybės valgių, 
kuriuos taip mėgau, mane pykina. 

Kol mudvi su Filipa tariamės, ko norėtume pietų, pamatau 
Alisą. Kitoje gatvės pusėje, bet negaliu nei pasislėpti, nei įsmukti į 
artimiausią krautuvę, nes ji mus jau pastebėjo. Stovi ir žiūri keis- 
tai šypsodama. 

— Kas? Kas yra? - klausia Filipa, atsisukdama ton pusėn, kur 
žvelgiu aš. - O velnias, Alisa. 

Alisa mums moja. 

— Katrina! Palauk! 

Nespėjus mums patraukti savo keliu, ji pereina gatvę ir atsku- 
ba prie mūsų. 

— Kaip laikaisi? Kaipgi tavo testukas? Ar rezultatas toks, ko- 
kio tikėjaisi? - užverčia ji mane klausimais, stengdamasi nematyti 
Eilipos. 

Žinau, jog reikia judėti, tiesiog nueiti, bet stypsau it paraly- 
Žiuota. | 

— Helena turbūt nesitveria laime, kad taps močiute? - Susi- 
dėjusi rankas ant krūtinės, ji varsto mane dygiu žvilgsniu. - Oi, 
tačiau turbūt jai dar net nepasakei? Ar ne? Nemėgsti išduoti savo 
nešvarių paslapčių, tiesa, Katrina? Panelė doruolė... O man, beje, 
sekasi puikiai, tiesiog fantastiškai, ačiū, kad paklausei. - Ji nusi- 
šypso - staigiai ir nenatūraliai ištempdama lūpas, bet vėl susirau- 
kia. - Nors truputį nusivylusi, supranti, nepatenkinta viena tokia, 
kurią laikiau drauge. 

— Mes skubam, Alisa, - sako Filipa. - Turime eiti. 

Alisa jos lyg negirdi. 

- Nors neturėčiau per daug stebėtis. Žinodama tai, ką žinau, 
tiesa? Leopardas kailio rašto nekeičia. Bailys ir yra bailys. Tur- 
būt sutinki, Katrina? - Ji paniekinamai nusikvatoja atlošusi galvą. 
Staiga nutyla ir įbeda į mane akis. - Tačiau tu, Katrina, juk esi ne 
tik bailė? Tu pabėgai palikdama seserį mirti. Kai gerai pagalvoji, 
ji tikriausiai ir buvo nužudyta tik dėl to, kad tu pabėgai. Ar kada 
nors apie tai pagalvojai? Matai, tie berniokai tikriausiai norėjo jus 
tik išprievartauti. Abi. Bet pamatę, kad tu ištrūkai ir pabėgai, ti- 
kriausiai supanikavo. Supanikavę nužudė vargšiukę Reičelę. Taigi 
esi ne tik bailė, Katrina, sutinki? Tu išgelbėjai savo kailį paauko- 
dama Reičelę. Savo neįkainojamą kailį. 

- Nutilk, Alisa, - piktai pertraukia ją Filipa. Ji paima man už 
rankos ir trūkteli prie savęs. - Užsičiaupk, kvaila ragana, arba aš 
tau taip užvažiuosiu, kad savaitę nepasikelsi. 

Mane taip apstulbino Filipos žodžiai, jos netikėtas pyktis, jog 
aš tik stoviu išsižiojusi ir spoksau. 

— Ką gi, gerai. - Alisa išsiviepusi nužvelgia Filipą nuo galvos 
iki kojų. Bet jos pasipūtimas jau išgaravęs, toliau ji kalba nebe taip 
tvirtai. - Vadinasi, Katrina, dabar jau su tokiom draugauji? Su pa- 
dugnėm? Na, nėr ko stebėtis. Kaip sakoma, toks tokį pažino... 

Filipa apkabina man pečius ir veda tolyn nuo Alisos. Mes nu- 
einame kiton pusėn. 

- Geros dienos! - neva maloniai šaukia Alisa mums pavy- 
mui. - Buvo dieviška taip netikėtai susitikti. Tikiuosi, greit vėl 
pasimatysime. 

- Negaliu patikėti, kad tu jai taip pasakei, - tariu negalėda- 
ma atsitokėti nuo siaubūnės Alisos ir žavėdamasi netikėta Fili- 
pos drąsa. 

- Žinau, - atsidūsta ji. - Nesusilaikiau, taip ji mane supykdė. 
Mano mamai būtų gėda dėl manęs. 

— O man atrodo, kad buvai nuostabi. Panaši į užsirūstinusią 
karalienę Elžbietą ar panašiai. Puikus vaizdas. 

— Galime taip nebelėkti, ji eina kiton pusėn. Katrina, bet ji ir 
baisi. Tikrai psichopatė. Šiurpoka. 

- Žinau. 

Filipa sustoja, atsisuka į mane. 

— Tačiau tu juk neimi į širdį visko, ką ji sako? Visų tų piktų ne- 
sąmonių apie Reičelę. Žinai, kad jos žodžiuose nėra nė lašo tiesos. 

— Sunku nepaisyti jos kalbų, - tyliai tariu nuleidusi akis į 
šaligatvį. - Juk Alisa teisi. Aš tikrai ją palikau. Tikrai pabėgau. 
Teisme advokatai kaip tik tuo ir rėmėsi. Jie sakė, kad vaikinai ne- 
ketino nieko žudyti. Taip atsitiko tik todėl, kad jie išsigando. Man 
dingus juos apėmė panika... 

- O kąjie dar galėjo sakyti? Nejau prisipažins planavę Reičelę 
nužudyti? Tačiau nereiškia, jog to nebuvo. 

Aš nusigręžiu nuo jos. Žiūriu, kaip Alisa drožia priešinga 
kryptimi. 

- Bet iš kur ji taip žino, ką kalbėti? Kaip pataiko skaudžiau- 
siai įgelti? Iš kur tik savimi besidomintis žmogus gali turėti tokį 
įžvalgumą? 

— Todėl, kad ji pagedusi. Ji akylai seka viską, kas pasaulyje 
bjauriausia. Be to, tikriausiai skaito laikraščius ar dar ką. Renka 
medžiagą. Ieško, kaip geriausia tave įskaudinti. Nenustebčiau, jei- 
gu taip būtų. 

- Galbūt. Tačiau vis tiek ji gali būti teisi. Gal kaip tik aš atsa- 
kinga už tai, kas ištiko Reičelę. Jeigu būčiau pasilikusi, nepabėgu- 
si... Gal viskas būtų buvę kitaip. 

- Atsiprašau, Katrina, bet šneki nesąmones. - Filipa treptelė- 
jo koja. - Kokie niekai. Tu pasielgei teisingai. Pasielgei taip, kaip 

tavim dėtas kiekvienas būtų pasielgęs. Klausyk, kaip jaustųsi tavo 
tėvai, jeigu tie niekšai jus abi būtų nužudę? Jeigu abi jų dukros 
būtų žuvusios? Taip ir būtų atsitikę, jeigu nebūtum pabėgusi, jei- 
gu būtum mėginusi priešintis. Būtų buvę dar blogiau. 

- Galbūt, - gūžteliu aš. - O gal ir ne. - Įsikimbu jai į parankę 
ir švelniai spusteliu. Ji visada man tokia gera. - Tačiau tu negali 
žinoti. Jei būčiau pasilikusi toje pašiūrėje, gal jie būtų išprievar- 
tavę Reičelę ir nuvažiavę. Jei nebūčiau pabėgusi, gal nebūtų jos 
nužudę. Gal ji tebebūtų gyva. Galbūt aš tik gelbėjau savo kailį 
mainais už Reičelės gyvybę. Ir dar ne viskas. Aš kalta ne tik dėl 
to, - kalbu toliau. - Aš juk buvau už ją atsakinga. Visų pirma 
neturėjau vestis jos į tą vakarėlį. Turėjau parvaryti ją namo, prie 
pianino. Kitą dieną jos laukė rečitalis. Jei tik būčiau deramai ja 
rūpinusis, viskas būtų buvę gerai, būtų buvę kitaip. 

Filipa neginčija mano žodžių ir nesako, kad esu juokinga. Ji 
tik uždeda rankas man ant pečių ir įdėmiai pasižiūri į akis. 

- Katrina, praeityje yra milijonai dalykų, kuriuos pakeitus 
viso to turbūt galėjo neįvykti. Bet jeigu nori taip mąstyti, jei nori 
save kaltinti, kam pabėgai ar kam vedeisi Reičelę į vakarėlį, kaip 
tada dėl tavo tėvų? Jie turėtų kaltinti save, kodėl nebuvo namie. 
Turėtų kaltinti save pirmiausia už tai, kam patikėjo tau rūpin- 
tis Reičele, kodėl po pamokų jos neparvežė namo. O kaip dėl to 
berniuko, tavo draugo, kuris leido tau sėstis į tą automobilį? Ir jis 
turėtų save kaltinti. Kaltė plisdama galėtų pasiekti kiekvieną. Ir 
galbūt kiekvienas, susijęs su ta istorija, tikrai jaučia sąžinės grau- 
žimą, galvoja, ar būtų kas pasikeitę, jeigu būtų pasielgęs taip, o 
ne kitaip. Tačiau netikęs sprendimas tavęs nedaro žmogžude. Tau 
buvo penkiolika metų, tu panorai nueit į vakarėlį. Nepaklusai tai- 
syklėms. Na ir kas? Tu nepadarei nieko, ko nebūtų padaręs bet 
kuris pasaulio penkiolikmetis. Juk tu negalėjai Žinoti, kas atsitiks. 

Privalai liautis taip maniusi. Beprotybė. Vieninteliai žmonės, kalti 
dėl Reičelės nužudymo, yra tie vaikinai. Tu, Katrina, buvai auka. 
Tu, Reičelė ir tavo tėvai. Tu pakliuvai į baisią, netikėtą padėtį ir 
darei, kas tuo laiku tau atrodė tinkamiausia. Tu nepadarei nieko 
blogo, nieko, dėl ko reikėtų gėdytis. Nieko. 


30 skyrius 


Tą dieną pavakary grįžusi namo Miką jau randu laukiantį 
manęs. Jis atidaro duris man nespėjus pasibelsti ir - laimingai 
šypsodamas - apkabina mane vos peržengusią slenkstį. 

— Ką tik paskambino iš agentūros, - pranešė jis. - Butas iš- 
nuomojamas mums. Galime įsikelti kitą savaitę. 

Jis tempia mane į virtuvę, pasodina ant taburetės ir paduoda 
stiklinę šviežiai išspaustų apelsinų sulčių. Mikas ruošia vakarienę. 
Lėkštė prikrauta smulkintų daržovių: paprikų, šparaginių pupelių 
ir pievagrybių, o mažytė virtuvėlė, kurioje paprastai viešpatauja 
chaosas, švari, sutvarkyta. | 

— Pamaniau, atšvęsime kepintomis daržovėmis. 

— Viliojantis patiekalas. 

— Filipa sakė, kad susidūrėt su Alisa? - Jis žiūri į mane susirū- 
pinęs. - Kaip jautiesi? 

— Puikiai, - gūžteliu aš. 

Jis eina prie stalo ir toliau taiso valgyti. 

— Filipa sakė, jog ji prišnekėjo baisių dalykų. Jaudinosi, kad 
tos kalbos nebūtų tavęs sunervinusios. 

Aš galvoju. Prisimenu, ką Alisa kalbėjo, bet jos žodžiai nepa- 
liko skaudulių. Buvimas su Miku - tikras balzamas. 

— Kad ne... Na, ji nepasakė nieko, ko pati nebūčiau pamaniusi. 
Tik būtų smagu, jeigu jai praeitų liguistas potraukis mane kankinti. 
Ir praeis. Ji nemoka ilgai susikaupti vienam dalykui. 

Miko atsakymo neišgirstu, nes kažkas smarkiai ima belsti į 
duris. 

— Čia dabar kas... - Mikas pasižiūri į mane. 

— Katrina, Katrina! Ar tu čia? - isteriškai šaukia vyras, daužy- 
damas kumščiu duris, kad net sienos dreba. - Katrina, atidaryk! 

— O Dieve... - Aš atsitiesiu jausdama, kaip bąla veidas. - At- 
rodo, tėtis. 

— Ką? Kodėl? 

— Nežinau, - tariu stodamasi ir puolu prie durų, atidarau jas 
tėvui vėl šaukiant mane vardu. 

Prieangyje stovi tėtis ir mama. Atrodo nustebę, lyg nebūtų tikė- 
jęsi manęs čia rasti. Susižvelgia, pasižiūri į mane. Keistai įsitempę. 

— Tėti! Mama! Kas atsitiko? Ką jūs čia veikiate? 

— Oi Katrina! - Mama stveria mane į glėbį. - Ar tu sveika? 
Viskas gerai? 

- Taip. - Prisiglaudžiu prie jos, atsitraukiu. - Jaučiuosi pui- 
kiai. Viskas nuostabu. Bet kodėl jūs čia? Kas darosi? 

Tėtis kilsteli pirštu man smakrą ir ilgai žiūri į akis. 

— Ar tikrai viskas gerai? - klausia jis. - Tikrai? 

Aš žingteliu atatupsta, suraukiu kaktą. 

— Kas atsitiko? - klausiu žiūrėdama į tėtį, į mamą. - Jūs mane 
gąsdinat. Ką judu čia veikiate? 

Staiga Mikas prišoka prie manęs, ima už rankos, kitą atkiša 
tėvams. 

- Sveiki, aš Mikas. Gal užeisite į vidų? 

Tėtis, tarsi nematydamas Miko rankos, apžiūri jį nuo galvos 
iki kojų atvirai ir nemandagiai, neprisimenu, kad jis taip prieka- 
biai būtų nužvelgęs kokį žmogų. 

Mama žengia artyn ir šypsodamasi - dirbtinai, šaltom akim — 
paspaudžia Mikui ranką. 

— Ačiū, Mikai. Aš vardu Helena. Čia mano vyras Ričardas. 
Taip, norėtume užeiti pas jus. 

Mudu su Miku praleidžiame tėvus į butą. Įsekam paskui juos; 
jiems už nugarų Mikas klausiamai žvilgteli į mane. Aš tiktai gūžte- 
liu. Kaip ir jis, nesuvokiu jų atvykimo priežasties, jų keisto elgesio. 

Įžengiame į šviesią ir švarią virtuvę, kurioje vyksta vakarienės 
ruoša. Pastebiu, kaip tėtis ir mama vėl susižvelgia. Atrodo suglu- 
mę ne mažiau už mane. 

Mama atsisuka į mus. 

— Ką gi, verčiau kalbėsim atvirai. Mums paskambino Alisa. 

- Oo... - tarsteliu. Negera nuojauta, apimanti išgirdus šį var- 
dą, prislegia kaip akmuo. - Ko ji norėjo? 

— Brangioji, nerimavo dėl tavęs, - prabilo mama, tačiau tėtis 
ją pertraukė: 

- Ji sakė, kad tu vartoji narkotikus. Kad gyveni su kažko- 
kiu... - Jis linktelėjo Miko pusėn. - Na, pasak Alisos, su kažkokiu 
baisiu narkomanu muzikantu. - Tėtis pažvelgia į mane - toks su- 
sigūžęs, nusiminęs ir išsigandęs, jog man plyšta širdis. - Dar sakė, 
kad tu nėščia. 

Galėčiau lengvai apsiginti. Juk aš nevartoju narkotikų ir Mi- 
kas nėra baisus narkomanas. Aplink pilna įrodymų, - išvalytas 
"butas, sveikas maistas, pagaliau šviežių sulčių stiklinės, - jog tai 
netiesa. Tačiau man atima žadą visa ši nėštumo istorija, todėl sto- 
viu nebyli ir susigėdusi. 

— Alisa melagė, - taria Mikas, ir aš žvilgsniu padėkoju jam. 
Jis dvelkia padorumu, sveiku protu ir sąžiningumu. Jie negali to 
nepastebėti. - Katrina ne narkomanė. Juokinga mintis. - Jis žiūri 
į tėtį, jo veidas be galo atviras, žvilgsnis tiesus. - Aš taip pat ne. 

Valandėlę visi tylime, bet iš mamos ir tėčio išraiškos aišku, jog 
jie apsiramino. Akivaizdu, kad jie nori patikėti Miko žodžiais. 

— Tačiau kurių galų Alisa šitaip sakė? - klausia mama, ir jos 
balse aš jau išgirstu palengvėjimą ir viltį. 

— Ji turi problemų, - atsako Mikas. - Didelių psichikos 
problemų. 

— Nejaugi? - Tėtis pasižiūri į mane. Iš jo veido išnyko įtampa, 
kuri darė jį tokį sustingusį, atšiaurų ir griežtą. - Katrina, tu tikrai 
nevartoji narkotikų? 

- Tikrai, tėti, - nusišypsau aš. - Žinoma, ne. Negaliu suvokti, 
kaip judu patikėjot. 

— Iš tavęs taip ilgai nesulaukėm jokios žinios, - prabyla 
mama. - Tu neatsiliepdavai Vivjenos telefonu, o į mobilųjį ne- 
prisiskambinome. Brangioji, mes palikome žinučių balso pašte. 
Mažiausiai dešimt. Mes tik... Na, iš tiesų, kai paskambino Alisa, 
jau buvom pradėję jaudintis. 

— O Dieve, atsiprašau. Mano telefonas išjungtas. Mat norėjau, 
kad manęs nepasiektų Alisa. Viskas gryna beprotybė. Baisiai atsi- 
prašau. Vis aš kalta. Reikėjo pačiai paskambinti. Reikėjo pranešti, 
kur esu. 

— Dabar nebesvarbu, - taria mama, ir jos akyse pastebiu aša- 
ras. - Menkniekis, jeigu tik tau viskas gerai. 

Tada mama su tėčiu kaip susitarę žengia artyn ir apkabina 
mane. Juokdamiesi iš džiaugsmo bučiuoja į galvą, į skruostą. Kai 
jie atsitraukia ir susitvardo, visi stovime šiek tiek susigėdę, kol 
Mikas pagaliau ištraukia iš po stalo taburetes, pakviečia sėstis, 
pripila apelsinų sunkos. 

- Dabar jaučiuosi kvailai, - taria mama. Pasižiūri į Miką. - 
Tikriausiai šitaip įsiveržę atrodom kaip kokie pabaisos. Ir dar su 
šitokiais kaltinimais. 

— Ne, atrodote tik išsigandę. Kaip atrodytų dauguma tėvų, - 
sako Mikas. Jis pažvelgia į mamą šypsodamas savo nuostabiąja 
šypsena, kuri permaino visą veidą, - ir aš matau, jog ji sužavėta. 

— Ko gera, taip. - Ji pasižiūri į mane ir juokdamasi spusteli 
man ranką. - Džiaugiuosi, brangioji, kad tau viskas gerai. Mes 
taip nerimavome. Taip bijojome. Net neįsivaizduoji. 

Paskui, nors suvesti tokių neįprastų aplinkybių, jaučiamės džiu- 
giai, netgi šventiškai. Mikas, pataisęs vakarienę, užsispiria pavaišin- 
ti mano tėvus. Keturiese susėdam aplink stalą, valgome kepintas 
daržoves, tėtis pasakoja apie Alisos skambutį. Nors man sunku pa- 
tikėti, kad ji išdrįso šitaip meluoti, ir baugoka, kad ji manęs šitaip 
nekenčia, jai priešiškumo nejaučiu. Jos poelgis tik suartino mano 
tėvus; mane pačią, niekada neabejojusią jų meile, sugraudina jų 
išgąstis, jų susirūpinimas. Jaučiuosi mylima. Branginama. 

Tačiau apie nėštumą tėvai neklausia: arba mano, kad Alisa 
viską melavo, arba bijo klausti. Nei aš, nei Mikas nieko nesakome. 
Visiems valgant, šnekučiuojant ir juokiantis, vis galvoju, kaip čia 
jiems pranešus. „Beje, tėti, mama, aš laukiuosi!“ „Atspėk, mama, 

kokią turiu naujieną. Tu tapsi močiute!“ Tačiau tema neįmano- 
mai kebli, jos taip paprastai nemestelėsi į pokalbį, - pernelyg sun- 
ki, rimta ir lemtinga, todėl aš nieko nesakau. Mikui prabilus man 
smarkiau suplaka širdis, mat pamanau, kad jis pats jiems pasakys, 
tačiau nepasako ir vakarienė slenka kalbantis apie Alisą. Ir muzi- 
ką. Ir kaip mudu su Miku susipažinome. 

Po vakarienės Mikas užsikepa suplauti indus. Tėvams nusi- 
sukus, ženklais parodo, kad vesčiausi juos į kambarį. Suprantu, 
ką sumanė. Jis nori palikti mus trise, kad aš galėčiau pasisakyti. 
Jeigu panorėsiu. 

Bet kai paklausiu, ar jie nenorėtų pasėdėti su manimi, - neva 
pasižiūrėti nuotraukų, darytų per paskutines savaites mokyklo- 

je, - tėtis atsisako. Atseit padėsiąs Mikui virtuvėje. Mama gūž- 
teli pečiais ir ima man už rankos. 

— Tegul. Tikriausiai nori iš arčiau susipažinti su tavo jaunikaičiu. 

Ir nors buvau surepetavusi visokius būdus, kaip pranešti šią 
Žinią atsargiai, taktiškai, atsidūrusi su mama kambaryje trumpai 
drūtai išpoškinu: 

— Aš nėščia. 

— Ką? Ką tu pasakei? - Mama sustoja, atsisuka į mane. - At- 
siprašau? 

— Aš nėščia. 

— Ooo... Nėščia. Vajetau. Ką gi, vadinasi, šitai tiesa. - Ji nusi- 
gręžia, bet aš spėju pamatyti išdavikiškai sudrėkusias akis. Vir- 
pantį smakrą. 

- Nereikia, mama. Prašau. Aš žinau, koks tau nusivylimas. Ži- 
nau, jog iš manęs ne šito tikėjaisi. Žinau. Ir aš nenorėjau. Bet paža- 
du, mama, viskas bus gerai. Pažadu. Nesijaudink, Mikas nuostabus. 
Jis tikrai nepabėgs ar panašiai. Mes padarysime, kad viskas būtų 
gerai. Būtinai. Ir bus gerai. Aš vis tiek galėsiu stoti į universitetą. Ir 
baigti mokslus. Pažadu. Bus gerai, mama. Viskas bus puiku. 

— Nėščia? - vėl pakartoja ji, lyg nepajėgdama iki galo suprasti 
šio žodžio. Priėjusi prie sofos sunkiai atsisėda. - Nėščia. 

Klesteliu šalia jos. Nudelbusi žvilgsnį į rankas ant kelių, pe- 
šioju džinsus. 

— Tu manimi nusivylei, tiesa? 

— Ne, - taria ji. - Ne. 

— Tau gėda. 

— Ne, - vėl sako ji. - Nė kiek. - Ir tvirtu balsu pasipiktinusi 
priduria: - Keite, tu nesupranti. Aš nenusivylusi, nė trupučio. Ir, 
brangioji, mano žodyne net nėra žodžio „gėda“. Žinoma, dide- 
lis netikėtumas, kad tu iš tikrųjų nėščia, tačiau, dievaži, Katrina, 

prieš porą valandų mes ėjom iš proto, ar tu nevartoji narkotikų. 
Mes jau manėme tave praradę. - Ji atsidūsta. - Aš esu palaidojusi 
dukterį. Daugiau man nerūpi visokie prietarai. 

Žiūriu į ją suglumusi, nesuprasdama, ką ji mąsto. 

— Keite, brangioji... - Ji šypteli. - Turbūt neturėčiau taip sakyti 
ar net manyti, šito garantuotai nėra geros tėvystės vadovėliuose, ta- 
čiau suprask - man labai sunku tavo nėštumą laikyti katastrofa. 

- Tada... ką tu jauti? 

Ji prideda pirštą prie lūpų, išplėtusi akis pasižiūri į lubas, į 
mane ir nusišypso. Linksmai, valiūkiškai, kaltai. 

- Tiesą sakant, jaučiu džiugų jaudulį. 

Turbūt atrodau lygiai taip, kaip jaučiuosi, tai yra apstulbusi, 
nes ji nusijuokia, pasislenka arčiau ir apkabina man pečius. Ty- 
liai, bet labai rimtai prabyla: 

- Gal aš neteisi ar net savanaudiška, bet man tavo naujiena tik 
nuostabi. Tu padidinsi mūsų šeimą, pagimdysi naują žmogų, kurį 
visi galėsime mylėti. Brangioji, tu kuri gyvybę, tu... tu gyveni. Tik- 
rai manau, kad nuostabu, nemeluoju. Aš turėsiu mylimą vaikaitį... 
Taigi paaiškink, kodėl gi man tai turėtų atrodyti blogas dalykas? 
Dar manau, jog tavo draugas dieviškas, tikras džentelmenas. Ir 
toks protingas. - Išsiėmusi nosinę, ji nusišluosto akis, nusišnypš- 
čia. - Puikiai prisimenu, kaip nešiojau tave. Kokia nuostabi, šviesi 
viltis, koks jaudulys... 

— Vadinasi, nenusivylei? Nenusiminei? 

— Ne, tikrai ne. 

— Ir nemanai, kad jį išsaugodami elgiamės beprotiškai, nes 
vos spėjom susipažinti? 

— Manau, jūsų šansai laimingai gyventi kartu ne mažesni 
negu kitų porų. Abu esate geri žmonės, abu protingi, todėl tokia 
tikimybė gal netgi didesnė. 

— Bet aš tokia jauna. - Nežinau kodėl, bet staiga man prasiver- 
žia visos abejonės ir baimės, kurių net pati sau nedrįsau įvardyti. 
Man reikia didesnio mamos padrąsinimo - kaip gera girdėti ją 
kalbant taip optimistiškai. Norisi dar daugiau. Noriu išgirsti, kad 
viskas bus puiku. - Tokio amžiaus niekas vaikų negimdo. Niekas. 

— Nemaniau, kad tau labai rūpi kitų nuomonė. 

— Man ir nerūpi. Aš ne tai turiu galvoje. Tik... 

- Žinau, brangioji, ką turi galvoje. Taip, tai milžiniškas dalykas, 
taip, tu neteksi daugybės laisvių, kuriomis džiaugiasi tavo amžiaus 
jaunimas. Ir bus daug sunkiau, negu įsivaizduoji. Tačiau tau atsi- 
vers visai kitas pasaulis. Ir jis stebuklingai pakeis tavo gyvenimą. 
Tokia jau motinystė. - Ji paglosto man skruostą. - Mudu su tėčiu 
tau padėsime. Kiek galėdami. Mums bus vienas malonumas. 

- Aš taip džiaugiuosi, kad tu nesupykai ir nenusiminei. 

— O Dieve, ne! - Ji vėl nusijuokia. - Iš tiesų net juokinga, kaip 
džiaugiuosi. Džiaugiuosi dėl tavęs ir Miko. Džiaugiuosi dėl tėčio 
ir savęs. Ir nervinuosi. Ir jaudinuosi. Ir noriu pati pranešti tavo 
tėvui. Galima? 

- Žinoma. 

Aš taip nepratusi matyti jos tokios — atviros, neslepiančios 
emocijų, ir mano veide veikiausiai atsispindi nuostaba. 

— Kas yra, brangioji? - klausia ji. - Kas negerai? Keistai atrodai. 

- Atleisk. Tačiau tu taip pasikeitei. Tokia laiminga. Puiku, ži- 
noma, bet aš turbūt jau atpratusi matyti tave tokią. 

- Žinau, brangioji. - Ji prisitraukia mano galvą, priglaudžia 
prie krūtinės. Jai kalbant, jaučiu jaukų jos balso dudenimą, ri- 
tmingą širdies plakimą. - Žinau. Mes elgėmės neteisingai, taip? 
Ir žinai ką? Tavo paikšelė draugė padarė mums didžiulę paslaugą. 
Mudu su tavo tėčiu taip sunerimome, kai ji paskambino ir prišne- 
kėjo tų nesąmonių. Mes taip išsigandome, taip bijojome tavęs ne- 

tekti. Ir kai sužinojom, kad viskas gerai... - Ji giliai atsidūsta. - Mes 
tarsi atgimėme. Ir aš žinau, brangioji, tavo jausmus dėl Reičelės. 
Žinau, tu jautiesi kalta, jog esi gyva, o Reičelė mirusi. Ir, viliuosi, 
tu man atleisi, kad niekad apie tai neužsiminiau, niekad aiškiai 
nepasakiau - tau nėra jokios priežasties jaustis kaltai, tu privalai 
toliau gyventi. Juk turi būti kokia nors pabaiga, kokia nors... Ai, 
nežinau... Koks tas klaikus žodis, vartojamas šiuo metu? 

Aš atsilošiu ir valandėlę žiūriu į ją. 

— Baigtis? 

— O taip - baigtis. Turi būti kokia nors baigtis. Bent jau tau, 
brangioji. Ji buvo tavo sesuo, ne duktė. Būtų neteisinga, jeigu ken- 
tėtum amžinai. Būtų neteisinga, jeigu tai sugriautų tau gyvenimą. 

— Bet... 

— Ne, - pertraukia ji mane. Suėmusi man už smakro švelniai 
žiūri į akis. - Aš buvau neteisi. Žinojau, kaip tu kankiniesi, bet 
per daug įsijaučiau į savo skausmą ir neradau jėgų ką nors daryti. 
Seniai žinojau, kad galiu tau padėti, jei tik prisiversčiau pasakyti 
keletą paprastų dalykų. Bet neprisiverčiau. Ir todėl man baisiai 
gėda. Tačiau, brangioji, visa tai galiu pasakyti dabar. - Ir kostelė- 
jusi ji kalba toliau: - Tu nekalta dėl to, kas atsitiko Reičelei. Mes 
tavęs nė trupučio nekaltiname. Niekada nekaltinome. Ir nedrįsk 
nė akimirkos manyti, jog mes neva norėjome, kad būtum žuvusi 
tu, o ne ji. Mes jus abi vienodai mylėjome. Visada. 

Aš linkteliu, bet prabilti neįstengiu. Bijau, kad galiu apsipilti 
ašaromis. Apsižliumbti kaip vaikas. 

— Kad ir kaip būtų įžūlu, turiu tave paprašyti keleto dalykų, - 
taria ji. 

- Žinoma, mama, prašyk ko tik nori. 

— Pirmiausia noriu, kad man atleistum už mano savanaudiš- 
kumą. Už tai, kad pastaruosius porą metų nebuvau gera motina, 

leidau tau manyti, jog mudu su tavo tėčiu kuo nors tave kaltina- 
me. Mes niekada to nedarėme. Niekada. 

Ir tada pravirkstu. Nesusilaikau. Apsikabinusi mamą raudu 
pasikūkčiodama ant jos krūtinės. Laikydama mane glėbyje, ji 
kalba toliau: 

— Kitas dalykas, kurio noriu, - kad gyventum savo gyveni- 
mą. Kuo gražiau ir laimingiau. Ir niekad o niekad nesijaustum 
kalta dėl savo laimės. Nė nebandytum. Jeigu negali to padaryti 
dėl savęs, padaryk dėl mūsų. Dėl manęs ir savo tėčio. Mat jeigu 
tu, brangioji, nebūsi laiminga, jeigu neturėsi savo gyvenimo, tada 
mes neteksime visko. Būsime praradę jus abi. 


Aš taip ir neprisipažįstu tėčiui, kad esu nėščia. Mama nori 
pati pasakyti, kai bus dviese su juo, - duoti jam galimybę ramiai 
suvirškinti žinią. Ji mananti, kad iš pradžių jis bus pritrenktas. 
„Visiškai normalu tavo tėvui, - sako mama. - Juk jam tu visa- 
da liksi tyra jo mergytė. Bet paskui jis apsigalvos, apsipras su šia 
mintimi ir pagaliau bus laimingas kaip ir aš.“ 

Mudu su Miku išjungiam šviesą ir einam gultis. Mikas be galo 
švelnus, vis kartoja mane mylįs, mes einam susiglaudę. 

- Žinau, tau turbūt vemt verčia nuo kalbų apie Alisą, - sako 
jis. - Bet ar tu gerai jautiesi? Ji tavęs nesunervino? 

— Ne, - atsakau, - aš esu laiminga. - Ir nors tai nė iš tolo neįėjo 
į Alisos planus, - ji juk norėjo mane įskaudinti, - iš tiesų vakaras 
su tėvais pavyko. Mama jau seniai taip atvirai nerodė savo emo- 
cijų, buvo gera matyti ją tokią nuoširdžią ir jausmingą. Be abejo, 
gaila dienų, kurias mama su tėčiu praleido nerimastaudami, bet 
negaliu nesidžiaugti neįprastai dosniai rodoma jų meile. - Žinok, 
ji aiškiai trenkta, - sakau. - Ir puiku, kad mes jau ne draugės. Bet 

iš tikrųjų ji tik sau kenkia. Ir baisiausiai apsikvailins. Man jos net 
šiek tiek gaila. 

— Aha, - nusižiovauja Mikas. - Ir man. Jos atvejis tikrai liū- 
dnas. Beviltiškas. 

- Taigi. Be to, ji net nežino, kur aš gyvenu. Dar pasikeisiu 
mobiliuko numerį. Tada net negalės paskambinti. Ką gi ji dabar 
gali man padaryti? 

— Nieko, - atsako jis. Pasilenkęs per mane, Mikas išjungia 
lempą ir tamsoje bučiuoja man lūpas. - Tau visiškai nieko negre- 
sia. Ji negali tau padaryti nieko blogo. 


31 skyrius 


Keletą dienų, kol Mikas dirba, kas vakarą rengiuosi persi- 
kraustyti. Važiuoju į Vivjenos butą ir kraunuosi daiktus. Manęs 
jau taip nebekamuoja nuovargis, ir man smagu tvarkytis daiktus, 
svajoti apie naująjį gyvenimą su Miku. Tai, kad tėvams jis akivaiz- 
džiai patiko ir kad mama netikėtai apsidžiaugė būsimu kūdikiu, 
išsklaidė visas mano abejones. Mes elgiamės teisingai. Mes myjli- 
me vienas kitą. Viskas bus nuostabu. 

Elektroniniu paštu įspėju Vivjeną išsikraustanti. Pažadu, kol ji 
grįš, paiminėti paštą ir užeidinėti į butą. Užbaigiu atsiprašydama, 
kad pranešu taip vėlai. Ji man atrašo: 

„Neatsiprašyk! AŠ ŽINOJAU, kad ne be priežasties atrodei to- 
kia laiminga. Manau, tiesiog fantastiška, kad sutikai vaikiną, kuris 
tau suteikė tokią laimę. Negaliu sulaukti, kada grįžusi pamatysiu 
tave (ir tavo Miką!). 

Rūpinkis savimi. Tave mylinti 

tetulė Viv.“ 

Gavusi Vivjenos laišką nesitveriu džiaugsmu. Mano galva, 
tai, kad ji taip džiaugiasi dėl manęs, dar kartą įrodo, jog mudu 
su Miku elgiamės teisingai. Nieko nenuskriaudžiame, nedarome 
nieko blogo, taigi, nors esame labai jauni ir viskas įvyko taip stai- 
ga, mums pasiseks. 

Sugaištu tris vakarus, kol susipakuoju daiktus Vivjenos bute ir 
panaikinu visus savo buvimo pėdsakus. Atsidėkodama Vivjenai už 
leidimą čia gyventi noriu butą palikti švarutėlį, spindintį. Darbus 
užbaigiu penktadienį pusę vienuolikos. Kažin, gal dar suspėčiau į 
Miko pasirodymo pabaigą? Šiaip jis po koncerto ketino mane pasi- 
imti iš Vivjenos ir padėti, jeigu dar būtų darbo. Bet nepaskambino, 
todėl nutariu, jog baras pilnutėlis žmonių ir jis tebegroja. Nuspren- 
džiu padaryti jam staigmeną - pati užvažiuosiu jo pasiimti. 

Lyja, kelias šlapias, tamsu, tad važiuoju lėtai ir atvykstu tik 
vienuoliktą. Bare tylu, beveik tuščia, scena nuruošta. 

Miko čia nėra, todėl einu į užkulisius. Išgirdusi jo balsą pasu- 
ku prie atvirų durų. Pro jas krinta šviesa. Žengteliu atgal kamba- 
ryje išvydusi ją. Alisą. 

Ji stovi atsišliejusi į stalą, susikryžiavusi savo ilgas kojas. 

— Oi, nereikia, - sako ji girtu balsu. - Argi nuo to bus blogiau? 
Kam bus blogiau? Kaip kas nors sužinos? 

Mikas, nugara į ją, vynioja elektros laidus. 

— Tu beprotė. Aš su tavim net nekalbu. Išeik. 

— Na, ką tu! - Ji nusijuokia, gundomai švysteli plaukais. Be 
reikalo stengiasi, Mikas į ją nė nežiūri. - Nemokamą seksą. Štai 
ką tau siūlau. Grandiozinį seksą be jokių sąlygų. Kodėl tu atsisa- 
kai? Kas tu per vyras? 

Mikas juokiasi. 

- Manau, reikia klausti, kas per žmogus tu pati. Kas per drau- 
gė? - Atsigręžęs į ją pamato mane. - Katrina... 

Alisa atsisuka į mane. Akimirką sutrinka, bet kaipmat susi- 
tvardžiusi šypsodama atkiša ranką. 

— Katrina! 

Aš stoviu tarpdury. Žiūriu į Alisą. 

— Ką tu čia veiki? 

— Ai, laikraštyje pamačiau skelbimą. Pamaniau ateisiu palai- 
kyti draugo, pasiklausysiu grojant. Pamaniau, Katrina, kad ir tu 
tikriausiai būsi. Norėjau pasidalyti naujienomis. Pastaruoju metu 
tave baisiai sunku pagauti. 

Iš pradžių ketinu ją užsipulti, kodėl tėvams pasakė, kad aš nar- 
komanė, kodėl bando sugundyti mano vaikiną, kodėl taip stengia- 
si man kenkti, bet veikiai apsigalvoju. Beprasmiška. Neturiu noro 
klausytis jos pasiaiškinimų - tokiam elgesiui nėra jokio protingo 
ar atleistino pateisinimo - ir neturiu noro klausytis veidmainiškų 
jos atsiprašymų. Man kokti pati mintis apie tokį pokalbį, koktu net 
būti šalia jos. Noriu tik vieno - kuo greičiau dingti iš čia. 

- Jau eisi? - paklausiu Miką. 

— Aha. - Liovęsis vynioti laidus bet kaip pameta juos ant grindų 
ir krūvą paspiria. Žinau, tai neįprasta, ne kartą esu mačiusi, kaip jis 
po koncerto palieka aparatūrą: viską sutvarko be galo skrupulingai. 
Matyt, dabar ir jis nori kuo greičiau pabėgti nuo Alisos. 

— Tvarka. - Alisa suploja delnais ir sverdėdama žengia žings- 
nį. - Kur važiuosime? 

- Kur tu važiuosi, nežinau, - lediniu balsu atsako Mikas. - 
Mes važiuojam namo. 

- Ir aš su jumis. Iš tikrųjų gali būti visai linksma. Trise. — 
Mums einant iš baro, ji seka iš paskos ir pasuka prie mūsų auto- 
mobilio. - Trise geriau negu dviese. Ar ne, Katrina? Ką? 

Mikas atidaro man keleivio dureles, bet prieš įsėsdama atsi- 
gręžiu į Alisą. 

— Eik namo. Eik namo ir išsimiegok. Ir nuo šios dienos dau- 
giau man nesirodyk. Dink iš mano gyvenimo. Tu ligonė. Man ta- 
vęs gaila. Tau tikrai reikia specialisto pagalbos. 

Purtydama galvą ji pasibjaurėjusi išsiviepia. 

— Ar aš ligonė? Aš? Kaip įdomu. Vis maniau, kad tu, Keite, 
turi problemų. Maniau, tu palikai savo seserį... 

— Katrina! - įsakmiai šūkteli Mikas. Jis jau sėdi prie vairo, va- 
riklis ūžia. - Greičiau lipk. Ir užsidaryk. 

Taip ir padarau. Mikas užrakina visas dureles, paleidžia va- 
lytuvą, užpakalinio vaizdo veidrodėlyje žiūri, ar galima išsukti. 
Alisa per lango stiklą įbedusi akis į mane, ir aš niekaip negaliu 
atitraukti žvilgsnio. Vos tik Mikas ima važiuoti, Alisa nusišypso 
šaltai patempdama lūpas ir žengia tiesiai po ratais. 

— Mikai, stok! Palauk! - šaukiu aš. Bet pasigirsta trinktelėji- 
mas ir Alisa nugriūva. 

- Velnias! Griausmas! 

Mikas staigiai nuspaudžia stabdį ir šoka lauk. 

Nedrįstu pajudėti, nedrįstu pažvelgti į Miką. Širdis daužo- 
si, daužosi, tuščiom akim spoksau į priešpriešinį eismą. „Viskas 
baigta, - pamanau. - Ji gavo, ko norėjo. Viską sugriovė. Baigta. 
Baigta.“ 

— Alisa! - išsigandęs šaukia Mikas. - Tu gyva? Ar sužeista? 
Alisa! 

Ir tada išgirstu - spigų isterišką Alisos kvatojimą. 

32 skyrius 


Šitai atsitinka naujojoje virtuvėje išpakuojant dėžes. Stodama- 
si pajuntu, kad tarp kojų kažkas plūsteli. Iš pradžių nesusigaudau, 
pamanau, gal apsišlapinau. Puolu į tualetą, nusismaukiu kelnai- 
tes. Kraujas. 

Nusišluosčiusi tualetiniu popieriumi einu pas Miką. Niūniuo- 
damas ir linksėdamas savo melodijos taktu, į lentynas jis krauna 
knygas. Pamatęs mane nusišypso. 

— Aš kraujuoju. 

— Ką? - Jis pašoka. - Velnias. Ar tai blogas ženklas? Blogas, 
tiesa? 

— Nežinau. 

— Važiuokim į ligoninę. 

Aš apsivynioju senu rankšluosčiu, Mikas pastveria raktelius, 
ir mes atsargiai einam prie automobilio. 

Greitosios pagalbos skyriaus laukiamasis pilnas žmonių, se- 
selė mums praneša, kad turėsime ilgai laukti, kol pateksime pas 
gydytoją. 

— Bet mes galime netekti kūdikio, - sako Mikas. - Reikia, kad 
ją tuoj pat kas nors apžiūrėtų. 

— Atleiskite, bet mes griežtai laikomės pirmumo tvarkos. Bi- 
jau, kad nėštumo pradžioje nepavyktų užkirsti kelio persileidimui. 
Galime tik stebėti. - Ji maloniai nusišypso. - Tačiau gal dar ne 
persileidimas. Daug nėščių moterų pakraujuoja, o paskui pagim- 
do sveikutėlį kūdikį. Atsisėskit ir pasistenkit nesinervinti. 

Mudu su Miku kėblinam prie kėdžių eilės. Dviejų laisvų nėra, 
tačiau viena moteris, pastebėjusi, jog mes pora, pasislenka, kad 
galėtume sėdėti šalia. Mikas jai padėkoja. Nors ji man užjau- 
čiamai nusišypso, aš nusigręžiu. Man nereikia svetimų Žmonių 

užuojautos ar gerumo. Jeigu teks gedėti, noriu tai daryti niekam 
nematant. Laukiamasis ankštas, prisigrūdęs ligonių, todėl kie- 
kvienas galėjo girdėti mūsų pokalbį su sesele. Apsisukusi rankš- 
luosčiu jaučiuosi lyg išstatyta parodoje. 

Atsisėdusi užsimerkiu, padedu galvą Mikui ant peties. 

Po keturiasdešimties minučių seselė pašaukia mane. Mikui 
liepia palaukti, bet kai aš pravirkstu ir įsikimbu jam į rankovę, 
leidžia eiti dviese. Nuvedusi prie lovos paprašo atsisėsti. 

— Ar daug buvo kraujo? 

— Nežinau. Atrodė daug. 

— Kaip atrodo, būtų visas įklotas ar daugiau? 

— Galbūt. Taip, įklotas. 

Ji užsirašo popieriaus lapelyje. 

— Ar dabar tebekraujuojat? 

- Turbūt nebe. Nežinau. Nieko nejaučiu. 

— Gerai. Jeigu nejaučiat, vadinasi, tikriausiai nebekraujuojat. 

Ji vėl kažką užsirašo, pamatuoja kraujospūdį ir temperatūrą. 

- Viskas normalu. Gydytoja tuoj ateis. Atsigulkit ir ilsėkitės. 

Apklojusi man kojas ir užtraukusi užuolaidą, ji nueina. Mikas 
atsisėda ant kėdės šalia lovos, paima už rankos. 

— Nereikėjo man leisti, kad iškrautum tas dėžes, tiesa? - liūd- 
nai klausia jis. 

— Ne, taip atsitiko visai ne dėl to. Aš juk nieko sunkaus nekė- 
liau. Nėščios moterys nėra ligoniai. - Spusteliu jam ranką. - Ti- 
kėkimės, blogiausio neįvyks. 

- Atleisk... Žinoma, neįvyks. Aš tik baisiai noriu, kad būtų 
gerai. Nenoriu, kad... 

- Ir aš ne. - Prikandu lūpą tramdydama verksmą. 

Tada prasiskleidžia užuolaida ir įžengia aukšta liesa mote- 
ris. Rudais garbanotais plaukais panaši į Filipą, ir aš kažkodėl 

iškart pasijuntu geriau. Ji stumia didelį aparatą. Mato, kaip aš 
spoksau į jį. 

— Ultragarsas. - Sustojusi prie lovos, patapšnoja man koją. - 
Aš - daktarė King. Pamėginkime pasižiūrėt į šitą vaikelį, gerai? 

Pakraupstu, kai ji ima vedžioti po pilvą zondo galvutę. Žiūriu 
į ekraną, į pilkus it rūko gumulus ir šešėlius, bet kas jie yra, ne- 
suvokiu. 

— Aha... - Daktarė King sustabdo zondą. Šypsodamasi rodo 
į ekraną. - Širdis plaka. Matai? Gražiai ir stipriai. Vaisiaus dydis 
lygiai toks, koks turi būti šiuo nėštumo laikotarpiu. 

Matau, kaip pulsuoja mano vaikelio širdis, ir keistai sugar- 
giu - lyg juokas, lyg verksmas. 

— Oho! - stebisi Mikas, spustelėdamas man ranką. 

Daktarė sako mananti, jog viskas gerai, o kraujavimas vei- 
kiausiai buvęs atsitiktinis, be aiškios priežasties. 

- Tiesiog pasitaiko tokių keistenybių, - taria ji. Liepia Mikui 
vežti mane namo ir keletą dienų prižiūrėti, o jeigu vėl pasirodytų 
kraujo, tuoj pat vežti į ligoninę. - Tik nesijaudinkit, nemanau, 
kad pasikartotų. Bet kelias dienas dėl visa ko pasisaugokit. 

Tris dienas išguliu lovoje. Mikas iš bibliotekos parvelka krūvą 
knygų apie nėštumą, aš jas visas perskaitau nuo pirmo iki pasku- 
tinio puslapio. Gerai, kad orai tam palankūs, vėjuota ir šalta, taigi 
jaukiai sau tūnau po antklode. Mikas repetuoja savo skaitmeni- 
niais būgnais taip pritildęs garsą, jog beveik nieko negirdžiu, neša 
man į lovą pusryčius, pietus ir vakarienę. Kai mane ima pykinti 
nuo skaitymo, jis atitempia televizorių, ir mes kartu žiūrime die- 
nines muilo operas, juokdamiesi iš absurdiško siužeto ir nenatū- 
ralios vaidybos. Kraujo nebesirodo. 

Ketvirtą rytą pabundu jausdamasi puikiai, jau kelias savaites 
nesijaučiau tokia stipri. Miko nežadinu, atsikėlusi pati pasidarau 

arbatos. Prie namo yra nedidelis sodukas, priklausantis visiems 
keturiems butams. Nulipu nešina arbatos puodeliu ir atsisėdu ant 
laiptelių į sodą. 

Nors dar anksti, saulė jau karšta, dangus bekraštis, aukš- 
tas aukštas ir dieviškai mėlynas - toks, koks esti tik Australijos 
dangus, šitokio dangaus nesu regėjusi nei Graikijoje, nei Indo- 
nezijoje ar Europoje, jokioje šalyje, kur teko lankytis iki Reiče- 
lės mirties, - ir staiga mane užplūsta tokia laimė, toks begalinis 
dėkingumas už tai, kad esu gyva. Aš išsišiepiu lig ausų. Medinė 
pakopa po kojų šilta, arbata saldi, kvapi, saulė švelniai bučiuoja 
žadindama mane. 

Šitiek laiko neleidau sau jausti tokios laimės kaip dabar, pa- 
prasto jutiminio džiaugsmo, kad gyveni. Vis manydavau, jog būtų 
skriauda Reičelės atminimui, - savanaudiškas piktnaudžiavimas, 
lyg ir išdavystė, juk ji jau niekad nesidžiaugs tokiomis akimirko- 
mis. Bet aš prisimenu, kaip mama sakė, kad turiu gyventi savo 
gyvenimą, turiu juo džiaugtis, ir staiga nepaprastai aiškiai suvo- 
kiu, jog pati Reičelė linkėtų man laimės. Ji niekada nepavydėtų 
man prasmingo ir laimingo gyvenimo. Itin aštriai pajuntu galinti 
pati pasirinkti, kaip jaustis, ir jeigu pasirinksiu būti nelaiminga, 
vadinasi, bernams, kurie nužudė Reičelę, leisiu užbraukti savo 
gyvenimą beveik taip pat negrįžtamai, kaip užbraukė jos. 

- Reičele, aš laiminga, - garsiai ištariu lyg maldos žodžius. - 
Tikrai laiminga. 

Bet saulė šviečia neilgai, vėliau rytą dangų vėl užkloja tamsūs 
debesys. Mes vėl sėdime kambary, - aš skaitau, Mikas repetuo- 
ja, - ir vakare jau nesitveriu nuoboduliu, nieko daugiau nenoriu, 
tik ištrūkti iš buto. 

- Einam vakarienės, - pasiūlau. - Į tailandišką restoraną gat- 
vės gale. 

— O tu įsitikinusi, kad nieko neatsitiks? Manai, galime eiti? - 
klausia Mikas. 

— Viskas bus gerai. - Aš skubiai nusivelku ir maunu į dušą. - 
Daktarė liepė kelias dienas pailsėti. Nesakė, kad pusę metų turiu 
gulėti lovoje. Visas šitas dienas beveik nepasijudinau. Išprotėsiu, 
jeigu tuojau pat neišeisiu laukan. 

— Tada važiuosime. 

— Nejuokink. Nerasim kur pasistatyti mašinos. 

- Tikrai, - atsidūsta jis. - Bet ar tikrai tau nieko nepasidarys? 
Galėčiau nueiti ir ko nors parnešti. 

— Bus gerai. Mes eisim palengva, - nusijuokiu aš. - Kaip 
senukai. 

Restoranas nelabai toli, mes einame taku palei paplūdimį. 
Nelyja, tačiau dangumi lekia juodi audros debesys, jūroje ritasi 
didžiulės putotos bangos. Vaizdas įspūdingas, todėl mes nesku- 
bame, žingsniuojam pamažėle, susikibę rankomis. Abu mėgauja- 
mės laisve, gaiviu oru ir peizažu. 

Vakarieniauti irgi neskubame. Mikas kalba apie savo grupę, 
apie kuriamą muziką. Svajojame apie koncertinę kelionę po pa- 
saulį - pinigus, šlovę, tūkstančius šaukiančių gerbėjų. Juokdamasi 
įspėju jį, kad nuo jo vaikysiu visas paneles. 

— Būsiu pikta, pavydi, stora ir sėdėsiu namie. Su šešiais vaikais. 

- Taip, įsivaizduoju, - šaiposi jis. 

Svarstome, gal paimti taksi, nes panašu į lietų, bet nutariame 
apsieiti. Lauke gražu, o kelias netolimas. Jei ir sulis, neištirpsime. 

Girdi už nugaros žingsnius, - aštrų kulnelių kaukšėjimą į ce- 
mentą, - bet nieko neįtari. Žingsniams artėjant, garsėjant, judu 
pasitraukiat į šoną norėdami tą moterį praleisti. Bet ji priėjusi 
sustoja priešais jus, įsisprendžia į šonus. Jau temsta, todėl ne iš 
karto ją atpažįsti. Alisą. 

Ji šypsosi pakreipusi galvą. 

— Katrina, - taria. Iš balso supranti, kad girta. Ji palinksta į 
priekį. - Žinojau, kad rasiu tave čia. Žinojau, kad, jeigu netingė- 
siu laukti, susitiksiu tave ir Mikį šmikį. 

Jis patraukia tave už rankos, ir judu einate toliau. 

- Tokį nuostabų audringą vakarą tik ir vaikščioti, ar ne? - ta- 
ria ji dirbtinai draugišku balsu, neatsilikdama nuo mūsų. - Kaip 
džiaugiuosi, kad tave sutikau. Na, abu, ne tave vieną. Tiek daug 
yra apie ką pasikalbėti. 

Judu paspartinate žingsnį. Nieko nesakote. 

- Ei jūs, palaukit! Negi nenorit paplepėti? 

Jis suspaudžia tau ranką. Einate toliau. 

— Na, ką gi. Gal tu ir nenori kalbėtis. Suprantu. Bet aš noriu. 
Netgi turiu. Daug kas liko nepasakyta, Katrina, tu dar daug ko 
nežinai apie tą naktį. — Ji piktai nusijuokia. - Žinau, jog tu žinai, 
apie kokią naktį šneku. Tą naktį. 

Tu sustoji. 

Ji nusijuokia tau už nugaros. 

— O, jau patraukiau tavo dėmesį, ką? Negali amžinai bėgti ir 
bėgti, Keite, ar ne taip? Kada nors reikia pažvelgti tiesai į akis. 

Tu atsisuki į ją. 

— Ką čia dabar šneki? Ką dar sugalvojai? 

Ji nužvelgia tave. 

— Kažin, Katrina, kaip žmogus jauties turėdamas idealų gyve- 
nimą? Idealią šeimą? Turbūt gera būti tokiai išlepintai, taip nepa- 
stebėti, kai kitas kenčia? 

— Ideali šeima? Nepastebėti, kai kitas kenčia? - tu pakartoji 
negalėdama patikėti. - Gal juokauji, Alisa? Mano sesutė buvo nu- 
žudyta. Mano šeima toli gražu nėra laiminga, nėra ideali. 

- Tačiau tėvai tave myli, tiesa? Žinau, kad myli. Mačiau juos. 
Jie dievina orą, kuriuo tu kvėpuoji. Štai kodėl esi tokia pasipūtusi. 
Štai kodėl tau niekas nerūpi. 

— Kodėl ir kas man nerūpi? Tu beprotė, Alisa. Šneki mįslėmis. 

- Tau nerūpi tokie žmonės kaip mes. Kaip aš ir mano brolis. 

Tu suglumusi purtai galvą. 

— Kuo čia dėtas... 

- Tokiems žmonėms kaip tu, Katrina, viskas lengva. Tėvai 
tave myli. Pasaulis tave myli. Tau niekad nereikėjo nieko įrodi- 
nėti. O jeigu nužudoma sesuo, visi, aišku, stoja tavo pusėn, visi 
sutinka, kad buvai nekalta. 

- Aš ir buvau nekalta. - Nors krūtinėje verda isterija, iš pykčio 
norisi rėkti ir pulti ją, mušti, tavo balsas skamba ramiai, beveik 
normaliai. - Kaip gali taip kalbėti! Be to, tu klysti. Po Reičelės 
nužudymo žmonės mums buvo siaubingi. Išvis buvo siaubinga. 
Aš tau jau pasakojau. 

— Siaubinga? Koks apgailėtinas žodis... Vargu ar buvo taip 
siaubinga, kaip sakai. Juk nepatekai į kalėjimą, ką? Nebuvai ap- 
kaltinta nužudymu, ką? 

Mikas trūkteli tau už rankos liepdamas liautis, eiti šalin, ta- 
čiau tau per daug pikta, tu per daug įsiaudrinai. Atstūmusi jo ran- 
ką lieki stovėti. 

- Žinoma, nebuvau! - atsakai, ir tavo balse prasiveržia pyk- 
tis. - Juk nieko nepadariau! 

— Mat kaip. Tačiau padarei, tiesa? - Ji šypsosi ir apsimestinai 
maloniai priduria: - Iš pirmo žvilgsnio gal ir atrodo, kad buvai 
nekalta. Žmogui, kuris tavęs nepažįsta. Bet mudvi juk žinome, 
kaip yra, ar ne? | 

— Ne, Alisa, ne. - Širdyje supranti, koks beprasmiškas šis po- 
kalbis, bet jauti pareigą gintis, kovoti su tokia neteisybe. - Tu klys- 
ti. Ką tu kalbi, bjauru. Neteisinga. Ir netiesa. Aš tik persigandau. 
Ir pamačiusi šviesą nubėgau šauktis pagalbos. Man buvo baisu. 
Neturėjau kito pasirinkimo. 

— Ne, Katrina, turėjai. Tą naktį turėjai ne vieną pasirinkimą, 
bet kas kartą pasirinkdavai netikusiai. Kas kartą. 

— Ne. - Stengiesi nepravirkti. - Ne, tu klysti. 

Ji palinksta prie manęs ir tyliai taria: 

- Tau nereikėjo bėgti, Katrina. 

- Reikėjo, - atkertu. - Nebuvo kitos išeities. 

— Ne. - Ji susideda rankas ant krūtinės ir tvirtai taria: - Pa- 
bėgdama jiems nepalikai jokios išeities. Tu privertei juos padaryti 
tai, ko daryti jie nenorėjo. 

- Kam visos tos kalbos? - įtūžusi jau šauki. Griebi jai už ran- 
kos ir laikai. - Kam? Kodėl sakai, kad aš turėjau ne vieną pasirin- 
kimą? Jie mus nusivežė prievarta. Jie tai turėjo ne vieną pasirin- 
kimą. Ne aš. Ir ne mano sesuo. Mes buvome aukos. Kodėl tu gini 
tokius gyvulius? 

- Gyvulius? Matai, Katrina, kaip tu juos vadini? Kažin ar gra- 
žu, ką? Kažin ar teisinga. 

— Jie ir yra gyvuliai, - spjaute išspjauni tu. - Jie nužudė mano 
seserį. Tikiuosi, degs pragare. 

— Mano brolis ne gyvulys. - Jos veidą iškreipia tokio pykčio 
grimasa, jog akimirką šis tampa atgrasus. - Jis ne gyvulys. 

— Tavo brolis? Ką tu kalbi? 

Jos veidas vėl persikreipia ir staiga ji pravirksta; drebančiu 
balsu kalba: 

- Niekas jo nemylėjo. Niekas. Nei mūsų tikroji motina. Nei 
ta ragana, kuri mudu perskyrė. Niekas. Gal manai, jam nebuvo 
skaudu? Gal manai, ne pikta, jeigu net nuosavai motinai tavęs ne- 
reikia? Gal manai, negalėjo būti išteisintas, nes kiti jį prikalbino, 
susuko galvą? 

- Alisa... - Tu griebi jai už rankos. Nori, kad pažvelgtų į tave, 
aprimtų, liautųsi šnekėti tokias nesąmones. Jos elgesys baisus, be- 
protiškas. Dar pamanai, ar nereikėtų iškviesti gydytojo. - Nesu- 
prantu, apie ką tu šneki. Nežinia ką svaičioji. 

Ji atsitraukia. Veide neapykanta. 

— Mano broliuką tu pavertei žmogžudžiu, - sako ji. - Įkišai į 
kalėjimą. 

- Dievaži, nustok... 

— Tu įkišai jį į kalėjimą, - lėtai ir aiškiai pakartoja ji. Ir nusi- 
šypso - šaltai, piktdžiugiškai, tau net širdis nutirpsta. - Kaip dar 
aiškiau pasakyti? Šiną. Mano broliuką. Tu įkišai į kalėjimą. 

- Aš nepažįstu tavo broliuko. Kaip galėjau... 

— Šinas, - pertraukia ji mane. - Šinas Enraitas. 

— Bet jis... argi jis... 

— Taip, jis. 

Pagaliau susivoki. Viską supranti. Kodėl jai reikėjo tavo drau- 
gystės. Jos piktdžiugą. Viskas buvo dėl to. Dėl jos brolio. Tavo 
sesers. Dėl to. 

Šinas Enraitas. Vaikėzas ant galinės sėdynės. Aptukęs vaikėzas 
gražiu veidu. Jis taip nervinosi... atrodė toks išsigandęs... 

Ir vis tiek. Jis prievartavo tavo seserį. Nepasigailėjo, tyčia nu- 
žudė. Jis taip pasirinko. 

Tu stovi kaip įbesta, tyli ir tik spoksai į ją. Tave plėšo priešy- 
bės: noras trenkti jai ir noras atsiprašyti. Ji irgi žiūri į tave, perga- 

lingai šypsosi, todėl jau keli ranką ketindama jai smogti, tačiau jis 
timpteli už rankovės ragindamas eiti. 

— Katrina, einam iš čia. 

Apkabinęs per pečius atsuka tave, nori vesti tolyn, namo. Pra- 
pliupęs lietus teška ant veido, plaukų. Kol grįšite, permirksite. 

Ji eina iš paskos. 

— Puiki mintis, Mikai. Čia jau darosi per daug šlapia, tiesa? 
Eisim pas jus. Dar pasikalbėt apie tą patį. 

Jis sustoja. Iš to, kaip suspaudžia tau petį, iš jo balso supranti, 
koks įtūžęs. 

— Eik sau, Alisa. Nešdinkis po velnių. Atstok nuo mūsų arba 
iškviesiu policiją. Rimtai. Čiuožk. Tuojau pat. 

- Policiją? Kokia iš jos nauda? Mano broliukui ji nepadėjo. - Ji 
vypteli pakreipusi galvą. - O, bet policijai patinka tokie kaip jūs, 
ar ne? Privilegijuoti vidurinės klasės šikniai kaip jūs abu. Policija 
visada jūsų pusėje, taip? 

Ji dar kažką sapalioja apie policiją, bet jūs nusigręžiat ir einat 
savo keliu. Staiga jos tonas pasikeičia. 

- Gerai jau, nesipykim. Ei! Žinot, ką? Kodėl mums neišsi- 
maudžius nuogiems? Susipažintume šiek tiek... artimiau. 

Staiga, pralenkusi jus, žolėtu šlaitu ji pasileidžia į paplūdimį. 
Pasilenkusi nusispiria batelius, meta ant smėlio. Bloškia žemėn 
megztinį, vienu staigiu judesiu išsineria iš suknelės. 

- Eikš čia, Katrina! - šaukia ji. Vėjas drasko jai plaukus. - Ne- 
būk visą gyvenimą tokia ištižėlė! Štai tau proga parodyti nors la- 
šelį drąsos. Eikš čia! 

Ji pasileidžia į vandenį. Lekia per lūžtančias bangas, kol van- 
duo pasiekia pusiaują, ir tada panyra, dingsta. 

Jis Žiūri į tave. Išsigandęs. 

— Velnias! 

Ir štai jis taip pat nubėga, paknopstom nugarma šlaitu. Tu 
skubi iš paskos. 

Judu stovite prie vandens, šaukiate: 

— Alisa! Alisa! 

— Alisa! Kur tu, Alisa? - surinka jis, įbrenda į vandenį apsi- 
avęs ir dar garsiau šaukia: - Alisa! - Paskui priduria: - Paskęs 
velnio merga. 

— Gelbėkit! - staiga išgirstate silpną pagalbos šauksmą, kažkur 
labai toli. Čia tokia vėtra, toks šaltis, toks vėjas, bangos taip žiauriai 
daužo krantą. Bet ir vėl išgirstate: - Gelbėkit! 

Jis bėga per smėlį. 

- Va ten. Alisa! Alisa! Man rodos, matau, - sako jis. Pakelia 
galvą, prišoka prie tavęs, pabučiuoja į skruostą. 

- Ne, - ištari tu. - Ne. - Tą vieną žodelį. Bet per vėlu - jis jau 
pūkšteli į vandenį, su batais, su viskuo ir, nespėjus tau pasakyti, 
kad nors džinsus nusimautų, išnyksta tamsiose bangose. 

Tu stovi ten. Klyki šaukdama jį vardu. Klyki ir klyki. Raudi. 
Lakstai pakrante. Bet nieko negirdi, nieko nematai - prieš akis tik 
juodas juodas vanduo. 

Tačiau dabar tu nebūsi bailė. Nepabėgsi. Šįkart parodysi nors 
lašelį drąsos. 

Tu žengi į jūrą, brendi lėtai, vis šaukdama jį vardu, nes neži- 
nai, kur jis, kur jo ieškoti. Brendi, kol vanduo apsemia šlaunis, 
o stipri srovė ima traukti, versti iš kojų. Jau tuoj tave pargriaus, 
įveiks, paskandins, bet išgirsti balsus. Šūkaujant vyrus ir moteris. 

Paskui kažkas tave sugriebia, tu parvirsti. Kažkas skaudžiai 
trūkteli už plaukų. Tempia tave už jų, velka, vanduo užlieja veidą, 
jo pilnos burna ir akys. Dar vienas smarkus trūktelėjimas, ir tu 
aukštielninka tysai ant smėlio. 

Tu palieti jo skruostą ir staigiai atitrauki ranką. 

Numirėlio oda nebepanaši į odą. Išvis kaip ne žmogaus. Tokia 
šalta, sustingusi, negyva. Jo nebėra - šis pastiręs pilkas daiktas ant 
lovos tėra tuščias kevalas, ir tau nė kiek nesinori bučiuoti šitų pa- 
mėlusių lūpų, glostyti ledinių skruostų. Šioje kraupioje ligoninės 
patalpoje tavęs niekas nelaukia, tik tuščia nebūtis, gyviesiems netu- 
rinti jokių atsakymų, nesuteikianti nei ramybės, nei paguodos. 


34 skyrius 


Mama ir tėtis kartu su Miko tėvais atituština butą. Aš esu pas 
tėvus, guliu po antklode. Neįmanoma, kad padėčiau iškraustyti 
mudviejų bendrą gyvenimą, mūsų ateitį, mūsų svajones, ir aš dė- 
kinga, kad niekas iš manęs to nesitiki. Jie taip puikiai tvarkosi, jog 
viską baigia tą pačią dieną. Kai grįžta namo, mama ateina į mano 
kambarį, atsisėda ant lovos krašto. 

— Mes parsivežėme Miko elektroninius būgnus. Taip pat įra- 
šus. Jo tėvai pamanė, gal norėsi juos turėti. 

Negaliu nė pagalvoti apie tylinčius Miko būgnus, įrašuose už- 
darytą jo muziką, bet vis tiek dėkodama linkteliu ir nusisuku į 
sieną užspaudusi delnu burną. 

Mama uždeda ranką ant antklodės ir ima raminamai glos- 
tyti koją. 

— Mes, žinoma, pasakėme apie kūdikį, - taria ji. 

- Aaa... - nors ką burbteliu dėl mandagumo ir kad parody- 
čiau šiokį tokį susidomėjimą, tačiau noriu tik vieno: kad ji išeitų, 

paliktų mane. Leiskite man paverkti niekieno nematomai. Atrodo 
keista, kad vos prieš kelias dienas taip jaudinausi, ką visi pamanys 
apie mano nėštumą. Dabar nė trupučio neberūpi. Ir net neįsivaiz- 
duoju, kad man gali gimti kūdikis. 

— Na, aišku, iš pradžių jie apstulbo. Bet, manau, vis dėlto paten- 
kinti. Juk kūdikis Miko, o tai jau šis tas. Šiokia tokia paguoda. 

Su jais susipažįstu per Miko laidotuves. Filipa panaši į Miko 
tėvą, motina - tiesiog gyvas Mikas. Ji mane apkabina ir ilgai spau- 
džia glėbyje. Traukiu į save jos kvapą, bet pagaliau pati ištrūkstu 
iš jos rankų. 

Pusę metų gyvenu kaip robotas. Viską darau, ko iš manęs ti- 
kimasi, - gerai valgau, daug vaikštau po apylinkes, - bet jaučiuosi 
svetima viskam, kas vyksta, būsimu kūdikiu nė kiek nesidomiu. 
Kelis kartus mane aplanko Miko tėvai ir Filipa, tik būdama su 
jais pajuntu šiokį tokį ryšį su Miku, pajuntu, jog vis dėlto gyvenu. 
O šiaip vaikštau kaip koks zombis. Gyvoji numirėlė. 

Sąrėmiai prasideda dieną prieš nustatytą datą. Iš pradžių 
skausmą sutinku su džiaugsmu, juk jis tik fizinis, daug lengviau 
ištveriamas negu emocinis, ir jam tolydžio stiprėjant mane apima 
kažkoks nesveikas pasitenkinimas. 

Tačiau skausmas užtrunka dvi dienas ir dvi naktis, pagaliau 
tampa toks siaubingas, jog meldžiu dievus jį nutraukti, klykiu 
akušerėms, kad man kaip nors padėtų, bet jos tik linksi, šypsosi 
ir liepia stangintis, ir pagaliau aš pradedu stumti, stumti, stumti, 
ir štai pasirodo ji. Sara. Miko duktė. Mano mergytė. 

Nežinau, gal kad liovėsi skausmas ar dėl kokio hormonų 
antplūdžio, bet mane užlieja begalinė meilė ir dėkingumas. Už 
savo mergytę, už mamą ir Filipą, kurios padėjo jai ateiti į pa- 
saulį, už tas akušerės, už visą pasaulį. Aš jį jaučiu - kaip niekad 
nejaučiau po Miko mirties. Tada paimu savo dukrelę, dar šlapią 

ir gličią, priglaudžiu prie krūtinės ir tyliai kuždu maldą Mikui, 
iškilmingai pasižadėdama amžinai mylėti mudviejų vaikelį. 


35 skyrius 


Robis šypsosi. Nedrąsiai, bemaž bailiai, tačiau kai aš linkteliu 
ir nusišypsau, jis ima juoktis. Akimirka, ir jis jau stovi priešais, 
spaudžia man ranką. 

— O Dieve, Katrina, čia tu! Negaliu patikėti. Tikrai tu. 

Iš arti matau, kad atrodo vyresnis, - be abejo, juk praėjo pen- 
keri metai, - bet branda jam tinka. Veidas vyriškesnis, liesesnis, 
kažkoks griežtesnis. 

— Mama, mamyte, kas tas dėdė? 

Žiopsodama į Robį, Sara tampo man už kelnių. Jis atsitupia, 
kad veidai būtų viename aukštyje. 

— Labas, aš - Robis. Senas tavo mamytės draugas. 

— Nejaugi? - Sara pakreipia galvytę, užjaučiamai žiūri į Robį. - 
Tu neatrodai senas. Nepanašus į mano močiutę ir senelį. 

Robis kvatoja, o Sara, negalėdama atsispirti kalno traukai, 
apgailestaudama pamoja Robiui, paima rogutes ir ima kopti 
aukštyn. 

Mudu su Robiu stovime šalia lydėdami ją akimis. 

— Kokia graži, - taria jis. - Tikra princesė. 

— Taip. Panaši į tėvą. 

— Ir į tave. 

Norėčiau jam pasakyti tūkstančius dalykų, galėčiau kalbėtis su 
juo valandų valandas, tačiau čia ir šią akimirką nesugalvoju nė vie- 
no žodžio. Taip ir stypsome tylėdami, kol jis paliečia man ranką. 


214 


Tobula klasta 


— Turiu grįžti prie darbo. Negaliu imti ir nueiti. - Jis grįžteli į 
būrį žmonių už mūsų. - Jie manęs laukia. 

— Na, žinoma, eik, - tariu nežiūrėdama jam į akis. 

— Buvo nuostabu su tavim susitikti. Tokia staigmena. 

— Visiškai netikėta. - Ir dabar, žinodama, kad jis nueis ir man 
niekas nebegrės, galiu tiesiai pažvelgt jam į veidą. - Bet netikėtu- 
mas labai mielas. Ir man buvo smagu tave pamatyti. 

Jis spusteli man ranką ir linktelėjęs žengia šalin. Aš jau einu 
lipti į kalną paskui Sarą, bet jis mane pašaukia. 

— Ko? - klausiu atsigręžusi. 

— Ar vėliau turėsi laiko? Šį vakarą? Gal pavakarieniautume? 

Nutariame, jog geriausia valgyti vakarienę mano namelyje, 
kad nepairtų Saros dienotvarkė. Robis ateina pusę septynių, at- 
sineša visko, ko reikia valgiui pataisyti. Sara jau pavalgiusi ir iš- 
maudyta, apvilkta pižamėle sėdi ant sofos ir žiūri filmuką. 

Robis atsisėda prie jos, ima kalbėt apie filmo veikėjus, aš už- 
plikau arbatos. Mudu susėdame prie apskrito stalo vienas prie- 
šais kitą. 

Iš pradžių varžomės, šnekame pernelyg mandagiai ir nena- 
tūraliai: apie orus, apie darbą, nors tai nėmaž mums nerūpi, bet 
pagaliau Robis ištaria jos vardą. 

— Ar tu jos pasigedai? Tuos pirmus metus Europoje? Kai ji 
mirė? - klausiu aš. 

- Taip, - šyptelėdamas linkteli jis. - Pasigedau. Kad ir ką būtų 
man padariusi. Labai jos stigo. Kol dar buvo gyva, rūpėjo grįžti. 
Vis galvodavau, kad noriu būti su ja, ir viskas, nesvarbu, ką ji man 
iškrėtė. Paskui ji žuvo, ir grįžti nebebuvo prasmės. Net į laidotu- 
ves neatvykau. Nepajėgiau. 

- Suprantu. Aš irgi nėjau į laidotuves. - Žiūriu į savo rankas, 
sunertas ant kelių. Dabar man gėda - dėl savo pagiežos, dėl pyk- 

čio. - Tada jos taip nekenčiau, jog eiti būtų buvę veidmainystė. 
Aš džiaugiausi, kad ji negyva. Negalėjau eiti į jos laidotuves ir 
apsimesti sielvartaujančia. Aš jos nekenčiau. 

— Katrina, - taria Robis. Pakeliu galvą. Jis švelniai šypsosi. — 
Žinoma, nekentei. Kitaip ir negalėjo būti. Ji kalta, kad žuvo Mi- 
kas, visi tai žinojo. Tu buvai nėščia ir pirmą kartą per tuos metus 
laiminga, o ji viską sugriovė. Žinoma, jos nekentei. Ir aš jos už tai 
nekenčiau. 

— O iš tikrųjų ar norėjai dalyvauti laidotuvėse? - klausiu. 

— Vis dėlto ne. Tėtis man paskambino, pasakė, kad ji pasken- 
do, papasakojo ir apie Miką, apie Šiną, Alisos brolį, kaip jis susijęs 
su Reičelė, ir man viskas pasirodė taip baisu, taip koktu... Ne- 
galėjau pažvelgti tiesai į akis. Reikėjo viską perkratyti, visą savo 
draugystę su Alisa, tuos mėnesius, kai visi trys draugavome. Ar 
tame buvo nors kas tikro? Ar tik liguistas Alisos žaidimas? Aš 
taip pykau ant jos. Labiausiai dėl tavęs. 

- Ir aš vis abejodavau. Ar buvo kas nors tikro. Visoje toje 
draugystėje. O gal ji širdyje visą laiką manęs nekentė? Ir tik laukė 
progos atkeršyti? - Gūžtelėdama liūdnai šypteliu. - Vis dėlto ne 
tą mokyklą pasirinkau, tiesa? Iš visų Sidnėjaus mokyklų pasirink 
tu man Dramondo. Kur mokėsi Alisa. 

— Bet iš kur ji sužinojo, kas tu tokia? 

-— Tikriausiai atpažino iš nuotraukos. Jos tėvai jai žuvus bute 
rado visą aplanką teismo medžiagos. Laikraščių iškarpų, posė- 
džių aprašymų... Laikraščiuose buvo įdėtos mano ir Reičelės 
nuotraukos. Pamačiusi mane Dramondo vidurinėje tikriausiai 
pamanė, kad jos svajonė išsipildė. Taigi ji visą laiką žinojo, kas 
aš ir kas atsitiko. 

— Dieve, kaip klaiku. Kaip nedora. 

— Aha... 

— Katrina, atleisk, - staiga taria jis, palinkdamas artyn ir įdė- 
miai žvelgdamas man į akis. - Atleisk, kad negrįžau namo. Reikė- 
jo grįžti ir tau padėti, būti tikru draugu. Turėjau grįžti dėl tavęs. 

— Ne, - papurtau galvą. - Nieko nebūtum galėjęs padaryti. 
Nebūtum galėjęs padėti. Taigi nesvarbu. 

Robis nuleidžia akis. Tyli, ir aš išsigąstu, ar tik jis neįsižeidė. 

— Robi, kas yra? 

— Nieko. Tik galvoju, kiek laiko dėl jos praradau. Kiek sugai- 
šau laiko jos ilgėdamasis, jos trokšdamas, nors nieko, nieko iš to 
nebuvo tikro. Geriau būčiau pamilęs akmenį. 

Nusijuokiu. 

- Iš akmens bent nebūtų reikėję nieko tikėtis. Jis nebūtų tavęs 
apvylęs. 

- Tikrai. - Nors jis šypsosi, akyse ašaros. - O dar tėtis... Dėl 
jos nešnekėjau su juo visus metus. Kokia kvailystė, visiška nesą- 
monė, juk jis net nebuvo kaltas dėl Alisos, įkliuvo į jos spąstus 
kaip ir mes abu. Ir aš tebepykau ant jo net sužinojęs apie jos mirtį. 
Dabar nesuprantu kodėl. Ir dar, žinok, negaliu sau atleisti, kad 
visus metus mudu nedraugavome. Ir vis per ją. 

— Vis dėlto keista, - sakau žvelgdama į Sarą, užmigusią ant 
sofos su nykščiu burnytėje. - Man taip pikta dėl tų mėnesių, kone 
kasdien trokštu, kad viskas būtų susiklostę kitaip. Tačiau juk ne- 
galiu iš tikrųjų gailėtis, kad susipažinau su Alisa, ar ne? Jeigu ne 
ji, nebūčiau sutikusi Miko. Dabar neturėčiau Saros. Kaip galėčiau 
apgailestauti dėl to? Neįmanoma norėti, kad nebūtų tavo vaiko. 

— Taip, suprantu. Aišku, tu gaili Miko. Jis buvo visiškai niekuo 
dėtas. Bet negali apgailestauti, kad gimė Sara. Būtų nei šis, nei tas. 

- Viskas, kas susiję su Alisa, buvo nei šis, nei tas. Viskas. 

Valandėlę tylime nugrimzdę į savo mintis, grumdamiesi su 
savais demonais. 

— Aš tavęs pasiilgau, - pagaliau prabylu. - Iki šio vakaro nesu- 
vokiau. Bet aš tikrai pasiilgau. Baisiai. 

— Ir aš tavęs, - sako jis. - Toks skirtumas, kad aš visą laiką 
supratau, kaip tavęs ilgiuosi. Nuo pat tos dienos, kai išskridau. 

— Tačiau nebandei susisiekti su manimi? 

— Ne. - Jis gūžteli. - Kol Alisa buvo gyva, tyčia tau nerašiau 
ir neskambinau. Maniau, bus dar sunkiau pasilikti tenai. Kalbėti 
su tavimi. Ilgėtis tavęs. Ilgėtis Alisos. O Alisos mirtis man buvo 
toks smūgis. Turbūt apėmė depresija. Nesunki. Vėliau tiesiog 
abejojau, ar norėsi su manim kalbėti. Nors pats norėjau pasaky- 
ti baisybę dalykų. Parašiau šimtus elektroninių laiškų, bet visus 
ištrindavau. 

— Gaila, kad neišsiuntei, - šypteliu aš. 

- Ir man gaila. 

Mudu šypsodami laikomės už rankų, gurkšnojam arbatą. Ro- 
bis pataiso vakarienę, ir mes užsikalbame iki išnaktų - iki tokios 
vėlumos, kad pakviečiu jį pernakvoti mudviejų su Sara namelyje. 
Jis miega didžiojoje lovoje šalia manęs. Nieko seksualaus: Robis 
apsivilkęs marškinėliais ir apsimovęs mano pižamos kelnėmis, aš 
pasipuošusi kukliais žieminiais naktinukais. Tačiau miegam su- 
sikibę už rankų. Gera, kai greta lovoje guli šiltas suaugusio žmo- 
gaus kūnas, gera jaustis už kito nugaros. Vidury nakties atitapsi 
Sara, linksmai nusijuokia radusi Robį ir įsispraudžia į vidurį. 

Žiūriu, kaip Robis pusiausnūda pataiso Sarai pagalvę, švelniai 
šypsodamas užtraukia antklodę. 

Pusryčiams Robis iškepa kiaušinienės, paskrudina skrebučių, 
ir trise jaukiai valgome. 

— Ar tu būsi mano naujas tėtis? - trenkia klausimą Sara pilna 
burna kiaušinienės. 

- Sara, nebūk kvaila! - bandau nuleisti juokais jos akibrokštą. 

Bet Robis nei nustemba, nei prieštarauja Sarai, tik šypsosi. 
Džiaugiuosi, kad nežiūri į mane, nes mano skruostai liepsnoja. 

Palydžiu jį iki automobilio. Sara kabinasi jam į koją, maldauja 
nevažiuoti. 

— Negaliu, - juokiasi jis. - Turiu mokyti žmones slidinėti. Tu- 
riu padėti jiems kalnuose jaustis saugiai. 

— Kada grįši? - klausia ji. - Paleisiu, jeigu pasakysi kada. 

Jis žiūri į mane, - ir jo žvilgsnyje regiu klausimą ir jo pasi- 
rinkimą, —- bet aš jau pasirinkusi, pasirinkau tą dieną, kai žuvo 
Mikas. Nebeleisiu pasauliui savęs skriausti. 

Nusisukusi paimu Sarą ant rankų, įsikniaubiu į jos plaukus, 
kad nereikėtų pažvelgt jam į akis. 

— Vaikeli, Robis labai užsiėmęs. Jis neturės laiko vėl atvažiuoti 
pas mus. 


— Teta Fipa, teta Fipa! 

Sara atlapoja duris, paleidžia jas, kad užsitrenktų, ir kelias 
pasitikti Filipos. Filipa su šypsena čiumpa ją į glėbį. 

— Mažute, kaip tavęs pasiilgau! 

Filipa visai dienai išsiveš Sarą į zoologijos sodą, o aš rašysiu 
paraiškas į universitetą. Kitais metais Sara pradės lankyti moky- 
klą, todėl man reikės užsiėmimo. Kuo nors užpildyti laiką. 

Filipa ateina keliuku, mudvi apsikabiname. Viduje ji pasiima 
Saros daiktus: butelį vandens, skrybėlaitę, mylimiausią lėlę. 

- Parvešiu apie trečią valandą. Mes papietausime „Mcdonald's“ 
ar šiaip kur. Bus tikros vaišės. 

— Makdonalde? - šūkteli Sara, straksėdama iš džiaugsmo. - 
Tikrai? Ar galima, mamyte? Galima? 

- Puiki mintis, - sakau. - Tau pasisekė. 

Einame prie automobilio, Sarą pasodiname į vaiko kėdutę, ku- 
rią Filipa vežiojasi tik dėl Saros, užsegame saugos diržą. Kai atsi- 
sveikinu su Sara ir uždarau dureles, Filipa atkiša popieriaus lapelį. 

— Nuo Robio, - taria ji. - Jo telefono numeris. Nori, kad tu 
jam paskambintum. 

— Ooo... - Lapelio neimu. Rankas susikišu į džinsų kišenes. - 
Tu jį matei? 

— Paskambino. Nori su tavim susitikti. Katrina, tikrai nori 
tave matyti. 

— Ne, - papurtau galvą. - Ne. Aš nenoriu. Negaliu. 

- Kodėl? 

— Tiesiog... tiesiog nenoriu. 

— Nenori? O gal bijai? 

- Nežinau, - gūžteliu. - Turbūt bijau. 

- Ko? - Filipa kilsteli antakius. - Kad ir jis gali mirti? 

- Ne, tikrai ne. Ne. - Papurtau galvą trindamasi akis. Galėtų jau 
važiuoti. Duoti man ramybę. - Galbūt. Na, gerai - taip. Nežinau. 

Tada ji žengia artyn, suima mano rankas ir tyliai, švelniai 
klausia: 

- Ar kada pagalvoji, kokį rodai pavyzdį Sarai? 

— Ką tai reiškia? 

— Niekad nerizikuoji. Visą laiką esi atsargi ir bijai. 

- Bijau? Tikrai? - Atsisuku į Sarą, sėdinčią automobilyje. Ji 
šnekina savo lėlę, taiso jai plaukus. - Jai atrodo, kad aš bijau? 

— Dar ne, bet paaugusiai atrodys. - Filipa spusteli man ranką, 
nusišypso. - Jeigu nesistengsi būti laiminga. Jeigu gyvensi nero- 
dydama nors lašelio drąsos. 

Viską nulemia šitas žodis. „Drąsa“. Griebiu iš jos rankos lape- 
lį, įgrūdu į kišenę. Pasilenkusi pro langą pabučiuoju Sarą. 

Drąsa. 

- Alio? - iškart atsiliepia jis. Bet aš nepajėgiu ištarti žodžio. 
Staiga suima baimė. Pridengusi delnu ragelio mikrofoną bandau 
atgauti kvapą. - Alio? —- pakartoja jis. - Katrina, čia tu? Katrina? 

Patvirtindama aš lyg ir cypteliu, lyg ir gargteliu, pati neži- 
nau, - ir išgirstu, kaip jis atsidūsta. Atsidūsta su palengvėjimu ir 
iš laimės, ir staiga suprantu, koks jam svarbus mano skambutis. 

— Ar gali atvažiuoti, Robi? - klausiu kur kas ramesniu, lyges- 
niu balsu, negu tikėjausi. - Šiandien? Tuoj pat? 

- Taip, - atsako jis. - Žaibiškai prisistatau. 

Jis nebando apsimesti abejingas, neslepia džiaugsmo, ir aš 
prisimenu, kaip jis man patinka, koks gali būti juokingas, švelnus, 
geras ir dosnus. Ir aiškiai suprantu, kad pasielgiau teisingai. 


Padėka 


Širdingas dėkui Jo Unwinui, kuris yra ne tik puikus ir nepailstamas lite- 
ratūros agentas, bet ir talentingas redaktorius, nuoširdus ir šiaip fantastiškas 
Žmogus. 

Mano redaktorėms - Sarah Brenan Australijoje, Kate Miciak JAV ir Ju- 
liai Heydon-Wells JK: dėkui, dėkui ir dar kartą dėkui už taip akivaizdžiai 
pagerintą knygą. 

Ericai Wagner „Allen « Unwin“ leidykloje - dėkui už drąsą būti pir- 
mąja redaktore pasaulyje, kuri įsigijo „Tobulos klastos“ teises: įsivaizduoju, 
kaip baisu imti nežinomą autorių. 

Milijonas ačiū ir mano seseriai Wendy James už tai, kad negailėjo laiko 
ir perskaitydavo viską, ką parašydavau, ir už tai, kad pirmoji pasakė, jog aš 
galiu rašyti. 

Dėkui ir žmonėms, perskaičiusiems mano knygos juodraštį, - mamai ir 
tėčiui, Prue James, Haidee Hudson, Samui Acklingui ir Kathei Harris - dė- 
kui! Jūsų paskatinimas buvo ir tebėra neįkainojamas. 

Labai dėkui Jake ui Smith-Bosanguetui už visą jo triūsą pardavinėjant 
knygą visame pasaulyje, taip pat dėkui agentei Sally Harding už padrąsini- 
mą ir tikėjimą manimi. Dėkui ir sesutei Emmai James, kad perskaitė knygą 
ir buvo neįtikėtina optimistė. 

Be abejo, milijardas ačiū ir milijonas bučinių nuostabiam vyrui, su ku- 
riuo gyvenu, - Hilary Hudsonui. Jis nusipelnė medalio už tai, kad kelerius 
metus pakentė mano beprotišką maniją ir be galo be krašto nešiojo puikios 
arbatos puodelius. 

Dėkui ir sūneliams Charlie, Oscarui, Jackui ir Jimmy už smagų chaosą 
namie. 


REALYBĖS ŽAIDIMAI, PAVOJINGI GYVYBE! 


Jų dvylika, visi ištraukė laimingus bilietus. 
Tris savaites vieni atokioje saloje netoli 
Rio de Žaneiro - vaidins filme, kurio veiksmą 
lems patys. Tačiau ne tik septyniolikmetei 
Verai, kuri vyksta į salą dėl asmeninių 
priežasčių, bet ir kitiems jaunuoliams 
idiliškas rojus taps egzotišku kalėjimu. 
Ką slepia melancholiškasis Solo, sukeliantis 
Verai keisčiausius jausmus? Kas iš tikrųjų 
yra dailioji Mona, švelnioji Perl, provoka- 
torius Džokeris? Kiekvienas jų vis daugiau 
atsiskleidžia ekscentriškaiam režisieriui 
pasiūlius žaidimą, kuriam nė vienas 
jaunuolis nebuvo pasirengęs, žaidimą, 
kuris netrukus taps mirtinai rimtas. 


„Izola“ - prikaustanti meilės istorija, 
kvapą gniaužiantis trileris ir ypatingas 


* Ls. 


Suzanne Collins 


AT 


Ar įmanoma išgyventi laukinėje gamto- 
je, kai varžovai stengiasi tave nugalabyti? 

Ant kadaise buvusių Šiaurės Amerikos 
valstijų griuvėsių įkurta Panemo valstybė, 
sudaryta iš dvylikos apygardų. Šalį griežtai ir 
negailestingai valdo Sostinė, ji verčia apy- 
gardas paklusti, kasmet reikalauja atsiųsti 
po vieną vaikiną ir merginą dalyvauti Bado 
žaidynėse, žiauriame realybės šou, kuriame 
kaunamasi iki mirties. 

Šešiolikmetė Ketnė Everdin pasiryžta 
tapti paaukotąja vietoj savo dvylikametės 
sesutės Primos. Mergina yra užgrūdinta 
gyvenimo, nes po tėvo mirties jai teko 
išmaitinti šeimą. Ketnė - tikra kovotoja, 
sumani, apdairi, puiki šaulė. Šios savybės 
leidžia jai siekti pergalės 

Bado žaidynėse. Tačiau jai teks rinktis 
tarp noro išgyventi ir žmogiškumo, tarp 
pergalės ir meilės. 

Garsi rašytoja Suzanne Collins „Bado 
žaidynėse“ sulydo veiksmą ir mintį, meilę, 
neapykantą ir išdavystę. 

Knyga sulaukė nepaprasto populiarumo 
(ji išversta į 32 kalbas), apdovanota daugy- 
be premijų, pagal ją kuriamas filmas. 

Rebecca james - 
laikoma „jaunimo Picoult“, 
„Stephenie Meyer, tik be 
vampyrų“, o jos stulbinanti 
sėkmė gretinama su J. K. Rowling. 
Parašiusi romaną „Tobula klasta“, 
per vieną dieną autorė tapo 
milijoniere. 

Knyga verta kiekvieno cento. 


Paslaptingai, praeities prisiminimų kankinamai 
naujokei Katrinai savo draugystę pasiūlo žavi ir 
charizmatiška mokyklos numylėtinė Alisa. 

Nerūpestingas ir linksmas gyvenimas 
gramzdina Katriną užmarštin, tačiau po dailia 
Alisos išore slepiasi žiauri ir sužalotos sielos 
jauna mergina, kuri kėsinasi sugriauti ją 
supančių žmonių gyvenimus. 

Neilgai trukus prasideda apsėsti ir pavojingi 
dviejų merginų žaidimai. 

Kas iš tiesų įvyko tą naktį, kai buvo 
nužudyta Katrinos sesuo? 


Atlaikyti įtampą iki paskutinio puslapio - 
beveik neįmanoma. 
„Tobula klasta“ - tai keršto anatomija. 

